(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΙΖ΄

Δευτέρα, 4 Σεπτεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας των Βουλευτών κ.κ. Χ. Στυλιανίδη, Π. Μηταράκη και Κ. Μάλαμα, σελ.   
2. Ανακοινώνεται επιστολή από 31 Αυγούστου του Προέδρου της Κοινοβουλευτικής Ομάδας «Σπαρτιάτες», του κ. Βασιλείου Στίγκα, προς τον Πρόεδρο της Βουλής των Ελλήνων, με την οποία γνωστοποιεί ότι οι Βουλευτές κ. Δημητροκάλλης Ιωάννης, κ. Κατσιβαρδάς Χαράλαμπος και κ. Κόντης Ιωάννης τίθενται εκτός της Κοινοβουλευτικής Ομάδας των «Σπαρτιατών», σελ.   
3. Ανακοινώνεται επιστολή προς τον Πρόεδρο της Βουλής από 3 Σεπτεμβρίου, του κ. Φλώρου Κωνσταντίνου, Βουλευτή Λάρισας, ο οποίος γνωστοποιεί ότι πλέον θα λειτουργεί ως Ανεξάρτητος Βουλευτής, σελ.   
4. Επί διαδικαστικού θέματος, σελ.   
5. Ανακοινώνεται επιστολή από 2 Σεπτεμβρίου προς τον Πρόεδρο της Βουλής από τον κ. Γεώργιο Μανούσο, Βουλευτή του Β2' Δυτικού Τομέα Αθηνών, ο οποίος ενημερώνει ότι ζητεί τη διαγραφή του από την Κοινοβουλευτική Ομάδα «Σπαρτιάτες» και ότι θα συνεχίσει να υπηρετεί ως Ανεξάρτητος Βουλευτής, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση πρότασης νόμου:Η Διαρκής Επιτροπή Οικονομικών Υποθέσεων καταθέτει την Έκθεσή της στο σχέδιο νόμου του Υπουργείου Οικονομικών «Ενσωμάτωση της Οδηγίας (ΕΕ) 2021/514 του Συμβουλίου της 22ας Μαρτίου 2021 για την τροποποίηση της Οδηγίας 2011/16/ΕΕ σχετικά με τη διοικητική συνεργασία στον τομέα της φορολογίας και άλλες διατάξεις για τη φορολογική διαδικασία, την κατάρτιση του Κρατικού Προϋπολογισμού και το Ταμείο Αξιοποίησης Ιδιωτικής Περιουσίας του Δημοσίου» , σελ.   
2. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Ενσωμάτωση της Οδηγίας (ΕΕ) 2021/514 του Συμβουλίου της 22ας Μαρτίου 2021 για την τροποποίηση της Οδηγίας 2011/16/ΕΕ, σχετικά με τη διοικητική συνεργασία στον τομέα της φορολογίας και άλλες διατάξεις για τη φορολογική διαδικασία, την κατάρτιση του Κρατικού προϋπολογισμού και το Ταμείο Αξιοποίησης Ιδιωτικής Περιουσίας του Δημοσίου», σελ.

ΠΡΟΕΔΡΕΥΟΝΤΕΣ

ΓΕΡΟΒΑΣΙΛΗ Ο., σελ

ΓΕΩΡΓΑΝΤΑΣ Γ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος  
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΜΠΟΥΡΑΣ Α. , σελ.   
 ΤΣΙΑΡΑΣ Κ. , σελ.   
  
Β. Επί του σχεδίου νόμου του Υπουργείου Εθνικής Οικονομίας και Οικονομικών:  
 ΑΚΤΥΠΗΣ Δ. , σελ.   
 ΒΕΣΥΡΟΠΟΥΛΟΣ Α. , σελ.   
 ΓΕΡΟΥΛΑΝΟΣ Π. , σελ.   
 ΘΕΜΙΣΤΟΚΛΕΟΥΣ Μ. , σελ.   
 ΘΕΟΧΑΡΗΣ Θ. , σελ.   
 ΚΑΒΒΑΔΑΣ Α. , σελ.   
 ΚΑΖΑΜΙΑΣ Α. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΤΡΙΝΗΣ Μ. , σελ.   
 ΚΟΤΡΩΝΙΑΣ Γ. , σελ.   
 ΚΟΥΚΟΥΛΟΠΟΥΛΟΣ Π. , σελ.   
 ΚΡΗΤΙΚΟΣ Ν. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΚΩΤΣΟΣ Γ. , σελ.   
 ΛΙΑΚΟΥΛΗ Ε. , σελ.   
 ΛΟΒΕΡΔΟΣ Ι. , σελ.   
 ΜΑΜΟΥΛΑΚΗΣ Χ. , σελ.   
 ΜΑΡΚΟΓΙΑΝΝΑΚΗΣ Α. , σελ.   
 ΜΠΑΡΑΛΙΑΚΟΣ Ξ. , σελ.   
 ΠΑΡΑΣΤΑΤΙΔΗΣ Σ. , σελ.   
 ΠΑΣΧΑΛΙΔΗΣ Ι. , σελ.   
 ΠΕΤΡΑΛΙΑΣ Α. , σελ.   
 ΠΕΤΣΑΣ Σ. , σελ.   
 ΡΟΥΝΤΑΣ Γ. , σελ.   
 ΣΤΑΡΑΚΑ Χ. , σελ.   
 ΣΥΝΤΥΧΑΚΗΣ Ε. , σελ.   
 ΤΣΙΑΡΑΣ Κ. , σελ.   
 ΦΩΤΙΟΥ Θ. , σελ.   
 ΦΩΤΟΠΟΥΛΟΣ Σ. , σελ.   
 ΧΑΛΚΙΑΣ Α. , σελ.   
 ΧΑΤΖΗΔΑΚΗΣ Κ. , σελ.   
 ΧΗΤΑΣ Κ. , σελ.   
 ΧΡΗΣΤΙΔΟΥ Ρ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΙΖ΄

Δευτέρα 4 Σεπτεμβρίου 2023

Αθήνα, σήμερα στις 4 Σεπτεμβρίου 2023, ημέρα Δευτέρα και ώρα 10.14΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, αρχίζει η συνεδρίαση.

Πριν, όμως, προχωρήσουμε στη συζήτηση του νομοσχεδίου έχω να κάνω μερικές ανακοινώσεις προς το Σώμα.

Υπάρχει επιστολή από τις 31 Αυγούστου του Προέδρου της Κοινοβουλευτικής Ομάδας των Σπαρτιατών, του κ. Βασιλείου Στίγκα, προς τον Πρόεδρο της Βουλής των Ελλήνων, με την οποία γνωστοποιεί ότι οι Βουλευτές κ. Δημητροκάλλης Ιωάννης, κ. Κατσιβαρδάς Χαράλαμπος και κ. Κόντης Ιωάννης τίθενται εκτός της Κοινοβουλευτικής Ομάδας των Σπαρτιατών.

Επίσης, υπάρχει προς τον Πρόεδρο της Βουλής επιστολή από τις 3 Σεπτεμβρίου, του κ. Φλώρου Κωνσταντίνου, Βουλευτή Λάρισας, ο οποίος γνωστοποιεί ότι πλέον θα λειτουργεί ως Ανεξάρτητος Βουλευτής.

Υπάρχει, επίσης, επιστολή από τις 2 Σεπτεμβρίου προς τον Πρόεδρο της Βουλής από τον κ. Γεώργιο Μανούσο, Βουλευτή του Β2΄ Δυτικού Τομέα Αθηνών, ο οποίος ενημερώνει ότι ζητεί τη διαγραφή του από την Κοινοβουλευτική Ομάδα των Σπαρτιατών και ότι θα συνεχίσει να υπηρετεί ως Ανεξάρτητος Βουλευτής.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 3-5

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Θα ήθελα να κάνω μια επιπλέον ανακοίνωση προς το Σώμα.

Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών: «Ενσωμάτωση της Οδηγίας (ΕΕ) 2021/514 του Συμβουλίου της 22ας Μαρτίου 2021 για την τροποποίηση της Οδηγίας 2011/16/ΕΕ σχετικά με τη διοικητική συνεργασία στον τομέα της φορολογίας και άλλες διατάξεις για τη φορολογική διαδικασία, την κατάρτιση του Κρατικού Προϋπολογισμού και το Ταμείο Αξιοποίησης Ιδιωτικής Περιουσίας του Δημοσίου».

Υπάρχουν και δύο αιτήματα για άδειες απουσίας στο εξωτερικό από συναδέλφους. Το ένα είναι από τον κ. Χρήστο Στυλιανίδη και το άλλο αίτημα είναι από τον κ. Παναγιώτη Μηταράκη.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς η Βουλή ενέκρινε τις ζητηθείσες άδειες.

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Ενσωμάτωση της Οδηγίας (ΕΕ) 2021/514 του Συμβουλίου της 22ας Μαρτίου 2021 για την τροποποίηση της Οδηγίας 2011/16/ΕΕ, σχετικά με τη διοικητική συνεργασία στον τομέα της φορολογίας και άλλες διατάξεις για τη φορολογική διαδικασία, την κατάρτιση του Κρατικού προϋπολογισμού και το Ταμείο Αξιοποίησης Ιδιωτικής Περιουσίας του Δημοσίου».

Η Διάσκεψη των Προέδρων αποφάσισε στη συνεδρίασή της στις 30 Αυγούστου 2023 τη συζήτηση του νομοσχεδίου σε μία συνεδρίαση, εν συνόλω, επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Γεώργιος Κοτρωνιάς για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής.

Ορίστε, κύριε συνάδελφε.

**ΓΕΩΡΓΙΟΣ ΚΟΤΡΩΝΙΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, θα πω κατ’ αρχάς καλό φθινόπωρο, καλή νέα περίοδο να έχουμε, δημιουργική, για όλους μας.

Κυρίες και κύριοι, εκ πρώτης όψεως, η ενσωμάτωση στο Ελληνικό Δίκαιο μιας ευρωπαϊκής οδηγίας θα έλεγε κανείς ότι, αφού είναι κάτι υποχρεωτικό, δεν μπορεί να δημιουργεί ούτε μεγάλες συζητήσεις, αλλά ούτε και εντάσεις και ενστάσεις. Και άλλωστε, αυτό έγινε και κατά τη συζήτηση στην αρμόδια επιτροπή της Βουλής.

Για την παρούσα οδηγία, όμως, μπορούμε, και αξίζει νομίζω, να κάνουμε τρεις σημαντικές παρατηρήσεις.

Πρώτον, αφορά μια μεγάλη ομάδα της οικονομικής δραστηριότητας, η οποία με νέες μορφές προϊόντων έχει μπει για τα καλά στη ζωή μας μέσα από τις λεγόμενες «πλατφόρμες ενοικιάσεων», που με τη ραγδαία εξάπλωσή τους δημιουργούν νέες συνθήκες στην αγορά, αλλά και στην οικονομία των ακινήτων, στη διαθεσιμότητα κινήτρων για ενοικίαση, με συνέπειες ακόμα και για την ίδια την κοινωνία.

Δεύτερον, όλη αυτή η δραστηριότητα γινόταν μέχρι σήμερα εν πολλοίς με πολλά κενά στη νομοθεσία και αποτελούσε μία πηγή φοροδιαφυγής και απώλειας κρατικών εσόδων.

Τρίτον, η οδηγία αυτή ουσιαστικά στηρίζεται και ενσωματώνει νομοθετικές πρωτοβουλίες που ήδη έχουν ληφθεί από την ελληνική Κυβέρνηση από την προηγούμενη τετραετία, και στον κλάδο του Airbnb και στον κλάδο της Booking.

Δεν είναι τυχαίο ότι η Ελλάδα με την περασμένη θητεία της Κυβέρνησης κατάφερε να ελέγξει τη λειτουργία των πλατφορμών με αποτέλεσμα, μάλιστα, να δεκαπλασιάσει τα κρατικά της έσοδα και από 60.000 ευρώ έφτασαν στο μισό δισεκατομμύριο, ενώ όπως φάνηκε από την ακρόαση των φορέων κατά τη συζήτηση στην Επιτροπή Οικονομικών της Βουλής, φέτος μέχρι σήμερα τα έσοδα έχουν αγγίξει τα 600.000 ευρώ.

Κυρίες και κύριοι, η καταπολέμηση της φοροδιαφυγής σε κάθε οργανωμένη κοινωνία, σε κάθε σύγχρονο κράτος, πέραν του ότι αποτελεί ένα κορυφαίο ζήτημα κοινωνικής ηθικής και ισονομίας, αποτελεί και έναν στόχο για τη σταθεροποίηση και την αύξηση των κρατικών εσόδων.

Στο παρόν σχέδιο νόμου, με στόχο τον έλεγχο και τη συνεργασία των ψηφιακών πλατφορμών με τις φορολογικές υπηρεσίες, ενσωματώνεται με τα άρθρα 1 έως 25 η οδηγία 2021/514 του Συμβουλίου της 22ας Μαρτίου του 2021, η οποία τροποποιεί την οδηγία 2011/16 της Ευρωπαϊκής Ένωσης. Τι αφορά; Αφορά τη βελτίωση της διοικητικής συνεργασίας στον τομέα της φορολογίας όλων των υπηρεσιών των κρατών-μελών της Ευρωπαϊκής Ένωσης. Και πώς γίνεται αυτό; Αυτό γίνεται βελτιώνοντας τη διαδικασία ανταλλαγής πληροφοριών, άρα και την αποτελεσματικότητα της συνεργασίας μεταξύ των φορολογικών αρχών των κρατών-μελών της Ευρωπαϊκής Ένωσης και, μάλιστα, στους τομείς της φορολογίας του εισοδήματος, του φόρου προστιθέμενης αξίας και σε όλους τους υπόλοιπους έμμεσους φόρους.

Η ανάγκη αυτή προέκυψε, γιατί οι φορολογικές διοικήσεις των κρατών-μελών δεν διέθεταν επαρκείς πληροφορίες για την ορθή εκτίμηση και τον έλεγχο του ακαθάριστου εισοδήματος που αποκτάται στη χώρα τους από εμπορικές δραστηριότητες που πραγματοποιούνται μέσα από ψηφιακές πλατφόρμες. Αυτό, μάλιστα, δυσκολεύει ακόμα περισσότερο όταν οι εγκατεστημένοι έχουν έδρα εκτός του κράτους που γίνονται οι συναλλαγές, όπως, εάν θέλετε, και σε τρίτες χώρες εκτός Ευρωπαϊκής Ένωσης.

Γι’ αυτό οι διατάξεις με τις οποίες ενσωματώνεται η οδηγία 2021/514 προβλέπουν την αυτόματη ανταλλαγή δεδομένων για τις συναλλαγές με τις φορολογικές αρχές των χωρών της Ευρωπαϊκής Ένωσης, προκειμένου να διασταυρώνονται με τις δηλώσεις που υποβάλλουν οι φορολογούμενοι για το εισόδημα από τις πλατφόρμες. Τα δεδομένα που μπορεί να ανταλλάσσονται περιλαμβάνουν όνομα, διεύθυνση, ΑΦΜ, IBAN του τραπεζικού λογαριασμού του πολίτη, το εισόδημα που εισπράχθηκε, προμήθειες, αμοιβές και φόρους που καταβλήθηκαν, διεύθυνση ακινήτου, ημέρες μίσθωσης και άλλα.

Οι διατάξεις του νομοσχεδίου προβλέπουν, επίσης, τη δυνατότητα κοινών ή και ταυτόχρονων ελέγχων από περισσότερες φορολογικές αρχές και μέσα από το νομοσχέδιο παρέχεται ρητά το δικαίωμα και σε υπαλλήλους ξένων φορολογικών αρχών να εξετάζουν φακέλους και να κάνουν συνεντεύξεις στην Ελλάδα, αλλά προβλέπονται και αντίστοιχα δικαιώματα για τους ελεγκτές της ΑΑΔΕ στο εξωτερικό.

Πλέον οι πλατφόρμες οικονομίας του διαμοιρασμού υποχρεούνται να συνεργάζονται με τις φορολογικές αρχές και να παρέχουν πληροφορίες για τα εισοδήματα που αποκτώνται μέσω της αξιοποίησής τους στους εξής κλάδους: Πρώτον, μίσθωση ακίνητης περιουσίας, κατοικίας, εμπορικών ακινήτων, χώρων στάθμευσης. Δεύτερον, προσωπικές υπηρεσίες. Τρίτον, πώληση αγαθών. Τέταρτον, μισθώσεις οποιουδήποτε μέσου μεταφοράς.

Ο στόχος είναι ο εντοπισμός αδήλωτων εισοδημάτων και ο περιορισμός της φοροδιαφυγής από τις συναλλαγές που διεξάγονται μέσω ψηφιακών πλατφορμών, καθώς και των δεδομένων που θα συλλέγονται από τις πλατφόρμες, για να χρησιμοποιούνται για την εκτίμηση και την επιβολή κάθε είδους φόρων, δασμών και εισφορών κοινωνικής ασφάλισης.

Από την πλευρά της ελληνικής Κυβέρνησης, όπως ανέφερα στο ξεκίνημα της ομιλίας μου, την περασμένη τετραετία έγιναν σημαντικά βήματα ελέγχου αυτών των πλατφορμών, όπως για το Airbnb, και τις ανάγκασε πράγματι να δίνουν στοιχεία με αποτέλεσμα να δεκαπλασιαστούν τα έσοδα από τις δραστηριότητες και να φθάσουν σχεδόν το μισό δισεκατομμύριο.

Ουσιαστικά, λοιπόν, όλες τις πρωτοβουλίες που κατά μόνας έχουν πάρει κατά καιρούς τα κράτη-μέλη έρχεται η Ευρωπαϊκή Ένωση και τις ενσωματώνει σε μία οδηγία, τυποποιώντας ουσιαστικά τη συνεργασία και τη συνδρομή όλων των υπηρεσιών της Ευρωπαϊκής Ένωσης, ώστε τελικά οι πλατφόρμες αυτές να γίνουν σύμμαχοι της φορολογικής διοίκησης αντί να είναι φορείς φοροδιαφυγής.

Γι’ αυτό και προβλέπονται και ποινές για τις πλατφόρμες που δεν υποβάλλουν πληροφορίες ή υποβάλλουν ανακριβείς ή ελλιπείς πληροφορίες ή δεν συνεργάζονται με τη φορολογική διοίκηση και λοιπά και λοιπά. Τα πρόστιμα ξεκινούν από 100 ευρώ ανά περίπτωση και φθάνουν σωρευτικά μέχρι και τις 500.000 ευρώ. Σε περίπτωση υποτροπής σε διάστημα πενταετίας τα πρόστιμα διπλασιάζονται έως 1.000.000 ευρώ, ενώ εάν εντοπιστεί παράβαση για τρίτη φορά ανεξάρτητα από τον χώρο τέλεσής της, τα πρόστιμα τετραπλασιάζονται. Όταν παρατηρείται έλλειψη συνεργασίας, επιβάλλεται επιπλέον διακοπή της πρόσβασης στους ιστότοπους των ψηφιακών πλατφορμών, κλείσιμο του λογαριασμού και παρακράτηση των πληρωμών για τους πολίτες που δεν παρέχουν τα απαιτούμενα στοιχεία της πλατφόρμας.

Η οδηγία, βέβαια, εξαιρεί όσες επιχειρήσεις διεξάγουν λιγότερες από τριάντα συναλλαγές τον χρόνο μέσω της πλατφόρμας και, εφόσον έχουν εισπράξει λιγότερο από 2.000 ευρώ. Επίσης, εξαιρεί και στον τομέα της μίσθωσης ακίνητης περιουσίας τις επιχειρήσεις που διεξάγουν περισσότερες από δύο χιλιάδες συναλλαγές ετησίως μέσω της πλατφόρμας, προκειμένου, όπως αναφέρεται στο κείμενο της οδηγίας, να αποφευχθούν περιττές δαπάνες συμμόρφωσης των πολιτών που ασχολούνται με την ενοικίαση ακινήτων, όπως αλυσίδες ξενοδοχείων ή οι ταξιδιωτικοί πράκτορες.

Το νομοσχέδιο περιλαμβάνει και διατάξεις για τα POS. Έτσι, με τα άρθρα 26 έως 29 ολοκληρώνει τις προβλέψεις και τη διαδικασία για τη διαρκή σύνδεση των POS και των άλλων αντίστοιχων μηχανημάτων με την ΑΑΔΕ. Προβλέπει ακόμη ότι θα εκδοθούν πρότυπα συμμόρφωσης με την ανεξάρτητη αρχή, τα οποία ορίζουν τους τρόπους διαλειτουργίας των POS με την Ανεξάρτητη Αρχή Δημοσίων Εσόδων.

Προβλέπεται, δε, στο νομοσχέδιο ότι οι κατασκευαστές των POS οφείλουν να συμμορφωθούν με τα πρότυπα αυτά και, μάλιστα, να υποβάλουν σχετική δήλωση συμμόρφωσης και ότι οι χρήστες μηχανημάτων POS για τις επιχειρήσεις τους θα επιτρέπεται να χρησιμοποιούν μόνο μηχανήματα από εταιρείες που ήδη έχουν υποβάλει τη δήλωση συμμόρφωσης.

Τώρα, με το άρθρο 30 του νομοσχεδίου παρατείνεται η προθεσμία για τη δήλωση, την απόδοση και την καταβολή του τέλους παρεπιδημούντων για το 2022, αλλά και για τους μήνες από τον Ιανουάριο μέχρι τον Σεπτέμβριο του 2023 με καταληκτική ημερομηνία την 31η Οκτωβρίου του 2023. Και τούτο, γιατί; Διότι μετά από αιτήματα των ίδιων των δήμων, οι οποίοι δεν μπορούσαν να εισπράξουν το τέλος αυτό, ανέλαβε να το εισπράξει η ΑΑΔΕ. Όμως μεσολάβησε και ο χρόνος των εκλογών και δεν υπογράφηκαν οι σχετικές αποφάσεις, οπότε δίνεται αυτή η παράταση για να ξεκινήσει από τον Οκτώβριο η είσπραξη αυτή κανονικά.

Επίσης, στο νομοσχέδιο με το άρθρο 31 προβλέπεται ότι για τα επόμενα έτη μέχρι το 2025 ο προϋπολογισμός του Προγράμματος Δημοσίων Επενδύσεων θα καταχωρίζεται σε έναν ενιαίο κωδικό, επειδή είναι δυνατή η πρόβλεψη των ειδικότερων δαπανών που θα γίνουν κατά τον χρόνο κατάρτισης του κρατικού προϋπολογισμού, ενώ με το άρθρο 32 επεκτείνεται η ρύθμιση που προβλέπει την παρακράτηση 10% των αποδόσεων υπέρ τρίτων ως δημοσίων εσόδων μέχρι και την 31η Δεκεμβρίου του 2027.

Το νομοσχέδιο επίσης περιλαμβάνει διατάξεις με τις οποίες εκσυγχρονίζεται το πλαίσιο για τη διαχείριση των κινητών αξιών του ΤΑΙΠΕΔ. Ειδικότερα, με το άρθρο 33 προστίθεται η δυνατότητα του ΤΑΙΠΕΔ να συνάπτει συμβάσεις αναδοχής κινητών αξιών, δηλαδή, μετοχών, ομολόγων και λοιπά στο χρηματιστήριο. Οι συμβάσεις αναδοχής συνάπτονται με τράπεζες ή ΕΠΕΥ, Εταιρείες Παροχής Επενδυτικών Υπηρεσιών, οι οποίες στη συνέχεια προχωρούν στη διάθεση των κινητών αξιών στο Χρηματιστήριο.

Οι ανάδοχοι, μάλιστα, μπορούν να αξιοποιήσουν και τον μηχανισμό σταθεροποίησης των τιμών. Με τον μηχανισμό αυτό οι ανάδοχοι μπορούν να κάνουν τις απαραίτητες διορθωτικές κινήσεις για τη στήριξη της τιμής των κινητών αξιών που πωλεί το ΤΑΙΠΕΔ, ώστε να μπορεί το ΤΑΙΠΕΔ να λάβει το μεγαλύτερο δυνατό αντάλλαγμα από την αξιοποίηση των μετοχών αυτών. Ως προς τη διασφάλιση προβλέπεται και ο προσυμβατικός έλεγχος στην περίπτωση που η αξία της συναλλαγής υπερβαίνει το 1.700.000 ευρώ.

Με το άρθρο 34 προβλέπεται ότι η γνωμοδότηση για το δίκαιο και εύλογο της συναλλαγής, δηλαδή, η γνώμη ενός ειδικού που θα διασφαλίζει ότι οι τιμές πώλησης των μετοχών και άλλων κινητών αξιών είναι συμφέρουσες για το ΤΑΙΠΕΔ και το δημόσιο, θα γίνεται από τράπεζες ή ΕΠΕΥ, δηλαδή, από φορείς που είναι θεσμικά εξειδικευμένοι με τις χρηματιστηριακές συναλλαγές. Διασφαλίζεται έτσι ότι το ΤΑΙΠΕΔ θα αξιοποιεί την περιουσία του προς όφελος του δημοσίου, γιατί αυτός είναι ο σκοπός, δηλαδή, η καλύτερη αξιοποίηση της περιουσίας του ελληνικού λαού με τη διασφάλιση ότι η συναλλαγή γίνεται στον καλύτερο δυνατό χρόνο και με την καλύτερη δυνατή τιμή για το ΤΑΙΠΕΔ.

Τέλος, το άρθρο 35 προβλέπει αλλαγή στο σύστημα του προσυμβατικού ελέγχου που ισχύει για τις χρηματιστηριακές συναλλαγές του ΤΑΙΠΕΔ. Η αλλαγή αυτή γίνεται σε συμμόρφωση με την απόφαση του Ελεγκτικού Συνεδρίου, συγκεκριμένα με το πρακτικό της εικοστής συνεδρίασης της ολομέλειας της 17ης Οκτωβρίου του 2022 και ο προσυμβατικός έλεγχος θα ασκείται από κλιμάκιο του Ελεγκτικού Συνεδρίου, ώστε να διασφαλίζεται ακόμη περισσότερο η εγκυρότητα αυτού του ελέγχου. Σε απόλυτη μάλιστα συνάφεια με την παραπάνω τροποποίηση αυξάνεται και το όριο ως προς το ύψος της συναλλαγής που υπάγεται στον προσυμβατικό έλεγχο του Ελεγκτικού Συνεδρίου στο ποσό που προανέφερα, δηλαδή του 1.700.000 ευρώ που αντιστοιχεί στην αρμοδιότητα αυτού του κλιμακίου στους προσυμβατικούς ελέγχους για το δημόσιο και τα νομικά πρόσωπα του δημοσίου δικαίου.

Κυρίες και κύριοι, θεωρώ ότι το πρώτο νομοσχέδιο μετά το καλοκαίρι, όταν ψηφιστεί σε λίγο, θα γίνει ένας χρήσιμος νόμος, γιατί βελτιώνει τη συνεργασία και τους ελέγχους των υπηρεσιών των κρατών στην Ευρωπαϊκή Ένωση για φορολογικά θέματα και για ΦΠΑ, ανοίγει νέους δρόμους στο ΤΑΙΠΕΔ για αξιοποίηση και διαχείριση κινητών αξιών και προχωράει τη διαδικασία για τη διακίνηση των POS με την ΑΑΔΕ, ένα βήμα πολύ σημαντικό στην πάταξη της φοροδιαφυγής και την στήριξη των κρατικών εσόδων.

Σας ευχαριστώ.

(Χειροκροτήματα από την πτέρυγα της Νέας Δημοκρατίας )

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ τον κύριο συνάδελφο και για την τήρηση του χρόνου.

Παρακαλώ τώρα να λάβει τον λόγο ο εισηγητής του ΣΥΡΙΖΑ ο κ. Μαμουλάκης.

Έχετε τον λόγο για δεκαπέντε λεπτά.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, καλούμαστε σήμερα στην Ολομέλεια της Βουλής να εναρμονίσουμε και να ενσωματώσουμε στην ελληνική έννομη τάξη την οδηγία 514/2021. Προτού εισέλθω, όμως, στην ανάλυση του νομοσχεδίου, επιτρέψτε μου να κάνω μια ιστορική αναφορά για αυτή την ευρωπαϊκή οδηγία. Μια ευρωπαϊκή οδηγία που κατατέθηκε στο Ευρωπαϊκό Κοινοβούλιο με πρωτοβουλία των Πρασίνων, της Ευρωπαϊκής Αριστεράς των Σοσιαλδημοκρατών και καταψηφίστηκε από το Λαϊκό Κόμμα, το φίλα προσκείμενο στη Νέα Δημοκρατία και ανάστροφα. Αυτό το λέω για να γνωρίζουμε τι ενσωματώνουμε σήμερα ως νομοσχέδιο στη Βουλή. Μάλιστα, παρήλθε και ένα διάστημα δύο ετών για να έρθει σε συζήτηση εδώ.

Ο στόχος και το πνεύμα του νομοσχεδίου και της ευρωπαϊκής οδηγίας εν γένει δεν είναι άλλο από το να τροποποιήσει το φορολογικό δίκαιο, διευκολύνοντας την ανταλλαγή πληροφοριών μεταξύ των φορολογικών αρχών διαφορετικών κρατών-μελών. Περιγράφει τους ελέγχους και τα πρόστιμα σε πλατφόρμες και παρόχους υπηρεσιών στον τομέα της φιλοξενίας, αλλά και των μεταφορών.

Για τους παραπάνω λόγους αναμφίβολα έστω και καθυστερημένα το νομοσχέδιο είναι επίκαιρο, γιατί αφορά τον πυρήνα της τουριστικής δραστηριότητας στη χώρα μας. Η οδηγία που σήμερα συζητάμε, κυρίες και κύριοι συνάδελφοι, έχει διαμορφώσει ή προσπαθεί να διαμορφώσει ένα ρυθμιστικό πλαίσιο για τις πλατφόρμες διαμοιρασμού, όπως είναι γνωστές σε όλους μας το Airbnb, Booking κλπ..

Από το 2016, οπότε και απελευθερώθηκαν οι βραχυχρόνιες πιστώσεις στη χώρα μας, ο τουρισμός έχει υποστεί έναν ριζικό μετασχηματισμό. Η αυξανόμενη ζήτηση των τουριστικών υπηρεσιών, η επέκταση των lοw cost πτήσεων και η κατάρρευση του εγχώριου τραπεζικού συστήματος κατηύθυναν τους νέους επισκέπτες της χώρας στην οικονομία του διαμοιρασμού. Αυτό είχε άμεσα, πρόσκαιρα αναμφίβολα οφέλη για τη χώρα. Ενίσχυσε τους μεμονωμένους τουριστικούς προορισμούς και έδωσε διέξοδο σε ιδιοκτήτες ακινήτων υπερχρεωμένους εξαιτίας του ΕΝΦΙΑ. Η επέκταση των βραχυχρόνιων μισθώσεων, όμως, οδήγησε δυστυχώς και σε τρία βασικά σημαντικά προβλήματα.

Πρώτον, στην αύξηση της φοροαποφυγής και της φοροδιαφυγής στον τουρισμό, καθώς οι πλατφόρμες αρνούνταν να μοιραστούν με τις εγχώριες φορολογικές αρχές τον ακριβή όγκο των συναλλαγών κάθε μεμονωμένου χρήστη.

Δεύτερον, το σοβαρό πρόβλημα, κατά την άποψή μας, που προέκυψε από την επέκταση της οικονομίας διαμοιρασμού, ήταν οι στρεβλώσεις του ανταγωνισμού και ο διαχωρισμός της τουριστικής αγοράς ανάμεσα σε μια επίσημη και σε μια ανεπίσημη σφαίρα.

Τρίτον, το σημαντικότερο κατά την άποψή μας, ο πραγματικός ελέφαντας στο δωμάτιο είναι ότι μέσω της επέκτασης των βραχυπρόθεσμων μισθώσεων προέκυψε μια ραγδαία αύξηση των τιμών των ενοικίων, η βίαιη αλλαγή των χρήσεων γης και ο εκτοπισμός των λαϊκών στρωμάτων από παραδοσιακές γειτονικές κατοικίας σε πολλά αστικά κέντρα της χώρας, καθώς και σε νησιωτικές περιοχές.

Για το ζήτημα αυτό, η σημερινή οδηγία δεν κάνει απολύτως τίποτα και το gentrification δηλαδή αυτή η αυξανόμενη, η ραγδαία, η αιφνίδια αύξηση των τιμών και στα μισθώματα αλλά και στη φούσκα ακινήτων είναι το μεγάλο πρόβλημα ή αν μη τι άλλο από τα μεγαλύτερα προβλήματα της ελληνικής κοινωνίας. Όλοι γνωρίζουμε ότι πάρα πολλά ζευγάρια δεν μπορούν να ξεκινήσουν τη ζωή τους, γιατί έχουν ένα ανελαστικό εμπόδιο εκ προοιμίου σε αυτή την προσπάθεια. Όλοι γνωρίζουμε ότι αυτή τη στιγμή -και τα στοιχεία άλλωστε το καταδεικνύουν- το 27% των Ελλήνων πολιτών πρέπει να αναλώσει το 50% των συνολικών πόρων που διαθέτει μηνιαίως σε έξοδα που άπτονται των μισθώσεων ή εξυπηρέτησης δανείων στεγαστικών και λοιπών κοινοχρήστων κοινωφελών λογαριασμών. Αυτό είναι αδιανόητο. Δεν μπορεί να προχωρήσει η κοινωνία παρακάτω, όταν έχουμε από το μηδέν, από τα αποδυτήρια που λέμε, τόσο μεγάλο πρόβλημα, τόσο μεγάλη ανάγκη διάθεσης πόρων. Το τονίζω: οι μισοί πόροι του μέσου νοικοκυριού τουλάχιστον σε ένα τέταρτο της ελληνικής κοινωνίας.

Είναι, λοιπόν, άμοιρη ευθυνών η σημερινή Κυβέρνηση για την απουσία ρυθμιστικού πλαισίου, ώστε να προστατευθούν οι κατοικίες και οι τιμές κυρίως των ενοικίων σε πολλές πόλεις, όπως η Αθήνα, η Ρόδος ή το Ηράκλειο; Ο υφιστάμενος νόμος προβλέπει την επιβολή περιορισμών στον αριθμό των ημερών που μπορούν οι πάροχοι να εκμισθώνουν τα ακίνητά τους. Η σημερινή Κυβέρνηση ωστόσο επιλέγει να μη χρησιμοποιήσει αυτό το εργαλείο επιτείνοντας έτσι την πληθωριστική κρίση που μαστίζει την ελληνική κοινωνία. Για τον λόγο αυτό ο σημερινός νόμος με όλες τις αρετές του όσον αφορά την κοινοτική οδηγία και όλα τα εργαλεία που δίνει στη φορολογική διοίκηση δεν παύει να είναι δομικά ελλιπής. Γιατί η αντιμετώπιση των προβλημάτων που προκύπτουν από τις βραχυχρόνιες μισθώσεις έχει ως προϋπόθεση μια πολιτεία που είναι έτοιμη να βάλει όρια και περιορισμούς, νόρμες και κανόνες, όπου αυτό χρειάζεται, όπου αυτό προκύπτει ως αναγκαιότητα από την ξέφρενη άνοδο των ενοικίων.

Για τον λόγο αυτό και παρ’ ότι προφανώς είμαστε διακείμενοι θετικά απέναντι σε πολλές από τις υφιστάμενες διατάξεις, η άρνηση της Κυβέρνησης να ανοίξει έστω έναν ουσιαστικό διάλογο για την υπό συνθήκες επιβολή περιορισμού σε μακροχρόνιες μισθώσεις, είναι άλλη μια άρνηση της Νέας Δημοκρατίας να κάνει κάτι για το πρόβλημα του πληθωρισμού στη χώρα μας. Άρα, όταν η Κυβέρνηση λέει ότι το παρόν σχέδιο νόμου αποτελεί μια μορφή ρύθμισης του κλάδου των βραχυχρόνιων μισθώσεων, αυτό δεν είναι απολύτως ακριβές. Έτσι παρά τις επιμέρους συμφωνίες ή διαφωνίες που τις εκφράσαμε και στις επιτροπές, για παράδειγμα το ζήτημα της μη κλιμακωτής επιβολής των προστίμων που η ίδια η οδηγία το αναφέρει, αλλά δεν ενσωματώνεται στο νομοσχέδιο της Κυβέρνησης, το ζήτημα του αχρείαστου αποκλεισμού από τις διατάξεις του νόμου σε φορείς που πραγματοποιούν πάνω από δύο χιλιάδες εκμισθώσεις ετησίως, την απροθυμία της Κυβέρνησης να εντάξει και τους διαχειριστές των πλατφορμών, οι οποίοι αποτελούν και τον βασικό φορέα συγκεντροποίησης της αγοράς, σήμερα δυσκολευόμαστε να στηρίξουμε το νομοσχέδιο της Κυβέρνησης, γιατί στην τελική αποτελεί μια μη ρύθμιση.

Σήμερα, όμως, δυσκολευόμαστε να στηρίξουμε το σχέδιο της Κυβέρνησης και για άλλον έναν επιπλέον, πολύ σοβαρό κατά την άποψή μας λόγο: εξαιτίας των λοιπών διατάξεων που περιλαμβάνει. Αλήθεια, όσον αφορά μια ευρωπαϊκή οδηγία τι το καλύτερο, τι πιο εναρμονισμένο με τη θετική νομοθέτηση θα ήταν καθολικά η ευρωπαϊκή οδηγία να ενσωματωθεί εδώ στην ελληνική έννομη τάξη; Γιατί προσετέθησαν καθ’ όλα ετερόκλητες διατάξεις-άρθρα –αναφέρομαι στα άρθρα 32 έως και 35 που αφορούν αλλότρια ζητήματα, όπως η λειτουργία, η δομική αλλαγή του καταστατικού του ΤΑΙΠΕΔ-, γιατί ενσωματώνονται σε αυτό το νομοσχέδιο; Εύλογο το ερώτημα, αλλά νομίζω πιο εύλογα θα είναι τα υπόλοιπα που θα σας διατυπώσω, κύριε Χατζηδάκη.

Βασικό ερώτημα: Στα άρθρα 30 έως 32 ο φορέας αποκτά αυξημένες δυνατότητες ως προς τη διακίνηση των κινητών αξιών. Από αύριο, κυρίες και κύριοι συνάδελφοι, το ΤΑΙΠΕΔ θα μπορεί μόνο του να διαθέτει στο Χρηματιστήριο Αθηνών είτε μετοχές εταιρειών είτε και μετοχές τρίτων εταιρειών. Όταν, όμως, έρχεται προς ψήφιση μία τέτοια διάταξη το πιο εύλογο ερώτημα που οφείλουμε όλοι να θέσουμε και προσωπικά σε σας, κύριε Υπουργέ, είναι: για ποιες εταιρείες του δημοσίου μιλάμε; Ποια είναι η πρόθεση της Κυβέρνησης αλλά και του ΤΑΙΠΕΔ εν προκειμένω;

Ποια εταιρεία αφορά αυτό το εγχείρημα; Η απάντηση είναι προφανής. Το αεροδρόμιο της Αθήνας και τα ΕΛΠΕ και οι πρώην θυγατρικές τους που τμήμα μετοχών τους βρίσκονται σήμερα στο ΤΑΙΠΕΔ.

Να υπενθυμίσω στο Σώμα ότι και το 2018 η τότε κυβέρνηση, υλοποιώντας δεσμεύσεις του πρώτου μνημονίου, είχε συμφωνήσει στην από κοινού διάθεση μετοχών με τον ιδιώτη μέτοχο των ΕΛΠΕ. Η διαδικασία είχε τότε αποτύχει. Γιατί; Γιατί η πίεση της τρόικα να πουληθούν οι μετοχές του δημοσίου στα ΕΛΠΕ ήταν ένας πλήρης παραλογισμός. Γιατί ήταν παραλογισμός; Γιατί την εποχή της πράσινης αναπτυξιακής μετάβασης θα ήταν παράλογο να διατεθούν μετοχές των ΕΛΠΕ. Τα ΕΛΠΕ σήμερα είναι ένα στρατηγικό asset για τη χώρα. Τα ΕΛΠΕ είναι ένα περιουσιακό στοιχείο ανεκτίμητο για το ελληνικό δημόσιο, όχι μόνο για τους αυστηρά οικονομοτεχνικούς όρους που τα διέπει, αλλά και για εθνικούς και στρατηγικούς σκοπούς. Άρα η αξία τους για την ασφάλεια του εφοδιασμού της χώρας και η γεωστρατηγική τους σημασία είναι δύσκολο να αποτυπωθούν σε μια διαδικασία deinvestment, όταν όλες οι μεγάλες εταιρείες στον κλάδο των υποδομών και της ενέργειας ψάχνουν τρόπους να ξεφορτωθούν τις ρυπογόνες βιομηχανίες τους και αναζητούν τοποθετήσεις σε ανανεώσιμες πηγές ενέργειας, σε καθαρή ενέργεια.

Αυτές ήταν οι αντιφάσεις ενός τέτοιου εγχειρήματος τότε το 2018, αυτές είναι και σήμερα. Η Κυβέρνηση, όμως, σήμερα δεν μας έχει πει τι σκοπεύει να κάνει με τα ΕΛΠΕ, ποια είναι η στρατηγική της ελληνικής πολιτείας, της Κυβέρνησης γύρω από την εταιρεία «ΕΛΛΗΝΙΚΑ ΠΕΤΡΕΛΑΙΑ». Από τις σημερινές διατάξεις προκύπτει ότι προωθεί μια δεύτερη απόπειρα πώλησης των μετοχών τους σε συνεργασία με τον ιδιώτη μέτοχο μέσω Χρηματιστηρίου.

Η Κυβέρνηση, λοιπόν, θέλουμε να μας δώσει συγκεκριμένες απαντήσεις, φέρνοντας αυτές τις διατάξεις στη Βουλή. Κύριε Χατζηδάκη, το έθεσα επί τάπητος όλη την προηγούμενη εβδομάδα και στις τρεις επιτροπές, καταθέτοντας ένα σαφές διακριτό ερώτημα: Ποια είναι η στρατηγική σας; Αναφέρονται πράγματι στα ΕΛΠΕ και τις θυγατρικές τους οι συγκεκριμένες διατάξεις για το ΤΑΙΠΕΔ; Αυτός είναι ο στόχος; Πέραν βέβαια του Διεθνούς Αερολιμένα Αθηνών που μπορούμε να το συζητήσουμε, θα το δούμε και παρακάτω.

Πρώτον, λοιπόν, ποιο ή ποια asset του ΤΑΙΠΕΔ αφορά η σημερινή τροποποίηση του καταστατικού νόμου του ΤΑΙΠΕΔ; Kαι δεύτερον, τι σκοπεύει να κάνει με τις συμμετοχές του ελληνικού δημοσίου σε αυτά, με δεδομένο ότι οποιαδήποτε προσπάθεια πώλησής τους είναι εξαιρετικά δύσκολο να μην οδηγήσει σε υποτίμηση της αξίας τους; Τα ερωτήματα αυτά τα θέσαμε επιτακτικά. Δυστυχώς, όμως, απαντήσεις δεν λάβαμε από τα επενδυτικά στελέχη.

Επανερχόμαστε, λοιπόν, ξανά στο ερώτημα σήμερα σε επίπεδο Ολομέλειας. Είναι σκόπιμη στην παρούσα συγκυρία και με την προτεινόμενη διαδικασία η πώληση μετοχών μέσω Χρηματιστηρίου των βασικών εταιρειών που βρίσκονται αυτή τη στιγμή υπό την κατοχή του ΤΑΙΠΕΔ; Και για να εξειδικεύσω το ερώτημα, μπορώ να δεχθώ ότι για το θέμα του ΔΑΑ, του Διεθνούς Αερολιμένα Αθηνών, η επιμονή σας σχετίζεται ίσως και με τις ιδεολογικές μας διαφορές. Εσείς πιστεύετε ότι η ιδιωτικοποίηση είναι η λύση διά πάσαν νόσο ή εν πάση περιπτώσει αποτελεί μονόδρομο και μια πάγια ξεκάθαρη δική σας στρατηγική. Εμείς θεωρούμε ότι υπάρχει ως λύση στο τραπέζι, αλλά σίγουρα δεν είναι προτεραιότητα. Ίσως να είναι και η έσχατη λύση, ειδικά αυτή την εποχή που σε όλη την Ευρώπη υπάρχει ένα κύμα αλλαγής στο πολιτικό mentalite όσον αφορά κρατικοποιήσεις ευαίσθητων εταιρειών που αφορούν το δημόσιο.

Αλλά στον ΔΑΑ πραγματικά, στον Διεθνή Αερολιμένα Αθηνών, να θυμίσω είναι η τροπολογία του Ιουλίου, μία τροπολογία εκπρόθεσμη που ήρθε μέσα σε ένα ετερόκλητο, άσχετο νομοσχέδιο για να δώσει τη δυνατότητα διάθεσης μετοχών του Διεθνούς Αερολιμένα Αθηνών, της πύλης εισόδου της χώρας μας, σε ένα ασφαλιστικό ταμείο συνταξιούχων του Καναδά. Αυτή ήταν η πολιτική της Κυβέρνησης, αυτή ήταν η πολιτική απόφαση τότε.

Προσέξτε, όμως, γιατί μπορεί να έχουμε διαφορές στην πολιτική, αλλά τα μαθηματικά είναι αμείλικτα. Η Κυβέρνηση έχει αποπειραθεί να διαθέσει μετοχές και να απομειώσουμε τη θέση μας, να χάσουμε την κυριαρχία ή αν θέλετε το 50+1 στον Διεθνή Αερολιμένα Βενιζέλου. Αλλά τι έχουμε εδώ; Εδώ έχουμε κάτι άλλο. Έχουμε στοιχεία που είναι και λίγο ξεροκέφαλα. Το 2019 ήταν μια καλή, πολύ καλή χρονιά για τη χώρα μας στον τουρισμό. Το 2023 -μακάρι να ολοκληρωθεί και να φανεί ότι τα στοιχεία είναι αντίστοιχα- θα είναι επίσης μια εξαιρετική χρονιά για τον τουρισμό.

Τι είχαμε, λοιπόν, το 2019 στο «Ελευθέριος Βενιζέλος»; Είχαμε 507 εκατομμύρια ευρώ, κυρίες και κύριοι συνάδελφοι, λειτουργικά έσοδα, 274 εκατομμύρια ευρώ καθαρά κέρδη. Εξαιρετικό. Και την ίδια χρονική στιγμή η Κυβέρνηση μια αντίστοιχη χρονιά όπως το 2023 επιλέγει τι να κάνει; Να ιδιωτικοποιήσει το «Ελευθέριος Βενιζέλος». Μα μόνο τα έσοδα που θα απέφερε το «Ελευθέριος Βενιζέλος» σε βάθος εικοσαετίας θα ήταν ικανά να αποδώσουν πολύ παραπάνω από την πώλησή του τώρα. Αυτή η ειδοποιός διαφορά είναι ακατανόητη, κύριε Χατζηδάκη, γιατί αυτή η επιλογή σας στο θέμα του αερολιμένα.

Αλλά φεύγω από το «Ελευθέριος Βενιζέλος» και ξαναγυρνάω στα ΕΛΠΕ. Ξαναγυρνάω στα ΕΛΠΕ γιατί νομίζω, κατά την άποψή μας, ότι εδώ είναι το κρίσιμο στοιχείο. Θα ήθελα να υπενθυμίσω στην Ολομέλεια τα όσα ανέφερε ο εκπρόσωπος των εργαζομένων των ΕΛΠΕ για τις σημερινές διατάξεις. Εκεί αναφέρθηκε ότι ο βασικός σκοπός που θα εξυπηρετήσει μια οποιαδήποτε εισαγωγή μετοχών του δημοσίου στο Χρηματιστήριο δεν είναι τα έσοδα του δημοσίου από μια τέτοια επιλογή, αλλά η απώλεια των δικαιωμάτων διοίκησης από το δημόσιο, το μάνατζμεντ. Και προσέξτε εδώ. Τα δικαιώματα διοίκησης του δημοσίου είναι ένα περιουσιακό στοιχείο του δημοσίου, το οποίο προβλέπεται τώρα να το απολέσει το δημόσιο άνευ αντιτίμου. Τονίζω: το μάνατζμεντ να απολεσθεί άνευ αντιτίμου.

Επιπλέον, στον οικονομικό Τύπο των ημερών διαβάζουμε, κύριε Υπουργέ, και άλλα περίεργα, αλλά περιμένουμε την άποψή σας γι’ αυτό. Διαβάζουμε, για παράδειγμα, σε πλήθος δημοσιευμάτων ότι ο σημερινός διευθύνων σύμβουλος του ΤΑΙΠΕΔ παρουσιάζεται και ως πρώην συνεργάτης του ιδιώτη με τα ΕΛΠΕ. Και σε περίπτωση που προωθούνταν μια τυχόν πώληση μετοχών του ΕΛΠΕ ή της ΔΕΠΑ Εμπορίας είτε μόνο από το δημόσιο είτε από κοινού με ιδιώτη μέτοχο, ο κύριος διευθύνων σύμβουλος θα αντιμετώπιζε σύγκρουση συμφερόντων.

Αυτά τα ερωτήματα, κύριε Υπουργέ, τα θέσαμε και στις επιτροπές. Δεν γίνεται σήμερα να μην τα απαντήσετε. Δεν μπορείτε να μην τα απαντήσετε. Δεν γίνεται να κυκλοφορούν στον Τύπο δημοσιεύματα που λένε ότι το ΤΑΙΠΕΔ, ο διευθύνων σύμβουλός του, η Κυβέρνηση, το Υπουργείο μέσα από τη σπουδή τους να προωθήσουν τη δυνατότητα διάθεσης μετοχών στο Χρηματιστήριο δεν κάνουν τίποτε άλλο παρά να εξυπηρετούν προτεραιότητες ενός μεμονωμένου επιχειρηματία. Δεν γίνεται να μην απαντηθεί και εσείς να μην το διαψεύδετε. Και φαντάζομαι σήμερα θα σας δοθεί εξαιρετική ευκαιρία και αφορμή να το κάνετε.

Για όλους τους παραπάνω λόγους, λοιπόν, κυρίες και κύριοι συνάδελφοι, και επειδή το νομοσχέδιο στην τελική αποτελεί απόδειξη της ληστρικής στάσης της Νέας Δημοκρατίας απέναντι στη δημόσια περιουσία και της απροθυμίας της να παρέμβει ρυθμιστικά στην αγορά για να μειωθεί επιτέλους ο πληθωρισμός, δεν πρόκειται να υπερψηφίσουμε το σημερινό νομοσχέδιο.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κι εγώ ευχαριστώ τον κύριο συνάδελφο για την τήρηση του χρόνου.

Παρακαλώ να κλείσει ο κατάλογος των ομιλητών.

Τον λόγο έχει τώρα για δεκαπέντε λεπτά ο εισηγητής του ΠΑΣΟΚ ο κ. Κουκουλόπουλος Παρασκευάς.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Κυρίες και κύριοι Βουλευτές, δεύτερο νομοσχέδιο του Υπουργείου Εθνικής Οικονομίας και Οικονομικών στα τέσσερα πρώτα αυτής της κοινοβουλευτικής περιόδου και, όπως είχαμε κάνει σαφές ήδη με τον Πρόεδρό μας Νίκο Ανδρουλάκη από τις προγραμματικές δηλώσεις, το ΠΑΣΟΚ από την επομένη των εκλογών πήρε μια σημαντική απόφαση, την οποία παρουσίασε ο Πρόεδρός μας, όπως είπα, στις προγραμματικές και θα την τηρήσουμε με συνέπεια.

Κινούμαστε και πρόκειται να κινηθούμε έχοντας πλήρη επίγνωση του εκλογικού αποτελέσματος. Η Κυβέρνηση το διάβασε σαν να ήταν το τέλος της ιστορίας. Λάθος. Δεν είναι το τέλος της ιστορίας οι εκλογές. Εμείς έχουμε πλήρη επίγνωση ότι το κενό μιας αξιόμαχης και στιβαρής Αντιπολίτευσης, όπως κατεγράφη στο αποτέλεσμα, είναι ένα κενό που η χώρα έχει ανάγκη να καλυφθεί. Και η προσπάθειά μας είναι συνεχής και συστηματική για να καλυφθεί αυτό το κενό, το κενό μιας αξιόμαχης και στιβαρής Αντιπολίτευσης. Γι’ αυτό έχουμε έναν λόγο παραπάνω να προσεγγίζουμε όλα τα ζητήματα τεκμηριωμένα στο σκέλος της κριτικής και με ουσιαστικές προτάσεις εκεί που πρέπει, γιατί μια αξιόμαχη και στιβαρή Αντιπολίτευση πράττει ταυτόχρονα και τα δύο, και κριτικάρει τεκμηριωμένα, αλλά και παρουσιάζει με σοβαρότητα την εναλλακτική πρόταση, την οποία έχει ανάγκη μια δημοκρατική χώρα όπως είναι η Ελλάδα.

Γι’ αυτό ακριβώς έχει τεράστια σημασία ότι πολιτευόμαστε και έτσι θα πορευθούμε, κύριε Υπουργέ, βάσει αρχών και αξιών. Σε όλα τα ζητήματα θα περνάνε από τον φακό των αρχών και των αξιών μας τα νομοσχέδια που έρχονται, θα βάζουμε στο ζύγι και τη συγκυρία και μια έκτακτη ενδεχομένως ανάγκη για να τοποθετούμαστε για τα νομοσχέδια.

Αυτή είναι μια γενική τοποθέτηση, την οποία, βέβαια, ο κύριος Υπουργός, που είναι παρών και σήμερα, ο κ. Χατζηδάκης, στο προηγούμενο νομοσχέδιο με μια ατυχή έκφρασή του και μάλλον αλαζονική είχε χαρακτηρίσει αυτή τη στάση μας ότι μοιάζει με ΚΚΕ του κέντρου. Όντως ήταν προσβλητικός σε ένα κόμμα του Κοινοβουλίου, στο Κομμουνιστικό Κόμμα Ελλάδας, αλλά και αλαζονικός απέναντί μας. Δεν πρόκειται για τίποτα από όλα αυτά.

Πιστεύω, βεβαίως, σήμερα να μην επαναλάβει κάτι τέτοιο, όχι τόσο γιατί, όπως θα πω στη συνέχεια, ψηφίζουμε επί της αρχής το νομοσχέδιο, αλλά κυρίως γιατί, παραφράζοντας τον Οδυσσέα Ελύτη, κύριε Υπουργέ, από το προηγούμενο νομοσχέδιό μας και την τοποθέτησή σας στις 26 Ιουλίου, «πέρασαν μήνες πολλοί μέσα σε λίγες μέρες» με όλα αυτά που συνέβησαν στο διάστημα από τότε μέχρι τώρα. Πιστεύω η Κυβέρνηση να είναι πιο προσγειωμένη στην πραγματικότητα, γιατί έχουν συμβεί τραγικά γεγονότα και, δυστυχώς, τούτη η Κυβέρνηση δεν μπορεί να ρίξει ευθύνες σε κάποιους από πίσω, γιατί τα τέσσερα προηγούμενα χρόνια κυβερνούσε η ίδια. Αυτό είναι ένα κεντρικό σημείο το οποίο θα το βρίσκετε και θα το βρίσκουμε όλοι μπροστά μας τα επόμενα χρόνια, όσο κρατήσει η Βουλή με την παρούσα σύνθεσή της και, εν πάση περιπτώσει, η Κυβέρνηση το αξιολογεί όπως θέλει, εμείς το αξιολογούμε, όμως, συγκεκριμένα από την πλευρά μας.

Έρχομαι, λοιπόν, στο νομοσχέδιο, ο κορμός του οποίου, όπως ήδη ειπώθηκε από τους δύο συναδέλφους εισηγητές που προηγήθηκαν, είναι κυρίως φορολογικός. Αρχή και αξία -μια φράση- είναι η φορολογική δικαιοσύνη. Θα μου πείτε ότι ο καθένας αυτό λέει, αυτό ισχυρίζεται ή αυτό προσπαθεί, εν πάση περιπτώσει, να διατυπώσει και να πράξει με τις θέσεις και τα έργα του. Δεν είναι, όμως, γενικά και αόριστα τα πράγματα. Θα γίνει σαφής η θέση μας στη συνέχεια. Η θέση μας για φορολογική δικαιοσύνη δεν είναι κενή περιεχομένου, δεν είναι σύνθημα.

Οι θέσεις μας στη φορολογία, κυρίες και κύριοι συνάδελφοι, οι θέσεις του ΠΑΣΟΚ είναι θέσεις που οδηγούν σε ένα φορολογικό σύστημα το οποίο έχει μια συγκεκριμένη φιλοσοφία που βοηθάει την εργασία, προσπαθεί να φορολογήσει στοχευμένα το κεφάλαιο, όχι με τρόπο αντιπαραγωγικό, αλλά με τρόπο που έχει σχέση με τα κέρδη του, να περιορίσει απόλυτα τα αθέμιτα κέρδη και, βέβαια, τελικά έχουμε ένα κριτήριο. Κάθε φορά που αποφασίζουμε ή ερχόμαστε να κρίνουμε μια διάταξη έχουμε ένα βασικό κριτήριο: Μειώνει η διάταξη, το μέτρο, ένα ολόκληρο φορολογικό σύστημα τις ανισότητες ή τις αυξάνει; Αυτό είναι το κριτήριο με το οποίο καταλήγουμε να στηρίξουμε ή να μη στηρίξουμε μια διάταξη.

Ψηφίζουμε επί της αρχής το νομοσχέδιο σήμερα, όχι γιατί απλά είναι οδηγία ευρωπαϊκή -το μεγάλο μέρος- για ενσωμάτωση, στις οποίες είναι υποχρεωτική, ως γνωστόν, στο εσωτερικό δίκαιο. Δεν έχουμε περιθώριο ως κράτος-μέλος της Ένωσης να μην ενσωματώσουμε αυτή την οδηγία. Δεν είναι τόσο τυπικό. Είναι ότι έρχεται να συμπληρώσει τη βασική οδηγία, την οποία το κόμμα μας ψήφισε το 2013, και η οποία απέφερε έσοδα σε υγιή βάση μάλιστα όλα τα προηγούμενα χρόνια και αφορά τη διακρατική συνεργασία σε κρίσιμους τομείς, όπως ο ΦΠΑ, ο Φόρος Προστιθέμενης Αξίας, μεταξύ των κρατών- μελών της Ένωσης.

Το δεύτερο σκέλος είναι ότι σήμερα διευρύνεται αυτή η συνεργασία στην οικονομία διαμοιρασμού, στα Airbnb δηλαδή. Άργησε θα λέγαμε κιόλας. Δεν είναι κριτική προς την Κυβέρνηση.

Άργησε όλη η Ευρωπαϊκή Ένωση να κινηθεί, κύριε Υπουργέ, σε αυτό. Είναι μια πραγματικότητα εδώ και πολλά χρόνια αυτή η οικονομία και προφανώς είχε διαφύγει -κανείς δεν ξέρει πόσο πολύ- μεγάλη φορολογητέα ύλη σε όλο το διάστημα που μεσολάβησε.

Το άλλο σκέλος του νομοσχεδίου αφορά την επιβεβλημένη, επίσης καθυστερημένη –εδώ είναι ένα σημείο κριτικής όπου η ίδια η Κυβέρνηση είχε κριτικάρει την προηγούμενη κυβέρνηση, τον εαυτό της δηλαδή, για το ότι άργησε- η διασύνδεση των POS με την ΑΑΔΕ. Είναι κάτι που έπρεπε να γίνει εδώ και καιρό και, εν πάση περιπτώσει, εισάγεται με αυτό το νομοσχέδιο. Αυτός είναι ο βασικός κορμός του νομοσχεδίου, ουσιαστικά τα πρώτα τριάντα-τριάντα δύο άρθρα από τα τριάντα έξι. Ακριβώς γι’ αυτό και ψηφίζουμε το συγκεκριμένο νομοσχέδιο, διότι είναι εύλογες διατάξεις, οι οποίες ενισχύουν τα έσοδα σε μια υγιή βάση -υγιή βάση ξαναλέω- και προφανώς πρέπει να έχουν τη στήριξή μας, πόσο μάλλον που ο κύριος κορμός, όπως ήδη είπα και επαναλαμβάνω, έχει σχέση με την ενσωμάτωση μιας ευρωπαϊκής οδηγίας.

Εδώ επιτρέψτε μου, κυρίες και κύριοι συνάδελφοι, να σταθώ σε δύο σημεία επιπλέον με την ίδια καθαρότητα, όπως η ψήφος μας επί της αρχής. Το ένα αφορά την Ευρωπαϊκή Ένωση. Δεν αφορά τη χώρα, αφορά την Ευρωπαϊκή Ένωση και δεν είναι μια μίζερη κριτική ούτε είναι κάτι καινούργιο αυτό που θα πω. Είναι αργοκίνητος πολύ ο μηχανισμός της Ευρωπαϊκής Ένωσης και πρέπει να βρει τρόπο να αυξήσει την κίνησή της, να ενισχύσει τα αντανακλαστικά της. Κινείται πολύ αργά. Την πραγματικότητα της ελευθερίας κίνησης των κεφαλαίων από την παγκοσμιοποίηση και μετά καθυστέρησε πάρα πολύ να την αντιμετωπίσει η Ευρωπαϊκή Ένωση.

Ο Γιούργκεν Χάμπερμας το 2007 στον «Μεταεθνικό Αστερισμό», μια συλλογή δοκιμίων, είχε τεκμηριώσει με σαφήνεια πώς υποσκάπτεται το κράτος πρόνοιας από την ελευθερία κίνησης κεφαλαίων, τα οποία δεν φορολογούνται. Είχε πει ότι δεν μπορούμε να το κρατήσουμε το κράτος πρόνοιας, όπως το γνωρίζαμε μεταπολεμικά, εάν δεν βρούμε έναν τρόπο να ελέγξουμε και να διαμοιράζουμε φορολογία τεράστιων κεφαλαίων, τα οποία πάνε από χώρα σε χώρα.

Το 2011 ήταν η πρώτη οδηγία για ένα σκέλος ανταλλαγής πληροφοριών, το 2013 ενσωματώθηκε στην Ελλάδα, συμπλήρωσε τα Airbnb σήμερα. Συνολικά καθυστέρησε. Το αποτέλεσμα είναι οι πολίτες αμήχανοι να παρακολουθούν τα τελευταία είκοσι χρόνια πρώτα τις τράπεζες, μετά τους τεχνολογικούς κολοσσούς, μετά τους ενεργειακούς γίγαντες πρόσφατα να συσσωρεύουν τεράστια κέρδη και την ίδια ώρα η μεσαία τάξη να συμπιέζεται αφόρητα και το κάτω μέρος της πυραμίδας, τα χαμηλότερα εισοδήματα, ολοένα να μεγαλώνει.

Έτσι ενισχύονται οι ανισότητες, έτσι ενισχύονται τα άκρα, έτσι προκύπτει η ευθεία αμφισβήτηση των πολιτών στους θεσμούς. Μας οδηγεί σε αποχή, οδηγεί σε ενίσχυση, όπως είπα των άκρων κ.λπ.. Πρέπει να δράσουμε αποφασιστικά. Δεν είναι μόνο οι τράπεζες, οι τεχνολογικοί κολοσσοί και οι ενεργειακοί γίγαντες πρόσφατα. Είναι και χιλιάδες άλλα, όπως η οικονομία διαμοιρασμού, τα Airbnb. Άλλα έχουν συγκεντρωθεί από κάποιους ανθρώπους που διαθέτουν τα απαραίτητα κεφάλαια, αλλά είναι σε μεμονωμένα άτομα. Ναι, αλλά επί χρόνια, όπως είπα νωρίτερα, κανείς δεν ξέρει πως η φορολογητέα ύλη έχει διαφύγει.

Η ψηφιακή πραγματικότητα, κυρίες και κύριοι συνάδελφοι, κύριε Υπουργέ, έχει ενισχύσει πάρα πολύ τις αβεβαιότητες. Το ξέρουμε όλοι. Δεν λέω κάτι καινούργιο. Αυτό το ξέρουμε όλοι μας. Απλά θέλω να σας καλέσω και να προτείνω, μιας και θα συμμετέχετε εφεξής στο Συμβούλιο Υπουργών Οικονομικών της Ευρωπαϊκής Ένωσης ότι πρέπει να υπάρξει πίεση από την πλευρά τη δική μας και όλων των χωρών, έτσι ώστε να ενισχύσει τα αντανακλαστικά της και να ανεβάσει ταχύτητες η Ευρωπαϊκή Ένωση, γιατί η αργοπορία κοστίζει και το μόνο που μεγαλώνει είναι η απόσταση των πολιτών από τους θεσμούς και την πολιτική.

Και αυτό είναι τεράστιο ζήτημα, γιατί για εμάς η φιλελεύθερη δημοκρατία είναι ταυτόσημη έννοια με την ευημερία και την ανάπτυξη. Δεν μπορούμε να διανοηθούμε ανάπτυξη και ευημερία σε ένα άλλο καθεστώς, σε ένα αυταρχικό καθεστώς, σε ένα καθεστώς που απομακρύνεται από τη φιλελεύθερη δημοκρατία, όπως έχει ονομαστεί η αστική δημοκρατία στη σύγχρονη εκδοχή της στον δυτικό κόσμο.

Το δεύτερο ζήτημα το οποίο θέλω να θέσω με την ίδια σαφήνεια είναι ότι προφανώς το ότι ψηφίζουμε μία ευρωπαϊκή οδηγία επ’ ουδενί δεν σημαίνει ότι συμφωνούμε με την ασκούμενη φορολογική πολιτική από την Κυβέρνηση.

Δυο λόγια μόνο: Διαφωνούμε και μάλιστα ριζικά, πρώτον, γιατί η σχέση έμμεσης και άμεσης φορολογίας που είχε ξεφύγει, δυστυχώς, επί ΣΥΡΙΖΑ –την παρέλαβε στο 1,24 και την παρέδωσε στο 1,42 υπέρ της έμμεσης 1 προς 1, άρα την έκανε πιο άδικη κοινωνικά- στις μέρες μας έχει πάει σε παράλογα ύψη αυτή η σχέση, κοντεύει να αγγίξει το 2 προς 1. Είναι ο ορισμός της κοινωνικής αδικίας και κανένα Pass από αυτά που δίνονται ή από αυτά που έρχονται δεν μπορεί να καλύψει τις ανισότητες που προκύπτουν από αυτή τη σχέση έμμεσης και άμεσης φορολογίας. Τα χαμηλότερα εισοδηματικά και τα μεσαία στρώματα πληρώνουν πολύ περισσότερα Pass κάθε μέρα στην έμμεση φορολογία και είναι πραγματικά ελάχιστα αυτά που τους αποδίδονται -και όχι σε όλους, βέβαια- με την επιστροφή των Pass. Είναι μια πραγματικά αδιέξοδη πολιτική. Δεν θέλω να την πω «απάτη». Είναι πάντως απατηλό αυτό που γίνεται από την Κυβέρνηση, σε συνδυασμό, βέβαια και με την ακρίβεια την οποία η Κυβέρνηση μέχρι τώρα αδυνατεί παντελώς να αντιμετωπίσει και μόνο αρκείται στο να τη διαπιστώνει.

Και βέβαια, μιλώντας για φορολογία δεν είναι δυνατόν να μην επαναφέρω το ζήτημα μιας κεντρικής μας θέσης για την παράλογη απαλλαγή που υπάρχει -το ύψος της δηλαδή είναι παράλογο- στη μεταβίβαση ακινήτων. Ο Τύπος την προηγούμενη εβδομάδα είχε πολλά δημοσιεύματα για το πλήθος των μεταβιβάσεων, γονικών παροχών δηλαδή, όπου αξιοποιούν οι πολίτες έναν παραλογισμό πραγματικά που έχει υιοθετηθεί από την παρούσα Κυβέρνηση στην προηγούμενη περίοδο, με το αφορολόγητο πρακτικά να μπορεί να φτάσει και τα 4 εκατομμύρια ευρώ. Αυτά δεν γίνονται. Έτσι στερεί δημοσιονομικό χώρο –όχι από εσάς- από τη χώρα την ίδια, όπως σας είπαμε και στο προηγούμενο νομοσχέδιο και βέβαια, αυξάνει τις ανισότητες. Είναι ένα δώρο σε λίγους.

Ολοκληρώνοντας, κυρίες και κύριοι συνάδελφοι, θέλω να πω ότι αν ψηφίζουμε επί της αρχής το νομοσχέδιο, προφανώς με την ίδια σαφήνεια θέλω να πω ότι καταψηφίζουμε τα τέσσερα άρθρα που έχουν σχέση με το ΤΑΙΠΕΔ, το λέω από τώρα.

Προσέξτε, κύριε Υπουργέ: Εμείς δεν έχουμε αμνησία σαν τον ΣΥΡΙΖΑ, που παρέδωσε δέκα χιλιάδες εκατόν δεκαεννιά ακίνητα με το τρίτο μνημόνιο και με το Υπερταμείο παρέδωσε όλη τη δημόσια περιουσία στους ξένους ούτε έχουμε αμνησία για το τι πράξαμε, πώς ιδρύθηκε και πότε το ΤΑΙΠΕΔ, πότε ξεκίνησε το πρόγραμμα αποκρατικοποιήσεων και όλα αυτά, να εξηγούμαστε. Δεν είμαστε κατά των αποκρατικοποιήσεων. Υπάρχουν περιουσιακά στοιχεία του δημοσίου τα οποία σαφώς πρέπει να αποκρατικοποιηθούν. Υπάρχουν τομείς στους οποίους πρέπει να υπάρξει ακόμη και πλήρης αποκρατικοποίηση. Προφανώς, πρέπει να αποσυρθεί το κράτος από κάποια περιουσιακά του στοιχεία, δεν έχει κανέναν λόγο και αυτή η διαδικασία πρέπει να συμβάλλει σε μια αναπτυξιακή κατεύθυνση. Δεν είναι εκεί το ζήτημα, δεν έχουμε τέτοια αντίρρηση.

Καταψηφίζουμε σήμερα αυτό για έναν λόγο και θέλω να είμαι σαφής: Το πρόγραμμα αποκρατικοποιήσεων -και εμείς μπορούμε να το πούμε, αν θέλετε, πιο υπεύθυνα από τον καθένα γιατί επί των ημερών μας ξεκίνησε και ιδρύθηκε το ΤΑΙΠΕΔ, στην πρώτη κυβέρνησή μας 2009-2012- ξεκίνησε με έναν τρόπο που ήταν αναγκαστικός, για να μην πω καταναγκαστικός. Και ήρθε και τερμάτισε κυριολεκτικά με όλα αυτά που έγιναν με το τρίτο μνημόνιο και με τον ΣΥΡΙΖΑ, όπου μπήκε ό,τι υπήρχε και δεν υπήρχε.

Πιστεύω ότι η χώρα μετά την επενδυτική βαθμίδα έχει όλο το δικαίωμα να κάνει μία εφ’ όλης της ύλης συζήτηση για τις αποκρατικοποιήσεις και να κάνει το δικό της πρόγραμμα και να κάνουμε μία κοινή προσπάθεια όλες οι πολιτικές δυνάμεις για να πάρουμε στα χέρια μας τον έλεγχο και της περιουσίας του δημοσίου και των αποκρατικοποιήσεων, όχι για να δώσουμε ένα λανθασμένο σήμα στους ξένους και στις αγορές –δεν εννοώ αυτό το πράγμα- αλλά για να πάρουμε την κυριότητα του προγράμματος.

Είμαι πολύ σαφής, κύριε Υπουργέ. Αυτό το πρόγραμμα προφανώς δεν ήταν ελληνικό πόνημα επακριβώς, ήταν ένα τέκνο ανάγκης μιας συγκεκριμένης περιόδου και νομίζω ότι πρέπει να μπει σε μια ριζική αναθεώρηση και ένα πολύ καλό παράδειγμα -και με αυτό ολοκληρώνω- μας δίνουν τα νερά. Έγιναν πολλές αντιπαραθέσεις σε αυτή την Αίθουσα και όχι μόνο για τα νερά.

Και θέτουμε ένα ερώτημα, για το οποίο δεν μας ακούει κανείς απέξω για να μας παρεξηγήσει: Εσείς φέρατε τη διάταξη για την ΕΥΑΘ, ΕΥΔΑΠ, εναρμονιζόμενοι με την απόφαση του Συμβουλίου Επικρατείας και επανήλθαν στο δημόσιο, έτσι; Τι νόημα έχει -θυμάμαι κάτι που είχαμε πει αρκετοί Βουλευτές και εγώ προσωπικά πριν χρόνια πάλι σε αυτή την Αίθουσα- να μιλάμε για ιδιωτικοποίηση των νερών, όταν σε πολύ πιο ώριμες καπιταλιστικές χώρες από την Ελλάδα, όπως είναι ο Καναδάς και η Αυστρία, το νερό παρέχεται δωρεάν στους πολίτες; Δεν είναι απλά δημόσιο αγαθό, παρέχεται και δωρεάν, δεν πληρώνουν καν λογαριασμό ύδρευσης, γιατί το επιτρέπουν οι συνθήκες των χωρών αυτών, δηλαδή το νερό είναι τρεχούμενο, δεν είναι αντλούμενο και πάει λέγοντας. Όμως δεν πληρώνουν τίποτα. Ήταν άραγε επιλογή δική μας -της χώρας εννοώ- να ιδιωτικοποιηθεί η ΕΥΑΘ και η ΕΥΔΑΠ; Δεν νομίζω.

Ήταν τέκνο ανάγκης όλα αυτά, κύριε Υπουργέ, γι’ αυτό και πρέπει να συζητήσουμε σοβαρά. Την ένστασή μας για το αεροδρόμιο την ξέρετε, θα την επαναλάβω και στη δευτερολογία μου.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο ειδικός αγορητής του Κομμουνιστικού Κόμματος Ελλάδας κ. Συντυχάκης, για δεκαπέντε λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Η Κυβέρνηση με το συζητούμενο νομοσχέδιο τροποποιεί διατάξεις του ν.4170/2013 με την ενσωμάτωση σχετικής ευρωπαϊκής οδηγίας στα ζητήματα αντιμετώπισης της φοροδιαφυγής. Θεσπίζει την ανταλλαγή πληροφοριών μεταξύ των φορολογικών αρχών των κρατών-μελών της Ευρωπαϊκής Ένωσης, εισάγει διατάξεις για τη διασύνδεση των POS, των τερματικών νέας γενιάς, με την ΑΑΔΕ επί ποινή προστίμων, προβλέπει αυστηρότερους ελέγχους σε συναλλαγές από ψηφιακές πλατφόρμες που κυρίως καλύπτουν την πλατφόρμα Airbnb, αλλά και όχι μόνο, ενώ περιλαμβάνει και διατάξεις για τη διαχείριση κινητών αξιών του Ταμείου Αξιοποίησης Ιδιωτικής Περιουσίας του Δημοσίου, του γνωστού ΤΑΙΠΕΔ και την αποτίμηση των περιουσιακών στοιχείων του πριν από συναλλαγές.

Αλήθεια, μπορεί κάποιος να πει ότι είναι αντίθετος στην αντιμετώπιση της φοροδιαφυγής; Φυσικά και όχι. Το ερώτημα, όμως, είναι ποιος φοροδιαφεύγει, ποιος τους καλύπτει και ποιους πραγματικά κυνηγά. Και εδώ η μοναδική πρωτοτυπία της Κυβέρνησης είναι ότι προσπαθεί να κάνει το μαύρο-άσπρο, να εμφανίσει τον νέο γύρο επίθεσης που ετοιμάζει στα λαϊκά στρώματα ως πάταξη της φοροδιαφυγής, ως φορολογική συμμόρφωση και ούτω καθεξής.

Στην πραγματικότητα, το νομοσχέδιο αυτό είναι ένας προάγγελος για ακόμα μεγαλύτερη φοροληστεία σε αυτοαπασχολούμενους και μικρούς ελεύθερους επαγγελματίες και νέες ελαφρύνσεις για το μεγάλο κεφάλαιο. Είναι φορολογική αναδιανομή για να αυξήσει η Κυβέρνηση τα φορολογικά έσοδα, για να διασφαλίσει πρόσθετα κεφάλαια, να στηρίξει το κράτος, την καπιταλιστική ανάπτυξη και τα κέρδη των επιχειρήσεων.

Το Κομμουνιστικό Κόμμα Ελλάδας δεν έχει διγλωσσία, δεν είναι «και με τον αστυφύλαξ και με τον χωροφύλαξ» και με τον λαό και με το κεφάλαιο. Έχει σταθερή άποψη και αντίληψη γύρω από τα ζητήματα της φορολογίας, είτε είμαστε στο Ευρωπαϊκό Κοινοβούλιο είτε στο ελληνικό Κοινοβούλιο, διότι και το ζήτημα της φορολογίας σε μια οικονομία έχει ταξικό περιεχόμενο και στόχευση. Θεωρούμε ότι είναι υποκριτικό και αναποτελεσματικό το ενδιαφέρον της Ευρωπαϊκής Ένωσης, όπως και της Κυβέρνησης και των εκάστοτε κυβερνήσεων για την περιστολή της φοροδιαφυγής. Μάλιστα, οι όποιες προσπάθειες έχουν γίνει κατά καιρούς και στην Ελλάδα -αλλά και όχι μόνο- για να αντιμετωπιστεί η φοροδιαφυγή ήταν πρόσχημα για να κλιμακώσουν μια νέα φοροεπιδρομή απέναντι στα λαϊκά στρώματα. Βεβαίως, όλοι την ξορκίζουν τη φοροδιαφυγή και η Κυβέρνηση και ο ΣΥΡΙΖΑ και το ΠΑΣΟΚ. Όλοι λένε ότι θέλουν να την πατάξουν, όμως, κανείς δεν προσπαθεί να ακουμπήσει την αιτία της φοροδιαφυγής. Η αιτία της φοροδιαφυγής δεν είναι η ελληνική ιδιομορφία -ούτε αποτελεί ελληνική ιδιομορφία η φοροδιαφυγή- ούτε είναι η αναποτελεσματικότητα των φοροελεγκτικών και φοροεισπρακτικών μηχανισμών. Η φοροδιαφυγή αποτελεί χαρακτηριστικό γνώρισμα του σύγχρονου ανεπτυγμένου καπιταλιστικού κόσμου.

Από αυτήν την άποψη, η φοροαπαλλαγή, η φοροαποφυγή, η φοροδιαφυγή του μεγάλου κεφαλαίου αποτελούν σημαντικό συντελεστή στήριξης του καπιταλιστικού κέρδους, που είναι και ο τελικός του στόχος. Γι’ αυτό άλλωστε και υπάρχει.

Άλλωστε ο αυξημένος καπιταλιστικός ανταγωνισμός διαμορφώνει και το έδαφος για τον φορολογικό ανταγωνισμό, τον οποίο δεν αμφισβητεί κανένας από εσάς, με αποτέλεσμα όλο και μεγαλύτερα μέτρα φοροελάφρυνσης της δράσης των επιχειρηματικών ομίλων, μειώσεις των συντελεστών, ειδικά φορολογικά καθεστώτα για τομείς όπου αναπτύσσεται και δρα το κεφάλαιο.

Δεύτερος σημαντικός παράγοντας για τη φοροδιαφυγή, εκτός από τον καπιταλιστικό ανταγωνισμό είναι και η απελευθέρωση της κίνησης κεφαλαίων και εμπορευμάτων, την οποία καθόρισε η Συνθήκη του Μάαστριχτ σε επίπεδο Ευρωπαϊκής Ένωσης. Αυτή η ελευθερία κίνησης κεφαλαίων, εμπορευμάτων, υπηρεσιών, αλλά και εργαζομένων διευκολύνει και δημιουργεί πολύ ευνοϊκότερους όρους για την ύπαρξη φορολογικών παραδείσων.

Από αυτήν την άποψη τίθεται ένα πολύ μεγάλο ερώτημα: Πώς εκείνοι που συμφωνούν με τη Συνθήκη του Μάαστριχτ μπορούν να λένε ότι θα πατάξουν τη φοροδιαφυγή;

Γι’ αυτό εμείς λέμε ότι όλοι εσείς -είτε αφορά την Κυβέρνηση της Νέας Δημοκρατίας, είτε τον ΣΥΡΙΖΑ, είτε το ΠΑΣΟΚ- που λέτε ότι θα πατάξετε τη φοροδιαφυγή, ότι θα την αντιμετωπίσετε, από τη στιγμή που ορκίζεστε στον καπιταλιστικό τρόπο ανάπτυξης, από τη στιγμή που υπερασπίζεστε το καπιταλιστικό κέρδος, δεν πρόκειται ποτέ να αντιμετωπίσετε τη φοροδιαφυγή. Ενδεχομένως κατά διαστήματα μπορεί να την περιορίζετε, αλλά το καπιταλιστικό σύστημα, το καπιταλιστικό κέρδος δεν πρόκειται ποτέ να γίνει ηθικό. Θα είναι πάντα ανήθικο. γιατί βασίζεται στην εκμετάλλευση ανθρώπου από άνθρωπο. Γι’ αυτό και εμείς θεωρούμε υποκριτικό το ενδιαφέρον της Κυβέρνησης και των υπόλοιπων κομμάτων της Αντιπολίτευσης για την πάταξη της φοροδιαφυγής. Αυτό έχει ως αποτέλεσμα η απώλεια εσόδων η οποία υπάρχει για τον κρατικό προϋπολογισμό να μεταφέρεται στα λαϊκά στρώματα.

Ένα επιπλέον σημείο σύγκλισης καθόλου τυχαίο ανάμεσα στην Κυβέρνηση και στην Αντιπολίτευση, στη Νέα Δημοκρατία, στον ΣΥΡΙΖΑ, στο ΠΑΣΟΚ -και όχι μόνο- είναι ότι θεωρείτε το φορολογικό σύστημα παράγοντα στήριξης των επενδύσεων το οποίο βεβαίως διαμορφώνει τους όρους και τις λογικές μεγαλύτερης εξυπηρέτησης των αναγκών του κεφαλαίου.

Οι επιχειρηματικοί όμιλοι ζουν από ένα δάσος νόμιμων φοροαπαλλαγών, σε καθεστώς εθελοντικής φορολογίας οι εφοπλιστές, με αναβαλλόμενο φόρο οι τραπεζίτες, τη στιγμή που τα κέρδη τους είναι ασύλληπτα, εξωφρενικά. Οι εφοπλιστές είναι οι αδιαφιλονίκητοι πρωταθλητές στη φοροαπαλλαγή, σε βαθμό που η Ελλάδα αποκαλείται ορισμένες φορές σε διεθνείς αναλύσεις «φορολογικός παράδεισος» για το εφοπλιστικό κεφάλαιο. Η φορολογική δικαιοσύνη απλά καθορίζει ότι τα κέρδη των εφοπλιστών δεν φορολογούνται.

Οι εκάστοτε αναπτυξιακοί νόμοι είναι επίσης μια πολύ καλή απόδειξη. Κάθε φορά και νέα προκλητικά προνόμια στους μεγαλοεπιχειρηματίες: αφορολόγητα κέρδη και φοροαπαλλαγές, επιδοτήσεις με κρατικό χρήμα, τσάμπα μισθωτή εργασία, επιδότηση του επιχειρηματικού κινδύνου και πάρα πολλά άλλα.

Για όλους αυτούς είστε απλόχεροι και γαλαντόμοι για να εξασφαλίσετε και κατοχυρώνετε τα κέρδη τους. Μπορεί να έχουν οι μεγαλοεπιχειρηματίες offshore και μέσα από τριγωνικές συναλλαγές να μεταφέρουν τα κέρδη τους όπου τους συμφέρει, να μετακινούν νόμιμα τα κεφάλαιά τους σε άλλα κράτη της Ευρωπαϊκής Ένωσης και στην υπόλοιπη Ευρώπη. Και κάπως έτσι διαμορφώνεται το έδαφος και της φοροδιαφυγής των λίγων και της νόμιμης φοροασυλίας με τους φορολογικούς παραδείσους.

Βέβαια όλα αυτά εσείς τα έχετε νομοθετήσει διαχρονικά και σήμερα εμφανίζεστε με θράσος ως υπέρμαχοι της αντιμετώπισης των συνεπειών που εσείς με τη δική σας πολιτική έχετε δημιουργήσει.

Ποιος πληρώνει το βαρύ τίμημα της δήθεν πάταξης της φοροδιαφυγής; Οι συνήθεις ύποπτοι είναι οι εργατοΰπάλληλοι, οι αυτοαπασχολούμενοι ελεύθεροι επαγγελματίες, οι φτωχοί αγροτοκτηνοτρόφοι, οι ψαράδες, τα λαϊκά στρώματα συνολικά, που δεν μπορούν να τύχουν όχι εθελοντικής φορολογίας, αλλά ούτε στοιχειωδών ανακουφιστικών διευκολύνσεων ούτε στα τρελά τους όνειρα!

Και πάλι στις καλένδες θα πέσει η πρόταση νόμου του Κομμουνιστικού Κόμματος Ελλάδας που κατέθεσε πριν από λίγες ημέρες και αφορά μέτρα ανακούφισης της λαϊκής οικογένειας από τα χρέη. Είναι μία πρόταση νόμου με διατάξεις που στοχεύουν στην ανακούφιση της λαϊκής οικογένειας από την υπερχρέωση στην εφορία, στα ασφαλιστικά ταμεία, στους ΟΤΑ και τις τράπεζες, προβλέποντας τη δραστική μείωση των χρεών των λαϊκών οικογενειών. Πρόκειται για μέτρα επιτακτικά και αναγκαία, τη στιγμή που η μεγάλη πλειοψηφία των λαϊκών νοικοκυριών πνίγεται κυριολεκτικά στα χρέη τα οποία δεν μπορεί να αποπληρώσει οδηγώντας τα κυριολεκτικά σε απόγνωση με τις πολιτικές σας για να στηριχθεί η κερδοφορία του κεφαλαίου και η καπιταλιστική ανάπτυξη.

Αντί, λοιπόν, να πάρετε μέτρα στοιχειώδους ανακούφισης των λαϊκών στρωμάτων, στρέφεστε κάθε φορά εναντίον τους με το πρόσχημα αντιμετώπισης της φοροδιαφυγής, η οποία βέβαια έχει ένα και μόνο στόχο: να διαμορφώσει ένα κλίμα ενοχής και συνενοχής στην κοινωνία ότι τάχα μου όλοι φοροδιαφεύγουμε, όλοι είμαστε μπαταχτσήδες, «όλοι μαζί τα φάγαμε», για να καταλήξει ο μόνιμος στόχος του αστικού κράτους να είναι οι ελεύθεροι επαγγελματίες, οι αυτοαπασχολούμενοι ο φτωχός λαός συνολικά, για να ακολουθήσει ακόμα μεγαλύτερη φορολογική επίθεση σε βάρος τους, σφοδρότατη επίθεση, φόροι αμέτρητοι, σκληροί και άδικοι.

Εκτός από την πολύμορφη φοροληστεία, δεκάδες χιλιάδες επαγγελματίες και αυτοαπασχολούμενοι με χρέη σε εφορία και ασφαλιστικά ταμεία έχουν να αντιμετωπίσουν κατασχέσεις και πλειστηριασμούς. Με βάση τα στοιχεία της ΑΑΔΕ μόνο το πρώτο εξάμηνο του χρόνου είχαν οφειλές προς την εφορία 4,2 εκατομμύρια φυσικά και νομικά πρόσωπα, με σχεδόν έναν στους δύο να απειλούνται με κατασχέσεις, ενώ σε ένα εκατομμύριο τετρακόσιες πενήντα χιλιάδες περιπτώσεις έχουν ήδη επιβληθεί αναγκαστικά μέτρα είσπραξης. Στην πλειοψηφία τους, μάλιστα -πάνω από ένα εκατομμύριο οκτακόσιες χιλιάδες περιπτώσεις- τα χρέη είναι μέχρι 500 ευρώ και σε αυτούς ακριβώς θα ενταθεί το κυνηγητό, την ίδια ώρα που οι μεγαλοεπιχειρηματίες και οι όμιλοι χρωστάνε πάνω από το 80% των χρεών ή σχεδόν 85 δισεκατομμύρια ευρώ, που θεωρούνται ανεπίδεκτα είσπραξης.

Όλοι εσείς βέβαια που έχετε σαν θεό τις αρχές λειτουργίας της Ευρωπαϊκής Ένωσης, την ελεύθερη κίνηση κεφαλαίων και υπερασπίζεστε την ελεύθερη αγορά που στο τέλος καταλήγει σε λάκκο λεόντων για τους πολλούς, παρουσιάζεστε σήμερα ως υπέρμαχοι της αντιμετώπισης των συνεπειών που η ίδια η πολιτική σας δημιουργεί. Να γιατί είστε υποκριτές.

Μήπως ακόμα και οι συνέπειες που περιγράφετε εδώ για το Airbnb δεν είναι και αυτές αποτέλεσμα της ελεύθερης αγοράς; Είναι πλατφόρμα όπου περίπου δώδεκα χιλιάδες διαμερίσματα στην Αθήνα -το 70% με 80%- ανήκουν πλέον σε εταιρείες και όχι σε αυτόν που νοικιάζει ένα ή δύο σπίτια για να έχει ένα επιπλέον εισόδημα. Ή μήπως η μεγάλη εκτίναξη στην τιμή των ενοικίων που εξανεμίζει το λαϊκό εισόδημα, ταλαιπωρεί χιλιάδες νέα ζευγάρια, φοιτητές, τις οικογένειές τους, τους μισθωτούς, δεν είναι στοιχείο της ελεύθερης αγοράς;

Κυρίες και κύριοι, με αυτό το νομοσχέδιο η Κυβέρνηση έχοντας ως προμετωπίδα τη δήθεν αντιμετώπιση της φοροδιαφυγής ετοιμάζει, πρώτον, νέο γύρο φοροληστείας σε αυτοαπασχολούμενους και επαγγελματίες, επιχειρεί να βγάλει από τη μύγα ξίγκι από τους πάνω από ένα εκατομμύριο επτακόσιες χιλιάδες επαγγελματίες και αυτοαπασχολούμενους που χρωστάνε ποσά έως 10 χιλιάδες ευρώ, σκοπεύοντας να εισπράξει μέχρι το τέλος του έτους πάνω από 1,6 δισεκατομμύρια ευρώ, ενώ ήδη το πρώτο τρίμηνο του έτους εισέπραξε πάνω από 400 εκατομμύρια ευρώ.

Όλα αυτά είναι προϋπόθεση για να επιτευχθούν οι γνωστοί δημοσιονομικοί στόχοι τους οποίους σήμερα η Κυβέρνηση τους παρουσιάζει ως επιτυχία, έχοντας τη σύμφωνη γνώμη βέβαια και του ΣΥΡΙΖΑ και του ΠΑΣΟΚ επί της ουσίας. Άλλωστε μην ξεχνάμε τον ρόλο του λαγού που έπαιξαν προεκλογικά με τις γνωστές δηλώσεις Κατρούγκαλου και στελεχών Βουλευτών του ΠΑΣΟΚ.

Δεύτερον, η Κυβέρνηση ετοιμάζει να σφίξει παραπέρα την ψηφιακή θηλιά σε επαγγελματίες και αυτοαπασχολούμενους με βάση και τα περιβόητα ηλεκτρονικά βιβλία, «My Data». Μήπως το «My Data» ενδιαφέρεται να αντιμετωπίσει το λαθρεμπόριο καυσίμων, των όπλων, των ναρκωτικών; Την απάντηση νομίζω την ξέρουμε όλοι. Τα μέτρα επεκτείνονται και στα τερματικά νέας γενιάς που έχουν ως αποτέλεσμα οι μικροί επαγγελματίες, όχι οι μεγάλες και πολυεθνικές εταιρείες, να φορτώνονται μεγάλα οικονομικά βάρη που συνεπάγεται η χρήση και η λειτουργία των τερματικών.

Είναι ένα πραγματικό χαράτσωμα από τις τράπεζες και για την απόκτηση και για τη χρήση τους. Δεν μπορούν αντικειμενικά να ανταποκριθούν στον απαιτούμενο και αναγκαίο εκσυγχρονισμό των συστημάτων, γιατί δεν είναι εταιρείες με μεγάλα οργανωμένα λογιστήρια και όταν αδυνατούν, βρίσκονται αντιμέτωποι με υπέρμετρα χαράτσια και πρόστιμα που φτάνουν μέχρι και τα 10.000 ευρώ, τα οποία είναι εξοντωτικά για επαγγελματίες που μόλις τα βγάζουν πέρα.

Στην πραγματικότητα όλα τα ηλεκτρονικά και ψηφιακά μέσα τίθενται στην υπηρεσία του αστικού κράτους, για να εφαρμόζει πιο αποτελεσματικά την αντιλαϊκή πολιτική του, δηλαδή τα δεδομένα που θα συλλέγονται από τις πλατφόρμες θα χρησιμοποιούνται για την εκτίμηση και την επιβολή κάθε είδους φόρων δασμών ή εισφορών κοινωνικής ασφάλισης, ενώ θα δίνουν και εικόνα στην εκάστοτε κυβέρνηση για την πορεία των κλάδων και της κερδοφορίας τους, προκειμένου να στηριχθούν πιο αποτελεσματικά οι επιχειρηματικοί όμιλοι.

Για του λόγου το αληθές, για να μην μας πείτε αιθεροβάμονες, από τη μία η ζητούμενη ευρωπαϊκή οδηγία μπορεί να προβλέπει αυστηρές ποινές για τις πλατφόρμες που δεν συμμορφώνονται με τη φορολογική διοίκηση, με τα πρόστιμα που φτάνουν έως και 500.000 ευρώ, καθώς και αναστολή λειτουργίας, κλείσιμο του λογαριασμού και παρακράτηση των πληρωμών για τους πωλητές που δεν παρέχουν τα απαιτούμενα στοιχεία στις πλατφόρμες, από την άλλη όμως, εξαιρείται των αυστηρών ποινών κλεισίματος λογαριασμών και ούτω καθεξής ο τομέας της μίσθωσης ακίνητης περιουσίας, οι επιχειρήσεις που διεξάγουν περισσότερες από δύο χιλιάδες συναλλαγές ετησίως μέσω της πλατφόρμας προκειμένου να αποφευχθούν περιττές δαπάνες συμμόρφωσης των πολιτών που ασχολούνται με την ενοικίαση ακινήτων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου ενάμισι λεπτό ακόμα, κύριε Πρόεδρε.

Ποιους κατά βάση αφορά αυτή η εξαίρεση; Μα, τις μεγάλες ξενοδοχειακές αλυσίδες, τους ταξιδιωτικούς πράκτορες. Τα γεγονότα αποδεικνύουν ότι οι ευρωπαϊκές οδηγίες, η καπιταλιστική ανάπτυξη, ο τεχνολογικός εκσυγχρονισμός του αστικού κράτους δεν έχουν θετικό αποτέλεσμα για τους εργαζόμενους.

Κατά τη γνώμη μας, ο μόνος τρόπος, ο μόνος δρόμος για να αντιμετωπιστεί ή για να ξεκινήσει η αντιμετώπιση της φοροδιαφυγής είναι ο δρόμος ο οποίος συμβαδίζει αρμονικά με την πορεία σύγκρουσης, ανειρήνευτης σύγκρουσης, ταξικής σύγκρουσης με το καπιταλιστικό κέρδος και τα συμφέροντα και τη δράση των πολυεθνικών των μονοπωλιακών ομίλων. Και σε αυτήν την σύγκρουση, σε αυτόν τον δρόμο μπαίνει μπροστά το Κομμουνιστικό Κόμμα Ελλάδας.

Γι’ αυτό και καλούμε φυσικά τον λαό, τα λαϊκά στρώματα να μην αποδεχτούν ότι πρέπει να ματώνουν για να διασφαλίζονται τα κέρδη των μεγάλων ομίλων, για να θωρακίζεται η ανάπτυξη. Στον αντίποδα να παλέψουν μεταξύ άλλων για να αντιμετωπιστεί η φορολογία στο μεγάλο κεφάλαιο, με 45% φόρους σε διανεμόμενα και μη κέρδη, με κατάργηση των φοροαπαλλαγών σε εφοπλιστές, βιομηχάνους, τραπεζίτες, μεγαλοξενοδόχους, διεκδικώντας να ελαφρυνθεί η φορολογία των λαϊκών στρωμάτων, με ατομικό αφορολόγητο στα 20.000 ευρώ, 1.400 ευρώ τον μήνα για όλους, με κατάργηση του ΦΠΑ και των έμμεσων φόρων, να μην αποδεχτούν τον μύθο της ανάπτυξης για όλους, αφού η καπιταλιστική ανάπτυξη έρχεται μέσα από τη φθηνότερη εργασία, την καταστροφή των αυτοαπασχολουμένων, την εξαθλίωση των μαζών ως μονόδρομο.

Μονόδρομος λοιπόν για τον λαό είναι ο ριζικά διαφορετικός δρόμος της εργατικής λαϊκής εξουσίας, όπως λέμε εμείς. Οι σημερινοί αγώνες του λαού ενάντια στη στρατηγική επίθεση που δέχονται οι εργαζόμενοι τους γεμίζει με αισιοδοξία για το μέλλον, με πίστη στη δύναμη της οργανωμένης πάλης.

Τέλος, σε σχέση με τις διατάξεις που αφορούν την ενίσχυση του ρόλου του ΤΑΙΠΕΔ αναφορικά με τη δυνατότητα του ταμείου να κάνει τοποθετήσεις στο χρηματιστήριο και να αναθέτει σε τράπεζα ή εταιρεία παροχής επενδυτικών υπηρεσιών την αποτίμηση κινητών αξιών, ενώ επιταχύνει και τη διαδικασία του προσυμβατικού ελέγχου από το Ελεγκτικό Συνέδριο για αγοραπωλησίες κινητών αξιών του ΤΑΙΠΕΔ, η οποία είναι απαραίτητη για τις συναλλαγές στο Χρηματιστήριο αξίας άνω του 1.700.000 ευρώ, δεν έχουμε εμείς τουλάχιστον ως Κομμουνιστικό Κόμμα την παραμικρή αυταπάτη.

Δεν αφορούν τη βελτίωση των όρων ζωής της λαϊκής οικογένειας των λαϊκών στρωμάτων, αλλά το κυνήγι της μείωσης του χρέους με σκοπό να δημιουργηθούν νέα έσοδα, να δημιουργηθούν ευνοϊκότερες συνθήκες για να μπορέσει να υπάρξει το έδαφος για να στηριχθούν με καλύτερο τρόπο τα μεγάλα επιχειρηματικά συμφέροντα.

Από αυτήν την άποψη λοιπόν, δεν μπορούμε να βλέπουμε με θετικό μάτι αυτού του είδους τις ρυθμίσεις και είναι μνημείο υποκρισίας αυτή η αντιπαράθεση ανάμεσα στη Νέα Δημοκρατία, τον ΣΥΡΙΖΑ και το ΠΑΣΟΚ για το ΤΑΙΠΕΔ. Μέσω του ΤΑΙΠΕΔ και με τη στήριξη όλων σας ξεπουλήθηκε το Ελληνικό στα μεγάλα ιδιωτικά συμφέροντα, το ίδιο και το μικρό Ελληνικό στην Κρήτη στις Γούρνες Ηρακλείου.

Ο κύκλος των ιδιωτικοποιήσεων και του ξεπουλήματος της δημόσιας περιουσίας συνεχίζεται και συνεχίζεται με τραγικές επιπτώσεις για τον λαό και φυσικά τεράστια κέρδη για τους επιχειρηματικούς ομίλους. Άρα όλες αυτές οι ρυθμίσεις που αφορούν το ΤΑΙΠΕΔ στην πραγματικότητα κινούνται στην ίδια λογική ξεπουλήματος της δημόσιας περιουσίας, για να εξασφαλίσουν κέρδη για τους επιχειρηματικούς ομίλους.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο ειδικός αγορητής της Κοινοβουλευτικής Ομάδας της Ελληνικής Λύσης κ. Στυλιανός Φωτόπουλος, για δεκαπέντε λεπτά.

**ΣΤΥΛΙΑΝΟΣ ΦΩΤΟΠΟΥΛΟΣ:** Κύριε Πρόεδρε, κυρίες και κύριοι συνάδελφοι, είναι το δεύτερο νομοσχέδιο στη διάρκεια αυτής της κοινοβουλευτικής περιόδου το οποίο έρχεται από το Υπουργείο Οικονομικών και δυστυχώς, είναι ακόμα μια χαμένη ευκαιρία.

Όπως έχουμε αναγνωρίσει όλοι, το ζητούμενο για την ελληνική οικονομία είναι η πάταξη της φοροδιαφυγής. Η πάταξη της φοροδιαφυγής, όπως έχουμε αναφέρει και στις προγραμματικές μας δηλώσεις, επιτυγχάνεται μόνο με την απλοποίηση του φορολογικού συστήματος. Ένα φορολογικό σύστημα όπως είναι το ελληνικό, δαιδαλώδες, με πολλούς νόμους, με πάρα πολλές υπουργικές αποφάσεις, με εξουσιοδοτήσεις τόσο στον Υπουργό Οικονομικών όσο και στον διοικητή της ΑΑΔΕ δεν θα γίνει ποτέ ένας φορολογικός νόμος και μια φορολογική νομοθεσία η οποία θα δίνει τη δυνατότητα τόσο στους πολίτες όσο και στις επιχειρήσεις να είναι φορολογικά εντάξει, να αισθάνονται ότι οι φόροι τους πιάνουν τόπο και το κυριότερο να καταστήσει τη φοροδιαφυγή ασύμφορη.

Με αυτό λοιπόν το νομοσχέδιο, παρά τη δηλωμένη πρόθεση της Κυβέρνησης, αυτό δεν επιτυγχάνεται. Οι κανόνες δεν είναι απλοί, δεν είναι ξεκάθαροι, οι επιχειρήσεις και οι πολίτες δεν μπορούν να ανταποκριθούν. Στην προκειμένη περίπτωση οι μεγάλες επιχειρήσεις, οι οργανωμένες επιχειρήσεις, οι ξενοδοχειακές και οι επιχειρήσεις διαχείρισης ακίνητης περιουσίας για τις οποίες κάνουμε λόγο στο συγκεκριμένο νομοσχέδιο έχουν οργανωμένα λογιστήρια, μπορούν να ανταποκριθούν. Οι μικρότεροι, οι οποίοι αποκτούν εισόδημα από αυτές τις πλατφόρμες, να είστε σίγουροι ότι τους επιβαρύνετε τόσο σε κόστος όσο και σε χρήμα.

Όσον αφορά τώρα το παρόν νομοσχέδιο, στη διάρκεια των ακροάσεων και στη διάρκεια της συζήτησης την οποία είχαμε εκτενώς στην αρμόδια επιτροπή, εμείς ως Ελληνική Λύση αναφερθήκαμε κατ’ άρθρο στα σημεία τα οποία είχαν ενδιαφέρον. Σχολιάσαμε, προτείναμε άρθρο άρθρο το παρόν νομοσχέδιο. Ερχόμαστε σήμερα στην Ολομέλεια της Βουλής και θα πρέπει περιληπτικά, από τη στιγμή που το παρόν νομοσχέδιο έχει εξεταστεί, όπως σας είπα τουλάχιστον από εμάς κατ’ άρθρο, να τονίσουμε τα εξής.

Το παρόν νομοσχέδιο αφ’ ενός κατ’ όνομα έρχεται να ενσωματώσει μια ευρωπαϊκή οδηγία, στην ουσία όμως έχει και διατάξεις οι οποίες αφορούν τη διασύνδεση των POS και των φορολογικών μηχανών απευθείας με την ΑΑΔΕ, αφ’ ετέρου έρχεται να ενσωματώσει και να δώσει διατάξεις οι οποίες αφορούν το ΤΑΙΠΕΔ.

Η αυτόματη ανταλλαγή πληροφοριών μεταξύ των κρατών-μελών και η αυτόματη λήψη πληροφοριών, γιατί αυτό είναι το ζητούμενο από την ΑΑΔΕ για την πάταξη της φοροδιαφυγής, όπως εσείς έχετε τονίσει, έχει αρκετές ασάφειες τις οποίες τονίσαμε στη διάρκεια των συνεδριάσεων της Επιτροπής Οικονομικών, οι οποίες για μία ακόμη φορά θα καλυφθούν με αποφάσεις τόσο του Υπουργού Οικονομικών όσο και του διοικητή της ΑΑΔΕ.

Πέρα από το ηθικό κομμάτι των υπερεξουσιών τόσο στον Υπουργό όσο και στον διοικητή της ΑΑΔΕ, ερχόμαστε πάλι στο σημείο ότι θα πρέπει οι φορολογούμενοι, είτε αυτοί είναι φυσικά πρόσωπα είτε είναι επιχειρήσεις, να αναμένουν αποφάσεις του Υπουργού Οικονομικών, αποφάσεις της ΑΑΔΕ πολυγραφημένες, για να εφαρμόσουν το νόμο. Με αυτή τη λογική, με αυτές τις συνήθειες δεν πρόκειται να πάμε πουθενά.

Όσον αφορά λοιπόν το συγκεκριμένο νομοσχέδιο, για μια ακόμη φορά βλέπουμε την αδυναμία του κράτους να ελέγξει τόσο τους πολίτες όσο και τις επιχειρήσεις, να επιτελέσει δηλαδή τον σκοπό για τον οποίο υπάρχει, τον σκοπό για τον οποίο συλλέγει φόρους.

Μεταφέρει αρμοδιότητες σε τράπεζες και σε τρίτους φορείς. Αυτό ενέχει τον κίνδυνο της εκμετάλλευσης και της διαχείρισης προσωπικών δεδομένων πολιτών και επιχειρήσεων, τα οποία θεωρούμε ότι θα έπρεπε να βρίσκονται υπό τη στενή παρακολούθηση του κράτους και μόνο.

Δεν έχουμε καμμία εμπιστοσύνη, έχει αποδείξει η πράξη ότι τέτοιου είδους προσωπικά δεδομένα πολλές φορές γίνονται αντικείμενα εμπορικής εκμετάλλευσης είτε για λόγους τους οποίους θέλει μία πλατφόρμα, ένας φορέας να εκμεταλλευτεί είτε για λόγους κόστους. Υπάρχουν κενά ασφαλείας, τα οποία διάφοροι επιτήδειοι τα εκμεταλλεύονται. Μόνο υπό την αιγίδα της κρατικής διοίκησης, θα μπορούσαν αυτά τα προσωπικά δεδομένα να τυγχάνουν της ασφάλειας την οποία εμείς θέλουμε.

Με το παρόν νομοσχέδιο παρ’ ότι ασχολείται το Υπουργείο Οικονομικών με τη μεταφορά πληροφοριών όσον αφορά στις πλατφόρμες ενοικίασης βραχυχρόνιας μίσθωσης, δεν ασχολείται με αυτό το οποίο είναι το ζητούμενο για την ελληνική κοινωνία, το οποίο δεν είναι άλλο από την εύρεση κατοικίας η οποία θα είναι προσιτή για τους Έλληνες φορολογούμενους.

Έχετε ξεχάσει, σας διαφεύγει ότι έχουμε περάσει μία δεκαπενταετή κρίση, τα εισοδήματα των Ελλήνων πολιτών έχουν πέσει στο ναδίρ. Τα νεότερα ζευγάρια δεν μπορούν να βρουν κατοικία με την ξέφρενη και ανεξέλεγκτη ανάπτυξη του Airbnb, το οποίο αναγνωρίζουμε και εμείς ότι έδωσε μία διέξοδο σε κάποιους οι οποίοι απέκτησαν εισόδημα, δημιούργησε, όμως, ένα τεράστιο κοινωνικό πρόβλημα, το οποίο με το παρόν νομοσχέδιο δεν το αγγίζουμε, δεν το κοιτάμε, δεν το βλέπουμε, κλείνουμε τα μάτια. Τα νέα ζευγάρια δεν μπορούν να βρουν σπίτι, δεν μπορούν να νοικιάσουν, δεν μπορούν να μείνουν με 500, 600, 700 και 800 ευρώ, δεν μπορεί κανένα νέο ζευγάρι να βρει κατοικία στην Αθήνα κι αυτό το γνωρίζετε.

Ερχόμαστε τώρα στα άρθρα του παρόντος νομοσχεδίου, τα οποία αφορούν στη διασύνδεση των POS με την ΑΑΔΕ. Στα συγκεκριμένα άρθρα θα ξεπεράσω τα τεχνικά σημεία του παρόντος νομοσχεδίου και θα σταθώ σε δύο σημεία τα οποία θεωρώ ότι χρήζουν ιδιαίτερης σημασίας.

Το πρώτο αφορά στο μεγάλο κόστος για τις επιχειρήσεις, γιατί σας διαφεύγει ότι η ελληνική επιχειρηματικότητα δεν είναι όμοια ούτε με τη γερμανική ούτε με την αμερικανική. Κατά κύριο λόγο οι ελληνικές επιχειρήσεις είναι μικρομεσαίες, οικογενειακές. Το κόστος κτήσης και χρήσης των POS θεωρούμε -κι όχι μόνο εμείς, αλλά το σύνολο της επιχειρηματικής αγοράς στην Ελλάδα- ότι είναι πάρα πολύ μεγάλο, ειδικά σε σύγκριση με τον ευρωπαϊκό τομέα, στον οποίο εμείς θέλουμε να λέμε ότι ζούμε και επιχειρούμε.

Στη διάρκεια των ακροάσεων της επιτροπής, καλέσαμε την εκπρόσωπο της Ένωσης Ελληνικών Τραπεζών. Η εκπρόσωπος της Ένωσης Ελληνικών Τραπεζών απέφυγε τα ερωτήματά μας, τόσο τα δικά μου μου όσο και συναδέλφων μου στην αρμόδια επιτροπή για το κόστος χρήσης, με το σκεπτικό ότι οι τράπεζες οι ίδιες δεν διαχειρίζονται τα POS, αλλά έχουν μεταφέρει τη δραστηριότητα αυτή σε τρίτους φορείς. Οι τρίτοι φορείς κατ’ αρχάς θεωρούμε ότι είναι δικά της μαγαζιά αφ’ ενός, αφ’ ετέρου όταν μεταφέρεις έναν τέτοιο όγκο δουλειάς, μία τέτοια σύμβαση, μία διαχείριση ζωών και επιχειρήσεων, προσυμβατικά δεν κάνεις έναν έλεγχο; Δεν κάνεις μία συμφωνία τι υποχρέωση θα έχουν αυτοί οι φορείς, τι θα χρεώνουν, τι προμήθειες θα παίρνουν; Σε αυτές τις ερωτήσεις δεν πήραμε καμμία απολύτως απάντηση. Ήταν λάθος που καλέσαμε μόνο την Ένωση Ελληνικών Τραπεζών, γιατί μας απέφυγε με αυτό το επιχείρημα. Υποσχόμαστε ότι σε επόμενη συνεδρίαση θα καλέσουμε και τις εταιρείες οι οποίες διαχειρίζονται τα POS.

Δεύτερο κομμάτι το οποίο αφορά στη λειτουργία των POS και τη διασύνδεσή τους με την ΑΑΔΕ. Τονίσαμε -και νομίζω ότι συμφωνήσαμε όλοι, κύριε Υπουργέ, συμφωνήσατε και εσείς σε αυτό- ότι η μη διαβίβαση δεδομένων στην ΑΑΔΕ λόγω ενός τεχνικού προβλήματος , που αφορά είτε την φορολογική ταμειακή μηχανή είτε το POS, δεν συνιστά φοροδιαφυγή κατ’ ανάγκη. Από τη στιγμή που ο φορολογούμενος έχει ενημερώσει τα βιβλία του τόσο με τα έσοδα όσο και με τους αναλογούντες έμμεσους φόρους αυτό δεν συνιστά φοροδιαφυγή. Άρα, συμφωνήσατε κι εσείς και χαίρομαι πάρα πολύ γι’ αυτό, στο να δημιουργηθεί μία αυτόματη διαδικασία ενημέρωσης των επιχειρήσεων, η οποία θα τους ενημερώνει ότι δεν έγινε διαβίβαση από το POS στην ΑΑΔΕ, θα ζητά από αυτούς περισσότερες πληροφορίες και δεν θα τους επιβάλλει ευθύς εξαρχής ένα πρόστιμο. Θα τους ζητά να δικαιολογήσουν τον λόγο για τον οποίο δεν διαβιβάστηκαν στοιχεία.

Αυτό -αν θέλετε- έρχεται να δώσει και τον παιδευτικό ρόλο -στον οποίο όλοι συμφωνήσαμε στην αρμόδια επιτροπή- τον οποίο πρέπει να έχει το κράτος και όχι τον τιμωρητικό. Μόνο έτσι φτιάχνουμε σχέσεις εμπιστοσύνης με τους πολίτες. Μόνο έτσι θα επιβάλλουμε τη φορολογική συνείδηση, την οποία όλοι θέλουμε.

Ερχόμαστε στα άρθρα που αφορούν το ΤΑΙΠΕΔ. Οι διαφωνίες της Ελληνικής Λύσης τόσο με τον τρόπο με τον οποίο λειτουργεί το ΤΑΙΠΕΔ, όσο και με το συγκεκριμένο άρθρο στο συγκεκριμένο νομοσχέδιο, θέλω να τονίσω ότι είναι δομικές. Εμείς ως Ελληνική Λύση δεχόμαστε εν μέρει τη λειτουργία που αφορά στην εγγύηση την οποία έλαβε το ΤΑΙΠΕΔ, τη μεταφορά, δηλαδή, ως εγγύηση τόσο κινητών όσο και ακινήτων προς εξασφάλιση των χρεών του χρεοκοπημένου ελληνικού κράτους. Αυτό, όμως, είναι τελείως διαφορετικό από το να «ξεπουλήσουμε τα ασημικά» του ελληνικού λαού.

Το ΤΑΙΠΕΔ θα πρέπει να συνεχίσει να λειτουργεί ως φορέας εγγύησης, το ελληνικό κράτος θα πρέπει να εκμεταλλευτεί την περιουσία του ελληνικού λαού με τον βέλτιστο δυνατό τρόπο, να αποπληρώνει τα χρέη του και μέχρις εκεί. Δεν δεχόμαστε να γίνουμε αιτία ξεπουλήματος και μάλιστα, σε επιχειρήσεις οι οποίες αποδεδειγμένα προσφέρουν κέρδος και οι οποίες και στο προηγούμενο διάστημα, -και δεν θα επιτρέψουμε να γίνει αυτό και στο μέλλον- ξεπουλήθηκαν αντί πινακίου φακής.

Τέλος, θα ήθελα να τονίσω για μία ακόμα φορά το φαινόμενο το οποίο παρατηρήθηκε, να τελειώνει η εξέταση και στο σύνολο του ένα νομοσχέδιο την Παρασκευή, να έχουμε συμφωνήσει ή διαφωνήσει, να έχουμε αναλύσει τα δεδομένα του νομοσχεδίου κατ’ άρθρο και να έρχεται στη συνέχεια η Κυβέρνηση και να φέρνει μετά το πέρας των εργασιών της κάθε επιτροπής, τροπολογίες τις οποίες εμείς είμαστε υποχρεωμένοι είτε να απορρίψουμε είτε να υπερψηφίσουμε στο σύνολό τους. Αυτή είναι μία τακτική η οποία έχει ακολουθηθεί πάρα πολλές φορές στο παρελθόν, την έχουμε καταγγείλει, θα συνεχίσουμε να την καταγγέλλουμε όσο συμβαίνει και θεωρούμε ότι κάποια στιγμή πρέπει να σταματήσει να λειτουργεί το ελληνικό δημόσιο, η ελληνική Κυβέρνηση κατ’ αυτόν τον τρόπο.

Σας ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Εμείς ευχαριστούμε, κύριε συνάδελφε και για τον σεβασμό στον χρόνο.

Τον λόγο τώρα έχει ο ειδικός αγορητής της Κοινοβουλευτικής Ομάδας της Νίκης κ. Γεώργιος Ρούντας.

**ΓΕΩΡΓΙΟΣ ΡΟΥΝΤΑΣ:** Κυρίες και κύριοι συνάδελφοι, οι περισσότερες διατάξεις του υπό ψήφιση νομοσχεδίου αναφέρονται στην ενσωμάτωση μίας ευρωπαϊκής οδηγίας στο ελληνικό δίκαιο, η οποία, όμως, στον μεγαλύτερο βαθμό διευρύνει τις δυνατότητες διοικητικής συνεργασίας μεταξύ των κρατών-μελών στον τομέα της φορολογίας.

Όμως, εμείς θα θέλαμε να αναφερθούμε στα σημεία εκείνα του νομοσχεδίου, τα οποία πρέπει να τύχουν έντονης κριτικής, διότι δεν απαντούν στις εύλογες ανησυχίες τις δικές μας, οι οποίες έχουν ενταθεί ακόμα περισσότερο γιατί δεν δόθηκαν σαφείς και ξεκάθαρες απαντήσεις από τα αρμόδια κυβερνητικά όργανα.

Ψέξαμε την Κυβέρνηση διότι η ανταλλαγή πληροφοριών μέσω της διοικητικής συνδρομής έχει ουσιαστικά αποτελέσματα μόνο εφόσον οδηγεί στην έγκαιρη σύλληψη της φοροδιαφυγής. Προς τούτο αναφερθήκαμε στα τραπεζικά κεφάλαια που το 2015 μεταφέρθηκαν στο εξωτερικό. Η κυβέρνηση τότε όχι μόνο δεν αξιοποίησε τις διατάξεις περί δυτικής συνδρομής, αλλά και με ολιγωρία άφησε να παρέλθει πενταετία και να παραγραφούν χιλιάδες υποθέσεις.

Κατά την ακρόαση, λοιπόν, των θεσμών ρωτήσαμε για το θέμα και τον διοικητή της ΑΑΔΕ και δεν πήραμε καμμία απάντηση. Επομένως για τον τρόπο με τον οποίο κινείται η παρούσα Κυβέρνηση, μπορούμε να εξάγουμε ως συμπέρασμα και να σχολιάσουμε ότι είναι πολύ καλοί και γρήγοροι στην ενσωμάτωση διατάξεων, αλλά ανίκανοι και αδιάφοροι για τη σωστή και επιτυχημένη εφαρμογή τους. Με το παρόν άρθρο 6 του νομοσχεδίου, για πρώτη φορά δίνεται η δυνατότητα σε υπαλλήλους ξένων φορολογικών αρχών να διενεργούν διοικητικές έρευνες στην Ελλάδα. Η Νίκη εξέφρασε τις επιφυλάξεις για την διάταξη αυτή, καθώς δημιουργούνται σοβαρά ζητήματα κρατικών συμφερόντων.

Το απλό ερώτημα που θέλουμε να θέσουμε στην Κυβέρνηση είναι το εξής: Φρόντισε η Κυβέρνηση να πάρει τα κατάλληλα μέτρα, ώστε να διασφαλίσει τα συμφέροντα του ελληνικού δημοσίου; Αν υποθέσουμε, λοιπόν, ότι η ελληνική φορολογική αρχή συναινεί για τη διενέργεια ενός διοικητικού ελέγχου με μία γερμανική εταιρεία που εδρεύει και φορολογείται στην Ελλάδα, τότε πώς διασφαλίζει η Κυβέρνηση ότι οι Γερμανοί υπάλληλοι που θα διενεργήσουν τη διοικητική έρευνα και θα συλλέξουν αποδεικτικά στοιχεία για την υπόθεση θα τα αξιοποιήσουν με γνώμονα τα ελληνικά και όχι τα γερμανικά συμφέροντα; Επιπλέον, αυτά τα ελληνικά προσωπικά δεδομένα ποιος θα τα διασφαλίσει; Οι ξένες αρχές; Είστε τόσο σίγουροι;

Με τα άρθρα 10, 20 έως 23 και 25 του εν λόγω νομοσχεδίου θεσμοθετείται η υποχρέωση όσων διαχειρίζονται πλατφόρμες να ανταλλάσσουν πληροφορίες με τις φορολογικές αρχές. Όντως μπαίνει μία τάξη για τη φορολογική συμμόρφωση των απασχολουμένων, κυρίως με τις μισθώσεις Airbnb. Όμως εφιστούμε την προσοχή στο Υπουργείο Οικονομικών ότι θα πρέπει να αντιμετωπιστεί αποτελεσματικά το σερφάρισμα στο διαδίκτυο, όπου πωλητές οι οποίοι παρέχουν υπηρεσίες μίσθωσης ακίνητης περιουσίας, χωρίς να εντάσσονται σε πλατφόρμες, αναζητούν απευθείας πελάτες από το εξωτερικό, κυρίως με πιο προσιτές τιμές.

Ενδεχομένως, λοιπόν, μετά από τα σημερινά μέτρα το φαινόμενο αυτό μπορεί να ενταθεί και να επιστρέψουμε πάλι σε μεγάλα ύψη φοροδιαφυγής. Επιπλέον, η παράταση προθεσμίας υποβολής δήλωσης καταβολής του τέλους παρεπιδημούντων και η παράταση του χαρακτηρισμού του 10% των ετήσιων αποδόσεων υπέρ τρίτων του γενικού προϋπολογισμού του κράτους ως δημοσίων εσόδων που προβλέπονται από τα άρθρα 30 και 31 του παρόντος νομοσχεδίου δείχνουν προφανώς την προχειρότητα του επιτελικού κράτους, το οποίο πνίγεται σε μία κουταλιά νερό και δεν μπορεί να διεκπεραιώσει έγκαιρα προγραμματισμένες αποφάσεις τις οποίες προγενέστερα είχε νομοθετήσει με συγκεκριμένο χρονοδιάγραμμα.

Και αφήνουμε στο τέλος ένα μεγάλο θέμα που η Κυβέρνηση το πέρασε στα κρυφά, κάτω από τον πήχη της διαβούλευσης, το οποίο θεωρούμε ότι είναι πράγμα αδιανόητο. Θεωρούμε ότι δεν είναι δημοκρατική συμπεριφορά αυτό. Δηλαδή, τα άρθρα τα οποία δίνουν το δικαίωμα στο ΤΑΙΠΕΔ να κάνει τοποθετήσεις στο Χρηματιστήριο με τους όρους και τους κανόνες που ισχύουν για όλες τις επιχειρήσεις. Δυστυχώς, δεν δόθηκαν πειστικές απαντήσεις, τόσο σε επίπεδο Κυβέρνησης όσο και σε επίπεδο εκπροσώπησης του ταμείου.

Ξεπουλιέται ο εθνικός πλούτος και προσκαλείτε ως επενδυτές στη χώρα τα funds που αγοράζουν μισοτιμής και πουλάνε σε υπέρογκες τιμές. Το 2016 όταν ο ΣΥΡΙΖΑ δημιούργησε το Υπερταμείο και υποθήκευε την περιουσία του ελληνικού λαού, μας είπε τότε ως δικαιολογία ότι το έκανε κάτω από πιέσεις για να αποφύγει την πτώχευση της χώρας.

Σήμερα όμως η Κυβέρνηση το κάνει, κατά τα λεγόμενά της, όχι κάτω από πιέσεις, αλλά γιατί πιστεύει, έχει την πεποίθηση ότι θα μοσχοπουλήσει τις μετοχές στο χρηματιστήριο και θα αποπληρώσει γρήγορα τους δανειστές.

Όμως η Κυβέρνηση δεν μπορεί να κοροϊδέψει κανέναν. Άραγε υπάρχει παγκοσμίως έστω και ένας επαγγελματίας επενδυτής του χρηματιστηρίου ο οποίος θα πάει να αγοράσει μετοχές σε υψηλές τιμές; Τα funds όταν περάσουν στο χρηματιστήριο, έχουν τη σιγουριά ότι οι τιμές είναι χαμηλές ή έστω προσιτές κι ότι βραχυπρόθεσμα θα προκύψουν μεγάλες υπεραξίες.

Όμως, αλήθεια, η Κυβέρνηση παίρνοντας αυτές τις αποφάσεις αυτοβούλως δεν προβληματίζεται σε ποια χέρια θα καταλήξουν τελικά αυτές οι μετοχές; Διότι είναι βέβαιο ότι τα funds μόλις πάρουν τα προβλεπόμενα κέρδη θα πουλήσουν και θα φύγουν. Δεν προβληματίζεται κανείς από την Κυβέρνηση πού θα καταλήξουν κρίσιμες και ελπιδοφόρες και κερδοφόρες εταιρείες, όπως το αεροδρόμιο, τα ΕΛΠΕ, η Αττική Οδός και άλλες;

Πάρτε, λοιπόν, τις διατάξεις αυτές πίσω και εξηγήστε στον ελληνικό λαό τα κίνητρα που σας οδήγησαν σε αυτές τις καταστροφικές αποφάσεις.

Η Νίκη θεωρεί, κυρίες και κύριοι συνάδελφοι, ότι για να μην αυξηθούν περαιτέρω οι οικονομικές και κοινωνικές ανισότητες, πρέπει με μεθοδικότητα και επιμονή να εφαρμοστούν οι κατάλληλες πολιτικές, ώστε η μεσαία τάξη που αποτελεί ουσιαστικό πυλώνα για τη σταθερότητα της δημοκρατίας να επανακάμψει και να επανενταχθεί στην παραγωγική διαδικασία της χώρας.

Για τον λόγο αυτό πρέπει να εφαρμοστεί μία δυναμική και μεταρρυθμιστική πολιτική με επίκεντρο τους νέους και τη μεσαία τάξη, ώστε να παραχθεί ο πλούτος που θα οικοδομήσει σταθερές προοπτικές για την ελληνική οικονομία. Αυτό θα επιτευχθεί μόνο εφόσον δημιουργηθούν στην κοινωνία οι κατάλληλες συνθήκες με σταθερό πολιτικό κλίμα και αποφασιστικές μεταρρυθμίσεις, οι οποίες θα προσφέρουν ένα κλίμα εμπιστοσύνης για την ελληνική οικονομία.

Αυτή η προοπτική εξασφαλίζει πρόοδο και ευημερία για τους πολίτες αυτής της χώρας. Η Νίκη για τους λόγους αυτούς θα καταψηφίσει το εν λόγω νομοσχέδιο και δεν θα το στηρίξει. Και επιπλέον, μια ενημέρωση, η Νίκη θα αγωνίζεται με όλες τις δυνάμεις που διαθέτει για να εξασφαλίσει το δημόσιο συμφέρον που είναι συνυφασμένο με την αξιοποίηση του εθνικού πλούτου κι όχι με το ξεπούλημά του, όπως κάνει η Κυβέρνηση.

Σας ευχαριστώ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε τον κύριο συνάδελφο.

Τον λόγο τώρα έχει ο ειδικός αγορητής της Κοινοβουλευτικής Ομάδας της Πλεύσης Ελευθερίας, κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, το σχέδιο νόμου που έχουμε μπροστά μας αποτελείται από δύο άνισα και κατά κύριο λόγο ασύνδετα μέρη.

Το πρώτο τμήμα, που περιλαμβάνει τα άρθρα 3 ως 30, αφορά στην ενσωμάτωση της ευρωπαϊκής οδηγίας 514/2021, εντείνει τους ελέγχους και τη διοικητική συνεργασία κρατών-μελών της Ευρωπαϊκής Ένωσης στο πεδίο της φορολογίας.

Το δεύτερο τμήμα που καλύπτει τα άρθρα 31 με 35 αφορά στο Κεφάλαιο Δ΄ του νομοσχεδίου με τίτλο: «Λοιπές διατάξεις αρμοδιότητας Υπουργείου Εθνικής Οικονομίας και Οικονομικών» και περιέχει κυρίως τροποποιήσεις που αποσκοπούν στην επιτάχυνση της διαδικασίας εκποίησης περιουσιακών στοιχείων από το ΤΑΙΠΕΔ.

Όπως είχα την ευκαιρία να εκθέσω στη διάρκεια των συζητήσεων της Επιτροπής Οικονομικών Υποθέσεων, η Πλεύση Ελευθερίας αποδέχεται αρκετά άρθρα από το πρώτο τμήμα του νομοσχεδίου που προβλέπουν την ανταλλαγή πληροφοριών ανάμεσα στην ελληνική εφορία και στις αντίστοιχες υπηρεσίες των κρατών-μελών της Ευρωπαϊκής Ένωσης.

Επίσης, αποδεχόμαστε άρθρα που αποβλέπουν στη σύνδεση των POS με τις ταμειακές μηχανές, παρά τις επιφυλάξεις μας για τον τρόπο με τον οποίο φορολογούνται οι μικρές και μεσαίες επιχειρήσεις, όπως θα έχει την ευκαιρία να εξηγήσει στη διάρκεια της συζήτησης η Κοινοβουλευτική μας Εκπρόσωπος.

Όμως, συνολικά θεωρούμε πως οι διατάξεις αυτές που ενσωματώνουν την οδηγία 514/2021 της Ευρωπαϊκής Ένωσης, συμβάλλουν έστω και σε μικρό βαθμό στη μείωση της φοροδιαφυγής στη χώρα μας. Για μας η μείωση της φοροδιαφυγής αποτελεί κεντρικό στόχο της δημοσιονομικής πολιτικής σε κάθε δημοκρατία, τόσο διότι εξασφαλίζει στο κράτος τους απαραίτητους πόρους με τους οποίους μπορεί αργότερα να ασκήσει καλύτερη κοινωνική πολιτική όσο και διότι επιφέρει δικαιοσύνη μεταξύ των ίδιων των φορολογούμενων πολιτών.

Ταυτόχρονα, θεωρούμε πως η πάταξη της φοροδιαφυγής, ιδιαίτερα όταν αυτή στρέφεται κατά των μεγάλων επιχειρήσεων και των πολυεθνικών ομίλων, περιλαμβανομένων και αυτών που δραστηριοποιούνται μέσα από ψηφιακές πλατφόρμες στο διαδίκτυο, είναι ένας στόχος τον οποίο όλοι πρέπει να επιδιώκουμε. Παρ’ όλο που η Πλεύση Ελευθερίας δεν αποδέχεται κάθε άρθρο της ενωσιακής οδηγίας, ιδίως εκείνα που αφορούν στους κοινούς ελέγχους, σκοπεύουμε ωστόσο να ψηφίσουμε ορισμένα άρθρα του νομοσχεδίου που ενσωματώνουν την οδηγία αυτή, στον βαθμό που αυτά μπορούν να συμβάλουν στη μείωση, έστω και οριακά, της φοροδιαφυγής.

Συνολικά, ωστόσο, πρόκειται να καταψηφίσουμε το σημερινό νομοσχέδιο, εν μέρει διότι διαφωνούμε με κάποιες διατάξεις της οδηγίας της Ευρωπαϊκής Ένωσης, αλλά κυρίως διότι διαφωνούμε με τα τελευταία άρθρα του νομοσχεδίου που δεν αφορούν στην οδηγία της Ευρωπαϊκής Ένωσης και που προβλέπουν την επιτάχυνση των διαδικασιών εκποίησης περιουσιακών στοιχείων του ελληνικού δημοσίου από το ΤΑΙΠΕΔ.

Για την Πλεύση Ελευθερίας το ίδιο το ΤΑΙΠΕΔ ως θεσμός που μας κληροδότησαν τα μνημόνια που ψήφισαν η Νέα Δημοκρατία, το ΠΑΣΟΚ και ο ΣΥΡΙΖΑ είναι μια ανοιχτή πληγή στην καρδιά της εθνικής μας οικονομίας. Πρόκειται για έναν θεσμό που εκποιεί κατά κανόνα είτε κερδοφόρες επιχειρήσεις, όπως τα αεροδρόμια και τα λιμάνια μας, είτε μεγάλης αξίας ακίνητα και επιχειρήσεις στρατηγικής σημασίας μέσα από συμφωνίες που ζημιώνουν το ελληνικό δημόσιο.

Στη διάρκεια των συζητήσεων της αρμόδιας επιτροπής ο κύριος Υφυπουργός είπε επί λέξει ότι εξαιτίας του ΣΥΡΙΖΑ το ΤΑΙΠΕΔ το έχουμε «παντρευτεί» για ενενήντα εννέα χρόνια. Η Πλεύση Ελευθερίας ωστόσο δεν θα πάψει να υπενθυμίζει ότι ο «γάμος» αυτός δεν είναι καθολικός, δηλαδή ανά πάσα στιγμή υπάρχει για τη χώρα μας η επιλογή του «διαζυγίου» από το ΤΑΙΠΕΔ και εμείς θέλουμε αυτό να πραγματοποιηθεί το ταχύτερο δυνατό.

Είναι υποκρισία να παριστάνουν σημερινοί Υπουργοί της Νέας Δημοκρατίας ότι το ΤΑΙΠΕΔ υπάρχει και ξεπουλά τη δημόσια περιουσία ανεξάρτητα δήθεν από τη βούλησή τους, διότι ανά πάσα στιγμή η ελληνική κυβέρνηση έχει την επιλογή να δυσχεράνει τη λειτουργία του ή ακόμα καλύτερα να το καταργήσει. Όμως, όπως φαίνεται από το νομοσχέδιο που συζητάμε, η Κυβέρνηση της Νέας Δημοκρατίας όχι μόνο δεν έχει κάποιο πρόβλημα με τη συνεχιζόμενη λειτουργία του ΤΑΙΠΕΔ, αλλά αντιθέτως είστε εσείς εκείνοι που σήμερα εισάγετε διατάξεις για να επιταχύνετε και να διευκολύνετε τη δουλειά του.

Ο εισηγητής του νομοσχεδίου εκ μέρους της Νέας Δημοκρατίας, μάλιστα, είπε σήμερα το πρωί ότι με τις διατάξεις αυτές το ΤΑΙΠΕΔ εκσυγχρονίζεται. Με άλλα λόγια, ρίχνετε και θετικό ιδεολογικό «μανδύα» σε αυτές τις διευκολύνσεις.

Από την άλλη, όμως, πρέπει να υπογραμμίσουμε την εξίσου υποκριτική θέση του ΣΥΡΙΖΑ -του οποίου δεν βλέπω κανέναν Βουλευτή εδώ, αλλά εύχομαι να ακούνε- που αναβάθμισε το ΤΑΙΠΕΔ το 2015-2016 με το τρίτο μνημόνιο και ο οποίος ΣΥΡΙΖΑ σήμερα, όπως δήλωσε ο εισηγητής του στη διάρκεια των συζητήσεων στην επιτροπή, προτείνει ξανά -αν κατάλαβα καλά- την κατάργηση του ΤΑΙΠΕΔ.

Πώς τώρα δικαιολογείται αυτή η εκ νέου μετατόπιση του ΣΥΡΙΖΑ στο θέμα αυτό που ως το 2015 ήθελε την κατάργηση του ΤΑΙΠΕΔ, μετά όταν έγινε κυβέρνηση το αναβάθμισε και τώρα πάλι ξανά είναι υπέρ της κατάργησης;

Ο εισηγητής του ΣΥΡΙΖΑ είπε το εξής φοβερό: «Τώρα που βγήκαμε» -λέει- «από τα μνημόνια» -και όποιος θέλει το πιστεύει- «το ΤΑΙΠΕΔ δεν χρειάζεται πλέον». Είναι σοβαρά λόγια αυτά; Αν είναι όντως έτσι, τότε γιατί η κυβέρνηση του ΣΥΡΙΖΑ δεν κατάργησε το ΤΑΙΠΕΔ το 2018-2019, όταν πανηγύριζε πως έβγαλε δήθεν την Ελλάδα από τα μνημόνια;

Σε κάθε περίπτωση, η Πλεύση Ελευθερίας θεωρεί ότι η «ουρά» του προτεινόμενου νομοσχεδίου που περιέχει διατάξεις για την ταχύτερη και με λιγότερους ελέγχους εκποίηση της περιουσίας του δημοσίου από το ΤΑΙΠΕΔ, αρκεί από μόνη της για να μας κάνει να καταψηφίσουμε το νομοσχέδιο στο σύνολό του.

Όμως και τα πρώτα κεφάλαια του νομοσχεδίου που περιέχουν άρθρα της οδηγίας της Ευρωπαϊκής Ένωσης για τη μείωση της φοροδιαφυγής θεωρούμε πως δεν επιφέρουν σημαντική πρόοδο στον τομέα αυτό. Στη διάρκεια των εργασιών της αρμόδιας επιτροπής ρωτήσαμε τον κ. Θεοχάρη κατά πόσο το Υπουργείο Εθνικής Οικονομίας ανέθεσε οικονομετρικές μελέτες για να υπολογίσει τα έσοδα που αναμένεται το νομοσχέδιο να φέρει στο ελληνικό δημόσιο. Η απάντησή του ήταν ότι τέτοιες μελέτες δεν χρειάζονται διότι η ΑΑΔΕ, η Ανεξάρτητη Αρχή Δημοσίων Εσόδων, με μνημόνια που υπέγραψε με μεγάλους διαχειριστές ψηφιακών πλατφορμών, κυρίως στον χώρο του Airbnb και του τουρισμού, εισέπραξε πρόσφατα μερικές εκατοντάδες εκατομμύρια ευρώ σε φόρους, από εξήντα εκατομμύρια –μας είπε ο ειδικός εισηγητής της Νέας Δημοκρατίας- σε κάτι λιγότερο από μισό δισεκατομμύριο προς το παρόν. Όμως, αυτές οι εισπράξεις έγιναν προτού ψηφιστεί το νομοσχέδιο που συζητάμε, δηλαδή δεν είναι κάτι που φέρει αυτός ο νόμος. Όταν έθεσα αυτή ακριβώς την ερώτηση στον διοικητή της ΑΑΔΕ στη διάρκεια της διαδικασίας ακρόασης των φορέων στην αρμόδια επιτροπή, δυστυχώς δεν έλαβα καμμία απολύτως απάντηση.

Επιπλέον, στη διάρκεια της συζήτησης του νομοσχεδίου στην αρμόδια επιτροπή η Πλεύση Ελευθερίας επεσήμανε ότι η συνοδευτική έκθεση του Λογιστηρίου του Κράτους που δίνει μία κοστολόγηση των διατάξεων που περιέχει το νομοσχέδιο, ενώ προβλέπει μία πιθανή αύξηση εσόδων του δημοσίου από την επιβολή προστίμων, πουθενά δεν αναφέρει στην κοστολόγησή της ότι αναμένεται να εισπραχθούν νέα έσοδα για το κράτος από την αναμενόμενη πάταξη της φοροδιαφυγής που το άρθρο 2 ορίζει ως έναν από τους βασικούς στόχους του νομοσχεδίου. Η απάντηση του κυρίου Υφυπουργού, όταν το έθεσα υπ’ όψιν του, ήταν ότι το Λογιστήριο του Κράτους υιοθετεί στενή προσέγγιση στην κοστολόγηση του νομοσχεδίου. Εμείς με τη σειρά μας λέμε ότι ο κύριος Υφυπουργός μάλλον υιοθετεί πολύ πλατιά ερμηνεία της προσέγγισης του Λογιστηρίου του Κράτους.

Από την περιορισμένη αποτελεσματικότητά του ως προς την πάταξη της φοροδιαφυγής, θεωρούμε πως οι διατάξεις του νομοσχεδίου αυτού εισάγουν πολύπλοκες γραφειοκρατικές διαδικασίες, οι οποίες κατά τη γνώμη μας θα έχουν μεγαλύτερες παρενέργειες από το πραγματικό όφελος που θα επιφέρουν. Θα αναφερθώ συνοπτικά σε δύο απ’ αυτές.

Σύμφωνα με το άρθρο 12, η αρμόδια αρχή άλλου κράτους-μέλους μπορεί να ζητήσει από τη χώρα μας να παραστούν στην Ελλάδα υπάλληλοι εξουσιοδοτημένοι από άλλο κράτος-μέλος της Ευρωπαϊκής Ένωσης, οι οποίοι να έχουν πρόσβαση στα γραφεία των ελληνικών υπηρεσιών και να είναι παρόντες στις διοικητικές έρευνες οι οποίες διεξάγονται σε ελληνικό έδαφος. Αυτό είναι άμεσο απόσπασμα από το νομοσχέδιο. Επίσης, σύμφωνα με το άρθρο 14 η αρμόδια αρχή ενός ή περισσοτέρων κρατών-μελών μπορεί να ζητήσει τη διενέργεια κοινού ελέγχου με την Ελλάδα, ενώ επιτρέπεται στους υπαλλήλους άλλων κρατών-μελών να διενεργούν συνεντεύξεις με φυσικά πρόσωπα και να εξετάζουν φακέλους εδώ, μέσα στην ελληνική επικράτεια.

Κάτω από διαφορετικές συνθήκες ενδεχομένως οι διατάξεις αυτές να μην έθεταν καμμία ανησυχία, όμως σε μία Ευρωπαϊκή Ένωση μεγάλων οικονομικών ανισοτήτων όπου τα κράτη-μέλη του βορρά επιβάλλουν την κυριαρχία τους τόσο ανεξέλεγκτα πάνω στα κράτη-μέλη του νότου, μπορεί κάποιος να φανταστεί πόσο συχνά θα επισκέπτονται υπάλληλοι της Γερμανίας ή άλλων βορείων κρατών την Ελλάδα για τη διεξαγωγή φορολογικών ελέγχων και πόσο σπάνια οι ελληνικές αρχές θα υποβάλουν αιτήματα για έρευνα Γερμανών, Ολλανδών ή άλλων φυσικών προσώπων από τις υπόλοιπες χώρες του βορρά. Ο κύριος Υφυπουργός το αρνήθηκε αυτό, αλλά εμείς διατηρούμε σοβαρές αμφιβολίες.

Εκτός, όμως, από το θέμα των πολιτικών ανισοτήτων, υπάρχει και ένα βαθύτερο ζήτημα πολιτιστικών οικονομικών. Ο ευρωπαϊκός βορράς παραμένει διαποτισμένος από οριενταλιστικά στερεότυπα για την απειθαρχία, την υποτιθέμενη πολιτιστική απειθαρχία και την αυξημένη έφεση προς την παραβατικότητα των νοτίων λαών. Ως αποτέλεσμα, είναι δύσκολο με διατάξεις που επιτρέπουν σε εφοριακούς άλλων κρατών να ασκούν κοινούς ελέγχους στην Ελλάδα, να μην έχουμε μία επανάληψη σε μικρή κλίμακα των τραυματικών εικόνων από τις επιθεωρήσεις των τροϊκανών στα ελληνικά Υπουργεία κατά τα μαύρα χρόνια της κρίσης. Η Πλεύση Ελευθερίας δεν θέλει, εξαιτίας του νομοσχεδίου αυτού, οι αποκρουστικές αυτές εικόνες να επαναληφθούν.

Η άλλη σημαντική επιφύλαξή μας είναι ο κεντρικός ρόλος που το νομοσχέδιο δίνει στην Αρχή Δημοσίων Εσόδων, την ΑΑΔΕ, στο να καθορίζει αυτή, όπως προβλέπει το άρθρο 10, τις προϋποθέσεις σύμφωνα με τον Κώδικα Φορολογικής Διαδικασίας με βάση τις οποίες θα ζητούνται στοιχεία, καθώς και άλλες εξουσίες που εκχωρούνται στον διοικητή της ΑΑΔΕ, σύμφωνα με το νομοσχέδιο. Η ανεξαρτητοποίηση της ΑΑΔΕ από το Υπουργείο Εθνικής Οικονομίας και Οικονομικών είναι κεντρικό ζήτημα κυριαρχίας και δημοκρατικού ελέγχου που κατά τη γνώμη μας πρέπει να ανήκει στον Υπουργό Εθνικής Οικονομίας και Οικονομικών. Η απώλεια αυτού του ελέγχου είναι, όπως γνωρίζουμε, μία ακόμα κληρονομιά των μνημονίων και της τρόικα από τα μαύρα χρόνια της κρίσης.

Για εμάς η ΑΑΔΕ παραμένει ένας προβληματικός θεσμός ο οποίος τελεί υπό τον πραγματικό έλεγχο της τρόικας. Εξάλλου, ο τίτλος του διοικητή, που έχει ο επικεφαλής της, παραπέμπει αυτόματα σε αποικιακές καταστάσεις από άλλες εποχές, οι οποίες είναι ξένες προς το πνεύμα της διακρατικής συνεργασίας εντός της Ευρωπαϊκής Ένωσης, όπως αυτή νοείται από την οδηγία 514/2021. Για εμάς οι αρμοδιότητες που δίδει το νομοσχέδιο στην ΑΑΔΕ πρέπει να παραχωρηθούν απευθείας στον Υπουργό Εθνικής Οικονομίας.

Στη δευτερολογία μου θα αναφερθώ διεξοδικότερα στα άρθρα που σχετίζονται με το ΤΑΙΠΕΔ και τα οποία μάς βρίσκουν σθεναρά αντίθετους.

Κλείνοντας την πρωτολογία μου, θα ήθελα να επαναλάβω ότι εμείς, φυσικά, στηρίζουμε την πάταξη της φοροδιαφυγής, όμως θεωρούμε ότι το νομοσχέδιο αυτό δεν πρόκειται να συμβάλει παρά μόνο οριακά προς την κατεύθυνση αυτή. Πιστεύουμε επίσης, ότι η ενσωμάτωση της οδηγίας της Ευρωπαϊκής Ένωσης θα μπορούσε να πραγματοποιηθεί με πιο δημιουργικό και χρήσιμο τρόπο, ώστε να αποδίδεται ο έλεγχος των δημοσίων εσόδων εκεί που πρέπει, δηλαδή στο Υπουργείο Οικονομικών και όχι στην ΑΑΔΕ.

Τέλος, διαφωνούμε και με τις προβληματικές γραφειοκρατικές διαδικασίες διεξαγωγής κοινών ελέγχων και εξέτασης φακέλων σε ελληνικό έδαφος από εφοριακούς άλλων κρατών-μελών.

Γι’ αυτούς τους λόγους θα καταψηφίσουμε το νομοσχέδιο.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε τον κύριο συνάδελφο.

Κλείνουμε τον κύκλο των εισηγήσεων με τον ειδικό αγορητή της Κοινοβουλευτικής Ομάδας των Σπαρτιατών, τον κ. Αθανάσιο Χαλκιά.

**ΑΘΑΝΑΣΙΟΣ ΧΑΛΚΙΑΣ:** Σας ευχαριστώ, κύριε Πρόεδρε.

Αγαπητοί συνάδελφοι, από τη μικρή μας κοινοβουλευτική εμπειρία ως τώρα παρατηρούμε ότι τα νομοσχέδια και οι τροπολογίες έχουν παρόμοιο μοτίβο. Σε τροπολογία του Ιουλίου είχαμε τη συμμόρφωση στις υποδείξεις του Σ.τ.Ε. για την ΕΥΔΑΠ, παροχές σε πυρόπληκτους και μαζί ένα άρθρο για εισαγωγή στο Χρηματιστήριο του αεροδρομίου και την περαιτέρω ιδιωτικοποίησή του.

Σήμερα έχουμε την υιοθέτηση μιας ευρωπαϊκής οδηγίας, η οποία για άλλη μία φορά θα λύσει το πρόβλημα της φοροδιαφυγής. Και ταυτόχρονα, στο τέλος του νομοσχεδίου αυτού, στριμωγμένα άρθρα, τα οποία μας υπενθυμίζουν ότι ποτέ δεν βγήκαμε από τα μνημόνια, μια και επισπεύδουν τις διαδικασίες για ό,τι έχει μείνει ακόμα να ξεπουληθεί. Δηλαδή, ως τώρα έρχονται κάποια νομοσχέδια με ένα ωραίο περιτύλιγμα, όπου το εσωτερικό τους, όμως, περιέχει στοιχεία της ίδιας οικονομικής ανοησίας που εφαρμόζεται από τη στιγμή που ο Γεώργιος Παπανδρέου μας έβαλε στην περιπέτεια των μνημονίων.

Ας γνωρίζει ο ελληνικός λαός πως τα χρήματα που λαμβάνει το ταμείο από παντός τύπου ιδιωτικοποιήσεις πάνε στην τρόικα. Λειτουργεί πάνω από δέκα χρόνια πλέον, αφού επιβλήθηκε στην Ελλάδα ύστερα από την πτώχευσή της.

Θυμάται κάποιος ποια οφέλη για την ελληνική οικονομία είχαν υποσχεθεί ότι θα φέρει; Θυμάται κάποιος ποια ήταν η αρχική διάρκεια που είχε οριστεί; Έχουν περάσει έξι χρόνια από τη χρονολογία κατάργησής του. Και σήμερα, αντί να το περιθωριοποιήσουμε έστω και με καθυστέρηση, η Κυβέρνηση Μητσοτάκη του έχει δώσει επιπλέον αρμοδιότητες, να παρέχει υπηρεσίες για την εκτέλεση των έργων που θα πραγματοποιηθούν μέσω του Ταμείου Ανάκαμψης και Ανθεκτικότητας.

Ο αρχικός στόχος ήταν η χώρα να εισπράξει μέσα στην πενταετία 2012 - 2016 50 δισεκατομμύρια ευρώ μέσω ιδιωτικοποιήσεων, για να μειωθεί ο λόγος χρέους προς ΑΕΠ. Ένας στόχος που δεν προέκυπτε από πουθενά, αφού όταν είσαι χρεοκοπημένος τα περιουσιακά σου στοιχεία υποτιμώνται συνεχώς. Για του λόγου το αληθές, τη δεκαετία λειτουργίας του έχει εισπράξει μόνο 7,1 δισεκατομμύρια ευρώ από ολοκληρωμένες συναλλαγές.

Για να καταλάβει ο κόσμος το μέγεθος της απάτης του ΤΑΙΠΕΔ, στην ίδρυσή του προβλεπόταν να στελεχωθεί με τους πλέον κατάλληλους, ικανούς και έμπειρους επαγγελματίες. Όμως, σε μία δεκαετία μέσα έχουν σπαταληθεί 29 εκατομμύρια ευρώ σε συμβουλευτικές εταιρείες. Το ΤΑΙΠΕΔ αποτελεί μία «όαση» για τις συμβουλευτικές εταιρείες.

Το αποτέλεσμα των ιδιωτικοποιήσεων στην ελληνική οικονομία δεν χρειάζεται να είναι κάποιος ειδικός για να το καταλάβει. Όσο λειτουργεί το Υπερταμείο, το δημόσιο χρέος, από 300 δισεκατομμύρια ευρώ, σήμερα είναι πάνω από 400 δισεκατομμύρια.

Ποιος μπορεί να πανηγυρίζει για μία ιδιωτικοποίηση σήμερα, όταν έχουν ολοκληρωθεί αμέτρητες τα χρόνια των μνημονίων και παρ’ όλα αυτά, το χρέος σε απόλυτα νούμερα έχει αυξηθεί; Είναι μία αποτυχημένη συνταγή, την οποία επιμένουν όλες οι κυβερνήσεις να ακολουθούν δογματικά.

Σε ό,τι αφορά στο νομοσχέδιο και τα άρθρα του, εμείς επί της αρχής είμαστε κατά. Ουσιαστικά προσθέτονται περισσότερες αρμοδιότητες στους υπαλλήλους της ΑΑΔΕ, μια και θα πρέπει να συνεργάζονται στενά με τις ξένες αρχές και να κάνουν ελέγχους και σε άλλες χώρες αν τους ζητηθεί, ενώ δεν είμαστε σε θέση να βάλουμε σε τάξη τα του οίκου μας.

Ναι μεν συμφωνούμε στον συντονισμό και τη διακρατική συνεργασία των φορολογικών αρχών, μια και στη σημερινή παγκοσμιοποιημένη οικονομία η φοροδιαφυγή δεν γνωρίζει σύνορα -και αυτός είναι ο λόγος που συμφωνούμε με τα άρθρα που αναγκάζουν τις πλατφόρμες να δηλώνουν στοιχεία, αλλά και με τα πρόστιμα της μη συμμόρφωσης-, μας ενοχλεί, όμως, ιδιαίτερα ο τρόπος που η Ευρωπαϊκή Ένωση προσεγγίζει τη λύση του προβλήματος αυτού. Με το νομοσχέδιο αυτό θα επιτραπεί σε ξένους ελεγκτές να έρχονται στην Ελλάδα για ελέγχους, με αποτέλεσμα να ζήσουμε ξανά παρόμοιες σκηνές, όπως των τροϊκανών που αλώνιζαν στα Υπουργεία μας.

Περαιτέρω, μας ενοχλεί το γεγονός πως από τον έλεγχο θα ξεφεύγουν οι επιχειρήσεις στον κλάδο των μισθώσεων που πραγματοποιούν πάνω από δύο χιλιάδες συναλλαγές τον χρόνο. Δίνουμε το μήνυμα ότι όποιος είναι μεγάλος δεν αγγίζεται.

Η οδηγία αυτή υποτίθεται έρχεται να ρυθμίσει και την αγορά βραχυχρόνιων μισθώσεων ακινήτων, ώστε να μπει ένα φρένο στη ζήτηση της αγοράς και στην εξομάλυνση των τιμών των ακινήτων. Αλλά, εμείς δεν βλέπουμε πώς κάποιο άρθρο θα αποτελέσει φρένο στην ανεξέλεγκτη πορεία των ενοικίων.

Σε ό,τι αφορά στα POS, σίγουρα πρέπει να γίνουν υποχρεωτικά πρώτα σε συγκεκριμένους κλάδους από τους οποίους προκύπτει ως επί το πλείστον η φοροδιαφυγή. Μιλάμε για τους γιατρούς, δικηγόρους, πολιτικούς μηχανικούς, εμπόρους καυσίμων και άλλους, όπου όλοι γνωρίζουμε το τι μαύρο χρήμα κινείται στις συναλλαγές τους. Και μετά να ασχοληθούμε με τους μικροπωλητές και τους μικροεμπόρους.

Επίσης, θέλουμε να δούμε πότε θα μειωθεί ο ΦΠΑ επιτέλους, να μπορέσει η ελληνική οικονομία να γίνει ανταγωνιστική. Διότι καλό είναι να κόβουμε τα πλοκάμια της φοροδιαφυγής, αλλά πρέπει να δώσετε και κίνητρα στον κόσμο εκεί έξω να συμμορφώνεται από μόνος του.

Ήδη, το 2022 είχαμε ξεπεράσει τον στόχο των φορολογικών εσόδων πάνω από 2 δισεκατομμύρια ευρώ. Έχετε περιθώρια να μειώσετε τους συντελεστές. Όσο δεν το κάνετε ανακατανέμεται ο πλούτος από τον ιδιωτικό τομέα προς την Κυβέρνηση.

Επιπλέον, τόσα χρόνια ακούμε για τα φάρμακα κατά της φοροδιαφυγής που έχουν φέρει όλες οι κυβερνήσεις, με πρόστιμα, υποχρεωτικότητες και ό,τι άλλο. Δεν θυμάμαι μία φορά κάποια κυβέρνηση να αντιμετώπισε το ζήτημα ως ένα θέμα έλλειψης παιδείας, φορολογικής παιδείας.

Είναι χαρακτηριστικό πως στα σχολικά χρόνια τα παιδιά μας θα έρθουν σε επαφή με οτιδήποτε αφορά στην οικονομία στην τελευταία τάξη του λυκείου. Δεν γίνεται καμμία αναφορά μέχρι τότε στη φορολογική παιδεία που θα πρέπει να έχουμε όλοι μας και γενικά στο πως λειτουργεί η οικονομία και τις ευθύνες των πολιτών απέναντι στο κράτος.

Για τα τελευταία άρθρα του νομοσχεδίου, είμαστε κάθετα αντίθετοι σε οποιαδήποτε εκποίηση δημόσιας περιουσίας. Πιστεύουμε πως τα φυσικά μονοπώλια ανήκουν στον ελληνικό λαό και δεν έχει καμμία κυβέρνηση το δικαίωμα να τα εκχωρεί σε πολυεθνικές εταιρείες και εσωτερικούς ολιγάρχες.

Μας θλίβει το γεγονός της λυσσαλέας προσπάθεια ιδιωτικοποίησης των ΕΛΠΕ, όπως μας περιέγραψε και ο εκπρόσωπος των ΕΛΠΕ στη διάρκεια της επιτροπής. Τα ΕΛΠΕ είναι μια κερδοφόρα επιχείρηση, όπου το ελληνικό δημόσιο έχει το ποσοστό του 34%.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής, κ. **ΓΕΩΡΓΙΟΣ ΛΑΜΠΡΟΥΛΗΣ**)

Ακόμα, το γεγονός ότι στο παρελθόν σε παρόμοιες εταιρείες που ανήκαν στο δημόσιο ήταν συχνό το φαινόμενο κακοδιαχείρισης και κατασπατάλησης κρατικού χρήματος δεν συνεπάγεται πως ο ιδιωτικός τομέας μπορεί να αποδίδει καλύτερα από τον δημόσιο.

Αποκλειστική ευθύνη των φαινομένων διαφθοράς έχει η εκάστοτε κυβέρνηση εξαιτίας της έλλειψης βούλησης να επιβάλει διαφάνεια και της ανοχής της στο πελατειακό κράτος.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Με το τέλος της ομιλίας του κ. Χαλκιά ολοκληρώθηκε ο κύκλος των ομιλιών των ειδικών αγορητών και εισηγητών.

Πριν περάσουμε στον κατάλογο των ομιλητών, θα δώσουμε το λόγο στον Υπουργό Εθνικής Οικονομίας και Οικονομικών, τον κ. Χατζηδάκη, για την ομιλία του.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κύριε Πρόεδρε, κυρίες και κύριοι συνάδελφοι, όπως σημείωσα και στις προγραμματικές δηλώσεις της Κυβέρνησης, η αντιμετώπιση της φοροδιαφυγής είναι ένας από τους βασικούς στόχους του Υπουργείου Εθνικής Οικονομίας και Οικονομικών και της Κυβέρνησης στο σύνολό της.

Έχουν γίνει βήματα την περασμένη τετραετία, αλλά αυτή την τετραετία θα είναι ίσως η βασική μας προτεραιότητα στο Υπουργείο Εθνικής Οικονομίας και Οικονομικών. Και αυτό θέλω να το ακούσουν πρωτίστως όσοι φοροδιαφεύγουν.

Δεν είναι διακηρύξεις και όσοι αμφιβάλλετε θα δείτε ότι εννοούμε απολύτως όλα όσα λέμε ήδη από το Σάββατο στην ομιλία του Πρωθυπουργού Κυριάκου Μητσοτάκη στη Διεθνή Έκθεση Θεσσαλονίκης.

Και δεν θα προσεγγίσουμε το θέμα ούτε διακηρυκτικά ούτε θεωρητικά. Θα το προσεγγίσουμε με συγκεκριμένες πρωτοβουλίες, με συγκεκριμένα μέτρα και τη χρήση συγκεκριμένων ψηφιακών εργαλείων, τα οποία θα επιτρέψουν την αντιμετώπιση του προβλήματος σε πολύ μεγάλη έκταση. Τα εργαλεία αυτά δεν θα είναι ούτε κεντρώα ούτε δεξιά ούτε αριστερά. Θα είναι σύγχρονα εργαλεία τα οποία θα μας επιτρέψουν να κάνουμε πολλά και σημαντικά βήματα στον τομέα της φοροδιαφυγής, η αντιμετώπιση της οποίας είναι -εάν μου επιτρέψετε και εμένα να δώσω έναν προσωπικό τόνο- και δική μου προσωπική πρόκληση σε αυτό το Υπουργείο.

Συνεργαζόμενος τόσο με τον Υφυπουργό, τον Χάρη Θεοχάρη, όσο και με την αρμόδια Γενική Γραμματέα, τηΜαίρη Ψύλλα, είμαι βέβαιος ότι, καθώς περνούν οι μήνες -δεν λέω τα χρόνια, οι μήνες- θα έχουμε να σας δείξουμε πολύ συγκεκριμένα δείγματα γραφής. Και φυσικά, χάρη και στη συνεργασία με την ανεξάρτητη αρχή, την ΑΑΔΕ, η οποία ήδη κινείται και είδατε πώς κινήθηκε και μέσα στο καλοκαίρι με συγκεκριμένους και εντοπισμένους φορολογικούς ελέγχους που είναι ιδιαίτερα αυξημένοι σε σχέση με όλα τα προηγούμενα χρόνια.

Το συγκεκριμένο νομοσχέδιο είναι ένα πρώτο βήμα προς αυτή την κατεύθυνση. Ίσως όχι το σημαντικότερο, αλλά πάντως ένα πολύ συγκεκριμένο βήμα.

Τι επιδιώκει το νομοσχέδιο αυτό; Τρία πράγματα: Πρώτον, ανταλλαγή πληροφοριών μεταξύ των κρατών-μελών της Ευρωπαϊκής Ένωσης, δηλαδή, συλλογή πληροφοριών από τη δική μας πλευρά για τον ΦΠΑ και τον Φόρο Φυσικών ή Νομικών Προσώπων. Δεύτερον, αντίστοιχη συλλογή πληροφοριών για συναλλαγές που γίνονται μέσω των ψηφιακών πλατφορμών, οι οποίες διευρύνουν την παρουσία τους όλα τα τελευταία χρόνια, όπως ξέρετε. Και τρίτον, επιτάχυνση της διασύνδεσης των POS με τις ταμειακές μηχανές. Αυτά είναι τα τρία βήματα που επιδιώκονται να προχωρήσουν με αυτό το νομοσχέδιο.

Όσον αφορά στο πρώτο, τους φόρους φυσικών προσώπων, νομικών προσώπων και ΦΠΑ, θέλω να υπενθυμίσω ότι λόγω των προσπαθειών που έγιναν από το 2019 ίσα με το 2023 -και, βεβαίως, κεντρικό ρόλο σε αυτό είχε η διεύρυνση των ηλεκτρονικών συναλλαγών- είχαμε έναν περιορισμό του λεγόμενου «κενού ΦΠΑ», δηλαδή, των εισπράξεων που χάνουμε από τον ΦΠΑ έτσι όπως λογαριάζεται από την Ευρωπαϊκή Επιτροπή, περίπου στο μισό -δεν το λες και λίγο. Όμως, η προσπάθεια πρέπει να συνεχιστεί και, επαναλαμβάνω, το νομοσχέδιο αυτό και για τον ΦΠΑ και για τα φυσικά πρόσωπα θα μας δώσει περαιτέρω όπλα.

Τώρα, για τις συναλλαγές μέσω των ψηφιακών πλατφορμών η ευρωπαϊκή οδηγία επικεντρώνεται στη μίσθωση περιουσίας ψηφιακά για τις βραχυχρόνιες μισθώσεις, στις λεγόμενες προσωπικές υπηρεσίες, στην πώληση αγαθών και στη μίσθωση μέσων μεταφορών. Αυτά είναι τα πεδία τα οποία καλύπτει η ευρωπαϊκή οδηγία και που η δική μας Κυβέρνηση έρχεται να υιοθετήσει με αυτήν εδώ τη νομοθετική πρωτοβουλία.

Προσέξτε, εδώ δεν είναι μία θεωρητική προσέγγιση να συνεργαζόμαστε, να κάνουμε την καλή πράξη της ημέρας, να είμαστε καλά παιδιά και ούτω καθεξής. Δεν μιλάμε με αυτόν τον τρόπο. Εδώ προβλέπονται πρόστιμα για τις πλατφόρμες που δεν συνεργάζονται, τα οποία φτάνουν μέχρι και τις 500.000 ευρώ και διακοπή της παρουσίας τους στην αγορά, που είναι ίσως ακόμα σημαντικότερο από το πρόστιμο. Και επίσης, προβλέπονται πρόστιμα και για τους χρήστες των πλατφορμών, για τους πελάτες των πλατφορμών, το κλείσιμο του λογαριασμού τους στην πλατφόρμα και παρακράτηση πληρωμών.

Γι’ αυτό σας είπα, εδώ έχετε κάποιο παράδειγμα για το πώς θα κινηθεί η Κυβέρνηση και θα είμαστε εδώ και θα το δείτε. Δεν θα πάμε με ευχές και προσευχές και τριαντάφυλλα. Θα πάμε με πολύ στοχευμένα και πολύ συγκεκριμένα μέτρα.

Όμως θέλω να υπενθυμίσω ότι προς αυτή την κατεύθυνση και ανεξάρτητα από την ευρωπαϊκή οδηγία η Κυβέρνηση έχει ήδη προχωρήσει. Έχει προχωρήσει τα προηγούμενα τέσσερα χρόνια και γι’ αυτό ήδη μπορούμε και εισπράττουμε ετησίως –για όσους ψάχνετε για την απόδοση των εσόδων- περί τα 600 εκατομμύρια ευρώ από αυτές τις πλατφόρμες, ενώ εισπράτταμε καμμιά εξηνταριά. Ανεξάρτητα, δηλαδή, από αυτή εδώ την ευρωπαϊκή οδηγία που ωθεί τα πράγματα ακόμα περισσότερο προς τα εμπρός, εμείς με τις δικές μας πρωτοβουλίες την περασμένη τετραετία μπορέσαμε και εισπράξαμε –προσέξτε!- δεκαπλάσια έσοδα από τις πλατφόρμες, πράγμα που δείχνει από μόνο του και το μέγεθος της φοροδιαφυγής. Ας μην κρυβόμαστε πίσω από το δάκτυλό μας. Τι σημαίνει ότι εισπράττουμε παραπάνω έσοδα; Σημαίνει ότι προηγουμένως χανόντουσαν τα έσοδα αυτά. Ακόμα και αν δεχθούμε ότι οι ψηφιακές πλατφόρμες διευρύνουν την παρουσία τους, ότι ο τουρισμός ενισχύθηκε και ούτω καθεξής, πάντως δεν είναι τόσο καινούργιο φαινόμενο ώστε να μην μπορούμε να βγάλουμε συμπεράσματα για την περασμένη τετραετία.

Τώρα, στο ίδιο πλαίσιο και απαντώντας σε παρατηρήσεις συναδέλφων θέλω να σημειώσω ότι ναι, πράγματι, η Κυβέρνηση πέρα από αυτή την πρωτοβουλία για τις βραχυχρόνιες μισθώσεις του τύπου που ήδη περιέγραψα της περασμένης τετραετίας και που είναι πολύ σημαντική, θα πάρει και μια πρόσθετη πρωτοβουλία σε σχέση με τον τρόπο φορολόγησης των βραχυχρόνιων μισθώσεων. Αυτό θα γίνει συζητώντας με τους ενδιαφερόμενους και επιδιώκοντας να βρούμε μια σωστή ισορροπία, ώστε να μην υπάρχει αθέμιτος ανταγωνισμός και να μην υπάρχουν δύο διαφορετικές αγορές που η μία να μη λαμβάνει υπ’ όψιν της την άλλη και η πολιτεία να μη βλέπει τη συνολική εικόνα. Όμως την ίδια στιγμή μας ενδιαφέρει προφανώς και να μην υπονομεύσουμε με υπερβολικά μέτρα τον τρόπο με τον οποίο λειτουργεί η αγορά των βραχυχρόνιων μισθώσεων, έτσι ώστε από τη μια πλευρά να αντιμετωπιστούν τα προβλήματα του αθέμιτου ανταγωνισμού αλλά και από την άλλη πλευρά η αγορά να συνεχίσει την πορεία της καλύπτοντας και σημαντικές τουριστικές ανάγκες της χώρας.

Αυτός είναι ο τρόπος με τον οποίο προτιθέμεθα να κινηθούμε και μόλις είμαστε έτοιμοι -όχι μετά από μεγάλο χρονικό διάστημα- θα υπάρξουν και οι σχετικές δημόσιες τοποθετήσεις.

Σας μίλησα για τον ΦΠΑ, σας μίλησα για τις ψηφιακές πλατφόρμες και σταματάω λίγο, για να μιλήσω και για το θέμα των POS. Όπως ξέρετε, υπάρχει υποχρέωση της Κυβέρνησης, υπάρχει αυτοδέσμευσή μας στο Ταμείο Ανάκαμψης ότι τα POS θα συνδεθούν με τις ταμειακές μηχανές μέχρι τους πρώτους μήνες του 2024. Και θα συνδεθούν. Θα συνδεθούν! Θα κάνουμε ό,τι μας περνάει και δεν μας περνάει από το χέρι, για να προχωρήσει αυτή η πρωτοβουλία.

Και μεταξύ όλων των άλλων, επειδή είναι και ορόσημο αυτή η πρωτοβουλία στο Ταμείο Ανάκαμψης η χώρα θα χάσει και λεφτά, εάν δεν συνδεθούν οι ταμειακές μηχανές με τα POS. Το λέω, λοιπόν, αυτό προς όλους τους ενδιαφερόμενους, για να ξέρουν ότι δεν έχουμε κανένα περιθώριο ελαστικότητας σε αυτό. Κανένα περιθώριο ελαστικότητας! Πάμε μόνο μπροστά και με τα συγκεκριμένα χρονοδιαγράμματα τα οποία έχουν εξαγγελθεί.

Είμαστε σε στενή συνεργασία με την ΑΑΔΕ και οι ρυθμίσεις που φέρνουμε εδώ είναι αποτέλεσμα συνεργασίας και εισηγήσεων και της ίδιας της ΑΑΔΕ. Πάμε με συντονισμό, έτσι ώστε να δημιουργηθεί μια καινούργια πραγματικότητα με τη διεύρυνση των ψηφιακών συναλλαγών.

Αυτή η ρύθμιση για τη σύνδεση των POS με τις ταμειακές μηχανές, είναι, αν θέλετε, η ναυαρχίδα των ρυθμίσεων στον τομέα της φοροδιαφυγής και ακριβώς επειδή εννοούμε ότι θέλουμε να προχωρήσουμε, για αυτόν τον λόγο, αν προσέξετε, στο νομοσχέδιο προβλέπονται πρόστιμα και πάλι μέχρι 200.000 για τους παρόχους των POS, σε περίπτωση που δεν πληρώνουν τις υποχρεώσεις τους και μέχρι 10.000 για όσες επιχειρήσεις έχουν ακατάλληλα POS.

Άρα, βλέπετε, ότι αυτό το οποίο σημείωσα εισαγωγικά το εννοούμε και το εννοούμε σε όλες μας τις επιμέρους πρωτοβουλίες. Πάμε μπροστά, η αντιμετώπιση της φοροδιαφυγής είναι σημαία μας και θα υπάρχουν συγκεκριμένα αποτελέσματα, όχι σε πέντε τέρμινα, αλλά σε λίγους μήνες και θα είμαστε εδώ και εμείς και εσείς, για να μας ελέγξετε, αν τυχόν όλα αυτά τα οποία λέμε δεν γίνουν πράξη.

Αυτά ως προς τις βασικές ρυθμίσεις του νομοσχεδίου. Θα μιλήσει στη συνέχεια και ο Χάρης Θεοχάρης, ο οποίος είχε την πρωτοβουλία για αυτό το νομοσχέδιο. Τον ευχαριστώ για τη συνεργασία, όπως και τη Γενική Γραμματέα. Θα μιλήσει και ο Θάνος Πετραλιάς για μια τροπολογία που έχουμε καταθέσει που είναι βασικά των δικών του αρμοδιοτήτων. Και θα κλείσω με κάποιες παρατηρήσεις για το ΤΑΙΠΕΔ.

Έχουμε κάνει πάλι φοβερές αμαρτίες, αντιλαμβάνομαι, σε σχέση με το ΤΑΙΠΕΔ, διότι προβλέπουμε ότι το ΤΑΙΠΕΔ πέρα από πωλήσεις assets μπορεί να προχωρήσει σε διάφορες κινήσεις και μέσω του Χρηματιστηρίου. Φοβερό!

Αυτή η ρύθμιση είναι μια οριζόντια ρύθμιση, δεν αφορά κάποια επιμέρους επιχείρηση η οποία είναι ενταγμένη στο ΤΑΙΠΕΔ και γίνεται για να έχει το ΤΑΙΠΕΔ περισσότερα όπλα, μεγαλύτερη ευελιξία στον τρόπο με τον οποίο χειρίζεται τις επιμέρους υποθέσεις, ανάλογα με την ιδιαιτερότητά τους και φυσικά μεγιστοποίηση του οφέλους για το δημόσιο. Εκτός αν δεν το θέλουμε αυτό, αν δεν θέλουμε τη μεγιστοποίηση του οφέλους.

Άρα, είναι μια οριζόντια ρύθμιση η διάθεση μετοχών και μέσω του Χρηματιστηρίου και επίσης προβλέπεται κάτι που δεν προβλεπόταν έως σήμερα, προσυμβατικός έλεγχος μέσω του Ελεγκτικού Συνεδρίου. Δεν ξέρω αν είσαστε εναντίον και προτιμούσατε τη μέχρι σήμερα ρύθμιση η οποία δεν προέβλεπε προσυμβατικό έλεγχο. Διότι άκουσα μια ιερή οργή. Τότε να το αποσύρω. Να κρατήσω τη μέχρι τώρα ρύθμιση, το μέχρι τώρα καθεστώς το οποίο δεν προέβλεπε κανέναν έλεγχο από το Ελεγκτικό Συνέδριο.

Τούτων λεχθέντων, θέλω να συμπληρώσω την τοποθέτησή μου για το ΤΑΙΠΕΔ με μερικά ερωτήματα. Πραγματικά διερωτώμαι: αυτή η τελευταία κατηγορία –και οι ερωτήσεις αυτές δεν απευθύνονται τόσο προς το Κομμουνιστικό Κόμμα Ελλάδας, το οποίο προφανώς δεν θέλει το ΤΑΙΠΕΔ, δεν θέλει τις ιδιωτικοποιήσεις, δεν θέλει να ακούσει γενικότερα την έννοια- αυτοί που επί της αρχής δέχονται ότι μπορεί να γίνονται κάποιες ιδιωτικοποιήσεις στην Ελλάδα τι νομίζουν ότι πρέπει να κάνει το ΤΑΙΠΕΔ; Εάν, δηλαδή, πούμε ότι το ΤΑΙΠΕΔ δεν θα πηγαίνει ούτε στο Χρηματιστήριο, τι θα κάνει; Θα κάθεται και θα κοιτάει την περιουσία που έχει στην διαχείρισή του; Είναι σαν να ζητάμε από έναν παπά να μην κάνει λειτουργία. Αυτή είναι η δουλειά του ΤΑΙΠΕΔ.

Δεύτερο ερώτημα, ειδικά προς τον ΣΥΡΙΖΑ. Σας θυμίζει κάτι ο ΔΕΣΦΑ; Σας θυμίζει κάτι η ΤΡΑΙΝΟΣΕ; Σας θυμίζει κάτι ο ΑΔΜΗΕ; Καλά, πείτε ότι ο ΑΔΜΗΕ δεν ήταν, αλλά τα άλλα δύο ήταν στο ΤΑΙΠΕΔ. Δεν προχωρήσατε τότε; Τώρα σας έπιασε η οργή; Τώρα ξυπνήσατε; Τώρα θυμηθήκατε και πάλι ότι έχετε διαζύγιο με τις ιδιωτικοποιήσεις; Το έχετε όταν είστε αντιπολίτευση αλλά το ξεχνάτε όταν είστε κυβέρνηση!

Ένα επόμενο ερώτημα, επίσης, που αφορά στο Χρηματιστήριο. Πω πω, θα πάνε επιχειρήσεις στο Χρηματιστήριο. Μα, με συγχωρείτε, όταν ήσασταν κυβέρνηση η ΔΕΗ που ήταν στο ΤΑΙΠΕΔ δεν ήταν στο Χρηματιστήριο; Την βγάλατε; Η ΕΥΔΑΠ δεν ήταν στο Χρηματιστήριο και ήταν επίσης στο ΤΑΙΠΕΔ; Η ΕΥΑΘ δεν ήταν στο Χρηματιστήριο και ήταν και στο ΤΑΙΠΕΔ; Λέω κάτι ανακριβές; Τώρα το θυμηθήκατε; Και επίσης τα ΕΛΠΕ, λέτε ότι η Κυβέρνηση θα μειώσει τη συμμετοχή του δημοσίου στα ΕΛΠΕ. Μα, εσείς δεν ήσασταν που το 2018 - 2019 δημόσια –δεν ήταν δημοσιεύματα ούτε αποκλειστικές δικές μου πληροφορίες- είχατε ξεκινήσει μια μεγάλη πρωτοβουλία για τη μείωση της συμμετοχής του δημοσίου στα ΕΛΠΕ; Δεν ήταν αυτό αποκρατικοποίηση; Τώρα σας πείραξε η ιδέα να αποκρατικοποιηθούν περαιτέρω τα ΕΛΠΕ; Δεν μπορώ να καταλάβω. Είμαστε στην ίδια χώρα, είστε το ίδιο κόμμα; Τι είδους αντιπολίτευση είναι αυτή που ασκείτε; Ελπίζω ότι όταν εκλέξετε αρχηγό θα επανέλθετε σε πιο κανονικά επίπεδα, αν και πάντα ρέπετε προς την υπερβολή και τη δημαγωγία. Έπρεπε, όμως, να τα σημειώσω, όπως να σημειώσω ότι έγινε και ένας σχετικός θόρυβος στην επιτροπή, διότι δεν εκλήθη για αυτό το θέμα του ΤΑΙΠΕΔ και του Ελεγκτικού Συνεδρίου -που σας είπα τώρα συμμετέχει, προηγουμένως δεν συμμετείχε το Ελεγκτικό Συνέδριο στον έλεγχο- η Ένωση των Δικαστικών Λειτουργών του Ελεγκτικού Συνεδρίου η οποία έστειλε υπόμνημα στη Βουλή. Τι λέει το υπόμνημα; Λέει, πρώτον, ότι οι συμβάσεις διάθεσης μετοχών δεν επιβάλλεται από το Σύνταγμα να υπόκεινται σε προηγούμενο της σύναψής τους έλεγχο από το δικαστήριο. Δεν επιβάλλεται. Το κάνουμε εμείς.

Λένε, επίσης μόνοι τους, ότι το πρόβλημα που είχε επισημανθεί από την Ολομέλεια παλαιότερα, θεραπεύεται με τη ρύθμιση του σχεδίου νόμου, αυτή που φέρνουμε και επίσης, σημειώνουν πάλι οι ίδιοι δικαστές -που δεν τους καλέσαμε και θέλαμε να κρύψουμε τις απόψεις κ.ο.κ.- στην επόμενη παράγραφο «προβλέπεται ο εκ των προτέρων ορισμός δικαστή του κλιμακίου που να παρακολουθεί τη διεξαγόμενη από το Ταμείο διαδικασία και όντας επαρκώς ενημερωμένος να είναι σε θέση όταν ο φάκελος υποβληθεί κ.λπ., πολύ περισσότερο που η εμπειρία για το εάν ο χρόνος αυτός επαρκεί για την προσήκουσα διεξαγωγή του ελέγχου δεν υπάρχει καθόσον οι συμβάσεις διάθεσης κ.λπ..» Εν πάση περιπτώσει, όπου τοποθετούνται, τοποθετούνται θετικά. Αυτή ήταν η προσπάθεια απόκρυψης από την πλευρά της Κυβέρνησης για μια πρωτοβουλία η οποία εγγυάται ακόμα περισσότερο τη διαφάνεια και τον έλεγχο, καθώς για πρώτη φορά σας είπα ότι προβλέπεται έλεγχος από το Ελεγκτικό Συνέδριο.

Προσπάθησα από την αρχή μέχρι το τέλος της ομιλίας μου να μην αναφερθώ σε γενικόλογες διακηρύξεις ούτε να κάνω ιδεολογικού χαρακτήρα τοποθετήσεις, μίλησα με συγκεκριμένα στοιχεία και για τη φοροδιαφυγή δεσμευόμενος για συγκεκριμένες πρωτοβουλίες και για συγκεκριμένα χρονοδιαγράμματα και για το ΤΑΙΠΕΔ όπου μίλησα επίσης με στοιχεία για το τι γινόταν στο παρελθόν, ποιες ήταν οι πρωτοβουλίες του ΣΥΡΙΖΑ, τι θέλουμε να κάνουμε εμείς, τι λένε οι δικαστές του Ελεγκτικού Συνεδρίου και έτσι θα προχωρήσουμε και από δω και πέρα, διότι νομίζω ότι οι Έλληνες πολίτες έχουν βαρεθεί τα συνθήματα και τα μεγάλα λόγια από όπου και αν προέρχονται. Θέλουν Βουλευτές, Υπουργούς που να ασχολούνται με το συγκεκριμένο, να προτείνουν λύσεις και να οδηγούν τον τόπο σε αποτελέσματα.

Αυτή είναι η φιλοσοφία μας, νομίζω ότι αυτό επιβράβευσε ο ελληνικός λαός στις τελευταίες εκλογές σε σχέση με μας και αυτό ζητάει σήμερα από μας: Να είμαστε μια Κυβέρνηση σοβαρή, μετρημένη και αποτελεσματική.

Δεν υπάρχει καμμία αμφιβολία ότι στη δράση μας θα κάνουμε και λάθη. Αλλά ακολουθώντας έναν δρόμο ευρωπαϊκό, έναν δρόμο σύγχρονο, έναν δρόμο κοινής λογικής και έναν δρόμο όπου η πορεία μας θα είναι προσανατολισμένη στο αποτέλεσμα, πιστεύω ότι θα τα καταφέρουμε. Και ειδικά στο ζήτημα της φοροδιαφυγής και της αντιμετώπισής της είμαστε καταδικασμένοι να τα καταφέρουμε. Και είμαστε πάνω από όλα αποφασισμένοι να τα καταφέρουμε και θα τα καταφέρουμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Ευχαριστούμε τον Υπουργό.

Θα δώσουμε τον λόγο τώρα στον Κοινοβουλευτικό Εκπρόσωπο του ΠΑΣΟΚ, τον κ. Κατρίνη, και μετά θα συνεχίσουμε με τη λίστα των ομιλητών.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, έχω ζητήσει τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Πότε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τώρα, μετά τον κ. Κατρίνη.

**ΠΡΟΕΔΡΕΥΩΝ (Γεώργιος Λαμπρούλης):** Καμμία αντίρρηση.

Ελάτε, κύριε Κατρίνη.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, επιτρέψτε μου πριν ξεκινήσω την τοποθέτησή μου να εκφράσω τη θλίψη τόσο τη δική μου όσο και της παράταξής που εκπροσωπώ για την απώλεια του καθηγητή Άρη Σισσούρα, ενός εκ των αρχιτεκτόνων του Εθνικού Συστήματος Υγείας, μιας εμβληματικής μεταρρύθμισης του ΠΑΣΟΚ, που παρά τις ατέλειες και τις αδυναμίες τις οποίες δυστυχώς και ο ίδιος ο εκλιπών βίωσε ως ασθενής το τελευταίο διάστημα, αποτελεί σημείο αναφοράς και σταθερά για όλες τις Ελληνίδες και για όλους τους Έλληνες, για να μας θυμίζει ότι κάποιες κοινωνικές κατακτήσεις χρειάζονται και όραμα αλλά και πολιτική βούληση για να γίνουν πραγματικότητα.

Κυρίες και κύριοι συνάδελφοι, η Κυβέρνηση μετά τις εκλογές και στους πρώτους μήνες της δεύτερης θητείας της επιβεβαιώνει διαρκώς την απώλεια επαφής με την πραγματικότητα. Στο θέμα των πυρκαγιών έχει επιλέξει τον ρόλο του παρατηρητή και του σχολιαστή. Για πρώτη φορά καίει για δέκατη έβδομη συνεχόμενη μέρα φωτιά και αναφέρομαι στη φωτιά στον Έβρο. Κάηκε η Ρόδος, αλλά το συμπέρασμα είναι ότι ο συντονισμός πέτυχε, με τους κ. Μηταράκη και Πατούλη να χρησιμεύουν στιγμιαία για αποπροσανατολισμό, ώστε να φύγουν οι προβολείς των ευθυνών από τον ίδιο τον Πρωθυπουργό.

Για πρώτη φορά είδαμε πυρκαγιές να μπαίνουν σε στρατόπεδο, να απειλούν οπλικά συστήματα αλλά και να προκαλούν εκρήξεις υλικού. Για πρώτη φορά είδαμε ομάδες χούλιγκαν να προαναγγέλλουν τις πράξεις τους, να διασχίζουν όλη τη χώρα και να φτάνουν ανενόχλητοι στο ραντεβού θανάτου στη Νέα Φιλαδέλφεια. Και για όλα αυτά οι ευθύνες περιορίστηκαν σε έναν μικρό αριθμό αξιωματούχων. Ούτε λόγος, βέβαια, να αναζητηθούν ευθύνες σε πολιτικά πρόσωπα ή στις όποιες επιλογές της Κυβέρνησης, μιας Κυβέρνησης που μιλάει πάρα πολύ για τον εαυτό της και δίνει την εντύπωση ότι κάνει αντιπολίτευση στην προηγούμενη κυβέρνηση της Νέας Δημοκρατίας με τον ίδιο τον Πρωθυπουργό να τοποθετείται σαν να ανέλαβε μόλις πριν από δύο μήνες τα ηνία της χώρας και τους Υπουργούς να προσποιούνται ότι είναι σχολιαστές, επισκέπτες ή και παρατηρητές στη χώρα. Μια αντίληψη διακυβέρνησης όμως που προτάσσει την πολιτική προστασία του εαυτού της, αφού αδυνατεί -και είναι σαφές αυτό- να διαχειριστεί αποτελεσματικά τα ίδια τα γεγονότα.

Κυρίες και κύριοι της Νέας Δημοκρατίας, αν δεν το έχετε συνειδητοποιήσει, κυβερνάτε εδώ και πενήντα μήνες τη χώρα. Δεν ήρθατε χθες. Και δυστυχώς με την ίδια ρητορική, με την ίδια συμπεριφορά προσέρχεστε και στη συζήτηση του σημερινού νομοσχεδίου. Και, βεβαίως, όπως κατέστη σαφές από τον εισηγητή μας, το ΠΑΣΟΚ συμφωνεί με το περιεχόμενο της ευρωπαϊκής οδηγίας για τον περιορισμό της φοροδιαφυγής και τον έλεγχο των συναλλαγών στις ψηφιακές πλατφόρμες. Δεν μπορούμε όμως να αφήσουμε ασχολίαστο το γεγονός ότι η Κυβέρνηση συμπεριφέρεται σαν να παρέλαβε από μία άλλη κυβέρνηση, ένα κόλπο που δεν φτάνει, γιατί είναι απλά φτηνό επικοινωνιακό κόλπο.

Κύριε Χατζηδάκη, είπατε χτες σε συνέντευξη σας, το είπατε και πριν στην ομιλία σας, ότι η ναυαρχίδα είναι η σύνδεση των POS με τις ταμειακές μηχανές. Θυμάστε μήπως, κυρίες και κύριοι συνάδελφοι, πόσες φορές έχουμε ακούσει την ίδια εξαγγελία σε αυτή εδώ την Αίθουσα από επίσημα κυβερνητικά χείλη; Από τον πρώτο μήνα θητείας της προηγούμενης κυβέρνησης. Πέρασαν τέσσερα χρόνια και δεν έχει γίνει απολύτως τίποτα.

Και μάλιστα, επειδή ερωτηθήκατε και δεν απαντήσατε, σας ρωτάμε ευθέως σήμερα, κύριε Υπουργέ: Σκέφτεστε να επεκτείνετε τη χρήση POS και σε άλλες κατηγορίες επαγγελματιών; Και αν ναι, γιατί αυτό δεν το είπατε προεκλογικά στον ελληνικό λαό; Και τι εννοείτε όταν λέτε ότι «μελετάμε τη φορολόγηση των ελεύθερων επαγγελματιών»; Αυτό το είπατε προεκλογικά; Τι έχετε κάνει, λοιπόν, για να περιορίσετε τη φοροδιαφυγή εδώ και πενήντα μήνες που κυβερνάτε; Τίποτα πέρα από μεγαλόστομες εξαγγελίες και συνθήματα.

«Θα ξεβολευτούν αυτοί που φοροδιαφεύγουν» δηλώνει ο Υπουργός Οικονομικών. Αλλά δεν μας λέει τι έκανε η Κυβέρνηση Μητσοτάκη για τα εκατομμύρια ευρώ που χάνονται ετησίως από το λαθρεμπόριο καυσίμων. Τι έκανε; Τίποτα. Και γιατί το λέμε αυτό; Γιατί εδώ και δέκα χρόνια εκκρεμεί η τοποθέτηση GPS στα βυτιοφόρα καυσίμων. Τέσσερα ολόκληρα χρόνια διακυβέρνησης Μητσοτάκη και δεν έγινε απολύτως τίποτα. Και μάλιστα ενώ εδώ και δύο χρόνια έχει ολοκληρωθεί η εγκατάσταση στα «σλέπια», δηλαδή εντός της θητείας της Κυβέρνησης της Νέας Δημοκρατίας, το σύστημα πολύ απλά δεν λειτουργεί. Το λαθρεμπόριο οργιάζει. Γιατί; Γιατί η Κυβέρνηση των «αρίστων» δεν έχει εκδώσει την αναγκαία υπουργική απόφαση για να λειτουργήσει το σύστημα.

Θέλετε μήπως και άλλα δείγματα «πολιτικής βούλησης» –σε εισαγωγικά- ή καλύτερα έλλειψης πολιτικής βούλησης για την καταπολέμηση φοροδιαφυγής και λαθρεμπορίου από το επιτελικό κράτος της Νέας Δημοκρατίας; Με υπουργική απόφαση του 2019 έχει παραπεμφθεί για το μέλλον η υποχρέωση ογκομέτρησης δεξαμενών με σύγχρονα μέσα, με αποτέλεσμα να χάνονται τουλάχιστον 250 με 300 εκατομμύρια ευρώ ετησίως. Πέρασαν τέσσερα ολόκληρα χρόνια. Δεν έχετε εκδώσει την υπουργική απόφαση.

Κυρίες και κύριοι συνάδελφοι, το μέγεθος της φοροδιαφυγής στην Ελλάδα, σύμφωνα με μετριοπαθείς υπολογισμούς, κινείται μεταξύ 11 και 16 δισεκατομμύρια ευρώ τον χρόνο. Στην Κυβέρνηση μιλούν γενικώς και αορίστως για την παραοικονομία που τροφοδοτεί τη φοροδιαφυγή. Αποφεύγετε όμως να πείτε όλη την αλήθεια. Και ποια είναι αυτή; Ότι τα 2/3 της παραοικονομίας οφείλονται στην αδήλωτη εργασία, η οποία είναι σαφές ότι δεν ελέγχεται με την επιλογή σας να υποβαθμίσετε το Σώμα Επιθεώρησης Εργασίας. Και αλήθεια, πόσοι έλεγχοι και τι έχουν αποδώσει πενήντα μήνες στην ευθύνη διακυβέρνησής σας για την αδήλωτη εργασία; Και ποια είναι τα χειροπιαστά αποτελέσματα για την καταπολέμηση της φοροδιαφυγής; Πόσο έχει άραγε βοηθήσει το ευνοϊκότερο καθεστώς ποινικών κυρώσεων που ψήφισε η Κυβέρνησή σας για την καταπολέμηση της φοροδιαφυγής; Μια Κυβέρνηση που τάσσεται γενικά υπέρ της αυστηροποίησης των ποινών σε άλλες περιπτώσεις, αλλά στο θέμα της φοροδιαφυγής όλως τυχαίως θεσπίζει ευνοϊκότερες ποινές και είναι πιο επιεικής.

Ποιος ευθύνεται, κυρίες και κύριοι συνάδελφοι, που εδώ και τέσσερα χρόνια δεν έχουν διασυνδεθεί ταμειακές μηχανές και POS με την ΑΑΔΕ; Υπάρχει όμως και μία άλλη διάσταση. Γιατί όσο αναγκαία είναι η επέκταση χρήσης των POS και όσο περισσότερες πηγές είσπραξης της σχετικής προμήθειας αποκτούν οι τράπεζες, τόσο περισσότερο αναδεικνύεται το μείζον ζήτημα των υπέρογκων χρεώσεων που επιβάλλουν οι τράπεζες.

Και τι έχετε κάνει εσείς για τις χρεώσεις των τραπεζών, που υπάρχει και παράλληλη έρευνα της Επιτροπής Ανταγωνισμού, που η Τράπεζα της Ελλάδος έχει κάνει συστάσεις στα πιστωτικά ιδρύματα, που ασχολούνται όλοι σ’ αυτή εδώ τη χώρα με το θέμα των καταχρηστικών χρεώσεων; Όλοι πλην της Κυβέρνησης της Νέας Δημοκρατίας, η οποία δεν έχει κάνει απολύτως τίποτα, όπως δεν έχει κάνει απολύτως τίποτα με τη συνεχιζόμενη διεύρυνση του περιθωρίου στα επιτόκια χορηγήσεων και καταθέσεων από τις τράπεζες, που σκαρφάλωσε αυτή η διεύρυνση στις 586 μονάδες βάσης τον Ιούλιο. Διαρκώς αυξάνουν το περιθώριο. Η Κυβέρνηση παρακολουθεί, πέρα από τις εξαγγελίες του Πρωθυπουργού που ποτέ δεν έγιναν πράξη.

Όλα σχεδόν τα μέτρα, λοιπόν, που θεσπίσατε για την καταπολέμηση της φοροδιαφυγής αποδείχθηκαν δυστυχώς -και το εννοώ- ανεπαρκή και αναποτελεσματικά, όπως και τα μέτρα για την καταπολέμηση της ακρίβειας, αφού είναι κοινή ομολογία στην αγορά ότι όλες οι προβλέψεις της Κυβέρνησης έχουν πέσει έξω. Καλάθι νοικοκυριού εντελώς αναποτελεσματικό. Market pass μόνο για τα ευάλωτα νοικοκυριά. Καμμία επίπτωση στη μεσαία τάξη που πλήττεται βάναυσα από την ακρίβεια.

Μόνο το πρώτο εξάμηνο του 2023 το μέσο καλάθι σε βασικά καταναλωτικά είδη ανατιμήθηκε κατά 9,6% πλέον της ανατίμησης της περασμένης χρονιάς, ένα ράλι αυξήσεων που δεν σταματά με την Κυβέρνηση να παρακολουθεί.

Στα βασικά είδη διατροφής, όπου εμείς επίμονα ζητάμε να μειώσετε τον ΦΠΑ, δεν καταγράφεται καν σταθεροποίηση τιμών. Ποιοι την πληρώνουν; Τα νοικοκυριά, η μεσαία τάξη. Και οι ανατιμήσεις είναι προφανές ότι θα συνεχιστούν, αφού ο δείκτης τιμών φυτικής παραγωγής τον Ιούνιο σημείωσε ρεκόρ είκοσι τριών ετών. Άρα και το επόμενο διάστημα θα έχουμε αυξήσεις σε βασικά είδη διατροφής, οι πολίτες καταναλωτές θα βλέπουν κάθε μήνα το εισόδημά τους να μειώνεται και η Κυβέρνηση θα προσπαθεί επικοινωνιακά με διάφορα pass να διαχειριστεί την κατάσταση.

Παρά τη ρητορική σας για την εισαγόμενη ακρίβεια, έρχεται, δυστυχώς για εσάς, η EUROSTAT να πιστοποιήσει ότι ο ρυθμός αύξησης του πληθωρισμού τροφίμων είναι πολύ υψηλότερος στην Ελλάδα σε σχέση με τον μέσο όρο της Ευρωζώνης, την ίδια στιγμή που η τιμή της αμόλυβδης ξεπερνά τα 2 ευρώ στην πλειοψηφία της χώρας, ενώ σημειώνονται αυξήσεις τιμολογίων ηλεκτρικού ρεύματος. Μάλιστα, σύμφωνα με τα στοιχεία του ΟΟΣΑ και όχι του ΠΑΣΟΚ, τα τελευταία τέσσερα χρόνια επί δικής σας διακυβέρνησης τα επιχειρηματικά κέρδη αυξήθηκαν 16%, ενώ το κόστος εργασίας 7%, με τις διαφορές αυτές να αποκλίνουν σημαντικά από τον μέσο όρο της Ευρωπαϊκής Ένωσης.

Από εκεί και πέρα, το ΠΑΣΟΚ θέλει να εκφράσει τη διαφωνία του -ήδη το έχει κάνει- με τις διατάξεις που αφορούν τη μείωση της συμμετοχής του ελληνικού δημοσίου στον Διεθνή Αερολιμένα Αθηνών. Θέλω να θυμίσω, γιατί πρέπει εδώ σε αυτή την Αίθουσα να θυμόμαστε ποιοι ήταν αυτοί που στην πράξη υπερασπίστηκαν το συμφέρον του ελληνικού δημοσίου, ότι το ΠΑΣΟΚ είναι το μόνο κόμμα που ως κυβέρνηση υπερασπίστηκε τα συμφέροντα του δημοσίου στον Διεθνή Αερολιμένα Αθηνών με την αναθεώρηση το 1995 με νόμο στη Βουλή της αποικιοκρατικού τύπου σύμβασης που είχε συμφωνήσει η κυβέρνηση του Κωνσταντίνου Μητσοτάκη το 1993. Ούτε, όμως, η Νέα Δημοκρατία, αλλά ούτε ο ΣΥΡΙΖΑ μπορούν να ισχυριστούν το ίδιο, αφού και οι δύο παρατάξεις αντί να διασφαλίσουν τα συμφέροντα του δημοσίου, κάνουν το ακριβώς αντίθετο παρά τις διακηρύξεις για μεγιστοποίηση οφέλους που ακούσαμε πριν από λίγο. Η διαδικασία που έχετε επιλέξει, χρησιμοποιώντας το Υπερταμείο του ΤΑΙΠΕΔ, οδηγεί σε μείωση συμμετοχής του δημοσίου και, βεβαίως, είναι εις βάρος των συμφερόντων των Ελλήνων πολιτών.

Κυρίες και κύριοι συνάδελφοι, το ΠΑΣΟΚ επικεντρώνεται στις αιτίες που τροφοδοτούν τη φοροδιαφυγή για να διαμορφώσει μια συνολική εναλλακτική, αλλά κυρίως αποτελεσματική πρόταση αντιμετώπισης, γιατί η φοροδιαφυγή στην Ελλάδα τροφοδοτείται από τους υψηλούς συντελεστές ΦΠΑ που επιμένετε να διατηρείτε, από την πολυνομία και την πολυπλοκότητα του φορολογικού πλαισίου, από τις φορολογικές ανισότητες, βεβαίως από την έλλειψη πολιτικής βούλησης, τις στρεβλώσεις της ελληνικής οικονομίας, την άνιση σχέση άμεσων και έμμεσων φόρων που διαρκώς διευρύνεται -το ανέδειξε και ο εισηγητής μας πριν-, την αδυναμία διαμόρφωσης κουλτούρας, φορολογικής συμμόρφωσης, αλλά και δικαιοσύνης.

Παρά τις εξαγγελίες, παρά τις υποσχέσεις, παρά τη δήθεν διάθεση και βούληση να αλλάξουν όλα αυτά, τίποτα δυστυχώς τα τελευταία τέσσερα χρόνια δεν έχει αλλάξει. Είναι καιρός, λοιπόν, να σκύψουμε με σοβαρότητα πάνω σε αυτές τις αιτίες και ανεξαρτήτως κριτικής να αναζητήσουμε κοινά τις λύσεις καταπολέμησης αυτού του προβλήματος. Όσο, όμως, εσείς απωθείτε την ευθύνη και την αποδίδετε μόνο στα γεγονότα, όσο προσποιείστε ότι δεν έχετε καμία σχέση με την προηγούμενη δική σας Κυβέρνηση που συμμετέχουν τα ίδια πρόσωπα για να μην αναγκαστείτε να παραδεχτείτε τις αποτυχίες και τα λάθη, τότε υπάρχει μεγάλη απόσταση από το μεγάλο ζητούμενο, τη σοβαρότητα. Και αυτό δεν θα κουραστούμε να σας το υπενθυμίζουμε και να σας το τονίζουμε προς όφελος της πατρίδας και των Ελλήνων πολιτών.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κατρίνη.

Είχαμε ανακοινώσει ότι θα μιλήσει ακριβώς αμέσως μετά τον κ. Κατρίνη η κ. Κωνσταντοπούλου, που ζήτησε τον λόγο

Κυρία Κωνσταντοπούλου, θερμή παράκληση. Αν μπορείτε και εσείς να συναινέσετε να διευκολύνουμε τον Υπουργό, τον κ. Θεμιστοκλέους, να κάνει μια γρήγορη τοποθέτηση για τρία άρθρα υπουργικής τροπολογίας για να μπορέσει να αποδεσμευτεί από την Αίθουσα, διότι έχει κάποιες επείγουσες υποχρεώσεις. Συναινείτε; Με τη δική σας συγκατάθεση, διαφορετικά έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι,κύριε Πρόεδρε, συναινούμε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Θεμιστοκλέους, έχετε τον λόγο. Σύντομα σας παρακαλώ.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ευχαριστώ, κύριε Πρόεδρε.

Να εκφράσω και εγώ τα ειλικρινή συλλυπητήρια στην οικογένεια του Άρη Σισσούρα.

Είμαι εδώ για να υποστηρίξουμε τρεις τροπολογίες του Υπουργείου Υγείας. Αφορούν παρατάσεις: την παράταση των γιατρών οι οποίοι βρίσκονται στο πρόγραμμα «PHILOS», την τροπολογία για την παράταση των ατόμων τα οποία έχουν αποσπαστεί στην κεντρική υπηρεσία του Υπουργείου έως ότου ολοκληρωθούν οι διαδικασίες μέσω ΑΣΕΠ για την πρόσληψη καινούργιου προσωπικού και η τρίτη αφορά την παράταση των ατόμων τα οποία είχαν συνταξιοδοτηθεί το τέλος Δεκεμβρίου του 2020, 2021 και 2022 και με προηγούμενη νομοθετική ρύθμιση ήταν μέχρι 30-8-2023 και 30-9-2023. Αυτοί παρατείνονται μέχρι 31-3-2024 για την κάλυψη των αναγκών που υπάρχουν στο σύστημα υγείας. Είναι κρίσιμες ειδικότητες. Οπότε παρατείνουμε για άλλους έξι μήνες αυτές τις ειδικότητες.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό. Ήταν πολύ σύντομος και περιεκτικός.

Λοιπόν, θα δώσουμε τον λόγο τώρα στην Πρόεδρο της Κοινοβουλευτικής Ομάδας Πλεύσης Ελευθερίας, την κ. Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρίες και κύριοι Βουλευτές, όσοι τέλος πάντων και όσες είστε παρόντες και παρούσες, γιατί για άλλη μια φορά η Βουλή συνεδριάζει με ελάχιστους Βουλευτές, κύριε Υπουργέ και κύριοι Υφυπουργοί, νομίζω ότι θα πρέπει να μιλήσουμε με ειλικρίνεια στον ελληνικό λαό, που περιμένει πολλά και, δυστυχώς, είναι καταδικασμένος να βιώνει ξανά και ξανά την ίδια καταστροφή που του επιφυλάσσουν οι κυβερνήσεις των πολλών τελευταίων ετών.

Σήμερα, κύριε Υπουργέ, δεν είναι μια τυχαία μέρα. Ανεβήκατε στο Βήμα σαν να μην τρέχει τίποτα. Business as usual.

Κύριε Υπουργέ, έχει καεί όλος ο Έβρος. Ένα εκατομμύριο στρέμματα έχουν γίνει στάχτη. Ο Πρωθυπουργός στην ομιλία του την προηγούμενη εβδομάδα μας είπε ανερυθρίαστα ότι είμαστε από άλλο πλανήτη που περιμένουμε η Κυβέρνηση να προστατεύσει τον δασικό πλούτο της χώρας. Δεν μπορούμε –λέει- να προστατεύσουμε και τα εβδομήντα εκατομμύρια στρέμματα. Κάποια θα τα αφήσουμε να καούν. Έχετε την καλοσύνη να μας πείτε πόσα σκοπεύετε να αφήσετε να καούν; Πόσα ακόμη; Ενάμισι εκατομμύριο στρέμματα κάηκαν φέτος και, σας είπα, εάν αυτό επαναλαμβάνεται κάθε χρόνο, σε σαράντα έξι χρόνια δεν θα υπάρχει δέντρο στην Ελλάδα.

Ο κύριος Πρωθυπουργός δήλωσε στο Υπουργικό Συμβούλιο που σας κάλεσε όλους ότι θα βαδίσετε μόνοι σας τον δρόμο της ευθύνης. Τι εννοείτε θα βαδίσετε μόνοι σας τον δρόμο της ευθύνης και ποιας ευθύνης; Είναι δείγμα ευθύνης ότι η Κοινοβουλευτική σας Ομάδα για άλλη μια φορά είναι απούσα; Εκατόν πενήντα οχτώ Βουλευτές. Αυτό το 41%, το οποίο επικαλείστε κάθε φορά, σημαίνει ότι εξελέγησαν εκατόν πενήντα οχτώ Βουλευτές –εκατόν πενήντα επτά στα αλήθεια γιατί μας πήρατε και μία έδρα, για την οποία έχουμε κάνει ένσταση και θα την πάρουμε πίσω. Είναι παρόντες στην αίθουσα επτά Βουλευτές σας. Αυτός είναι ο μοναχικός δρόμος της ευθύνης;

Κατακαίγεται η χώρα, όπως φαίνεται η φωτιά στον Έβρο θα σβήσει τελικά από τη βροχή και όχι από τις ενέργειες της Κυβέρνησης και συζητάμε στη Βουλή το νομοσχέδιο με το οποίο μας λέτε ότι θα πατάξετε τη φοροδιαφυγή, και θα μου επιτρέψετε να πω ότι σας έχω ακούσει πολλές φορές να λέτε ότι θα πατάξετε τη φοροδιαφυγή. Όμως, βασική προϋπόθεση για να παταχθεί η φοροδιαφυγή είναι η πολιτική βούληση να παταχθεί η φοροδιαφυγή, πολιτική βούληση η οποία δεν έχει εκδηλωθεί ποτέ ούτε από εσάς προσωπικά, ούτε από τους υφισταμένους του Υπουργείου σας ούτε από την Κυβέρνηση.

Η πολιτική βούληση όχι απλώς αναζητείται, καταζητείται. Καταζητείται η πολιτική βούληση της Κυβέρνησης να πατάξει τη φοροδιαφυγή. Και την ίδια ώρα καταζητείται η πολιτική βούληση της Κυβέρνησης να προστατεύσει τη χώρα, να προστατεύσει τον δημόσιο πλούτο, να προστατεύσει το περιβαλλοντικό κεκτημένο, να προστατεύσει τις ανθρώπινες ζωές, να προστατεύσει τα ζώα, τα οικοσυστήματα, την πατρίδα μας.

«Δεν μπορούμε να τα προστατεύσουμε όλα» είπε ο κύριος Πρωθυπουργός και απήλθε την Πέμπτη ,και την Παρασκευή σάς συγκάλεσε σε Υπουργικό Συμβούλιο για να διορίσετε αντιπροέδρους του Συμβουλίου της Επικρατείας και βούτηξε στο βάθος της δικαστικής επετηρίδας και επέλεξε για Αντιπρόεδρο του Συμβουλίου της Επικρατείας –ποιον;- τον Σύμβουλο της Επικρατείας κ. Ντουχάνη, ο οποίος παρέσχε διαβεβαιώσεις στη Διάσκεψη των Προέδρων ότι δεν υπάρχει απαγόρευση στις καμένες εκτάσεις για εργασίες και οικοδομικές εργασίες, εκείνον, δηλαδή, ο οποίος ευχαρίστησε τα αυτιά του κυρίου Προέδρου της Βουλής που έκανε και ειδική παρέμβαση και είπε «θα σας μοιράσω τα Πρακτικά της Διάσκεψης των Προέδρων». Επιβραβεύτηκε ο συγκεκριμένος δικαστής και έγινε Αντιπρόεδρος του Συμβουλίου της Επικρατείας, ώστε να αγωνιούμε όλοι πόσα ακόμα θα καούν, προκειμένου να εξυπηρετηθούν άλλα συμφέροντα και άλλες εγκαταστάσεις και πόσα ακόμα θα αφήσετε απροστάτευτα.

Πόσα ακόμα δάση, κύριε Υπουργέ; Γιατί το Υπουργικό Συμβούλιο στο οποίο συμμετείχατε επιβράβευσε και αναβίβασε τον δικαστή ο οποίος έκανε την κατ’ εξοχήν αντιπεριβαλλοντική τοποθέτηση στη Διάσκεψη των Προέδρων, σε στοίχιση με τη γραμμή που έχει χαράξει η κ. Σακελλαροπούλου που αναβιβάστηκε σε Πρόεδρο της Δημοκρατίας, ότι, δηλαδή, δεν χρήζουν ειδικής προστασίας οι αναδασωτέες εκτάσεις και οι καμένες εκτάσεις; Τι θα γίνει με αυτή τη λογική και την πρακτική του «προβιβάζομεν και επιβραβεύομεν εκείνους οι οποίοι είτε έχουν αποδειχθεί ανάξιοι της ευθύνης και του καθήκοντος που έχουν αναλάβει, είτε συγκεκριμένα και καταγεγραμμένα παίρνουν θέση αντικοινωνική, αντιπεριβαλλοντική, επιζήμια για το δημόσιο συμφέρον και για το κοινωνικό συμφέρον»;

Ρώτησα τον κύριο Πρωθυπουργό γιατί έκανε Αρχηγό της Πυροσβεστικής τον Διοικητή της ΕΜΑΚ που έκανε τεσσερισήμισι ώρες να πάει στο Μάτι, τον κ. Κολοκούρη. Τον ρώτησα και ξέρετε τι μου απάντησε; «Έχει τεκμήριο αθωότητας ο κ. Κολοκούρης για το Μάτι». Ναι, αλλά ο κ. Κολοκούρης είναι υπεύθυνος που κάηκε η Εύβοια, η βόρεια Εύβοια και η Βαρυμπόμπη τρία χρόνια αργότερα επί θητείας σας. Τον ρώτησα γιατί έχει κάνει τρίτο τη τάξει στην Πυροσβεστική τον κ. Λάμπρη, τον οποίο τον επιδεικνύει κιόλας να είναι το κατ’ εξοχήν πρόσωπο ενημέρωσης. Ο κ. Λάμπρης ήταν ο οδηγός του συντονιστικού ελικοπτέρου που εγκατέλειψε, του μοναδικού πτητικού μέσου που ήταν παρόν όταν μπήκε η φωτιά στον οικισμό του Νέου Βουτζά σε κατοικημένη περιοχή. Ήταν ο μόνος που ήταν εκεί και εγκατέλειψε την κρίσιμη ώρα! Και τον έχετε προβιβάσει! Και ρώτησα τον Πρωθυπουργό γιατί. Γιατί είναι ξεκάθαρο ότι καίγεται ξανά και ξανά η χώρα, γιατί κανείς ποτέ δεν τιμωρήθηκε και γιατί οι υπαίτιοι συνεχίζουν να επιβραβεύονται και να προβιβάζονται. Και τι μου απάντησε ο Πρωθυπουργός; «Έχει τεκμήριο αθωότητας ο κ. Λάμπρης». Πάλι καλά που δεν μου είπε «συκοφαντείτε ή να πάτε στον εισαγγελέα», γιατί έχω ήδη πάει προ πολλού.

Με αυτή τη στάση, δηλαδή με το να μη λογοδοτεί κανείς και το να προβιβάζονται εκείνοι που πρέπει να δώσουν λογαριασμό και εξηγήσεις, οδηγείτε τη χώρα σε διαρκή μαρασμό και σε καταστροφή.

Τώρα λέτε, κύριε Υπουργέ, κύριε Χατζηδάκη, ότι θα πατάξετε το 2023 τη φοροδιαφυγή και θα το κάνετε με τη βοήθεια του κ. Χάρη Θεοχάρη, του Υφυπουργού σας, που τον ευχαριστήσατε θερμά για όλα όσα κάνει. Με συγχωρείτε, μόνον εγώ αναρωτιέμαι τι απέγινε η φοροδιαφυγή που αφορά τη λίστα Λαγκάρντ; Μόνον εγώ αναρωτιέμαι πώς γίνεται το πρόσωπο που εμπλέκεται στην υπόθεση της λίστας Λαγκάρντ, που ήταν το δεξί χέρι του κ. Παπακωνσταντίνου και στη συνέχεια Γενικός Γραμματέας και Πληροφοριακών Συστημάτων και Δημοσίων Εσόδων, δηλαδή στην ίδια αρμοδιότητα επί της κυβέρνησης ΠΑΣΟΚ και υπουργίας Παπακωνσταντίνου, μόνον εγώ αναρωτιέμαι πώς είναι δυνατόν αυτό το πρόσωπο να μας λέει δεκατρία χρόνια μετά ότι θα πατάξει τώρα τη φοροδιαφυγή; Μόνον εγώ και η Πλεύση Ελευθερίας θέτουμε το θέμα αυτό; Εσείς και ο κ. Μητσοτάκης θεωρείτε ότι ο κατάλληλος για να πατάξει τη φοροδιαφυγή είναι ο κ. Θεοχάρης;

Και τι θα γίνει, κύριε Υπουργέ, με όλες αυτές τις υποθέσεις απιστίας σε βάρος του δημοσίου από κυβερνητικά και κρατικά στελέχη και από υπηρεσιακούς παράγοντες τις οποίες αμνήστευσε το κόμμα σας; Το ξέρετε αυτό, ότι έχετε φέρει διατάξεις αμνήστευσης ποινικών ευθυνών για απιστία σε βάρος του ελληνικού δημοσίου. Το ξέρετε ότι στις μείζονες οικονομικές υποθέσεις και στις μείζονες υποθέσεις διαφθοράς, όπως είναι η «SIEMENS», όπως είναι τα υποβρύχια, όπως είναι τα εξοπλιστικά, η δράση σας διαχρονικά και η δράση του κόμματός σας είναι δράση συγκάλυψης.

Θα δώσετε εντολή –σε αυτό θα ήθελα να μου απαντήσετε, είναι δική σας αρμοδιότητα, κύριε Χατζηδάκη, αν σας δώσει την άδεια ο Πρωθυπουργός, βέβαια- να ασκηθούν αγωγές του ελληνικού δημοσίου για τη βλάβη που έχει προκληθεί από όλα τα οικονομικά αδικήματα σε βάρος του δημοσίου από ιδιώτες, από κυβερνητικά πρόσωπα, από κρατικούς παράγοντες, από υπηρεσιακούς παράγοντες; Θα δώσετε εντολή, κύριε Χατζηδάκη; Θα δώσετε τέτοια εντολή, επιτέλους; Διότι δεν έχει γίνει καμμία τέτοια ενέργεια και εάν το δημόσιο δεν ασκεί τις αξιώσεις του για τέτοιες υποθέσεις και για υποθέσεις μείζονος φοροδιαφυγής, τότε κοροϊδεύετε, όταν λέτε «θα πατάξουμε τη φοροδιαφυγή». Θέλω να μου απαντήσετε αν θα δώσετε εντολή, αν θα κάνετε αγωγές. Για τη «SIEMENS» θα γίνουν αγωγές επιτέλους του ελληνικού δημοσίου που εκπροσωπεί τον ελληνικό λαό;

Έρχομαι τώρα στο θέμα που είναι μάλλον αγαπημένο σας, το θέμα των ιδιωτικοποιήσεων. Έχετε κάνει ο ίδιος την αρχή, ιδιωτικοποιώντας τον ΟΤΕ, ιδιωτικοποιώντας την Ολυμπιακή σε χρόνο κατά τον οποίο δεν μας το επέβαλε κανείς, ήταν μία πολιτική επιλογή σας. Το αποτέλεσμα αυτών των ιδιωτικοποιήσεων είναι ότι η Ολυμπιακή σήμερα δεν υπάρχει και οι Έλληνες πολίτες καλούνται να ανταποκριθούν σε πάρα πολύ υψηλά ναύλα για τις μετακινήσεις τους και οι κάτοικοι των απομακρυσμένων περιοχών, των άγονων γραμμών, της περιφέρειας όλης της χώρας στενάζουν για να μετακινηθούν. Οι τηλεπικοινωνίες στη χώρα είναι εξαιρετικά ακριβές και έχετε αποποιηθεί ένα στρατηγικό εργαλείο που είναι οι δημόσιες τηλεπικοινωνίες, χωρίς να μπορείτε σήμερα να έρθετε να πείτε ότι «αυτή ήταν μία πολιτική επωφελής για τη χώρα και να τα αποτελέσματα!».

Δεν με ενδιαφέρουν καθόλου οι προσωπικές σχέσεις σας με τους διευθύνοντες συμβούλους και τους επιτελείς της COSMOTE, του ΟΤΕ και όλων αυτών των ομίλων. Με ενδιαφέρει αν ο ελληνικός λαός ωφελήθηκε από αυτή την πράξη ιδιωτικοποίησης, όπως επίσης με ενδιαφέρει γιατί δεν μαθαίνετε το μάθημα που έδωσε το Συμβούλιο της Επικρατείας και που υποτίθεται ότι το καταλάβατε, με μεγάλη έστω καθυστέρηση, ότι, δηλαδή, υπάρχουν δημόσια αγαθά τα οποία δεν εκποιούνται και δεν επιτρέπεται να εκποιούνται.

Διαφημίσατε στις προγραμματικές δηλώσεις ότι θα θέσετε την ΕΥΔΑΠ και την ΕΥΑΘ στον δημόσιο έλεγχο ξανά, όπως οφείλετε, και έρχεστε τώρα ξανά και υπερασπίζεστε την ιδιωτικοποίηση και λέτε προς τον ΣΥΡΙΖΑ «και εσείς τα ίδια κάνατε»; Το ξέρουμε ότι κάνανε τα ίδια. Το ξέρουμε και το ξέρουν και εκείνοι και προσπαθούν τώρα να βρουν πώς θα πορευτούν, έχοντας κάνει τα ίδια ακριβώς. Εσείς όμως για τα δημόσια αγαθά, για τα κοινωνικά αγαθά, για το νερό, για το ρεύμα, για τους αιγιαλούς, για τις παραλίες, για τα αεροδρόμια, για τα λιμάνια, δεν έχετε μάθει το μάθημα;

Θα μου επιτρέψετε να πω ότι υπάρχει επιμονή στο να ενισχύεται αυτό το έκτρωμα, το ΤΑΙΠΕΔ, στο οποίο οι κυβερνήσεις όλης της τελευταίας δωδεκαετίας επιφυλάσσουν και ειδική μεταχείριση και τροπολογίες επί τροπολογιών για να μην έχουν ποινική ευθύνη τα μέλη του διοικητικού συμβουλίου, για να μην ελέγχονται ποινικά όσοι ελέγχονται για πάρα πολλές εκποιήσεις. Το ξέρετε ότι πάρα πολλές υποθέσεις ιδιωτικοποίησης αποτελούν ταυτόχρονα ποινικές δικογραφίες ενώπιον ανακριτών και ενώπιον της δικαιοσύνης για μεγάλα σκάνδαλα, όπως ήταν η ιδιωτικοποίηση του Ελληνικού. Λέτε στον ΣΥΡΙΖΑ «εσείς το κάνατε». Μαζί τα κάνατε, όπως και την ιδιωτικοποίηση άλλων περιουσιακών στοιχείων του δημοσίου.

Η λογική, λοιπόν, με την οποία εμφανίζεστε και μας λέτε ότι κάποιοι έχουν κάποια ιδεολογική αλλεργία στη δική σας πολιτική, είναι μία λογική παραπλανητική και παραπειστική, κύριε Υπουργέ.

Κάποιοι έχουμε αλλεργία -εμείς τουλάχιστον στην Πλεύση Ελευθερίας έχουμε αλλεργία- στο ψέμα, στην καταστρατήγηση των κανόνων της διαφάνειας, στην καταστρατήγηση των συμφερόντων του ελληνικού λαού και στην παραβίαση των καθηκόντων από πλευράς ιθυνόντων.

Εσείς φαίνεται να έχετε μια αγάπη γι’ αυτές τις πρακτικές και η αγάπη σας εμφανίζεται πολύ ζωντανά και στις διατάξεις που αφορούν, ουσιαστικά, την παράκαμψη και την απομείωση του συμβατικού ελέγχου που ασκεί το Ελεγκτικό Συνέδριο στις δημόσιες συμβάσεις. Δεν θέλετε αυτός ο θεσμός, το Ελεγκτικό Συνέδριο, που αισθάνεστε ότι προφανώς δεν το ελέγχετε αρκετά -και δεν ξέρω τι θα δούμε στις επόμενες κρίσεις δικαστικών- να ασκεί προσυμβατικό έλεγχο στις ιδιωτικοποιήσεις που κάνει το ΤΑΙΠΕΔ και αυτό τελικά σημαίνει ότι δεν είστε υπέρ της διαφάνειας ούτε υπέρ της πάταξης των γκρίζων πρακτικών, αλλά αντίθετα θέλετε και αυτές να τις προστατέψετε και να τις συγκαλύψετε.

Θα κλείσω αναφερόμενη σε αυτά που πραγματικά συγκλονίζουν τους πολίτες αυτής της χώρας, αλλά και τους αφήνουν ανυπεράσπιστους απέναντι στις πολιτικές σας.

Την ίδια ώρα που έρχεστε να μας πείτε ότι θα λύσετε το θέμα της φοροδιαφυγής με πρακτικά μέτρα, όπως τα POS, έχετε αφήσει ανυπεράσπιστους απέναντι στη φορολογία τους συμπολίτες μας. Το φορολογικό σύστημα το οποίο εφαρμόζετε είναι παράλογο και άδικο και οδηγεί σε τακτικό και γενικό αδιέξοδο την πλειοψηφία της κοινωνίας. Το έχετε σχεδιάσει με τεκμήριο φοροδιαφυγής, αντιμετωπίζετε τους πολίτες σαν να φοροδιαφεύγουν κατά τεκμήριο, ενώ η πραγματικότητα είναι ότι ακριβώς οι ηλεκτρονικές συναλλαγές αυτή την κατά τεκμήριο φοροδιαφυγή δεν την επιτρέπουν. Και παρ’ όλα αυτά συνεχίζετε να τιμωρείτε τους πολίτες και να υποθάλπετε τους κρατικούς υπαίτιους.

Είναι μία πρακτική και είναι μία πολιτική στην οποία θα μας βρείτε απέναντι και θα με βρείτε απέναντι. Η Πλεύση Ελευθερίας, όσο και αν καταλαβαίνω ότι θέλετε να μην υπάρχει μέσα στη Βουλή η Αντιπολίτευση, θα υπάρχει. Εμείς θα είμαστε εδώ, θα λέμε τα πράγματα με το όνομά τους και με το όνομά σας.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Κι εγώ σας ευχαριστώ, κυρία Κωνσταντοπούλου.

Εισερχόμαστε στον κατάλογο των ομιλητών.

Καλούμε στο Βήμα τον Γεώργιο Κωτσό από τη Νέα Δημοκρατία. Ακολουθεί η κ. Φωτίου, η κ. Λιακούλη, ο κ. Λοβέρδος.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριοι Υπουργοί, αγαπητές και αγαπητοί συνάδελφοι, είναι το δεύτερο νομοσχέδιο που έρχεται στη νέα κοινοβουλευτική περίοδο από το Υπουργείο Οικονομικών. Το προηγούμενο νομοσχέδιο το οποίο ήρθε περίπου στο τέλος του Ιουλίου αποτέλεσε μία ατράνταχτη απόδειξη της εξαιρετικής βελτίωσης των δημοσιονομικών μεγεθών του κράτους μας και της χώρας μας.

Οι λέξεις οι οποίες χαρακτηρίζουν εκείνο το νομοσχέδιο είναι «εμπιστοσύνη» και «αξιοπιστία», εμπιστοσύνη και αξιοπιστία από την Κυβέρνησή μας, δεδομένου ότι με ένα νομοσχέδιο, με το «καλημέρα» στην αρχή της κοινοβουλευτικής περιόδου επί της ουσίας υλοποιήσαμε το 50% των προεκλογικών μας δεσμεύσεων. Προεκλογικές δεσμεύσεις που χαρακτηρίστηκαν από μετρημένα λόγια, κοστολογημένες δράσεις και βεβαίως δόθηκε η δυνατότητα με το πρώτο νομοσχέδιο να υλοποιηθούν.

Το σημερινό νομοσχέδιο θα έλεγα ότι το χαρακτηρίζει η λέξη «δικαιοσύνη». Και θα έλεγα συγκεκριμένα η φορολογική δικαιοσύνη, δείχνοντας την αποφασιστικότητα της Κυβέρνησής μας να πατάξει τη φοροδιαφυγή. Σκοπός του νομοσχεδίου μας είναι η αύξηση των εισοδημάτων η οποία θα επέλθει με την πάταξη της φοροδιαφυγής, την εξυγίανση της οικονομικής δραστηριότητας, ώστε το ακαθάριστο εθνικό προϊόν της χώρας μας να αυξάνει αποτελεσματικά, ο περιορισμός των μαύρων εισοδημάτων που είναι ένα καρκίνωμα του δημοσιονομικού και φορολογικού μας συστήματος, δικαιοσύνη σε σχέση με τον ανταγωνισμό, δηλαδή όλες οι επιχειρήσεις, μικρές και μεγάλες, να τηρούν τις υποχρεώσεις τους. Το δημόσιο οφείλει να μεγιστοποιήσει τα έσοδά του, ούτως ώστε να μπορεί να επιστρέψει στην κοινωνία και στους συνανθρώπους μας αυτά που δικαιούνται. Και φυσικά μέσα από αυτή τη διαδικασία θα υπάρξει και μείωση των φορολογικών συντελεστών και φορολογική ελάφρυνση.

Επίσης, στόχος είναι η βελτίωση του κοινωνικού κράτους. Ουσιαστικά ένα αποτελεσματικό κράτος είναι αυτό που στηρίζει τους αδύναμους συμπολίτες του και αυτούς που πραγματικά το έχουν ανάγκη και οι οποίοι όμως -και όχι μόνον αυτοί αλλά το σύνολο των πολιτών- θα πρέπει και να δηλώνει και να δείχνει τα πραγματικά του εισοδήματα.

Η οδηγία 2021/514 της Ευρωπαϊκής Ένωσης είναι ουσιαστικά θα μπορούσα να πω ένα αποτέλεσμα και των δικών μας πρακτικών της προηγούμενης τετραετίας. Παρατηρήθηκαν οι καλές πρακτικές της χώρας μας, καθώς και των υπολοίπων χωρών. Είχαμε αρχίσει να θεσπίζουμε ως κυβέρνηση κάποια μέτρα κυρίως στις πλατφόρμες που είχαν σχέση με βραχυχρόνιες μισθώσεις και είχαμε μία θεαματική αύξηση των εσόδων από τα 50, 60 εκατομμύρια ευρώ ετησίως στα 500 έως 600 εκατομμύρια ευρώ ετησίως. Αν μη τι άλλο αποτελεί μια τρανταχτή απόδειξη της επιτυχίας των μεθόδων και των πρακτικών που ακολουθήσαμε. Είναι έσοδα που προέρχονται από την ενοικίαση υπηρεσιών -Airbnb, Booking- όταν ήταν αρρύθμιστη αυτή η αγορά και τώρα έχουμε αυτή την αύξηση των εσόδων μέσα από την πολύ καλή προσέγγιση του συγκεκριμένου ζητήματος.

Η οδηγία, λοιπόν, είδε το επιτυχημένο μοντέλο της χώρας μας, ήρθε να το επεκτείνει και σε ενοικίαση αγαθών και όχι μόνο υπηρεσιών και να εναρμονίσει με ενσωμάτωση διατάξεων, ώστε οι πλατφόρμες της οικονομίας του διαμοιρασμού να συνεργάζονται με τις φορολογικές αρχές και να αντλούνται τα πραγματικά στοιχεία και έσοδα. Διαφορετικά να επιβάλλονται οι ανάλογες κυρώσεις σε αυτούς που δεν είναι συνεπείς και δεν εφαρμόζουν αυτές τις διατάξεις.

Επίσης, με το παρόν σχέδιο νόμου εκσυγχρονίζεται και το πλαίσιο και η διαχείριση των κινητών αξιών του ΤΑΙΠΕΔ, αφού προστίθεται η δυνατότητα να συνάπτει συμβάσεις αναδοχής κινητών αξιών για τα ομόλογα τα οποία εισάγονται στο Χρηματιστήριο και έτσι αποκτά αναπτυξιακές δυνατότητες.

Αγαπητές και αγαπητοί συνάδελφοι, τα νομοσχέδιά μας δείχνουν ξεκάθαρα, όπως είπα και στην αρχή, τη βελτίωση των δημοσιονομικών μεγεθών της πατρίδας μας, την πρόοδο της χώρας μας στην οικονομική δραστηριότητα.

Δεσμευτήκαμε απέναντι στους Έλληνες πολίτες και ακολουθούμε την οδό της ανάπτυξης. Στόχος μας είναι να δημιουργήσουμε ένα δίκαιο, ένα ανθεκτικό, ένα σταθερό φορολογικό σύστημα. Δεν συμβιβαζόμαστε με όσους λεηλατούν το κράτος, αλλά αντιθέτως είμαστε εδώ για να βάλουμε φρένο στη φοροδιαφυγή, να δημιουργήσουμε τα θεμέλια εκείνα πάνω στα οποία θα χτίσουμε ένα σταθερό, ένα αξιοκρατικό, ένα δίκαιο κράτος. Πιστεύουμε βαθιά σε αυτό και θα το πετύχουμε. Το οφείλουμε εξάλλου στις επόμενες γενιές.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κωτσό.

Τον λόγο έχει τώρα η κ. Θεανώ Φωτίου από τον ΣΥΡΙΖΑ.

**ΘΕΑΝΩ ΦΩΤΙΟΥ:** Το νομοσχέδιο της εναρμόνισης με την ευρωπαϊκή οδηγία που συζητάμε σήμερα έδινε μια μεγάλη ευκαιρία να αντιμετωπίσει η Κυβέρνηση ένα θέμα το οποίο ρημάζει τα ελληνικά νοικοκυριά, το Airbnb. Η Κυβέρνηση, όμως, το αντιμετωπίζει ως θέμα αποκλειστικά φοροεισπρακτικό και όχι ως βασική παράμετρο που επηρεάζει πρώτον, το εισόδημα των πολιτών και δεύτερον, την αγορά των ακινήτων δημιουργώντας φούσκα ακινήτων.

Γιατί το εισόδημα των πολιτών; Διότι σήμερα στην Ελλάδα το ένα στα τρία νοικοκυριά, ποσοστό 32,4% του πληθυσμού, ξοδεύει το μισό του περίπου εισόδημα σε έξοδα στέγης, ενοίκιο ή δάνειο, ηλεκτρικό, νερό, θέρμανση ή ψύξη. Η χώρα κατέχει μια θλιβερή πρωτιά με αυτό το ποσοστό, το 32,4% του πληθυσμού. Δεύτερη ξέρετε ποια είναι; Η Δανία με 21,9% του πληθυσμού και τρίτη η Ολλανδία με 15,3% του πληθυσμού. Το ξέρετε; Κάνετε τον βλάκα, όμως;

Πρόκειται για χώρες που το εισόδημα των νοικοκυριών τους είναι τριπλάσιο ως εξαπλάσιο από το δικό μας. Η EUROSTAT θεωρεί ότι τα έξοδα στέγης είναι η αιτία που το 36,4% του πληθυσμού καθυστερεί τις οφειλές του. Γι’ αυτό δεν είναι μπαταχτσήδες, όπως νομίζετε.

Τα πράγματα, όμως, είναι χειρότερα για όσους νοικιάζουν κατοικία. Τα τελευταία τρία χρόνια τα ενοίκια αυξήθηκαν κατά 20% έως 30% και γι’ αυτό τα τρία στα τέσσερα νοικοκυριά που ζουν σε ενοικιαζόμενη κατοικία ξοδεύουν πάνω από το 50% του εισοδήματός τους για δαπάνες στέγης. Είπα το δεύτερο που επηρεάζει, δημιουργεί μια τεράστια φούσκα ακινήτων. Γιατί αυτό;

Η ανεξέλεγκτη εξάπλωση του Airbnb κυρίως ευθύνεται γι’ αυτές τις υπερτιμημένες τιμές. Αυτή είναι η φούσκα, οι υπερτιμημένες τιμές ενοικίασης - πώλησης. Δυστυχώς το πρόβλημα είναι ότι η φούσκα τα επόμενα χρόνια θα μεγαλώνει. Διότι εδώ και δέκα χρόνια δεν υπάρχουν νέα ακίνητα για να ριχτούν στην αγορά και να πέσουν οι τιμές, λόγω κρίσης στον κατασκευαστικό τομέα.

Για να κατασκευαστεί, όμως, και να διατεθεί ένα ακίνητο στην αγορά, απαιτούνται τρία χρόνια τουλάχιστον και η προϋπόθεση γι’ αυτή την ανάκαμψη του κατασκευαστικού τομέα είναι ο φθηνός δανεισμός. Όμως, για πείτε μας, εσείς, λοιπόν, οι πρωταθλητές στον φθηνό δανεισμό. Με βάση τα στοιχεία της Τράπεζας της Ελλάδος το πρώτο τετράμηνο του 2023 υπήρξε μείωση κατά 7,2% των στεγαστικών δανείων. 7,2% είναι αυτά τα δάνεια που έδωσαν δήθεν στους νέους φθηνά. Τόσα έδωσαν για να συμπληρώσουν το κενό, να δείτε τι ωραία που δένουν όλα. Τόσα δώσανε δήθεν φθηνά δάνεια για να συμπληρώσουν το κενό των τραπεζών.

Το υπό συζήτηση νομοσχέδιο, λοιπόν, ήταν μια καλή ευκαιρία γι’ αυτό. Και είχε εξαγγείλει ο Πρωθυπουργός ότι θα το ρυθμίσετε προεκλογικά. Και γι’ αυτό άλλωστε όλα τα ΜΜΕ αυτό το νομοσχέδιο το προβάλλουν ως ρύθμιση του Airbnb.

Εδώ μιλάμε ότι η Κυβέρνηση δεν θέλει να θίξει στο ελάχιστο τις ξένες εταιρείες που αγοράζουν ολόκληρες πολυκατοικίες ή και οικοδομικά τετράγωνα και τα μετατρέπουν σε μπουτίκ hotels, εμφανίζοντάς τα ως ξεχωριστά διαμερίσματα.

Λοιπόν εμείς κάναμε μια πρόταση, την έκανε ο Αλέξης Τσίπρας το 2022. Εσείς κωφεύετε συνεχώς. Θα την πω τώρα και ακούστε με προσεκτικά. Η μόνη ενδεδειγμένη πρόταση για να αντιμετωπιστεί η κατάσταση είναι αυτή.

Πρώτον, περιορισμός του Airbnb, να μην επιτρέπονται δραστηριότητες βραχυχρόνιας μίσθωσης σε νομικά πρόσωπα -αυτά που δεν θίγετε και ίσα ίσα τα διευκολύνετε, μπας και τους πάρετε κανένα ευρώ από τη φοροδιαφυγή- διότι αυτά υποκρύπτουν τουριστικό προϊόν. Επιτρέπεται σε φυσικά πρόσωπα η δραστηριότητα βραχυχρόνιας μίσθωσης για εμάς σε δύο ως τρία ακίνητα σε φυσικά πρόσωπα, σε πολίτες, ανά ΑΦΜ, ιδιοκτήτη και διαχειριστή. Κυρίως όμως, σας προτείνουμε τη δημιουργία τράπεζας στέγης, αποθέματος κατοικιών. Δεν έχει σχέση με αυτό που λέει το ΠΑΣΟΚ, είναι εντελώς καινούργιο μέτρο και θα το εξηγήσω, για να πέσουν στην αγορά χιλιάδες ακίνητα κυρίως προς ενοικίαση, γιατί αυτό είναι η πληγή σήμερα, αλλά και για πώληση, για να ανακοπεί η πορεία της φούσκας ακινήτων.

Γιατί είπα ότι αυτή η τράπεζα στέγης δεν έχει καμμία σχέση με αυτά που λέει το ΠΑΣΟΚ που και αυτό μιλάει για τη δημιουργία ενός αποθέματος; Γιατί για πρώτη φορά δημιουργούμε κοινωνική κατοικία με την τράπεζα ακινήτων, την τράπεζα στέγης με νέους όρους και για πρώτη φορά ενοικιαζόμενη κοινωνική κατοικία. Δεν υπήρξε ποτέ ούτε με τον ΟΕΚ ούτε με κανέναν.

Δεν χρειάζεται, λοιπόν, να επιβαρύνουμε τις πόλεις με τόνους καινούργιους γιατί έχουμε δύο πράγματα: ένα τεράστιο απόθεμα ακινήτων ανενεργών, κενών, που μπορούν να επιδιορθωθούν και να πάνε για πώληση γρήγορα. Ένα δεύτερο, όμως, μεγάλο προσόν είναι ότι η χώρα μας έχει τα υψηλότερα ποσοστά ιδιοκατοίκησης και γι’ αυτό έχουμε χιλιάδες ιδιοκτήτες που νοικιάζουν το σπίτι τους. Αυτούς τους ιδιοκτήτες καλούμε ένα ενεργό απόθεμα που δεν χρειάζεται να το φτιάξουμε -φτιαγμένο είναι προς ενοικίαση και μπορούμε να το ρίξουμε τώρα- και τους λέμε, λοιπόν, «Ελάτε και δώστε το στο δημόσιο για τρία, πέντε ή οκτώ χρόνια, χάρις σε ένα εξαιρετικά ελκυστικό πακέτο κινήτρων».

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, για λίγο θα καταχραστώ τον χρόνο σας.

Τι έχει αυτό το πακέτο; Πρώτον, φοροελαφρύνσεις, κατάργηση του ΕΝΦΙΑ και του φόρου ενοικίου για όποιον δώσει δηλαδή το ακίνητό του στο κράτος για τρία, πέντε ή οκτώ χρόνια. Δεύτερον, εξασφάλιση δώδεκα ενοικίων τον χρόνο ό,τι και να γίνει -κατά 20% λιγότερο, θα δούμε- ανά περιοχή.

Τρίτον, αναβάθμιση ακινήτου και ενεργειακό πιστοποιητικό. Τέταρτον, ασφάλεια πυρός και νομική κάλυψη. Πέμπτον, ανακαίνιση και παράδοση σε καλή κατάσταση μετά τη λήξη της παραχώρησης. Η διαχείριση της τράπεζας στέγης γίνεται μέσω ψηφιακού συστήματος, που λειτουργεί στον δήμο και στο κεντρικό κράτος και περιλαμβάνει μητρώα κατοικιών, μητρώα δικαιούχων και online σύνδεση δικαιούχων και κατοικιών.

Τέλος -και τελειώνω, κύριε Πρόεδρε- κατεπείγοντα μέτρα για να αντιμετωπιστεί ο εφιάλτης των ενοικίων για νέους και για φοιτητές. Γι’ αυτά λέμε δύο πράγματα. Πρώτον, διπλασιασμός της επιδότησης ενοικίου για εκατόν πενήντα χιλιάδες νοικοκυριά, νέους με τετρακόσιες χιλιάδες μέλη. Αυτοί είναι που σήμερα πλήττονται από 70 ευρώ σε 140 ευρώ το μήνα ο ένας, μέχρι από 175 ευρώ σε 350 ευρώ το μήνα για ζευγάρι με παιδί.

Δεύτερον, εγγύηση ενοικίου για νέες, νέους που εργάζονται σε επισφαλείς ή εποχικές θέσεις εργασίας και εξασφάλιση στέγης σε εποχικούς εργαζόμενους και δημόσιους λειτουργούς σε τουριστικές περιοχές μέσω και της τράπεζας στέγης. Λοιπόν, αν δεν κάνετε τίποτα σε όλα αυτά, δυστυχώς, βρισκόμαστε σε πολύ άσχημη κατάσταση και είσαστε εσείς υπεύθυνοι.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Ευαγγελία Λιακούλη από το ΠΑΣΟΚ.

Ελάτε, κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, δεν θα μπορούσα να ξεκινήσω την πρώτη ομιλία μου στην Ολομέλεια του ελληνικού Κοινοβουλίου, στην αρχή της νέας σεζόν, χωρίς να ευχηθώ πραγματικά να είμαστε δημιουργικοί, παραγωγικοί, να αφήσουμε ένα θετικό αποτύπωμα στην κοινοβουλευτική διαδικασία και να καταφέρουμε ο καθένας ξεχωριστά κι όλοι μαζί, να είμαστε χρήσιμοι, ωφέλιμοι για την πατρίδα, για τον τόπο και για τους Έλληνες.

Η συγκυρία στην οποία διεξάγεται η σημερινή συζήτηση δεν χωρεί αμφιβολία ότι είναι από τις δυσμενέστερες και μόνο ελπίδα δεν γεννά η κατάσταση που υπάρχει στη χώρα. Εκατομμύρια στρέμματα δάσους συνεχίζουν να καίγονται και σήμερα που συζητάμε, συνάνθρωποι ξεψύχησαν με τον πιο φρικτό τρόπο, συμπολίτες βρίσκονται στο χείλος της απόγνωσης ανάμεσα σε καμένα σπίτια, χωράφια, επιχειρήσεις, σοδειές, μαντριά, εξοπλισμούς επιχειρήσεων, ιδρώτα με άλλα λόγια, μιας ζωής.

Και ενώ το περιβαλλοντικό πλήγμα στην πανίδα και χλωρίδα του τόπου μας είναι τεράστιο, εσείς «αγρόν ηγοράζετε!» Δεν ιδρώνει το αυτί σας, αλήθεια. Ήρθατε στο Κοινοβούλιο κι ενώ ξέρετε ότι χρέος πρώτιστο της Κυβέρνησης είναι να αναλαμβάνει την πρωτοβουλία, προκειμένου να υπάρξει εθνική συνεννόηση, να υπάρξει σεβασμός, ενσυναίσθηση στον πόνο, να υπάρχει κοινή δράση ενώ ξέρετε ότι έχετε χρέος αλήθειας, αυτοκριτικής και υπευθυνότητας, λυπηθήκαμε πάρα πολύ βαθιά και το λέω ειλικρινά και προσωπικά το καταθέτω για τα Πρακτικά του Κοινοβουλίου, να βλέπω τον Πρωθυπουργό της χώρας, να τον παρακολουθώ στην προ ημερησίας διατάξεως συζήτηση, με ειρωνικά χαμόγελα, με κυνική οίηση, με ειρωνείες, με έλλειψη αυτοκριτικής, άρνηση ειλικρινούς λογοδοσίας προς το Κοινοβούλιο. Ξεχείλωμα της πολιτικής ευθύνης, σε κάθε κατεύθυνση. Ευτελισμός του κοινοβουλευτικού διαλόγου, αναιτιολόγητη αδιαφορία την ώρα που καίγεται ο τόπος και πεθαίνουν άνθρωποι.

Και βεβαίως όλα αυτά σκιαγραφούν την επιλογή σας. Αυτοί είστε, αυτό κάνετε. Αυτοί είστε, αυτό μπορείτε. Και στις δάφνες σας, το περιβόητο 41% που βαρεθήκαμε πια σε αυτή την Αίθουσα να το ακούμε, έτσι όπως το χρησιμοποιείτε, με σεβασμό σε κάθε ψηφοφόρο της Νέας Δημοκρατίας. Και θέλω να ακουστεί από το Βήμα της Ολομέλειας. Όλοι οι άνθρωποι αυτοί που σας εμπιστεύτηκαν -και απευθύνομαι σε κάθε άνθρωπο που ψήφισε τη Νέα Δημοκρατία, που σας επέλεξε, που ένιωσε ότι του ταιριάζετε περισσότερο και καλά έκανε- σας έδωσαν λευκή επιταγή; Τι είπε, δηλαδή, ο κάθε άνθρωπος που ψήφισε Νέα Δημοκρατία; Πήγαινε, λοιπόν, και σάρωσέ τα όλα τέσσερα χρόνια; Κλείσε τα αυτιά και τα μάτια στα πάντα; Μην ακούς το οτιδήποτε;

Τι εννοούσε αφού έφυγε από τη Βουλή και πήγε στο Υπουργικό Συμβούλιο ο Πρωθυπουργός της χώρας και Πρόεδρός σας; Τι εννοούσε όταν είπε «είμαστε μόνοι μας»; Τι είστε μόνοι σας, πού είστε μόνοι σας; Δεν έχετε αυτιά, δεν έχετε μάτια, δεν ακούτε, δεν βλέπετε, δεν θέλετε να διαβουλευτείτε απολύτως τίποτα; Ήταν αυτό εθνικό σχέδιο που παρουσιάσατε εδώ;

Ο Πρόεδρος του δικού μας κόμματος, ο κ. Ανδρουλάκης, σας παρουσίασε επτά προτάσεις. Ούτε ναι, ούτε όχι, ούτε να πείτε το ένα, το δύο, το πέντε και το επτά, τα υπόλοιπα τα απορρίπτω. Δεν σας νοιάζει, δεν δίνετε δεκάρα, με λόγια απλά, για οποιονδήποτε άλλο σας μιλά. Και σας μιλάω με ένα γνήσιο ενδιαφέρον για την πατρίδα, για τον τόπο και τους ανθρώπους. Ορθώσατε κομματικά στεγανά, σπέρνετε συνέχεια διχαστικό λόγο. Όλα σας πειράζουν, όλα σας ενοχλούν, το ύφος, τι λέει ο καθένας από εσάς και δεν κοιτάζετε την ουσία. Όλα είναι επικοινωνία και δεν τεκμηριώνεται λόγο, δυστυχώς, με επιχειρήματα.

Στο διά ταύτα, όμως, το τεφτέρι, ο λογαριασμός, τελικά τι λέει; Λέει ότι είναι σε αδιέξοδο τα νοικοκυριά απέναντι στην ακρίβεια, στα τρόφιμα, απέναντι στο ενεργειακό κόστος, σε αδιέξοδο αγρότες και κτηνοτρόφοι, σε αδιέξοδο φοιτητές που δεν μπορούν να πάνε σε άλλη πόλη να σπουδάσουν, γιατί θέλουν τουλάχιστον 1.000 ευρώ τον μήνα όταν ο μέσος μισθός είναι επτά κατοστάρικα τον μήνα. Σε αδιέξοδο βρίσκονται τα νέα ζευγάρια που δεν έχουν σπίτι, δεν μπορούν να κάνουν οικογένεια και βεβαίως το δημογραφικό πρόβλημα είναι οξύτερο παρά ποτέ.

Σε αδιέξοδο βρίσκονται οι δανειολήπτες, στους οποίους επίσης τάξατε προεκλογικά λαγούς με πετραχήλια, αλλά τίποτα δεν είδαμε. Σε αδιέξοδο βρίσκονται οι χαμηλοσυνταξιούχοι, το αδιέξοδο της κοινωνίας που αγωνιά με ανασφάλεια και φόβο. Πάνω στον φόβο αυτό -και είναι ιδεολογικό θέμα, κυρίες και κύριοι συνάδελφοι- πάτησε η Κυβέρνηση και στην ανασφάλεια των ανθρώπων, προκειμένου να πετάξει και να εκλεγεί για άλλη μια φορά.

Σας μιλάμε, δεν ακούτε. Σας φωνάζουμε και ξύνετε τα αυτιά σας, λέγοντας ότι κάποιος είπε κάτι αλλά δεν θυμάμαι τι. Σας μιλήσαμε για τα μέτρα που πρέπει να πάρετε τώρα κι εχθές, για τη μείωση του ΦΠΑ στα τρόφιμα, για τη μείωση του ειδικού φόρου κατανάλωσης, για τη φορολόγηση των υπερκερδών, για τους ουσιαστικούς ελέγχους, για την πάταξη της αισχροκέρδειας και φοροδιαφυγής, για το πλαφόν στη λιανική τιμή του ρεύματος, για την ολοκληρωμένη πρότασή μας για το ιδιωτικό χρέος. Απολύτως τίποτα και σε αυτά.

Κυρίες και κύριοι συνάδελφοι, ο έμπειρος ειδικός αγορητής μας, ο Πάρις Κουκουλόπουλος, ανέπτυξε σε κάθε λεπτομέρεια τις θέσεις μας τόσο επί της αρχής και επί των άρθρων του σημερινού νομοσχεδίου, αλλά και γενικότερα για το ποια είναι η δική μας οπτική για την οικονομία, τα μέτρα και για το πώς θα κάνουμε καλύτερες τις συνθήκες ζωής, με αξιοπρέπεια για τους ανθρώπους και τις επιχειρήσεις.

Η πάταξη της φοροδιαφυγής συνεχίζει δυστυχώς να αποτελεί ζητούμενο. Φορολογική δικαιοσύνη, όνειρο απατηλό. Σημείο - κλειδί στο σύνολο της αναπτυξιακής πρότασης, της δικής μας πρότασης, της πρότασης του ΠΑΣΟΚ που δυστυχώς ποτέ δεν δεχτήκατε να διαβουλευτείτε, αλλά και κάποια πράγματα τα οποία πρέπει εσείς οι Υπουργοί να μας πείτε σήμερα. Αναφερόμαστε στο ΤΑΙΠΕΔ. Εγώ θυμάμαι κι άλλα πράγματα, όπως την επίκαιρη ερώτηση που έφερα στη Βουλή στις 15 Ιουνίου του 2020, συνάδελφοι -άκουσον άκουσον!-, πριν από τρία χρόνια.

Και σας μιλούσαμε τότε, γιατί το 2019 που ήμασταν εμείς εδώ σας ακούγαμε να τάζετε και πάλι λαγούς με πετραχήλια, λέγοντας για το έγκλημα που έκανε ο ΣΥΡΙΖΑ -σωστά το λέγατε τότε, γιατί ήταν έγκλημα- να βάλει την ακίνητη περιουσία όλης της χώρας και να τη δεσμεύσει στο Υπερταμείο και ότι εσείς θα κινούσασταν στην κατεύθυνση τού να επαναφέρετε μετά τα μνημόνια το καθεστώς της ελεύθερης διαχείρισης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, την ανοχή σας ελάχιστα

Αντί αυτού τι κάνατε; Μεταφέρατε κι άλλες αρμοδιότητες, δημιουργήσατε κι άλλες παραμέτρους στο Υπερταμείο, ώστε να επεμβαίνει και στα εσωτερικά μας θέματα και τελικά αυτό που κάνατε ήταν να δημιουργήσετε δυσμενέστερες συνθήκες. Απολογείστε τώρα για όλα αυτά τα ακίνητα που παραμένουν δεσμευμένα.

Τέλος, θεωρώ ότι έχω χρέος να πω μια κουβέντα ως Γραμματέας της Κοινοβουλευτικής Ομάδας του ΠΑΣΟΚ –απευθύνομαι, κύριε Πρόεδρε, και σε εσάς και σε ολόκληρο το Προεδρείο και θα το φέρω το θέμα και στη Διάσκεψη των Προέδρων- για τη σύνδεση ενός κοινοβουλευτικού κόμματος με έναν εγκληματία, φασίστα, φυλακισμένο. Αποτελεί στίγμα στην τρέχουσα κοινοβουλευτική περίοδο και όνειδος για τη δημοκρατία. Δεν μπορούμε αυτό να το βάζουμε «κάτω από το χαλάκι». Δεν μπορούμε. Θα πρέπει να «σηκώσουμε» το θέμα, να το ανοίξουμε.

Ελάτε, λοιπόν, κύριοι Υπουργοί, και πείτε μας τη θέση σας γι’ αυτό. Έχουμε εξελίξεις στο κόμμα των Σπαρτιατών και στην Κοινοβουλευτική Ομάδα.

Εμείς, λοιπόν, ζητήσαμε ως ΠΑΣΟΚ να ελεγχθούν άμεσα από τη δικαιοσύνη οι σχετικές καταγγελίες που ακούστηκαν απ’ αυτό το Βήμα.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Ναι, κύριε Πρόεδρε.

Τέλος, να ανασταλεί η κρατική χρηματοδότηση σ’ αυτό το ακροδεξιό μόρφωμα.

Υπηρετούμε την κοινοβουλευτική δημοκρατία. Μιλάμε εδώ έχοντας όχι μόνο θέσεις για το εκάστοτε νομοσχέδιο, αλλά συνολικά για τη δημοκρατία και αν αυτό δεν είναι θέμα δημοκρατίας, τότε ποιο είναι; Ζητάμε από την Κυβέρνηση να τοποθετηθεί στο θέμα και μάλιστα σήμερα κιόλας, τώρα.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Τον λόγο έχει ο κ. Ιωάννης - Μιχαήλ Λοβέρδος από τη Νέα Δημοκρατία και μετά θα δώσουμε τον λόγο στον Κοινοβουλευτικό Εκπρόσωπο της Ελληνικής Λύσης.

Ορίστε, κύριε Λοβέρδο.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κύριε Πρόεδρε. Καλημέρα και καλή εβδομάδα, κυρίες και κύριοι Βουλευτές.

Το νομοσχέδιο που συζητείται σήμερα στη Βουλή και που ελπίζω και εύχομαι να επικυρωθεί από περισσότερα -πέραν της Νέας Δημοκρατίας- κόμματα είναι ένα σημαντικό νομοσχέδιο όχι μόνο γιατί κυρώνει μια ευρωπαϊκή κοινοτική οδηγία, αλλά γιατί μαζί με αυτό φέρνει στην επιφάνεια ορισμένες από τις δυσλειτουργίες του ελληνικού κράτους στην καταπολέμηση της φοροδιαφυγής, ένα θέμα που όσο θυμάμαι τον εαυτό μου, ήταν από τα πρώτα που συζητούσαν όλες οι κυβερνήσεις. Εγώ είμαι επαγγελματίας δημοσιογράφος από το 1985. Αισίως κλείνω σαράντα χρόνια, αλλά ασχολούμαι με την πολιτική όλη μου τη ζωή.

Το 1981, όταν είχε έρθει ο Ανδρέας Παπανδρέου και το ΠΑΣΟΚ τότε στην εξουσία, ένα από τα μεγαλύτερα ζητήματα τα οποία ετέθησαν τότε ήταν η καταπολέμηση της φοροδιαφυγής. Επί σαράντα πέντε χρόνια συζητάμε για την καταπολέμηση της φοροδιαφυγής. Έχουν γίνει βήματα, αλλά όχι αρκετά.

Και τώρα τι γίνεται; Έχουν έρθει καινούργια δεδομένα, τα οποία δεν είχαμε μέχρι τώρα. Ποια είναι τα καινούργια δεδομένα; Η τεχνολογία, αυτή η απίστευτη τεχνολογία την οποία δεν μπορεί να παρακολουθήσει κανένας άνθρωπος και είναι πολύ δύσκολο να προσαρμοστούν τα ανθρώπινα μυαλά στις αλλαγές που γίνονται στην τεχνολογία, με αποτέλεσμα να υπάρχουν ένα σωρό άλλες παράμετροι που ούτε καν τις υπολογίζαμε πριν από μερικά χρόνια. Ποιος περίμενε, ας πούμε, τα κρυπτονομίσματα, τα οποία τείνουν να αλλάξουν ακόμη και το νομισματικό μας σύστημα;

Συνεπώς η Κυβέρνηση της Ελλάδος, η οποία είναι μια μικρή χώρα, αλλά και ολόκληρη η Ευρώπη πρέπει να ακολουθεί την τεχνολογία και όχι δυστυχώς να προηγείται. Έστω όμως και έτσι, πρέπει να κάνουμε βήματα τολμηρά και ένα από τα βήματα τα τολμηρά που πρέπει να κάνουμε είναι να βάλουμε επιτέλους στον έλεγχο -που είναι απαραίτητος και λογικός- του Υπουργείου Οικονομικών και του κράτους γενικότερα, τις πλατφόρμες τις ψηφιακές, όπως επίσης αυτό που γίνεται με τα POS, δηλαδή με τα μηχανήματα που γίνονται οι αυτόματες συναλλαγές. Με αυτά, όπως ξέρετε, γίνονται απίστευτες κομπίνες μέχρι τώρα. Σου φέρνουν και πληρώνεις μεν με το POS σ’ ένα μαγαζί, σ’ ένα καφέ, σ’ ένα εστιατόριο, όμως, στην πραγματικότητα δεν είναι διασυνδεδεμένο, δεν εγγράφεται ως αγορά, η αγοραπωλησία δεν βρίσκεται πολλές φορές, με αποτέλεσμα να χάνονται έσοδα για το δημόσιο. Και εκεί έχουμε καθυστέρηση.

Νομίζω ότι ο Χάρης Θεοχάρης, που τώρα είναι Υφυπουργός Οικονομικών, ήταν επικεφαλής της ΑΑΔΕ πριν από χρόνια, όταν πάλι συζητούσαμε πώς θα γίνει διασύνδεση των POS με το Υπουργείο Οικονομικών απευθείας. Ευτυχώς, όμως, το προχωράμε και αυτό είναι θετικό και όλα θα γίνουν. Όλα αυτά είναι μέσα στο πλαίσιο μιας αλλαγής που θέλει να κάνει η παρούσα Κυβέρνηση προκειμένου να μπορέσει να φέρει μια σημαντική αλλαγή, μια σημαντική καταπολέμηση στον τομέα της φοροδιαφυγής.

Για να είμαστε ρεαλιστές, δεν αρκούν αυτά. Για παράδειγμα, ακούστηκαν πάρα πολλά γι’ αυτές τις πλατφόρμες της βραχυχρόνιας μίσθωσης, το booking, το Arbnb και ούτω καθεξής. Εκεί ναι μεν δεν μπορεί να κρυφτεί και θα το βρεις, αλλά είναι πάρα πολλά τα σπίτια που νοικιάζονται μέσω αυτών των πλατφορμών που μετά δίνουν τηλέφωνα και γίνεται εξωθεσμικά η συναλλαγή με τον πελάτη και εκεί θα υπάρχει φοροδιαφυγή.

Επίσης, μιας και μου δίνεται η ευκαιρία να πω για τα διαμερίσματα και τα σπίτια βραχυχρόνιας μίσθωσης, εκεί υπάρχει ένα σοβαρό θέμα που αφορά τον τρόπο λειτουργίας των πόλεών μας, κυρίως της Αθήνας και της Θεσσαλονίκης και τα νοίκια. Ξέρετε πάρα πολύ καλά ότι είναι ένα πανευρωπαϊκό ζήτημα, δεν είναι ελληνικό. Στη Βαρκελώνη έχουν εξοβελιστεί πλήρως οι κάτοικοι από τη Βαρκελώνη και έχουν πάει στην περιφέρεια. Και εδώ αντιμετωπίζουμε σιγά-σιγά το ίδιο πρόβλημα. Τα ενοίκια έχουν πάει «στον θεό».

Εγώ εκπροσωπώ μια λαϊκή περιφέρεια, τη Δυτική Αθήνα. Αν δείτε πού έχουν πάει τα ενοίκια στο Περιστέρι, δεν θα το πιστέψετε. Ισόγειο διαμέρισμα 60 τετραγωνικών, 700 ευρώ. Είναι αδύνατο να ανταποκριθεί μια οικογένεια σε τέτοια ενοίκια. Ένας από τους παράγοντες που οδηγούν στην αύξηση αυτών των ενοικίων είναι η βραχυχρόνια μίσθωση σε διαμερίσματα και βέβαια το ότι υπάρχουν λιγότερες κατασκευές και βέβαια το ότι υπάρχει αυτή η golden visa η οποία δίνει τη δυνατότητα σε ξένες εταιρείες να έρχονται και να παίρνουν ολόκληρα κτήρια για να τα κάνουν βραχυχρόνιας μίσθωσης και ούτω καθεξής.

Αυτό είναι ένα ζήτημα που παρακαλώ την Κυβέρνηση να το μελετήσει πάρα πολύ σοβαρά, γιατί όταν μιλάμε για ακρίβεια στην Ελλάδα, η ακρίβεια είναι κυρίως σε τρεις τομείς. Οι δύο είναι εξωγενείς, η ακρίβεια στα τρόφιμα και η ακρίβεια στα καύσιμα. Το τρίτο, όμως, η ακρίβεια στα ενοίκια, είναι ενδοχώριο πρόβλημα και πρέπει να βρούμε τρόπους να λύσουμε αυτό το ζήτημα, το οποίο είναι πολύ επίκαιρο λόγω των εγγραφών των νέων φοιτητών αυτόν τον μήνα σε ολόκληρη την Ελλάδα.

Θέλω να αναφερθώ και σε ένα άλλο ζήτημα για να τελειώσω, γιατί δεν θέλω να καταχρώμαι του χρόνου, γιατί πρέπει να σεβόμαστε τον Κανονισμό της Βουλής και όλοι να μιλάμε όπως προβλέπει ο Κανονισμός της Βουλής και να είμαστε υπεύθυνοι απέναντι στο Σώμα. Ξέρετε, ένας από τους λόγους που δεν παρακολουθούνται οι συνεδριάσεις της Βουλής είναι ακριβώς αυτός, δηλαδή ότι δεν τηρείται η χρονική διάρκεια και ο τρόπος με τον οποίο θα έπρεπε να μιλάμε στη Βουλή.

Θέλω, λοιπόν, να τελειώσω με ένα θέμα που δεν έχει άμεση σχέση με την πάταξη της φοροδιαφυγής, αλλά συνδέεται εμμέσως. Είναι το θέμα με τις πλατφόρμες που πουλάνε διάφορα αντικείμενα, ρούχα και άλλα. Και αυτό έχει επεκταθεί πάρα πολύ. Το ηλεκτρονικό εμπόριο είναι στα ύψη, όπως ξέρετε, και θα συνεχίσει να μεγαλώνει. Υπάρχει θέμα με τις απάτες που γίνονται. Πάρα πολλοί συμπολίτες μας δεν είναι εξοικειωμένοι με τα μέσα αυτά και πολλές φορές γίνονται σοβαρές απάτες. Η καταπολέμηση της απάτης μέσω του e-commerce, του ηλεκτρονικού εμπορίου είναι πάρα πολύ σημαντική για τη σταθερότητα των συναλλαγών στη χώρα μας και πανευρωπαϊκά, αλλά εμάς μας ενδιαφέρει κυρίως η χώρα μας. Αυτά είναι θέματα που πρέπει να τα δει πολύ σοβαρά η Κυβέρνηση και ιδίως το Υπουργείο Οικονομικών.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Λοβέρδο.

Τον λόγο έχει ο Κοινοβουλευτικός Εκπρόσωπος της Ελληνικής Λύσης κ. Χήτας και θα ακολουθήσουν ο κ. Ακτύπης, ο κ. Καββαδάς, ο κ. Πέτσας και μετά ο Κοινοβουλευτικός Εκπρόσωπος της Νέας Δημοκρατίας κ. Τσιάρας.

Ορίστε, κύριε Χήτα.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Κύριε Πετραλιά, μείνατε μόνος σας. Πριν ανέβω στο Βήμα είδα λίγο το βιογραφικό σας. Εξαιρετικό βιογραφικό. Επιχειρηματίας δεν υπήρξατε, όμως.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Έχω εργαστεί …

**ΚΩΝΣΤΑΝΤΙΝΟΣ ΧΗΤΑΣ:** Επιχειρηματίας, λέω. Και έχετε διδάξει στα πανεπιστήμια και για χρόνια ήσασταν στα οικονομικά επιτελεία και σύμβουλος ήσασταν, αλλά και η θέση που έχετε τώρα είναι πολύ σημαντική. Επιχειρηματίας, όμως, δεν υπήρξατε. Άλλο «έχω εργαστεί», άλλο αν υπήρξατε επιχειρηματίας. Να νιώσετε τι εστί επιχειρηματίας στην Ελλάδα και πώς η φορολογία μπορεί να σας τσακίσει. Και να κλείσεις ενώ είσαι ένας μικρομεσαίος επιχειρηματίας που παλεύεις για τον επιούσιο, αγαπητέ κύριε Κοινοβουλευτικέ της Νέας Δημοκρατίας, που είστε του επιχειρείν. Γιατί το να νομοθετούμε είναι εύκολο, αλλά το να ακούμε την κοινωνία είναι κομματάκι δύσκολο.

Θα κάνω μια ερώτηση, κύριε Υφυπουργέ.

Η παράνομη αποφυγή φόρων πώς ονομάζεται επίσημα; Φοροδιαφυγή. Η νόμιμη; Γιατί έχουμε και νόμιμη αποφυγή φόρων. Δεν έχουμε νόμιμη αποφυγή φόρων; Λέγεται φοροαποφυγή.

Η διαφορά μεταξύ τους είναι ουσιαστική. Η πρώτη χρησιμοποιείται κυρίως από τους μεσαίους κυρίως και οι άνθρωποι έχουν ποινικό αδίκημα. Η δεύτερη χρησιμοποιείται από τις μεγάλες εταιρείες, τους «καρχαρίες» που λέμε, τους μεγαλοεπενδυτές. Και τι κάνουν αυτοί οι άνθρωποι; Και διαθέτουν ένα ειδικό τμήμα στρατηγικού σχεδιασμού αποφυγής φόρων και εκμεταλλεύονται φυσικά όλα τα πλεονεκτήματα που έχουν εξασφαλιστεί από τις πολυεθνικές σε διάφορες χώρες. Τι να κάνουμε; Αυτό ισχύει.

Θα σας φέρω ένα παράδειγμα. Το διάβαζα στον κ. Βιλιάρδο προηγουμένως. Το παράδειγμα της «AMAZON». Η «AMAZON» δεν συγκρίνεται με την επιχείρηση του Χήτα που έχει τζίρο 50 χιλιάρικα τον χρόνο και παλεύω να βγάλω ένα μεροκάματο.

Η «AMAZON» είχε έσοδα 4 δισεκατομμύρια, κύριε Υφυπουργέ, το προηγούμενο έτος. 4 δισεκατομμύρια! Δεν πλήρωσε τίποτα. Γιατί, κύριε Τσιάρα, δεν πλήρωσε τίποτα; Γιατί έχουμε το Λουξεμβούργο, έναν φορολογικό παράδεισο. Δήλωσε το υποκατάστημά της η «AMAZON» στο Λουξεμβούργο σαν μια απλή αποθήκη διανομής, μετέφερε τα κέρδη εκεί και δεν πλήρωσε στη Μεγάλη Βρετανία ούτε δεκάρα τσακιστή φόρο. Ενώ ο κυρ Αλέκος στον Κορυδαλλό με το τυροπιτάδικο πλήρωσε 40 χιλιάρικα φόρο και προσπαθεί να κρατήσει την οικογένειά του όρθια.

Θέλω να πω ότι δεν είναι όλα ίδια. Γιατί εγώ λίγο σκιάχτηκα με τον κ. Χατζηδάκη σήμερα έτσι όπως βγήκε πάλι σαν σερίφης και είπε ότι «θα σας διαλύσουμε κ.λπ..».

Κανένας δεν θέλει τη φοροδιαφυγή. Ξέρετε, όμως, ποιο είναι το πρόβλημα; Πάλι χτυπάμε, κύριε Υφυπουργέ, το αποτέλεσμα και δεν προσπαθούμε να δώσουμε λύση στο αίτιο. Για ποιον λόγο έχουμε τόσο μεγάλη φοροδιαφυγή; Δηλαδή, έχουμε στο DNA μας ως Έλληνες ότι είμαστε μπαταχτσήδες; Μάλλον όχι. Σίγουρα όχι, λέμε εμείς. Άρα, λοιπόν, να δούμε για ποιον λόγο ο κόσμος φοροδιαφεύγει, οι επιχειρήσεις, οι μεσαίες, οι μικρομεσαίες. Γιατί κυρίως εκεί εστιάζουμε το ενδιαφέρον μας.

Πάλι εμείς κυνηγάμε το αποτέλεσμα. Τι έχω; Φοροδιαφυγή. Πώς θα καταπολεμήσω τη φοροδιαφυγή; Θα βάλω πρόστιμα, θα βάλω μηχανισμούς, θα σας «ξεσκίσω» κ.λπ.. Δεν είναι έτσι.

Αναγκάζεται ο επιχειρηματίας να το κάνει κάποιες φορές, για να μείνει όρθιος. Γιατί όμως; Γιατί η φορολογία είναι πάρα πολύ υψηλή στην Ελλάδα. Ουσιαστικά το κράτος είναι συνεταίρος του επιχειρηματία. Αυτά λέει η απλή λογική όλων όσων έχουν επιχειρήσει έστω και λίγο έξω από την Αίθουσα αυτή. Εγώ, εκτός από τη δημοσιογραφική μου καριέρα, είχα και την εταιρεία μου. Ε, λοιπόν, δεινοπαθούσα. Πάνω από 46% - 47% έδινα. Έτσι ήταν.

Κύριε Υφυπουργέ, διαφωνείτε κάπου σε όλα αυτά; Χαίρομαι που δεν διαφωνείτε. Θα είχατε ξεσηκωθεί αν διαφωνούσατε πολύ. Τουλάχιστον δεν διαφωνείτε πολύ.

Και κάτι άλλο. Αν κυνηγήσουμε με αυτό τον βάναυσο τρόπο που λέει η Κυβέρνηση τις επιχειρήσεις, κύριε Κοινοβουλευτικέ, ξέρετε πόσες θα κλείσουν; Αυτό δεν μας ενδιαφέρει, το πόσες θα κλείσουν;

Ανταπαντάς και λες: «Και τι θες να κάνουμε; Να τους αφήσουμε να φοροδιαφεύγουν;». Όχι. Να δούμε γιατί φοροδιαφεύγουν, πώς θα τους στηρίξουμε, πώς θα μειώσουμε φόρους, όπως συμβαίνει σε αρκετές χώρες στην Ευρώπη, που δεν έχουν τους δανειστές πάνω από το κεφάλι τους με τις εξαντλητικές φορολογικές στις οποίες είναι υποχρεωμένη η Ελλάδα. Να δούμε γιατί κλιμακωτά μειώνεται η φορολογία σε άλλες χώρες της Ευρωπαϊκής Ένωσης, ενώ στην Ελλάδα αυξάνεται και δεν μπορεί ο Έλληνας επιχειρηματίας να αντεπεξέλθει.

Αυτά να δείτε ως Κυβέρνηση, για να πούμε ότι κάτι κάνουμε εδώ μέσα και φροντίζουμε τους ανθρώπους που εκεί έξω πραγματικά δίνουν μάχη.

Θα κάνω ένα πολύ σύντομο σχόλιο για το ΠΑΣΟΚ.

Κύριοι συνάδελφοι, επτά λεπτά από τα δεκαπέντε ο εισηγητής σας απολογούνταν γιατί θα υπερψηφίσετε: «Εμείς θα υπερψηφίσουμε, αλλά διαφωνούμε εδώ, διαφωνούμε εκεί». Το ίδιο και ο Κοινοβουλευτικός. Δριμεία κριτική στην Κυβέρνηση, αλλά θα υπερψηφίσουν. Δεν γίνεται, όμως, έτσι. Το αντιλαμβάνομαι, αλλά μέχρι ένα σημείο. Αυτό ως παρατήρηση, αν θέλετε. Και κλείνω την παρένθεση πάρα πολύ γρήγορα.

Κύριε Υφυπουργέ, δεν είναι μόνο η φορολογία που θα πρέπει πραγματικά να σκύψετε πάνω στο πρόβλημα. Γι’ αυτό σας είπα πριν ότι οι «μεγαλοκαρχαρίες» έχουν τρόπους φοροαποφυγής, ενώ ο μικρομεσαίος, αν φοροδιαφύγει, είναι ποινικό. Πρέπει να ακούσουμε, λοιπόν, την κοινωνία, τι συμβαίνει εκεί έξω.

Θα αναφέρω ένα άλλο παράδειγμα που δεν έχει να κάνει με την φοροδιαφυγή και την φοροαποφυγή, τους φόρους, τη φορολογία γενικότερα, κύριε Υφυπουργέ. Έχει να κάνει με τα μέτρα που παίρνει μία κυβέρνηση για να απαλύνει τον οικονομικό πόνο των πολιτών.

Εγώ να δεχτώ ότι είναι πανευρωπαϊκό, ότι είναι παγκόσμιο το φαινόμενο αυτό το καινούργιο της ακρίβειας, της δυσκολίας, του ροκανίσματος του μηνιαίου εισοδήματος κ.λπ..

Διάβαζα, λοιπόν, με ενδιαφέρον προχθές, και κρίνω σκόπιμο να ακουστεί, ότι ο Υπουργός Οικονομικών της Γαλλίας την περασμένη Πέμπτη, πριν λίγες μέρες, συμφώνησε με εμπόρους λιανικής και παραγωγούς τροφίμων -με εταιρείες-, οι οποίοι δεσμεύτηκαν να παγώσουν ή να μειώσουν τις τιμές σε πέντε χιλιάδες προϊόντα, γιατί ο κόσμος έχει φοβερή μείωση στις αγορές του λόγω των αυξανόμενων τιμών.

Δείτε τι έκανε τώρα ο «μάγκας» ο Υπουργός. Κατονόμασε τις εταιρείες που αρνήθηκαν να συνεργαστούν, τις έβγαλε στον «τάκο» δηλαδή. Ποιες είναι αυτές; Η «UNILEVER», τεράστια εταιρεία, αρνήθηκε. Επίσης, η «NESTLE» και η «PEPSICO». Αυτές οι εταιρείες αρνήθηκαν και ο άνθρωπος βγήκε και είπε: «Εμείς ήρθαμε σε διαπραγμάτευση και συμφωνία με μεγάλες εταιρίες, είτε παραγωγή είτε πώληση, για πέντε χιλιάδες προϊόντα. Αυτές οι τρεις αρνήθηκαν, κύριοι.

Εμείς εδώ τι κάνουμε; Αντί να πάρουμε τέτοιου είδους μέτρα -σοβαρά μέτρα, θα πω εγώ-, δίνουμε κουπόνια, τα οποία φυσικά τα πληρώνουμε με δανεικά. Γιατί τα κουπόνια δεν φυτρώνουν, δεν έχουμε καμμιά «κουπονιά» στο σπίτι μας που την κόβουμε. Τα χρήματα αυτά από κάπου τα παίρνουμε. Άρα τα δανειζόμαστε. Άρα θα τα γυρίσουμε κάποια στιγμή πίσω. Και στην ουσία τι κάνουμε; Χρηματοδοτούμε αυτούς που «πίνουν το αίμα» του κοσμάκη. Απλά, λιτά, απέριττα. Δεν έχει κάτι άλλο να πω.

Κύριε Πρόεδρε, θα μου επιτρέψετε, κάνοντας χρήση του δικαιώματός μου ως Κοινοβουλευτικός Εκπρόσωπος, να κάνω δύο ή τρία σχόλια ακόμη που αφορούν σε θέματα πάρα πολύ σημαντικά της επικαιρότητας.

Δεν θα πω τι έγινε την Πέμπτη εδώ μέσα, το πόσο χαμηλά έριξε ο Πρωθυπουργός το επίπεδο συζήτησης, το πόσο αλαζόνας είναι, το πόσο προσβλητικός ήταν απέναντι στα κόμματα της Ελάσσονος Αντιπολίτευσης. Όμως, ενώ μέχρι και χθες ο Έβρος καιγόταν και η καταστροφή πλέον είναι μη αναστρέψιμη, θεώρησε σκόπιμο ο Πρωθυπουργός με ένα πανηγυρικό κείμενο να τοποθετηθεί στα μέσα κοινωνικής δικτύωσης.

Πρόκειται για έναν άνθρωπο -πραγματικά αναρωτιόμαστε- που δεν μπορεί να ξεχωρίσει τις λέξεις «καλό» ή «κακό». Προκαλεί το πανελλήνιο κάνοντας λόγο για ρεκόρ της Κυβέρνησής του, όταν το μόνο ρεκόρ που έχει καταγράψει είναι η πρωτοφανής, είναι η αδιανόητη, είναι η ασύλληπτη καταστροφή της Ελλάδος και των Ελλήνων πολιτών.

Και διαβεβαίωνε τους Έλληνες ότι θα πάρει όλα τα απαραίτητα μέτρα την επόμενη χρονιά. Πριν δύο ημέρες τα έλεγε αυτά. Έλεγε ότι «θα πάρουμε όλα τα απαραίτητα μέτρα», ό,τι έλεγε δηλαδή το 2022, γι’ αυτό το κακό που πάθαμε φέτος και ιδίως στο δάσος της Δαδιάς.

Αυτά με τις φωτογραφίες ο Πρόεδρός μας τα έδειχνε πριν από δεκαπέντε χρόνια. Είναι καλός μαθητής ο κ. Μητσοτάκης. Άρχισε προχθές να κάνει κι αυτός τα δικά του, να βγάζει φωτογραφίες εδώ και να δείχνει.

Αυτή, λοιπόν, η φωτογραφία -γιατί εγώ είμαι σχολής Βελόπουλου, δεν ξέρω αν φαίνεται, είμαι όμως- δείχνει το ένα εκατομμύριο καμένα στρέμματα στη Δαδιά, στον Έβρο. Όλο το κόκκινο. Καταστροφή!

Με την πρωτοφανή, λοιπόν, αυτή καταστροφή, η οποία συνεχίστηκε μέχρι και χθες -σήμερα νομίζω ότι έσβησε η φωτιά, είναι η πρώτη ήρεμη μέρα εκεί πάνω-πραγματικά δεν καταλαβαίνουμε τι θα πάει να πει ο Πρωθυπουργός μεθαύριο, το Σάββατο, στην πόλη μου τη Θεσσαλονίκη στους Έλληνες πολίτες. Τι θα πει!

Και τώρα, κλείνω με ένα πολύ ενδιαφέρον θέμα: Ανεμογεννήτριες. Επειδή ο κ. Τασούλας προχθές από το Προεδρείο επάνω υπερασπίστηκε τη θεωρία φυσικά, αυτού που πρότεινε η Κυβέρνηση για Αντιπρόεδρο του Αρείου Πάγου, ο οποίος είναι φαν των ανεμογεννητριών -εννοείται!- και ο άνθρωπος εξέφρασε την άποψή του ανοιχτά στη Διάσκεψη των Προέδρων. Βέβαια, δεν μας είπε ο κύριος Πρόεδρος της Βουλής ότι μία άλλη υποψήφια για την αντιπροεδρία του Αρείου Πάγου -δεν θα πω το όνομα, είναι στη διάθεσή μου. Μπορεί η γυναίκα να μην θέλει να ακουστεί το όνομά της- συζητώντας μαζί της, επιβεβαίωσε όλα όσα λέμε.

Δηλαδή, συγγνώμη, κύριε Κοινοβουλευτικέ Εκπρόσωπε της Νέας Δημοκρατίας, πώς είναι πιο εύκολο να ανέβει μία ανεμογεννήτρια, όταν το πτερύγιό της είναι ογδόντα-εκατό μέτρα πάνω στα φορτηγά; Σε καμένο δάσος ή σε πυκνό δάσος;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και εάν κόψουν ή εάν ανοίξουν δρόμους για να ανέβουν αυτές οι ανεμογεννήτριες πάνω, ξέρετε ότι η υπεύθυνη εταιρεία, ο εργολάβος πρέπει να αποκαταστήσει και να παραδώσει το δάσος στην κατάσταση που ήταν; Άρα, τι μου λέτε τώρα; Και η γυναίκα το επιβεβαίωσε, όλα γίνονται για τις ανεμογεννήτριες. Και η απόφαση του Σ.τ.Ε. του 2012 της κ. Σακελλαροπούλου, η οποία φυσικά ξεπλήρωσε το γραμμάτιό της με την Προεδρία της Δημοκρατίας.

Όλοι τα ξέρουν αυτά. Είναι γνωστά αυτά, όλοι τα ξέρουν. Τι αναρωτιέστε, πραγματικά, δεν το καταλαβαίνω. Αυτά, λοιπόν, για τις ανεμογεννήτριες και για τις φωτιές, και είναι στη διάθεσή σας όλα.

Και κλείνω, κύριε Πρόεδρε, αμέσως. Και είχε μειοψηφήσει κιόλας η συγκεκριμένη κυρία, όταν το 2012 επέτρεψε η κ. Σακελλαροπούλου να μπαίνουν ανεμογεννήτριες στα καμένα.

Ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Χήτα.

Καλούμε στο Βήμα τον κ. Πέτσα Στυλιανό από τη Νέα Δημοκρατία. Θα ακολουθήσει ο κ. Καββαδάς, ο κ. Ακτύπης, ο κ. Τσιάρας, Κοινοβουλευτικός Εκπρόσωπος, και μετά η κ. Καραγεωργοπούλου, επίσης Κοινοβουλευτική Εκπρόσωπος.

Κύριε Πέτσα, έχετε τον λόγο.

**ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ:** Ευχαριστώ πολύ, κύριε Πρόεδρε.

Κύριε Χήτα, ο Πρωθυπουργός στην ανάρτησή του εχθές στο μόνο ρεκόρ που αναφέρθηκε ήταν στον έλεγχο του αιγιαλού και στους πάνω από τις δύο χιλιάδες διακόσιους ελέγχους που έγιναν για αυθαίρετη κατάληψη δημόσιου χώρου. Τα υπόλοιπα είναι δικά σας συμπεράσματα για ρεκόρ.

Κυρίες και κύριοι συνάδελφοι, η Κυβέρνηση του Κυριάκου Μητσοτάκη συνεχίζει αταλάντευτα στον δρόμο των ουσιωδών, πραγματικών μεταρρυθμίσεων που απαιτούν οι καιροί. Συνεχίζει έτσι να οικοδομεί σε γερά θεμέλια τη σχέση εμπιστοσύνης μεταξύ πολιτικής και πολιτών.

Με το νομοσχέδιο του Υπουργείου Οικονομικών που συζητούμε αυτές τις ημέρες στη Βουλή των Ελλήνων, δεν ενσωματώνουμε μόνο μια ευρωπαϊκή οδηγία, αλλά αξιοποιούμε κάθε δυνατότητα που μας παρέχουν οι νέες τεχνολογίες, καθώς και κάθε δυνατότητα συνεργασίας στο πλαίσιο της Ευρωπαϊκής Ένωσης, προκειμένου να αντιμετωπίσουμε ακόμη πιο αποτελεσματικά τη φοροδιαφυγή.

Όπως ανέφερε ο Πρωθυπουργός στη συζήτηση για τις προγραμματικές δηλώσεις της Κυβέρνησης, για να πετύχουμε τη μόνιμη ενίσχυση των δημοσίων οικονομικών που είναι και αναγκαία συνθήκη για ένα ισχυρό κοινωνικό κράτος, απαιτείται να κερδίσουμε επιτέλους τον πόλεμο κατά της φοροδιαφυγής. Η φοροδιαφυγή, όμως, είναι βαθιά ριζωμένη στην Ελλάδα, απότοκος της εκτεταμένης παραοικονομίας και μιας κουλτούρας δυσπιστίας και χαμηλής φορολογικής συνείδησης διαχρονικά.

Το μέγεθος της παραοικονομίας της Ελλάδας κινείται σε υψηλά επίπεδα και μάλιστα, υψηλότερα από πολλές άλλες ανεπτυγμένες χώρες. Επειδή η εκτίμηση της παραοικονομίας και της φοροδιαφυγής είναι πολύ δύσκολη, θα ακολουθήσω ως πηγή τις εκτιμήσεις του γκουρού του θέματος, του Αυστριακού Φρίντριχ Σνάιντερ, ο οποίος από το 2003 διεξάγει την έρευνά του για πολλές ανεπτυγμένες χώρες του ΟΟΣΑ και της Ευρωπαϊκής Ένωσης.

Σύμφωνα με τα τελευταία στοιχεία, λοιπόν, η παραοικονομία στην Ελλάδα ανήλθε στο 20,93% του ΑΕΠ το 2022 έναντι 17,29% του ΑΕΠ που κατέγραψε ο μέσος όρος είκοσι οκτώ κρατών-μελών της Ευρωπαϊκής Ένωσης. Πράγματι, είναι υψηλή η παραοικονομία, αλλά πρέπει να αναγνωριστεί ότι βρίσκεται σε σταθερή πτωτική τροχιά από το 2003, όταν είχε καταγραφεί στο 28,2% του ΑΕΠ.

Αναμενόμενα η φοροδιαφυγή στην Ελλάδα είναι και αυτή υψηλή, γεγονός που οδηγεί σε απώλεια σημαντικότατων φορολογικών εσόδων. Σύμφωνα με μελέτη της ΔΙΑΝΕΟΣΙΣ, το 2016 το μέγεθος της φοροδιαφυγής στην Ελλάδα μπορεί να προσδιοριστεί σε ένα ποσοστό από 6% έως 9% του ΑΕΠ, δηλαδή, ανάμεσα σε 11 και 16 δισεκατομμύρια ευρώ τον χρόνο με βάση το τότε ΑΕΠ του 2016.

Με βάση, λοιπόν, το εκτιμώμενο ΑΕΠ ύψους περίπου 224 δισεκατομμύρια ευρώ για το 2023, κυρίες και κύριοι συνάδελφοι, έχουμε να αντιμετωπίσουμε σήμερα τον Λεβιάθαν της παραοικονομίας ύψους περίπου 45 δισεκατομμυρίων ευρώ και τη Λερναία Ύδρα της φοροδιαφυγής ύψους 20 δισεκατομμυρίων ευρώ περίπου. Το θέμα είναι, λοιπόν, τι κάνουμε γι’ αυτό και ποιες είναι οι κύριες πολιτικές παρεμβάσεις που μπορούν να μειώσουν το φαινόμενο και να σκοτώσουν το θηρίο.

Στη μελέτη της ΔΙΑΝΕΟΣΙΣ που προαναφέρθηκε συμπυκνώνονται οκτώ από αυτές για τη μείωση της φοροδιαφυγής. Συγκεκριμένα: μείωση των συντελεστών φορολογίας, εκτεταμένη χρήση πλαστικού χρήματος, έλεγχοι και απονομή φορολογικής δικαιοσύνης, οργάνωση και τεχνολογικός εκσυγχρονισμός των φορολογικών αρχών, κατάρτιση και εκπαίδευση των υπαλλήλων διοίκησης, καταπολέμηση των φαινομένων διαφθοράς, σταθερό και απλοποιημένο φορολογικό σύστημα και δημιουργία φορολογικής συνείδησης.

Και πράγματι, τα τελευταία χρόνια έχουν γίνει βήματα προς αυτές τις κατευθύνσεις. Για παράδειγμα, η πρώτη Κυβέρνηση του Κυριάκου Μητσοτάκη από το 2019 μέχρι το 2023: μείωσε περίπου πενήντα φόρους αποκλιμακώνοντας φορολογικούς συντελεστές ιδίως στην άμεση φορολογία και στην ακίνητη περιουσία. Οι ηλεκτρονικές συναλλαγές και λόγω της πανδημίας του COVID-19 εκτοξεύτηκαν. Οι αγροτικοί και επιτόπιοι έλεγχοι αυξήθηκαν, ενώ ενισχύθηκε και η θεσμική ανεξαρτησία του προσωπικού της ΑΑΔΕ.

Κυρίες και κύριοι συνάδελφοι, σίγουρα έχουμε ακόμη να κάνουμε πολλά, μεταξύ των οποίων είναι και η ενσωμάτωση της κοινοτικής οδηγίας που γίνεται με το παρόν νομοσχέδιο αναφορικά με τις ψηφιακές πλατφόρμες. Η ενσωμάτωση αυτή βοηθάει να έρθει στην επιφάνεια φορολογητέα ύλη και επομένως, να αυξηθούν τα φορολογικά έσοδα και να μειωθεί η φοροδιαφυγή.

Εγώ όμως θα επικεντρωθώ στο βασικό ερώτημα χωρίς τη σωστή απάντηση του οποίου δεν νομίζω ότι μπορούμε να πετύχουμε τα γρήγορα και θεαματικά αποτελέσματα που όλοι θέλουμε: Είναι οι υψηλοί φορολογικοί συντελεστές που τροφοδοτούν τη φοροδιαφυγή ή αντίθετα, είναι η φοροδιαφυγή που επιβάλλει τη διατήρηση υψηλών φορολογικών συντελεστών;

Θεωρώ ότι παρά τη μείωση που έγινε τα τελευταία τέσσερα χρόνια σε μια σειρά από φόρους, υπάρχει ακόμη σημαντικό περιθώριο μείωσης των φορολογικών συντελεστών και αυτός είναι ο δρόμος που πρέπει να ακολουθήσουμε για να αυξήσουμε τη φορολογική συμμόρφωση, δηλαδή, τα έσοδα που εισπράττουμε πραγματικά ως ποσοστό των φόρων που βεβαιώνονται.

Η πεποίθησή μου αυτή εδράζεται στους εξής λόγους:

Πρώτον, όπως προκύπτει από τη 10η έκθεση της Ευρωπαϊκής Επιτροπής για τον λεγόμενο «κενό ΦΠΑ», που είναι η διαφορά μεταξύ των προσδοκώμενων και των πραγματικών εσόδων από τον φόρο προστιθέμενης αξίας, η Ελλάδα το 2020 πέτυχε μία από τις μεγαλύτερες μειώσεις του κενού αυτού στην Ευρωπαϊκή Ένωση στο 19,7% του σχετικού δείκτη, έναντι του 23,4% του 2019, περιορίζοντας σημαντικά τις απώλειες εσόδων. Η μείωση αυτή προήλθε κυρίως, από την ουσιαστική αύξηση της συμμόρφωσης εξαιτίας και της μείωσης φορολογικών συντελεστών από την Κυβέρνηση της Νέας Δημοκρατίας από τον Ιούλιο του 2019.

Δεύτερον, το ποσοστό εισπραξιμότητας από άμεσους φόρους σε φυσικά και νομικά πρόσωπα, καθώς και στον ΕΝΦΙΑ, σύμφωνα με τα στοιχεία της ΑΑΔΕ και του Γενικού Λογιστηρίου του Κράτους, έχει αυξηθεί τα τελευταία χρόνια χάρη και στη μείωση των φορολογικών συντελεστών.

Τρίτον, οι φορολογικές δηλώσεις των φυσικών προσώπων είναι μια εικονική πραγματικότητα, καθώς υποδεικνύουν ότι όχι μόνο δεν υπάρχουν πλούσιοι στην Ελλάδα, αλλά ούτε καν μεσαία τάξη. Σύμφωνα με τις φορολογικές δηλώσεις του 2022 για τα εισοδήματα του 2021 το 40% των φορολογουμένων δηλώνει κάτω από 5.000 ευρώ ετήσιο εισόδημα, ενώ τρεις στους τέσσερις φορολογούμενους δηλώνουν ετήσιο εισόδημα μέχρι 15.000 ευρώ. Αντίθετα, πάνω από 50.000 ευρώ ετήσιο εισόδημα δηλώνει μόλις το 2% των φορολογουμένων.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Θα χρειαστώ την ανοχή σας για ένα λεπτό, κύριε Πρόεδρε.

Γι’ αυτό και είναι εντελώς άτοπο και λανθασμένο να ακούμε προτάσεις, όπως αυτή του ΚΚΕ νωρίτερα για αφορολόγητο στα 20.000 ευρώ, όταν το 83% των φορολογουμένων φυσικών προσώπων δηλώνει κάτω από 20.000 ευρώ εισόδημα.

Επιπλέον, από τα 84 δισεκατομμύρια ευρώ εισοδημάτων που δήλωσαν για το φορολογικό έτος 2021 τα φυσικά πρόσωπα, τα 66 δισεκατομμύρια ευρώ προήλθαν από μισθούς και συντάξεις και μόλις τα 4,3 δισεκατομμύρια ευρώ -το 5%, δηλαδή- από επιχειρηματική δραστηριότητα, ενώ τέσσερα στα πέντε νοικοκυριά που έχουν επιχειρηματική δραστηριότητα δηλώνουν εισοδήματα μικρότερα από 10.000 ευρώ.

Είναι προφανές, ότι η απόκρυψη των εισοδημάτων είναι συστηματική, καθώς το κίνητρο της απόκρυψης, που είναι τα χρήματα που μένουν στην τσέπη του ιδιώτη αντί του κρατικού προϋπολογισμού, είναι υψηλό και ίσο με τον πραγματικό φορολογικό συντελεστή που θα επιβαρύνει ένα επιπλέον ευρώ που θα δηλωθεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επομένως, πρέπει να συνεχίσουμε αταλάντευτα στον δρόμο της μείωσης των φόρων και των ασφαλιστικών εισφορών, πάντα με μέτρο και πάντα λελογισμένα, ώστε να μην τίθεται σε κίνδυνο η επίτευξη των δημοσιονομικών στόχων που εμπεδώνει την εμπιστοσύνη στην ελληνική οικονομία και τις προοπτικές της. Πρέπει ακόμη να συνεχίσουμε σε αυτόν τον δρόμο, λαμβάνοντας υπ’ όψιν, ότι η μείωση των φορολογικών συντελεστών αυξάνει τη φορολογική συμμόρφωση.

Επομένως, τυχόν απώλεια εσόδων, που υπολογίζεται στατιστικά από τις υπηρεσίες του Υπουργείου Οικονομικών, είναι πραγματικά στο τέλος του έτους πολύ μικρότερη ή και ανύπαρκτη, αν υπολογιστεί πού βρίσκεται η χώρα μας στην καμπύλη Laffer, για να χρησιμοποιήσω, κύριε Πρόεδρε, για λόγους σεβασμού στον χρόνο, ένα τεχνικό επιχείρημα.

Επιπλέον, η μείωση των φορολογικών συντελεστών είναι βασικό στοιχείο κοινωνικής δικαιοσύνης, καθώς μειώνει το φορολογικό βάρος από τις πλάτες εκείνων που δεν μπορούν αντικειμενικά να φοροδιαφύγουν: των μισθωτών και των συνταξιούχων. Είναι ξεκάθαρο ότι αυτή η Κυβέρνηση διαθέτει την πολιτική νομιμοποίηση, τη βούληση και την τεχνογνωσία, για να βάλει τέλος σε αυτή τη διαχρονική αδικία, στο να επωμίζονται τη μερίδα του λέοντος των φορολογικών βαρών όσοι δεν μπορούν να κρύψουν τα εισοδήματά τους. Αυτή η στρέβλωση, κυρίες και κύριοι συνάδελφοι, πρέπει να τελειώσει. Είναι χρέος μας, κοιτώντας στα μάτια κάθε Ελληνίδα και κάθε Έλληνα, να διασφαλίσουμε το αυτονόητο, να πληρώνει καθένας τους φόρους που αναλογούν στο πραγματικό του εισόδημα και να μην επιβαρύνει τους συνανθρώπους του με βάρη που είναι δίκαιο να φέρει ο ίδιος. Τότε μόνο μπορούμε να μιλάμε για κοινωνική δικαιοσύνη που συνεπάγεται κοινωνική συνοχή σε ένα πλαίσιο βιώσιμης ανάπτυξης που κινείται μεθοδικά από το 2019 η εθνική μας οικονομία. Και όσο εμείς οι εκπρόσωποί του εδώ στο Κοινοβούλιο τα αντιλαμβανόμαστε αυτά και ομονοούμε για να αντιμετωπίσουμε διαχρονικές παθογένειες, χωρίς να κρυβόμαστε πίσω από το δάχτυλό μας, τόσο θα βοηθούμε να χτίζεται ακόμη πιο στέρεα η σχέση εμπιστοσύνης των πολιτών προς τους θεσμούς της Ελληνικής Δημοκρατίας.

Κλείνω λέγοντας, κύριε Πρόεδρε, ότι η φοροδιαφυγή είναι μια πολύ μεγάλη πληγή. Ας την κλείσουμε!

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Αθανάσιος Καββαδάς από τη Νέα Δημοκρατία.

Θα ακολουθήσει ο κ. Ακτύπης, όπως ήδη έχει εκφωνηθεί, ο κ. Τσιάρας και η κ. Καραγεωργοπούλου.

Έχετε τον λόγο, κύριε Καββαδά.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε, κύριε Υπουργέ, κυρίες και κύριοι συνάδελφοι, σε αυτή την πρώτη Ολομέλεια της Βουλής, έπειτα από τη θερινή διακοπή των εργασιών, θέλω να ευχηθώ σε όλους τους συναδέλφους καλό φθινόπωρο και καλή επάνοδο στο κοινοβουλευτικό έργο.

Στο δεύτερο αυτό νομοσχέδιο του Υπουργείου Εθνικής Οικονομίας και Οικονομικών, μετά τις εκλογές του Ιουλίου, η Κυβέρνηση συνεχίζει να προχωρά σε θεσμικές παρεμβάσεις και μεταρρυθμίσεις, συνεπής στις δεσμεύσεις της, αλλά και στην εντολή που πήρε από τους πολίτες.

Το νομοσχέδιο που έρχεται σήμερα προς συζήτηση και ψήφιση συνιστά μια μεγάλη μεταρρυθμιστική προσπάθεια στην κατεύθυνση της αντιμετώπισης της φοροδιαφυγής που όσο συνεχίζεται ζημιώνει όχι μόνο τα δημόσια οικονομικά, αλλά κυρίως τους νομοταγείς πολίτες, της φοροδιαφυγής που δημιουργεί έναν αθέμιτο ανταγωνισμό εις βάρος των συνεπών επαγγελματιών και των επιχειρήσεων, αλλά συχνά και των πελατών και που βεβαίως, στερεί σημαντικά έσοδα από το κράτος, το οποίο έτσι αδυνατεί να υλοποιήσει την κοινωνική του πολιτική. Ουσιαστικά, το νομοσχέδιο συνιστά ενσωμάτωση στην εθνική νομοθεσία της οδηγίας 2021/514, σχετικά με τη διοικητική συνεργασία στον τομέα της φορολογίας και ιδιαίτερα σε ό,τι έχει σχέση με τις ψηφιακές πλατφόρμες.

Για πρώτη, ίσως, φορά επιβάλλονται υποχρεώσεις στους διαχειριστές πλατφορμών, της οικονομίας του διαμοιρασμού, στις οποίες συμπεριλαμβάνονται και τα airbnb. Αναφέρομαι στις πλατφόρμες που δραστηριοποιούνται στις χώρες της Ευρωπαϊκής Ένωσης. Οι ψηφιακές πλατφόρμες έχουν πλέον την υποχρέωση να συλλέγουν και να κοινοποιούν στις φορολογικές αρχές δεδομένα σχετικά με τους πωλητές που αξιοποιούν τις πλατφόρμες για μισθώσεις ακίνητης περιουσίας και μέσων μεταφοράς, για την παροχή προσωπικών υπηρεσιών και για την πώληση αγαθών.

Σε ό,τι αφορά τη χώρα μας, σύμφωνα με τα όσα περιλαμβάνονται στην οδηγία, οι ψηφιακές πλατφόρμες είναι πλέον υποχρεωμένες να διαβιβάζουν στην Ανεξάρτητη Αρχή Δημοσίων Εσόδων τα δεδομένα των συναλλαγών που πραγματοποιούν οι χρήστες τους. Παράλληλα, προβλέπονται διασταυρώσεις στοιχείων, καθώς και κοινοί και ταυτόχρονοι έλεγχοι με τις φορολογικές αρχές των άλλων κρατών-μελών της Ευρωπαϊκής Ένωσης.

Είναι σαφές ότι αξιοποιούνται όλες οι δυνατότητες που προσφέρει η τεχνολογία, για να ενισχυθεί η αποτελεσματικότητα των ελεγκτικών μηχανισμών στη μάχη ενάντια στη φοροδιαφυγή. Ο στόχος, όπως είπε σήμερα κι ο Υπουργός Εθνικής Οικονομίας και Οικονομικών, είναι ο εντοπισμός αδήλωτων εισοδημάτων και ο περιορισμός της φοροδιαφυγής από τις συναλλαγές που διεξάγονται μέσα από τις ψηφιακές πλατφόρμες.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Τα πεδία που τίθενται σε έλεγχο μέσα από τη λειτουργία των ψηφιακών πλατφορμών επικεντρώνονται σε δραστηριότητες όπως μισθώσεις ακινήτων κάθε μορφής, πώληση αγαθών, μίσθωση οποιουδήποτε μέσου μεταφοράς, παροχή προσωπικής υπηρεσίας. Μέχρι σήμερα ο έλεγχος των συναλλαγών μέσα από τις ψηφιακές πλατφόρμες δεν ήταν εύκολη υπόθεση. Υπήρχαν δυσκολίες. Δεν υπήρχε ένα σαφές και δεσμευτικό πλαίσιο για την υποχρέωση παροχής στοιχείων και ως εκ τούτου, υπήρχε ένα ζήτημα αποτελεσματικού ελέγχου.

Με την ενσωμάτωση της συγκεκριμένης οδηγίας στην εθνική νομοθεσία και τις ρυθμίσεις που περιλαμβάνονται στο νομοσχέδιο τα δεδομένα μεταβάλλονται. Με την ανταλλαγή στοιχείων και δεδομένων για τις συναλλαγές που πραγματοποιούνται στις ψηφιακές πλατφόρμες θα μπορεί να γίνει διασταύρωση αυτών των στοιχείων με τις δηλώσεις που υποβάλλουν οι φορολογούμενοι ως προς το εισόδημα από τις πλατφόρμες. Και αυτό πλέον μπορεί να γίνεται και σε διακρατικό επίπεδο, κάτι που είναι απαραίτητο με δεδομένο ότι και οι πλατφόρμες λειτουργούν ταυτόχρονα και συνεργάζονται με επιχειρήσεις από πολλές χώρες.

Για τον σκοπό αυτόν, λοιπόν, δίνεται η δυνατότητα στους ελεγκτές της Ανεξάρτητης Αρχής Δημοσίων Εσόδων να πραγματοποιούν ελέγχους και στο εξωτερικό. Επιπλέον, για πρώτη φορά προβλέπονται σαφείς και αυστηρές κυρώσεις, ειδικές κυρώσεις, πέραν των γενικών που προβλέπονται για φορολογικές παραβάσεις από το ισχύον πλαίσιο.

Συγκεκριμένα, προβλέπονται αυστηρές ποινές και πρόστιμα για τις ηλεκτρονικές πλατφόρμες που είτε δεν δίνουν στοιχεία είτε δίνουν ελλιπή και παραπλανητικά στοιχεία. Τα πρόστιμα μπορούν να φτάσουν έως και τις 500.000 ευρώ και να αυξάνονται κλιμακωτά εφόσον υπάρχει υποτροπή. Στις πλατφόρμες που δεν συνεργάζονται θα επιβάλεται διακοπή της πρόσβασης στους ιστότοπους των ψηφιακών πλατφορμών. Στις κυρώσεις συμπεριλαμβάνονται, επίσης, και το κλείσιμο του λογαριασμού, αλλά και η παρακράτηση των πληρωμών για τους πωλητές που δεν παρέχουν τα απαιτούμενα στοιχεία στις πλατφόρμες.

Μια ακόμα πολύ σημαντική πρόβλεψη του νομοσχεδίου είναι η ψηφιακή διασύνδεση των ταμειακών μηχανισμών με τα POS η οποία θα συμβάλει όχι μόνο στην περαιτέρω ανάπτυξη των ηλεκτρονικών συναλλαγών, αλλά και στην αύξηση των δημοσίων εσόδων. Κυρίως, όμως, κυρίες και κύριοι συνάδελφοι, η διασύνδεση των POS με τις ταμειακές μηχανές θα συμβάλει στον περιορισμό της φοροδιαφυγής. Γι’ αυτό και είναι σημαντικές οι ρυθμίσεις που εισάγονται, προκειμένου να δημιουργηθεί ένα ρυθμιστικό πλαίσιο. Αναφέρομαι στην υποχρέωση των παρόχων υπηρεσιών πληρωμών, μέσω κάρτας, να συμμορφώνονται προς τις απαιτήσεις λειτουργίας και διασύνδεσης των POS με την Ανεξάρτητη Αρχή Δημοσίων Εσόδων. Παράλληλα, οι επιχειρήσεις θα πρέπει να χρησιμοποιούν POS τα οποία πληρούν συγκεκριμένες προϋποθέσεις. Για τον σκοπό αυτόν θα δοθούν στις επιχειρήσεις που κατασκευάζουν τέτοια μηχανήματα συγκεκριμένες προδιαγραφές, ώστε να συμμορφώνονται με τις απαιτήσεις του κράτους. Έτσι γίνεται το πρώτο και αποφασιστικό βήμα, για να προχωρήσει η διασύνδεση των POS με την ΑΑΔΕ, που θα διασφαλίσει τη δίκαιη και ίση φορολογική μεταχείριση όλων των επιχειρήσεων.

Κυρίες και κύριοι συνάδελφοι, η φοροδιαφυγή και η φοροαποφυγή έχουν κόστος και για το κράτος και για την ιδιωτική οικονομία και φυσικά για την κοινωνία. Η αντιμετώπισή της πρέπει να γίνει με ουσιαστικά, εφαρμόσιμα και αποτελεσματικά μέτρα και αυτό ήταν και παραμένει σταθερά προτεραιότητα για την Κυβέρνηση της Νέας Δημοκρατίας και του Κυριάκου Μητσοτάκη.

Κύριε Πρόεδρε, τα προηγούμενα χρόνια υπήρξαν νομοθετικές πρωτοβουλίες που έχουν αποδώσει καρπούς. Σε αυτές προστίθεται σήμερα ένα ακόμη πολύ σημαντικό νομοσχέδιο, που θέτει τις βάσεις για την καταπολέμηση της φοροδιαφυγής και μάλιστα με διεθνή συνεργασία και προδιαγραφές. Θέλω να πιστεύω ότι όλες οι πολιτικές δυνάμεις θα στηρίξουν αυτό το νομοσχέδιο, χωρίς αστερίσκους και μικροκομματικούς υπολογισμούς. Σε κάθε περίπτωση, η Κυβέρνηση της Νέας Δημοκρατίας συνεχίζει με αμείωτη ένταση το μεταρρυθμιστικό και εκσυγχρονιστικό της έργο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο Βουλευτής της Νέας Δημοκρατίας κ. Διονύσιος Ακτύπης.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, από την πρώτη στιγμή της ανάληψης της διακυβέρνησης του τόπου, τόσο ο Πρωθυπουργός όσο και συνολικά η Κυβέρνηση και η παράταξή μας έθεσε πολύ υψηλά το ζήτημα της καταπολέμησης της φοροδιαφυγής, της μείωσης των φόρων και την ενίσχυση της οικονομίας. Ήδη από την πρώτη περίοδο της διακυβέρνησης του Κυριάκου Μητσοτάκη δεκάδες φόροι μειώθηκαν, ενώ, όποτε χρειάστηκε, η μεσαία τάξη και οι χαμηλόμισθοι στηρίχτηκαν και ενισχύθηκαν. Παρά τις αντιξοότητες, παρά το γεγονός ότι βιώσαμε μια πρωτοφανή υγειονομική κρίση και τις συνέπειες ενός πολέμου, σταθήκαμε δίπλα σε όσους έχουν ανάγκη, χωρίς μεγάλα λόγια και βαρύγδουπες υποσχέσεις, με σχέδιο, ρεαλισμό και ειλικρίνεια. Αυτό ήταν μάλιστα και εκείνο για το οποίο μας επιβράβευσε προ ολίγων μηνών ο ελληνικός λαός, απορρίπτοντας την τοξικότητα και την αλαζονεία.

Μπαίνοντας πλέον στη δεύτερη θητεία, θα συνεχίσουμε να εργαζόμαστε σκληρά, με σχέδιο, όραμα και επιμονή, για να βελτιώσουμε όλες τις κοινωνικοοικονομικές συνθήκες και να εμπεδώσουμε ένα κλίμα ασφάλειας και σιγουριάς στον ελληνικό λαό. Την ώρα που άλλοι αναλώνονται σε εσωτερικές περιδινήσεις, μικροπολιτικά παιχνίδια ή και στην υποστήριξη αβάσιμων θεωριών και σεναρίων, για εμάς και την Κυβέρνηση παραμένει βασικός στόχος η βελτίωση της καθημερινότητας των πολιτών, η συνέχιση των μεταρρυθμίσεων και η γεωστρατηγική αναβάθμιση της πατρίδας μας.

Κύριοι συνάδελφοι, με το παρόν σχέδιο νόμου που ενσωματώνουμε την οδηγία της Ευρωπαϊκής Ένωσης, η Κυβέρνηση στοχεύει στον εντοπισμό των αδήλωτων εισοδημάτων και στον περιορισμό της φοροδιαφυγής από τις συναλλαγές που διεξάγονται μέσω των ψηφιακών πλατφορμών. Όπως ήδη ανέλυσαν κατά τη διάρκεια των επιτροπών τόσο ο εισηγητής μας όσο και ο κύριος Υπουργός, με την ευρωπαϊκή οδηγία βελτιώνεται η διαδικασία ανταλλαγής πληροφοριών και η αποτελεσματικότητα της συνεργασίας μεταξύ των φορολογικών αρχών των κρατών-μελών της Ευρωπαϊκής Ένωσης στον τομέα της φορολογίας εισοδήματος, του ΦΠΑ και των λοιπών έμμεσων φόρων.

Με την ενσωμάτωση της οδηγίας επιτυγχάνεται η επέκταση της ετήσιας αυτόματης ανταλλαγής πληροφοριών μεταξύ των κρατών-μελών με πληροφορίες για εισόδημα που αποκτάται από πωλητές μέσω χρήσης τέτοιου είδους πλατφόρμας. Στόχος είναι ο εντοπισμός των αδήλωτων εισοδημάτων και η αντιμετώπιση της φοροδιαφυγής από τις συναλλαγές που διεξάγονται μέσω αυτών των ψηφιακών πλατφορμών, καθώς και τα δεδομένα που θα συλλέγονται από τις πλατφόρμες και θα χρησιμοποιούνται για την εκτίμηση και επιβολή κάθε είδους φόρων, δασμών και εισφορών κοινωνικής ασφάλισης. Δεν πρέπει να ξεχνάμε ότι κατά την προηγούμενη θητεία μας έγιναν σημαντικές προσπάθειες ελέγχου αυτών των πλατφορμών, κάτι που οδήγησε πλέον στο να δίνουν στοιχεία, ενώ φυσικά οι ίδιες προσπαθούν διαρκώς να το αποφύγουν. Απόρροια των κινήσεών μας ήταν το κράτος να βάλει στα ταμεία του σχεδόν μισό δισεκατομμύριο από αυτές τις δραστηριότητες.

Πάμε τώρα να δούμε πιο αναλυτικά. Το πεδίο εφαρμογής των ρυθμίσεων αφορά πρόσωπα που διεξάγουν μέσω αυτών των ψηφιακών πλατφορμών δραστηριότητες μίσθωσης ακίνητης περιουσίας, συμπεριλαμβανομένων των ακινήτων κατοικίας και εμπορικών κατοικιών, καθώς και κάθε άλλης ακίνητης περιουσίας, προσωπικές υπηρεσίες, πωλήσεις αγαθών ή μίσθωση οποιουδήποτε μέσου μεταφοράς. Πολύ απλά, τέτοιες πλατφόρμες οι οποίες είναι εγκατεστημένες σε άλλα κράτη-μέλη της Ευρωπαϊκής Ένωσης, θα παρέχουν στοιχεία για πωλήσεις που διεξάγονται στην Ελλάδα και αντίστροφα εμείς για πωλήσεις που διεξάγονται σε άλλες χώρες από πλατφόρμες που είναι εγκατεστημένες στη χώρα μας. Με λίγα λόγια, η οδηγία αυξάνει και τις ελεγκτικές δυνατότητες. Δίνεται έτσι η δυνατότητα στις αρμόδιες υπηρεσίες να διεξάγουν τακτικούς και ενδελεχείς ελέγχους με τη συμμετοχή περισσοτέρων του ενός κρατών-μελών.

Επιπρόσθετα, θέλω να σταθώ και σε ένα άλλο σημείο του νομοσχεδίου και στο γεγονός ότι προωθούνται και υιοθετούνται σημαντικές τεχνικές ρυθμίσεις, οι οποίες αποτελούν προϋπόθεση για τη διασύνδεση των POS με τις ταμειακές μηχανές, συνεισφέροντας σημαντικά στην ευρύτερη προσπάθεια για την καταπολέμηση της φοροδιαφυγής. Εν όψει και της διασύνδεσης των POS με τις ταμειακές μηχανές θεσπίζεται η υποχρέωση των παρόχων υπηρεσιών πληρωμών μέσω κάρτας να συμμορφώνονται προς τις απαιτήσεις λειτουργίας και διασύνδεση των POS με την ΑΑΔΕ. Προβλέπεται η υποβολή δήλωσης συμμόρφωσης από την πλευρά των παρόχων, η οποία θα δημοσιοποιείται στον ιστότοπο της ΑΑΔΕ. Η μη υποβολή της δήλωσης θα οδηγεί στην παύση νόμιμης λειτουργίας των POS καθώς και σε πρόστιμα έως διακοσίων χιλιάδων ευρώ για τους παρόχους και έως 10.000 ευρώ για τις επιχειρήσεις που εξακολουθούν να χρησιμοποιούν τα ακατάλληλα τερματικά. Η υιοθέτηση των τεχνικών αυτών ρυθμίσεων είναι απαραίτητη προϋπόθεση για τη διασύνδεση με τις ταμειακές μηχανές και την επίτευξη των χρονοδιαγραμμάτων που έχουμε ανακοινώσει.

Κυρίες και κύριοι συνάδελφοι, το παρόν σχέδιο νόμου θα συμβάλει καθοριστικά στην αντιμετώπιση της φοροδιαφυγής, καθώς βελτιώνει τη συνεργασία μεταξύ των κρατών-μελών για φορολογικά θέματα και τον ΦΠΑ. Όπως πολύ σωστά αναφέρθηκε και στην επιτροπή, μέρος της δυνατότητας να αυξηθούν τα εισοδήματα των πολιτών είναι φυσικά και η αντιμετώπιση της φοροδιαφυγής, πολύ απλά γιατί έτσι θα οδηγηθούμε σε μια εξυγίανση της οικονομικής δραστηριότητας και το ΑΕΠ θα αυξηθεί πολύ πιο ουσιαστικά, πολύ πιο γρήγορα, με μεγαλύτερους ρυθμούς και συνεπώς αυτό θα μας οδηγήσει στην αύξηση των εισοδημάτων.

Σας καλώ, λοιπόν, όλους να στηρίξετε και να υπερψηφίσετε το παρόν νομοθέτημα, το οποίο θα συμβάλει καθοριστικά στην πάταξη της φοροδιαφυγής, στην ενίσχυση των κρατικών εσόδων και φυσικά θα έχει ως αποτέλεσμα την αύξηση των εισοδημάτων.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος της Νέας Δημοκρατίας, ο κ. Τσιάρας.

**ΚΩΝΣΤΑΝΤΙΝΟΣ ΤΣΙΑΡΑΣ:** Σας ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, δεν σας το κρύβω ότι, ξεκινώντας η συζήτηση στο ελληνικό Κοινοβούλιο σε σχέση με το νομοσχέδιο το οποίο πρόκειται να ψηφιστεί με την ολοκλήρωση της συνεδρίασης, η αίσθησή μου ήταν πως τα πολιτικά κόμματα και οι εκπρόσωποί τους κυρίως θα κινούνταν στη σφαίρα της κριτικής των συγκεκριμένων άρθρων και της ουσίας του νομοσχεδίου. Αντί όμως, τουλάχιστον από τη συντριπτική πλειοψηφία όσων βρέθηκαν στο Βήμα από την Αντιπολίτευση, να ακούσουμε κριτική ή απόψεις που αφορούν στο νομοσχέδιο πέραν μιας, αν θέλετε, συγκεκριμένης κατεύθυνσης που αφορά στο ΤΑΙΠΕΔ, ακούσαμε μια κριτική η οποία είναι γενική και η οποία έρχεται ως συνέχεια της προ ημερησίας συζήτησης που έγινε την προηγούμενη Πέμπτη και φυσικά αφορούσε τις πυρκαγιές. Και πραγματικά, είναι απορίας άξιο αν κανείς πιστεύει ότι αυτή η συζήτηση δεν εξαντλήθηκε κατά τη συγκεκριμένη συνεδρίαση του ελληνικού Κοινοβουλίου με την παρουσία όλων των Πολιτικών Αρχηγών και με την κατάθεση των απόψεων και βεβαίως με την κριτική που μπορούν να ασκήσουν σε εμάς οι Έλληνες πολίτες που παρακολουθούν τη συγκεκριμένη διαδικασία.

Και το λέω αυτό, κυρίες και κύριοι συνάδελφοι, γιατί απευθυνόμενοι από το Βήμα αρκετοί εκ των συναδέλφων αναρωτήθηκαν και μάλιστα μίλησαν περιπαικτικά σε σχέση με την άποψη που εξέφρασε ο Πρωθυπουργός κατά τη διάρκεια του Υπουργικού Συμβουλίου λέγοντας ότι «αν κάποιοι δεν θέλουν, εμείς θα συνεχίσουμε μόνοι μας σε αυτόν τον δρόμο της ευθύνης».

Για να τα βάλουμε, λοιπόν, τα πράγματα σε μια σειρά. Ανακαλύπτει κανείς σήμερα ότι υπάρχει η κλιματική κρίση, κυρίες και κύριοι συνάδελφοι; Κατανοεί κανείς σήμερα ότι οι χώρες οι οποίες είναι το παράδειγμα του κόσμου, όπως ο Καναδάς, οι Ηνωμένες Πολιτείες, η Αυστραλία, σε ό,τι αφορά φυσικά την οργάνωση και την αντιμετώπιση των κρίσεων, βρίσκονται σε απόλυτη αδυναμία να αντιμετωπίσουν πυρκαγιές οι οποίες διαρκούν ημέρες, εβδομάδες, μήνες; Αλήθεια, τι πιστεύετε ότι θα μπορούσε να συμβεί;

Και για να είμαστε ακόμη πιο σαφείς -και απευθύνομαι κυρίως στην πλευρά της Αξιωματικής Αντιπολίτευσης- πότε αλήθεια είναι η μέρα που συντονίζονται όλες οι υπηρεσίες της ελληνικής πολιτείας κάτω από μια συγκεκριμένη αρχή; Όταν πριν από δύο χρόνια ο σημερινός Πρωθυπουργός, ο Κυριάκος Μητσοτάκης, αποφάσισε να συστήσει το Υπουργείο Κλιματικής Αλλαγής και Πολιτικής Προστασίας. Και είναι από τότε ακριβώς που οριοθετείται η στιγμή που η ελληνική πολιτεία αρχίζει να βλέπει με τη σοβαρότητα και την ευθύνη που πρέπει ένα φαινόμενο το οποίο ταλαιπωρεί πλέον και τη χώρα μας, ταλαιπωρεί το σύνολο των μεσογειακών χωρών και πραγματικά πολλές χώρες του κόσμου, και το οποίο είναι μοιραίο ότι θα το συναντήσουμε τα επόμενα χρόνια.

Αντί, λοιπόν, να προσέλθει κανείς σε αυτήν τη συζήτηση με συγκεκριμένες απόψεις και με συγκεκριμένες θέσεις, συνήθως το μόνο το οποίο ακούει κανείς είναι μια άνευ ουσίας κριτική, η οποία προφανώς δεν στέκεται και δεν μπορεί να αντιμετωπιστεί με βάση τις συγκεκριμένες δυνατότητες, τις επιχειρησιακές, τις πραγματικές, τις υπηρεσιακές που μπορεί να διαθέτει η χώρα αυτήν τη στιγμή.

Είμαστε, λοιπόν, μόνοι μας, ναι, είμαστε μόνοι μας, κυρίες και κύριοι συνάδελφοι. Είμαστε μόνοι μας απέναντι στην υπεραπλούστευση των πάντων. Είμαστε μόνοι μας απέναντι στον λαϊκισμό. Είμαστε μόνοι μας απέναντι στην κριτική χωρίς προτάσεις. Αυτή είναι η πραγματικότητα. Μπορεί να μη σας αρέσει, αλλά αυτή είναι η πραγματικότητα και, βεβαίως, αυτήν την πραγματικότητα έρχονται να επιβεβαιώσουν οι Έλληνες πολίτες.

Γιατί, ας μην ξεχνάμε, την κριτική, την οποία ακούσαμε και η οποία είχε αναφορά σε πολλά χρόνια στο παρελθόν, προφανώς, πρέπει να τη δει κανείς και μέσα από το πρίσμα ότι σε μια διπλή εκλογική διαδικασία τον Μάιο και τον Ιούνιο οι Έλληνες πολίτες κατέθεσαν τη δική τους άποψη. Είδαμε την ετυμηγορία της ελληνικής κοινωνίας, βεβαίως, με τις εθνικές εκλογές. Άρα, πρέπει κανείς να βλέπει περισσότερο τον εαυτό του στον καθρέφτη της δικής του επίδρασης απέναντι στην κοινωνία και όχι να αναζητά, ενδεχομένως, θέματα ή ζητήματα τα οποία εν πολλοίς έχουν απαντηθεί ακόμη και από τους ίδιους τους Έλληνες πολίτες στη διπλή εκλογική διαδικασία του Μαΐου και του Ιουνίου.

Σε ό,τι αφορά την Κυβέρνηση, νομίζω ότι είναι η πρώτη φορά στη μεταπολιτευτική ιστορία της Ελλάδος που μια Κυβέρνηση συναντάται -εννοώ το έργο της Κυβέρνησης συναντάται- με τις προεκλογικές δεσμεύσεις και τις προεκλογικές υποσχέσεις. Ήδη με το πρώτο νομοσχέδιο που ψηφίσαμε λίγο πριν την ολιγοήμερη διακοπή του ελληνικού Κοινοβουλίου, το πρώτο νομοσχέδιο που κατέθεσε το Υπουργείο Οικονομικών, καλύφθηκε το 50% των προεκλογικών δεσμεύσεων της Κυβέρνησης.

Πείτε μου, αλήθεια, κυρίες και κύριοι συνάδελφοι, πότε έγινε ξανά αυτό στη νεότερη πολιτική ιστορία της Ελλάδος τη μεταπολιτευτική, για να ακριβολογώ; Υπήρξε ποτέ μια Κυβέρνηση η οποία να υλοποιεί με τόσο μεγάλη ταχύτητα ένα μεγάλο μέρος, αλλά βεβαίως και το σύνολο των προεκλογικών της δεσμεύσεων κατά τη διάρκεια της δικής της κυβερνητικής θητείας;

Έχουμε διαφορετικές απόψεις. Είναι απολύτως κατανοητό αυτό, είναι θεμιτό, είναι μέσα στο πλαίσιο της δημοκρατίας. Όμως, κάποια στιγμή πρέπει να βλέπουμε, να εκτιμούμε και, βεβαίως, να αξιολογούμε ανάλογα αυτό το οποίο λέμε στους Έλληνες πολίτες και αυτό το οποίο τελικά είμαστε σε θέση να κάνουμε απέναντί τους. Και αυτό στο τέλος της ημέρας κρίνουν οι Έλληνες πολίτες, όταν οι ίδιοι καλούνται μέσω φυσικά των εθνικών εκλογών να καταθέσουν τη δική τους ετυμηγορία.

Μάλιστα, στο χρονικό σημείο που βρισκόμαστε, λίγες μέρες πριν την ομιλία του Πρωθυπουργού στη Διεθνή Έκθεση Θεσσαλονίκης, είναι βέβαιο ότι η ελληνική κοινωνία παρακολουθεί θα έλεγα με προσδοκία και αναμονή τις εξαγγελίες του Πρωθυπουργού. Και το ξέρουμε καλά ότι η ελληνική οικονομία είναι σε μια πολύ καλύτερη μοίρα από ότι ήταν στο παρελθόν. Υπάρχει μια μεγάλη προσδοκία για την αναβάθμισή της, πολύ δε περισσότερο τα βήματα τα οποία έχουν γίνει τα τελευταία χρόνια εγγυώνται ότι πλέον η ελληνική οικονομία κινείται σε ασφαλή ύδατα, ότι έχει καταφέρει να διασφαλίσει όλες αυτές τις συνθήκες και τις προϋποθέσεις που δεν θα τη βάλουν ξανά σε κίνδυνο σε επόμενο χρονικό διάστημα, ανεξάρτητα από τους κλυδωνισμούς που μπορεί να υπάρξουν στην παγκόσμια οικονομία, αλλά και που βεβαίως δίνουν ένα σοβαρό, σταθερό και ελπιδοφόρο μήνυμα στους πολίτες ότι αυτή η Κυβέρνηση τολμά, προχωράει, βλέπει το μέλλον, βλέπει μπροστά, με σταθερά, μετριοπαθή και σίγουρα βήματα οδηγεί και την οικονομία και τη χώρα εκεί που πραγματικά αξίζει και στην κοινωνία, αλλά και στους πολίτες.

Ο Πρωθυπουργός έχει δεσμευτεί ο ίδιος για μείωση των φόρων. Απορώ πραγματικά πως έρχονται συνάδελφοι από το Βήμα της Βουλής και λένε ότι εδώ υπάρχει μια φοροεπιδρομή ή αύξηση των φορολογικών συντελεστών. Θέλετε να θυμηθούμε ξανά τι έχει συμβεί κατά καιρούς;

Το λέω αυτό, κυρίες και κύριοι συνάδελφοι, διότι υπήρξαν θέματα και ζητήματα τα οποία σε ένα πολύ μεγάλο βαθμό οι Έλληνες πολίτες και τα είδαν στη δική τους πρακτική και στη δική τους καθημερινότητα, η δε ελληνική οικονομία τα είδε να διαρθρώνονται μέσα από θεσμικές παρεμβάσεις, αλλαγές, αλλά βεβαίως και μέσα από δυνατότητες που η ίδια έχει ειδικά το τελευταίο χρονικό διάστημα.

Σε ό,τι αφορά το νομοσχέδιο, υπάρχει αμφιβολία ότι είναι ένα τεχνικό νομοσχέδιο; Προφανώς όχι. Βασικό πυρήνα έχει την ενσωμάτωση της ευρωπαϊκής οδηγίας.

Εδώ υπάρχει ένα ζήτημα, κυρίες και κύριοι συνάδελφοι. Τουλάχιστον τα κόμματα τα οποία θέλουν να θέτουν τον εαυτό τους εντός της μεγάλης ευρωπαϊκής οικογένειας πρέπει κάποια στιγμή να αποφασίσουν αν θα συνεχίσουν να κρατάνε ως σταθερή πολιτική θέση την προσέγγισή τους στο ευρωπαϊκό ιδεώδες ή θα πρέπει κάθε φορά για μικροπολιτικούς λόγους να βρίσκουν, αν θέλετε, την αιτία ή την αφορμή να μην ψηφίζουν ένα νομοσχέδιο επί της αρχής.

Κατανοώ ότι η αντιπολιτευτική, εν πάση περιπτώσει, παρουσία, η επιχειρηματολογία πρέπει κάθε φορά να βρίσκει χώρο, ώστε να εκφράζονται διαφορετικές απόψεις. Αυτό είναι απολύτως κατανοητό. Δεν νομίζω, όμως, ότι είναι κατανοητό ένα νομοσχέδιο το οποίο έχει ως βασικό πυρήνα μια οδηγία που αφορά ενσωμάτωση ευρωπαϊκής νομοθεσίας στην οικεία νομοθεσία, η οποία ξέρουμε πολύ καλά ότι θα φέρει πολλά πλεονεκτήματα που ανέλυσαν επαρκώς ο εισηγητής της Νέας Δημοκρατίας, πολλοί Βουλευτές που βρέθηκαν στο Βήμα, αναλύθηκε διεξοδικά κατά τη συζήτηση στις κοινοβουλευτικές επιτροπές. Δεν μπορώ να καταλάβω γιατί ένα τέτοιο νομοσχέδιο δεν μπορεί να τύχει τουλάχιστον της υπερψήφισης επί της αρχής και -βεβαίως θεμιτό- της διαφωνίας ενδεχομένως, για κάποιο από τα ζητήματα τα οποία υπάρχουν σε άλλα κεφάλαια του νομοσχεδίου.

Όμως, το να μη βλέπει κανείς ότι η τεχνολογία μας δίνει νέες δυνατότητες, το να μη βλέπει κανείς ότι η αξιοποίηση των πλατφορμών θα μας δώσει τη δυνατότητα της αύξησης των φορολογικών εσόδων, το ότι τελικά εντοπίζονται αδήλωτα εισοδήματα για τα οποία γινόταν λόγος πολλά χρόνια μέχρι τώρα και με αυτόν τον τρόπο περιορίζεται η φοροδιαφυγή με τη συλλογή και την αξιοποίηση των δεδομένων, νομίζω ότι είναι απλά μια υποκρισία, η οποία δυστυχώς, επαναλαμβάνεται στερεότυπα απλά και μόνο για μικροαντιπολιτευτικούς λόγους χωρίς κανείς να βλέπει την ουσία ούτε πολύ περισσότερο να υποστηρίζει τον λόγο για τον οποίον τα πολιτικά κόμματα έρχονται να εκφράσουν τις θέσεις και τις απόψεις τους σε επίπεδο Εθνικού Κοινοβουλίου.

Η μεγάλη συζήτηση είναι κατανοητό ότι έγινε για τα άρθρα τα οποία αφορούν στο ΤΑΙΠΕΔ.

Πείτε μου, όμως, κυρίες και κύριοι συνάδελφοι, αν και η Αξιωματική Αντιπολίτευση θα είχε μεγαλύτερη εμπειρία ακόμη και από εμάς σε σχέση με τα θέματα της διαχείρισης του ΤΑΙΠΕΔ. Δεν διασφαλίζεται το μεγαλύτερο δυνατό αντάλλαγμα από την αξιοποίηση των μετοχών μέσω της συγκεκριμένης νομοθετικής πρωτοβουλίας; Δεν διασφαλίζεται κατά πρόσθετο λόγο η πρόβλεψη του προσυμβατικού ελέγχου που δεν υπήρχε έως σήμερα; Όλα αυτά είναι ζητήματα τα οποία τα αγνοεί κάποιος προκειμένου με ένα συγκεκριμένο τρόπο να έρθει και να εναντιωθεί στο νομοσχέδιο;

Κυρίες και κύριοι συνάδελφοι, νομίζω ότι η ίδια η πραγματικότητα είναι αυτή η οποία μας οδηγεί και μας οδηγεί με έναν πολύ συγκεκριμένο τρόπο. Η προσπάθεια που γίνεται από την Κυβέρνηση το τελευταίο χρονικό διάστημα έχει δώσει τη δυνατότητα σε όλη την ελληνική κοινωνία να κατανοεί ότι με σοβαρότητα -επαναλαμβάνω για άλλη μια φορά- με ευθύνη και με μετριοπάθεια κάνουμε τα απαραίτητα βήματα προς την κατεύθυνση, ώστε η ελληνική οικονομία να εξυγιανθεί και να στέκεται στο ύψος των περιστάσεων ανεξάρτητα με το ποια θα είναι τα παγκόσμια γεγονότα στην παγκόσμια οικονομία, αλλά πολύ περισσότερο μέσα από μια λογική η οποία ποτέ στο παρελθόν δεν είχε υιοθετηθεί και ποτέ στο παρελθόν δεν είχε επαναληφθεί τουλάχιστον στη μεταπολιτευτική ιστορία της Ελλάδος.

Η Κυβέρνηση και ο Πρωθυπουργός έχουν ένα δρόμο μόνο μπροστά τους και αυτόν ακολουθούν. Είναι ο δρόμος ο οποίος θα φέρει την πατρίδα μας, θα φέρει την κοινωνία μας, κατά συνέπεια και την οικονομία μας σε μια πολύ καλύτερη πραγματικότητα από την οποία θα επωφελούνται οι Έλληνες πολίτες. Είναι ο δρόμος, ο οποίος αφήνει πλέον πίσω του τον λαϊκισμό. Είναι ο δρόμος της ευθύνης, είναι ο δρόμος της μετριοπάθειας, είναι ο δρόμος της σοβαρότητας και αυτό αποδεικνύεται σε κάθε νομοθετική πρωτοβουλία της Κυβέρνησης, σε κάθε συγκεκριμένη επιλογή που έχουν ουσιαστικά σαν λόγο ή σαν αιτία το πώς θα σταθούμε σοβαρά, με αξιοπρέπεια, με ήθος και πολύ περισσότερο με μια αίσθηση ευθύνης απέναντι στους Έλληνες πολίτες και την ελληνική κοινωνία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει τον λόγο για μια μικρή παρέμβαση ο κ. Μαμουλάκης και ο κ. Κατρίνης, Κοινοβουλευτικοί Εκπρόσωποι του ΣΥΡΙΖΑ - Προοδευτική Συμμαχία και του ΠΑΣΟΚ αντιστοίχως. Θα δώσω τον λόγο για δύο λεπτά στον καθένα σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Προηγείται η Κοινοβουλευτική Εκπρόσωπος της Πλεύσης Ελευθερίας, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Η τάξη των κομμάτων. Βεβαίως έχει τον λόγο, αλλά ζήτησαν τον λόγο να παρέμβουν για δύο λεπτά από τα κόμματα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κ. Κατρίνης έχει κάνει πρωτομιλία.

**ΠΡΟΕΔΡΕΥΟΥΣΑ (Όλγα Γεροβασίλη):** Το ξέρω. Με δεδομένη την τοποθέτηση του Κοινοβουλευτικού Εκπροσώπου της Νέας Δημοκρατίας μπορούν να πάρουν τον λόγο για δύο λεπτά και στη συνέχεια για δώδεκα λεπτά θα έχει τον λόγο η Κοινοβουλευτική Εκπρόσωπος της Πλεύσης Ελευθερίας.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κυρία Πρόεδρε, απευθύνομαι στον κ. Τσιάρα, τον Κοινοβουλευτικό Εκπρόσωπο.

Κύριε Τσιάρα, αναφέρατε από το Βήμα της Βουλής ότι αδιαμφισβήτητα η Κυβέρνηση έχει ως γνώμονα τη θωράκιση του δημοσίου συμφέροντος και ότι με τη διάθεση μετοχών του ελληνικού δημοσίου στο Χρηματιστήριο Αξιών Αθηνών διασφαλίζεται αυτό.

Ξέρετε κανέναν επενδυτή, κύριε Τσιάρα, ο οποίος θα επενδύσει και θα αγοράσει μετοχές στο Χρηματιστήριο Αξιών με υψηλότερο τίμημα από το προβλεπόμενο; Προφανώς, δεν θα επιδιώξει τιμές με χαμηλό τίμημα, ώστε να έχει και όφελος;

Και απορώ, έχετε βάλει ως προμετωπίδα της επιχειρηματολογίας σας ένα και μόνο πράγμα -τι;- τον προσυμβατικό έλεγχο για τέτοιες δράσεις. Νομίζω ότι αυτό αποτελεί πολιτική εξαπάτηση. Ξέρετε γιατί; Διότι είναι προαπαιτούμενο να υπάρχει προσυμβατικός έλεγχος για μετοχές που θα διατεθούν στο Χρηματιστήριο Αξιών, δηλαδή βάζετε ως επιχείρημα κάτι που είναι αναγκαίο και επιβεβλημένο.

Και μάλιστα, ο κ. Χατζηδάκης -όχι εσείς- ανέφερε από το Βήμα της Βουλής προηγουμένως ότι εν πάση περιπτώσει αν είναι να αφαιρέσουμε τον προσυμβατικό**.** Καταλαβαίνετε τι λέτε; Λέτε ουσιαστικά τι; Δεν δικαιολογείτε, δεν εξηγείτε για ποιον λόγο το κάνετε. Άραγε, για ποιες εταιρείες είναι αυτό; Το ΤΑΙΠΕΔ ελέγχει συγκεκριμένες εταιρείες του δημοσίου, τα ΕΛΠΕ, τον Διεθνή Αερολιμένα, τη ΔΕΠΑ Εμπορίας και τις θυγατρικές των ΕΛΠΕ. Για ποιες; Ποια είναι η πολιτική σας για αυτές τις εταιρείες; Δεν μιλάτε, δεν τολμάτε, δεν βγάζετε «κιχ» να πείτε για ποιες εταιρείες προτίθεστε να το κάνετε. Είναι εταιρείες-κτήμα του ελληνικού λαού.

Και το τελευταίο, σημαντικό όμως: Σας είπαμε και σας επισημάναμε ότι υπάρχει αιωνία απώλεια του μάνατζμεντ που έχει αυτή τη στιγμή το ελληνικό δημόσιο με την απομείωση και ταπείνωση της συμμετοχής του στα ΕΛΠΕ. Απώλεια του μάνατζμεντ! Το μάνατζμεντ είναι περιουσιακό στοιχείο του δημοσίου και θα το απωλέσουμε χωρίς αντίτιμο. Τι έχετε να πείτε;

**ΚΩΝΣΤΑΝΤΙΝΟΣ ΤΣΙΑΡΑΣ:** Να κάνετε κοινοβουλευτική ερώτηση για να την απαντήσουμε!

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Κατρίνη, έχετε τον λόγο για δύο λεπτά.

**ΜΙΧΑΗΛ ΚΑΤΡΙΝΗΣ:** Ευχαριστώ, κυρία Πρόεδρε.

Το νέο δόγμα της Κυβέρνησης είναι ότι όποιος διαφωνεί κάνει λαϊκισμό. Και αναρωτιέμαι, άραγε, μιλούν για λαϊκισμό αυτοί που δεν μπορούν να απαντήσουν αν θυμούνται στη νεότερη ιστορία στο ίδιο μέρος δεκαεπτά μέρες συνεχόμενες να καίει φωτιά και να θεωρείται κανονικότητα; Μιλούν για λαϊκισμό αυτοί που στο τέλος του πέμπτου χρόνου διακυβέρνησης λένε ότι θα είναι έτοιμοι για την Πολιτική Προστασία; Μιλούν για λαϊκισμό αυτοί που μιλούσαν για αλητήριους και εμπρηστές, όταν ήταν οι φωτιές στην Πάρνηθα, για να αποκαλυφθεί ότι και οι τέσσερις συλληφθέντες τελικά δεν είχαν καμμία σχέση; Πριν από λίγο πάλι φωτιά στη Σταμάτα, πάλι διαρροή για εμπρηστές. Μιλούν για λαϊκισμό αυτοί οι οποίοι, ενώ είχαμε προαναγγελία των επεισοδίων, δυστυχώς, του φονικού στη Νέα Φιλαδέλφεια, απέδωσαν τις ευθύνες στους αξιωματικούς της Τροχαίας. Μιλούν για λαϊκισμό αυτοί οι οποίοι όταν έγινε η έκρηξη σε αποθήκη πυρομαχικών -πρωτοφανές περιστατικό στα νεότερα πολιτικά και ιστορικά χρονικά της χώρας- είπαν ότι έκαναν ΕΔΕ, ότι φταίνε οι αξιωματικοί.

Και βέβαια, για να συνδέσω και με το σημερινό νομοσχέδιο, μιλούν για λαϊκισμό -έχουν το θράσος να μιλούν για λαϊκισμό- αυτοί που προεκλογικά έλεγαν «θα καταργήσουμε το τέλος επιτηδεύματος, θα μειώσουμε μια σειρά επιβαρύνσεων» με πηχυαίους τίτλους προεκλογικού χαρακτήρα, αλλά σήμερα μας λένε αυτό που με μικρά γράμματα έλεγαν προεκλογικά ότι «όλα αυτά συνδέονται με τους στόχους πάταξης της φοροδιαφυγής». Όμως, οι προεκλογικοί τίτλοι ήταν μια σειρά εξαγγελιών και ελαφρύνσεων από τον κ. Μητσοτάκη.

Εμείς, λοιπόν, απέναντι σε αυτούς που μιλούν για λαϊκισμό αναζητούμε, κυρία Πρόεδρε, την ευθύνη και την ανάληψη ευθύνης. Και σε όσους στην Κυβέρνηση θεωρούν ότι μπορούν να αποποιούνται την ευθύνη μεταθέτοντάς τη σε αξιωματικούς, σε υπαλλήλους και σε όλους τους άλλους πλην των μελών της Κυβέρνησης, εμείς τους υπενθυμίζουμε ότι η ευθύνη είναι αμείλικτη και ανήκει αποκλειστικά σε αυτούς.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΚΩΝΣΤΑΝΤΙΝΟΣ ΤΣΙΑΡΑΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Έχω ήδη δώσει τον λόγο στην κ. Καραγεωργοπούλου, Κοινοβουλευτική Εκπρόσωπο της Πλεύσης Ελευθερίας.

**ΚΩΝΣΤΑΝΤΙΝΟΣ ΤΣΙΑΡΑΣ:** Πολύ γρήγορα μια απάντηση, κυρία Πρόεδρε. Δεν έχω απαντήσει, δεν πρέπει να απαντήσω;

**ΠΡΟΕΔΡΕΥΟΥΣΑ (Όλγα Γεροβασίλη):** Θα απαντήσετε σε λίγο. Είμαστε στον κύκλο των Κοινοβουλευτικών Εκπροσώπων, επομένως δεν χάνεται η σειρά σας.

Ο χρόνος σας, κυρία Καραγεωργοπούλου, με δεδομένο ότι έχει τοποθετηθεί η Πρόεδρος είναι έξι λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κ. Μαμουλάκης είναι Κοινοβουλευτικός Εκπρόσωπος;

**ΠΡΟΕΔΡΕΥΟΥΣΑ (Όλγα Γεροβασίλη):** Έχει αντικατασταθεί για λίγο, ναι.

Ορίστε, κυρία Καραγεωργοπούλου, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ, κυρία Πρόεδρε.

Εγώ θα ήθελα κατ’ αρχάς να θυμίσω ότι η Πλεύση Ελευθερίας καταψηφίζει το εν λόγω νομοσχέδιο και ακροθιγώς θα εστιάσω στον σχολιασμό ορισμένων διατάξεων που αφορούν σε μια εικονική πραγματικότητα που παρουσίασε ο κ. Χατζηδάκης και οι Υφυπουργοί στις συζητήσεις στις επιτροπές.

Πραγματικά, μου κάνει εντύπωση πώς αγνοείτε ότι η περιφέρεια μαστίζεται από πάρα πολλά προβλήματα και ένα από τα βασικά της προβλήματα αφορά και στη μετάβαση των πολιτών και των επιχειρηματιών στα μεγαλύτερα αστικά κέντρα και στις δυσκολίες που αντιμετωπίζουν όλες οι μικρές επιχειρήσεις τις οποίες καλείτε με έναν τρόπο τιμωρητικό να προσαρμοστούν πάρα πολύ σύντομα σε κάποια νέα δεδομένα λόγω της διασύνδεσης των τερματικών POS με τις ταμειακές μηχανές, αγνοώντας ότι και τα ψηφιακά εργαλεία λείπουν και η ψηφιακή κατάρτιση. Κάνετε ότι δεν σας αφορά, παρουσιάζετε ότι αυτό είναι λυμένο, ενώ δεν είναι λυμένο.

Η Ελλάδα ως χώρα αποτελείται κατά το μέγιστο μέρος της από την περιφέρεια. Πώς, λοιπόν, αγνοείτε την έλλειψη πραγματικής ψηφιακής παιδείας των Ελλήνων πολιτών, για την οποία δεν είναι υπεύθυνοι οι Έλληνες πολίτες, είναι υπεύθυνο το ελληνικό κράτος; Πώς, λοιπόν, αγνοείτε ότι δεν υπάρχουν αυτά τα εργαλεία; Και καλείτε όλους αυτούς τους μικρούς επιχειρηματίες πρακτικά και τιμωρητικά να αντεπεξέλθουν στις νέες απαιτήσεις, χωρίς να εγγυάσθε κατ’ αρχήν το πώς θα διαχειριστεί η ΑΑΔΕ όλον αυτόν τον όγκο των τεράστιων δεδομένων. Υπάρχουν τα «error» που συμβαίνουν πάρα πολύ συχνά, υπάρχουν παθογένειες της ίδιας της διαχείρισης της ψηφιακής σας διακυβέρνησης. Ελεύθερη επαγγελματίας είμαι και πλήθος άλλων ανθρώπων καταγγέλλουν διαρκώς το ότι το σύστημα πέφτει.

Άρα όταν αυτές οι πλατφόρμες δυσλειτουργούν ή δεν λειτουργούν, με βάση και τον νέο τεράστιο όγκο δεδομένων τον οποίο καλούνται να διαχειριστούν, πώς, λοιπόν, με το πολύ απλό πρόβλημα που ανακύπτει και πολύ σοβαρό ταυτόχρονα -γιατί τιμωρείτε τον παραβάτη και τον τιμωρείτε με έναν τρόπο εξοντωτικό- εγγυάσθε στον Έλληνα πολίτη ότι με όλες αυτές τις δυσκολίες και με όλη αυτή την πραγματική ζωή που καθημερινά βιώνει ο μικροέμπορος και ο μεγαλύτερος έμπορος θα μπορέσετε πραγματικά να ανταπεξέλθετε στη νέα κατάσταση της νομοθεσίας με την ίση μεταχείριση των πολιτών; Και πραγματικά, πώς οι Έλληνες πολίτες θα μπορέσουν να το διαχειριστούν όλο αυτό;

Η πολιτεία θα πρέπει να είναι πολύ προσεκτική στην επιβολή των προστίμων. Μιλάμε για τεράστια πρόστιμα τα οποία θα κληθούν οι πολίτες μέσα από αυτό το πρίσμα των δυσκολιών να πληρώνουν, εξοντώνοντας στην πραγματικότητα την επιχειρηματικότητα. Θα τους αναγκάσετε σε ατέρμονους δικαστικούς αγώνες, θα προβούν σε διαιτησία. Θα πρέπει στο πλαίσιο της διοικητικής δίκης να προκαταβάλουν τεράστια ποσά μέχρι να συμβεί να δικαιωθούν κάποιες φορές. Όλα αυτά, λοιπόν, τα παραγνωρίζετε και όλα αυτά αποτελούν βασικά σημεία που έχει κανείς να αντιλέξει σε όλη αυτή την εικονική πραγματικότητα που έχετε διαχειριστεί με το εν λόγω νομοσχέδιο.

Όσον αφορά την ανταλλαγή πληροφοριών και τους μεικτούς ελέγχους σε άλλο σημείο του νομοσχεδίου, αυτό το μέτρο ανασύρει στη μνήμη μνημονιακές μεθοδεύσεις. Ειδικά τα κράτη-μέλη του ευρωπαϊκού Νότου κινδυνεύουν να μπουν σε θέση απολογίας προς τους ισχυρούς του βόρειου ευρωπαϊκού τόξου με κριτήρια που δημιουργούν ανασφάλεια και φόβους ως προς τις πραγματικές προθέσεις των ισχυρών εταίρων.

Ειδικά σχετικά με το άρθρο 3, με αφορμή τη διάταξη ότι οι πληροφορίες μπορούν να χρησιμοποιούνται εκεί για την εκτίμηση και επιβολή άλλων φόρων και δασμών ή για την εκτίμηση και επιβολή υποχρεωτικών εισφορών κοινωνικής ασφάλισης, αναρωτιέται κανείς αν ο απώτερος στόχος είναι η χρήση της εν λόγω οδηγίας ως εφαλτήριο μιας νέας επιβολής μέτρων και οικονομικών υποχρεώσεων σε βάρος των Ελλήνων πολιτών με την επέκταση του λόγου και της κρίσης περί των υποχρεωτικών εισφορών της κοινωνικής τους ασφάλισης ακόμα και στους ξένους εταίρους.

Σε κάθε περίπτωση, ο χρόνος προσαρμογής της οδηγίας στο εθνικό δικαιικό σύστημα δεν κρίνεται επαρκής και ικανός για την πλήρη ανάλυση των συνεπειών των ρυθμίσεων που διαλαμβάνει.

Άξιο παρατήρησης, επίσης, είναι γιατί δεν περιορίζεται η χρήση των πληροφοριών για την εκτίμηση και την επιβολή άλλων φόρων και δασμών που καλύπτονται από το άρθρο 296 του ν.4072/2012. Είναι το άρθρο 2 της οδηγίας 2010/24 του Συμβουλίου της 16ης Μαρτίου 2010 «περί αμοιβαίας συνδρομής για την είσπραξη απαιτήσεων σχετικών με φόρους, δασμούς και άλλα μέτρα». Όμως, προστίθεται «και χρησιμοποίηση για την εκτίμηση και επιβολή υποχρεωτικών εισφορών κοινωνικής ασφάλισης», που είναι μία κατ’ εξοχήν αρμοδιότητα κάθε κράτους-μέλους.

Στο κεφάλαιο περί ΤΑΙΠΕΔ καταψηφίζουμε τη με συνοπτικές διαδικασίες συρρίκνωση του χρόνου ελέγχου προσυμβατικών υποχρεώσεων και αύξηση του χρηματικού ποσού ως ορίου εξέτασης προϋποθέσεων για την εκποίηση δημόσιας περιουσίας ή άλλως περιουσίας των Ελλήνων πολιτών στο πλαίσιο της μνημονιακής πολιτικής του κυβερνώντος κόμματος που η Πλεύση Ελευθερίας έχει καταδικάσει συνολικά ως πολιτική, σε σχέση με τον γενικό ρόλο του ΤΑΙΠΕΔ και του Υπερταμείου.

Κλείνοντας, σε σχέση με την επαναλαμβανόμενη ρήση του Υπουργού των Οικονομικών ότι η σοβαρή δημοσιονομική πολιτική είναι φιλολαϊκή πολιτική, όπως κατ’ επανάληψη έχει ακουστεί στο ελληνικό Κοινοβούλιο από τον κ. Χατζηδάκη, αλλά και όπως δήλωσε στη χθεσινή κυριακάτικη εφημερίδα της «ΚΑΘΗΜΕΡΙΝΗΣ», θα ήθελα στο πλαίσιο της παραπάνω ανάλυσης σε σημεία των υπό ψήφιση διατάξεων, αλλά και επί του περιεχομένου του εν λόγω νομοσχεδίου εν συνόλω ως πνεύμα και πολιτική που εκφράζει, να υπενθυμίσω στον κύριο Υπουργό ότι η εξουσία που ασκείται διά της Ανεξάρτητης Αρχής Δημοσίων Εσόδων απονέμεται από την έννομη τάξη που διέπεται από τη θεμελιώδη αρχή της ενότητας.

Η θεμελιώδης αρχή υπέρ της ενότητας της έννομης τάξης άγει στο συμπέρασμα ότι εφόσον η απονεμόμενη εξουσία είναι μία, οι περισσότερες διατάξεις πρέπει να θεωρηθούν ως διαφορετικές θεμελιώσεις της ίδιας αξίωσης. Άρα στο βαθμό που υπάρχει πραγματική ζημία του δημοσίου από φοροδιαφυγή η ευθύνη που απορρέει μπορεί να θεμελιώνεται σε περισσότερες διατάξεις που δεν καταργούνται με την ενσωμάτωση μιας οδηγίας με ασαφή, αβέβαιο τρόπο ως προς την προσαρμογή των πολιτών, γεγονός που αναιρεί το δήθεν φιλολαϊκό χαρακτήρα των μέτρων.

Υποκριτικά και μόνο μπορεί κανείς να θεωρεί ότι είναι φιλολαϊκή η πολιτική, όταν η επιστήμη της τεχνητής νοημοσύνης δεν επιδέχεται ακόμα μέσον απόδειξης των πορισμάτων που εξάγονται από τους ελέγχους. Ακόμη κι αν υποθέσει κανείς ότι μπορεί να παραγάγει εν προκειμένω η ΑΑΔΕ έναν ικανό όγκο αποδείξεων, αυτό από μόνο του δεν συνιστά δίκαιο για τον πολύ απλό λόγο ότι συγκεντρώνει όλες τις εξουσίες ως το όργανο που διαθέτει την πλατφόρμα, το λογισμικό και τον έλεγχο του αλγορίθμου. Η άποψή μας είναι ότι απαιτείται περισσότερος χρόνος, καταλληλότεροι, δικαιότεροι τρόποι αντιμετώπισης της φοροδιαφυγής με εργαλεία προσβάσιμα στη χρήση και στην απόδειξη σε όλους. Αυτή είναι η πραγματική φιλολαϊκή πολιτική που αναγνωρίζει την κατάσταση όλων των φορολογούμενων με τις ειδικότερες κατηγορίες προβλημάτων που τους αφορούν, πολιτική που δεν τείνει να δημιουργεί συγκρούσεις ανάμεσα σε μια ελίτ υπερανθρώπων ενισχυμένων με αλγορίθμους και μια τεράστια υποτελή τάξη ανίσχυρων homo sapiens.

Σε κάθε περίπτωση η χρήση της τεχνολογίας για τη ρύθμιση της οικονομίας είναι αποδεκτή, αρκεί να μην αποσκοπεί στη χειραγώγηση και στον έλεγχο της κοινωνίας των Ελλήνων και μάλιστα υπό το βλέμμα, τον πρόσθετο έλεγχο και τις κατευθύνσεις ξένων κέντρων.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΚΩΝΣΤΑΝΤΙΝΟΣ ΤΣΙΑΡΑΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε τον λόγο για δύο λεπτά.

**ΚΩΝΣΤΑΝΤΙΝΟΣ ΤΣΙΑΡΑΣ:** Θα είμαι πολύ σύντομος, κυρία Πρόεδρε. Σας ευχαριστώ πολύ.

Κύριε Μαμουλάκη, το γεγονός ότι προσπαθήσατε να φέρετε στη συζήτηση και άλλους φορείς δείχνει τη δυσκολία στην οποία βρίσκεστε. Και το λέω γιατί αν θέλετε να σας απαντήσει κάποιος για τα ΕΛΠΕ αυτή τη στιγμή, προφανώς έχετε το δικαίωμα και τη δυνατότητα να κάνετε τον κοινοβουλευτικό έλεγχο και να μάθετε ακριβώς τι συμβαίνει και τι δεν συμβαίνει. Αυτή τη στιγμή συζητάμε για συγκεκριμένα πράγματα στο νομοσχέδιο και οι συγκεκριμένες κατευθύνσεις νομίζω ότι είναι περισσότερο από σαφείς. Με άλλα λόγια το ΤΑΙΠΕΔ μέσα από τη συγκεκριμένη νομοθετική πρωτοβουλία διασφαλίζει το μεγαλύτερο δυνατό αντάλλαγμα από την αξιοποίηση των μετοχών. Αυτός είναι ο στόχος και βεβαίως μέσα από θεσμικούς φορείς οι οποίοι είναι κατά βάση εξειδικευμένοι στα χρηματοδοτικά προϊόντα και στις χρηματοπιστωτικές συναλλαγές.

Από κει και πέρα είναι κατανοητό ότι υπάρχει δυσκολία, αφ’ ενός μεν γιατί ξέρετε και τη δική σας πορεία ως κυβερνητικού κόμματος και τη σχέση σας με το ΤΑΙΠΕΔ και όλα αυτά τα οποία με καμμία ευκολία δεν θα μπορούσατε σήμερα να υποστηρίξετε.

Δεν είναι εδώ ο κ. Κατρίνης, αλλά θέλω να επαναλάβω αυτά τα οποία μάλλον δεν άκουσε καλά κατά τη διάρκεια της ομιλίας μου από το βήμα του Κοινοβουλίου.

Η προσπάθεια που έχει γίνει τα τελευταία δύο χρόνια, κυρίες και κύριοι συνάδελφοι, στην κατεύθυνση της οργάνωσης όλων των υπηρεσιών προκειμένου να αντιμετωπιστεί η κλιματική κρίση είναι πραγματικά πρωτόγνωρη. Και είναι πρωτόγνωρη γιατί επιτέλους για πρώτη φορά υπάρχει ένα ενιαίο Υπουργείο, ένας ενιαίος φορέας, ο οποίος έρχεται να αντιμετωπίσει κάθε αντίστοιχη πρόκληση με κατά γενική ομολογία ικανοποιητικό τρόπο.

Μην ξεχνάμε τι έγινε με τις πυρκαγιές της Εύβοιας δύο χρόνια πριν, όταν μετά από δύο χρόνια ερχόμαστε να εγκαινιάσουμε την εκ νέου λειτουργία του Δασικού Χωριού, αλλά βεβαίως και όλα αυτά τα μέτρα τα οποία είχαν ληφθεί προκειμένου να υποστηριχθεί η τοπική οικονομία της Εύβοιας.

Μην ξεχνάμε επίσης τον τρόπο με τον οποίο αντιμετωπίστηκαν πολλές άλλες μεγάλες κρίσεις, η πλημμύρα του «Ιανού» και οι σεισμοί σε πολλά και διαφορετικά μέρη της Ελλάδας.

Νομίζω ότι όλα αυτά στην πραγματικότητα αποδεικνύουν ότι επιτέλους έπρεπε να δημιουργηθεί μια δομή και αυτή είναι έργο, αποτέλεσμα και επιλογή αυτού του Πρωθυπουργού, του Κυριάκου Μητσοτάκη, και αυτής της Κυβέρνησης.

Τώρα, αν θέλετε να κάνω και μια σύγκριση σε σχέση με τα μέσα που είχαμε το 2019 και τα μέσα που διαθέτουμε το 2023, σας διαβεβαιώνω ότι και αυτή η σύγκριση θα είναι μία ακόμη απόδειξη και σε ό,τι αφορά τον αριθμό των εναέριων μέσων και σε ό,τι αφορά τον αριθμό των πυροσβεστικών οχημάτων και σε ό,τι αφορά τον πραγματικό αριθμό των πυροσβεστών, μονίμων και εποχικών, οι οποίοι προσπαθούν να τα αντιμετωπίσουν αυτή την κρίση και αυτά τα προβλήματα.

Όμως θα σας ρωτήσω για άλλη μια φορά: Χώρες σοβαρές, όπως είναι ο Καναδάς -αφήστε τις Ηνωμένες Πολιτείες, σε κάποιους προκαλούν «αλλεργία»-, η Ισπανία, η Ιταλία, η Αυστραλία, που δεν μπορούν να αντιμετωπίσουν για εβδομάδες και για μήνες πυρκαγιές, πιστεύετε ότι δεν θέλουν να αντιμετωπίσουν το συγκεκριμένο ζήτημα; Αγνοεί κανείς ότι έγινε μια τεράστια καταστροφή οικολογική και όχι μόνο; Προφανώς όχι. Κανείς δεν το αγνοεί αυτό. Είμαστε εδώ όμως προκειμένου -και αυτή ήταν η πρόταση-έκκληση του Πρωθυπουργού κατά τη διάρκεια της προ ημερησίας συζήτησης- να συνεργαστούμε και να βρούμε από κοινού λύσεις να αντιμετωπίσουμε ένα ζήτημα με το οποίο θα βρεθούμε όλο και συχνότερα στο μέλλον αντιμέτωποι. Αυτό είναι το μεγάλο θέμα που πρέπει κανείς να δει.

Όταν κανείς κάνει κριτική, κυρίες και κύριοι συνάδελφοι, χωρίς στην πραγματικότητα να προτείνει, όταν ανέξοδα με μια υπεραπλούστευση μπορεί να λέει οτιδήποτε για οτιδήποτε, προφανώς αυτό δεν διαφέρει πολύ από τον λαϊκισμό. Και το λέω όχι με την έννοια να ερεθίσω ή να δημιουργήσω -εντός εισαγωγικών- αρνητικά συναισθήματα αυτή τη στιγμή στους αξιότιμους συναδέλφους της Αντιπολίτευσης, αλλά γιατί ακριβώς είμαι από αυτούς που πιστεύουν ότι υπάρχουν επιτέλους και ορισμένα ζητήματα για τα οποία το πολιτικό σύστημα πρέπει να συνεργαστεί, διότι δεν αφορούν μόνο τον χρόνο της ζωής μιας κυβέρνησης ούτε τον χρόνο της ζωής ενός υπουργικού συμβουλίου, αλλά θα είναι ζητήματα τα οποία θα τα βρούμε μπροστά μας τα πολλά επόμενα χρόνια.

Ας δούμε με σοβαρότητα και ευθύνη αυτά που πρέπει να κάνουμε και είναι βέβαιο ότι και οι Έλληνες πολίτες θα μας το πιστώσουν αναλόγως.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Απόστολος Βεσυρόπουλος, Βουλευτής της Νέας Δημοκρατίας, ο οποίος έχει τον λόγο για επτά λεπτά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, το γεγονός ότι σήμερα έρχεται προς συζήτηση και ψήφιση στη Βουλή ένα σημαντικό νομοσχέδιο στην κατεύθυνση του περιορισμού της φοροδιαφυγής αποτελεί ιδιαίτερη ηθική ικανοποίηση σε προσωπικό επίπεδο.

Πρόκειται για ένα νομοσχέδιο για το οποίο υπήρξε προετοιμασία και προεργασία την προηγούμενη τετραετία προκειμένου να ενσωματωθεί στην εθνική νομοθεσία με τον πλέον άρτιο τρόπο η ευρωπαϊκή οδηγία 2021/514 του Συμβουλίου της 22ας Μαρτίου 2021. Με την ενσωμάτωση των διατάξεων της οδηγίας αυτής ουσιαστικά επικαιροποιείται και εναρμονίζεται πλήρως η εθνική νομοθεσία με την αντίστοιχη της Ευρωπαϊκής Ένωσης, ώστε να ελέγχονται με μεγαλύτερη ακρίβεια, ταχύτητα και αποτελεσματικότητα οι συναλλαγές στις σύγχρονες ψηφιακές πλατφόρμες.

Το νομοσχέδιο που συζητάμε σήμερα, στοχεύει στον εντοπισμό αδήλωτων εισοδημάτων και στον περιορισμό της φοροδιαφυγής από τις συναλλαγές που διεξάγονται μέσω των ψηφιακών πλατφορμών. Ουσιαστικά τα δεδομένα που θα συλλέγονται από τις ψηφιακές πλατφόρμες θα χρησιμοποιούνται για τη διασταύρωση στοιχείων, την εκτίμηση και την επιβολή κάθε είδους φόρων, δασμών ή εισφορών κοινωνικής ασφάλισης.

Με τις νέες διατάξεις που περιλαμβάνονται στο νομοσχέδιο ενισχύεται η συνεργασία μεταξύ των φορολογικών αρχών των χωρών - μελών της Ευρωπαϊκής Ένωσης και διευκολύνονται οι έλεγχοι για τον εντοπισμό εισοδημάτων που αποκτώνται μέσω των ψηφιακών πλατφορμών. Μάλιστα για πρώτη φορά οι ψηφιακές πλατφόρμες υποχρεούνται να συλλέγουν στοιχεία από τους πωλητές ή εκμισθωτές και να διαβιβάζουν τα στοιχεία αυτά στις φορολογικές αρχές. Στο πλαίσιο αυτό η ΑΑΔΕ θα συλλέγει τα δεδομένα των συναλλαγών που θα πραγματοποιούν οι χρήστες των πλατφορμών, θα μπορεί να προβαίνει σε διασταυρώσεις στοιχείων, ενώ προβλέπεται και η δυνατότητα ταυτόχρονων ελέγχων με τις φορολογικές αρχές των άλλων κρατών - μελών της Ευρωπαϊκής Ένωσης.

Όπως γίνεται ευρέως αντιληπτό, με βάση τις διατάξεις της προς ενσωμάτωση οδηγίας βελτιώνεται σημαντικά η διαδικασία ανταλλαγής πληροφοριών, καθώς και η αποτελεσματικότητα της συνεργασίας ανάμεσα στις φορολογικές αρχές των κρατών - μελών της Ευρωπαϊκής Ένωσης στον τομέα της φορολογίας εισοδήματος, του φόρου προστιθέμενης αξίας και των λοιπών έμμεσων φόρων.

Ουσιαστικά θεσπίζονται υποχρεώσεις στους διαχειριστές πλατφορμών της οικονομίας του διαμοιρασμού οι οποίοι υποχρεούνται πλέον να συλλέγουν και να μεταβιβάζουν στις φορολογικές αρχές δεδομένα σχετικά με τους πωλητές που αξιοποιούν τις πλατφόρμες για να δραστηριοποιούνται σε τομείς όπως μίσθωση ακίνητης περιουσίας, συμπεριλαμβανομένων των ακινήτων κατοικίας, εμπορικών ακινήτων, καθώς και κάθε άλλη ακίνητη περιουσία και χώρων στάθμευσης, μίσθωση οποιουδήποτε μέσου μεταφοράς, παροχή προσωπικών υπηρεσιών και πώληση αγαθών.

Με τον τρόπο αυτό στοχεύουμε στον περιορισμό της φοροδιαφυγής και της φοροαποφυγής και στην αποσαφήνιση με απόλυτη σαφήνεια της φορολογητέας ύλης σε ό,τι αφορά τον φόρο εισοδήματος, στον ΦΠΑ και στους λοιπούς έμμεσους φόρους.

Θεσπίζεται δηλαδή ένα νέο και αποτελεσματικό θεσμικό πλαίσιο με ρυθμίσεις που προβλέπουν πρώτον, την αυτόματη ανταλλαγή δεδομένων για τις συναλλαγές που πραγματοποιούνται στις ψηφιακές πλατφόρμες με τις φορολογικές αρχές των χωρών της Ευρωπαϊκής Ένωσης. Στα δεδομένα που διαβιβάζονται περιλαμβάνονται το όνομα, η διεύθυνση, ο ΑΦΜ, το IBAN του τραπεζικού λογαριασμού του πωλητή, το εισόδημα που εισπράχθηκε, προμήθειες, αμοιβές και φόροι που καταβλήθηκαν, η διεύθυνση του ακινήτου, οι ημέρες μίσθωσης και άλλα. Με τον τρόπο αυτό θα μπορούν να διασταυρώνονται τα εισοδήματα που δήλωσαν οι πωλητές με εκείνα που καταγράφηκαν από τις πλατφόρμες.

Δεύτερον, θεσπίζεται η δυνατότητα κοινών ή και ταυτόχρονων φορολογικών ελέγχων από περισσότερες φορολογικές αρχές. Οι υπάλληλοι ξένων φορολογικών αρχών θα έχουν πλέον τη δυνατότητα να εξετάζουν φακέλους και να διενεργούν συνεντεύξεις στην Ελλάδα, ενώ αντίστοιχα δικαιώματα προβλέπεται και για τους ελεγκτές της ΑΑΔΕ στο εξωτερικό.

Τρίτον, προβλέπονται αυστηρές ποινές σε περίπτωση μη συμμόρφωσης τόσο για τις ψηφιακές πλατφόρμες όσο και για τους πωλητές. Συγκεκριμένα για τις ψηφιακές πλατφόρμες που δεν υποβάλλουν πληροφορίες ή υποβάλλουν ανακριβείς ή ελλιπείς πληροφορίες και αρνούνται να συνεργαστούν με τη φορολογική διοίκηση, θεσπίζονται πρόστιμα που μπορούν να φτάσουν και τις 500.000 ευρώ, ενώ αν υπάρξει ανάλογη συμπεριφορά και υποτροπή εντός μίας πενταετίας τα πρόστιμα αυτά διπλασιάζονται, ενώ αν εντοπιστεί παράβαση για τρίτη φορά, ανεξάρτητα από τον χρόνο τέλεσής της, τότε τα πρόστιμα τετραπλασιάζονται. Μάλιστα για τις περιπτώσεις άρνησης συνεργασίας, διακοπή της πρόσβασης στους ιστότοπους των ψηφιακών πλατφορμών.

Για τους πωλητές υπηρεσιών ή αγαθών που δεν παρέχουν τα απαιτούμενα στοιχεία στις ψηφιακές πλατφόρμες προβλέπεται το κλείσιμο του λογαριασμού τους και η παρακράτηση των πληρωμών.

Κυρίες και κύριοι συνάδελφοι, στο νομοσχέδιο που συζητάμε σήμερα περιλαμβάνονται επίσης ρυθμίσεις με τις οποίες ξεκινά η διαδικασία διασύνδεσης των POS και άλλων αντίστοιχων μηχανημάτων με την ΑΑΔΕ. Ειδικότερα θεσπίζεται υποχρέωση των παρόχων υπηρεσιών πληρωμών μέσω κάρτας να συμμορφώνονται προς τις απαιτήσεις λειτουργίας και διασύνδεσης των POS με την Ανεξάρτητη Αρχή Δημοσίων Εσόδων.

Αντίστοιχα θεσπίζεται υποχρέωση των επιχειρήσεων να χρησιμοποιούν POS που θα πληρούν τις προϋποθέσεις αυτές. Μάλιστα προβλέπεται η υποβολή δήλωσης συμμόρφωσης από την πλευρά των παρόχων, η οποία θα δημοσιοποιείται στον ιστότοπο της Ανεξάρτητης Αρχής Δημοσίων Εσόδων.

Η υιοθέτηση των τεχνικών αυτών ρυθμίσεων αποτελεί απαραίτητη προϋπόθεση για τη διασύνδεση των POS με τις ταμειακές μηχανές και εντάσσεται στο συνολικότερο σχέδιο της Κυβέρνησης του Κυριάκου Μητσοτάκη για την αξιοποίηση σύγχρονων τεχνολογικών εργαλείων στο πλαίσιο αντιμετώπισης της φοροδιαφυγής.

Επίσης στο νομοσχέδιο προβλέπονται μεταξύ άλλων διατάξεις, όπως η παράταση έως τις 31 Οκτωβρίου 2023 της προθεσμίας δήλωσης απόδοσης και της καταβολής του τέλους παρεπιδημούντων για το 2022 και για τους μήνες Ιανουάριο ως Σεπτέμβριο του 2023, η επέκταση της ρύθμισης που προβλέπει την παρακράτηση 10% των αποδόσεων υπέρ τρίτων ως δημοσίων εσόδων έως και τις 31 Δεκεμβρίου του 2027, καθώς και σειρά ρυθμίσεων με τις οποίες εκσυγχρονίζεται το πλαίσιο για τη διαχείριση κινητών αξιών του ΤΑΙΠΕΔ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κυρία Πρόεδρε.

Κυρίες και κύριοι συνάδελφοι, το συγκεκριμένο θεσμικό πλαίσιο που εισάγει η Κυβέρνηση του Κυριάκου Μητσοτάκη στοχεύει στην ενίσχυση της διαφάνειας των συναλλαγών και τον περαιτέρω περιορισμό της φοροδιαφυγής. Αποτελεί συνέχεια του μεταρρυθμιστικού έργου της προηγούμενης τετραετίας που οδήγησε σε σημαντικό περιορισμό της φοροδιαφυγής.

Η Κυβέρνηση του Κυριάκου Μητσοτάκη συνεχίζει στον δρόμο των αλλαγών και των μεταρρυθμίσεων, έναν δρόμο που επέλεξαν για ακόμη μία φορά με την ψήφο τους οι Έλληνες πολίτες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Νεοκλής Κρητικός, Βουλευτής της Νέας Δημοκρατίας.

**ΝΕΟΚΛΗΣ ΚΡΗΤΙΚΟΣ:** Κυρία Πρόεδρε, κύριοι Υπουργοί, κυρίες και κύριοι συνάδελφοι, το υπό συζήτηση σχέδιο νόμου επιδιώκει σημαντικούς στόχους. Πρώτα απ’ όλα, επιδιώκει τη βελτίωση της διαδικασίας ανταλλαγής πληροφοριών, ώστε να καταστεί αποτελεσματικότερη η συνεργασία μεταξύ των φορολογικών αρχών των κρατών μελών της Ευρωπαϊκής Ένωσης στον τομέα της φορολογίας εισοδήματος, του φόρου προστιθέμενης αξίας και των υπόλοιπων έμμεσων φόρων.

Η φορολογική συνεργασία καθίσταται αποτελεσματικότερη με την καθιέρωση κοινών ελέγχων εκ μέρους των ελληνικών αρχών και των αρχών των υπολοίπων κρατών μελών της Ευρωπαϊκής Ένωσης, αλλά και με την επιβολή υποχρεώσεων στους φορείς εκμετάλλευσης πλατφορμών για την παροχή στοιχείων που είναι απαραίτητα για τη διαπίστωση της φορολογητέας ύλης. Βεβαίως, παράλληλα διασφαλίζεται πως αυτές οι διαδικασίες διενεργούνται με απόλυτο σεβασμό και προστασία των δεδομένων προσωπικού χαρακτήρα.

Στο ίδιο πλαίσιο επιδιώκεται η καταπολέμηση της φοροδιαφυγής μέσω νέων και συμπληρωματικών ρυθμίσεων στον κώδικα φορολογικής διαδικασίας, για τη διασύνδεση των τερματικών ηλεκτρονικής μεταφοράς κεφαλαίων με τη φορολογική διοίκηση.

Με άλλες διατάξεις του σχεδίου νόμου επιλύονται τεχνικά ζητήματα που τίθενται εν όψει της κατάρτισης του κρατικού προϋπολογισμού για την επόμενη χρονιά.

Τέλος, σκοπείται η αποτελεσματικότερη αξιοποίηση των κινητών αξιών του Ταμείου Αξιοποίησης Ιδιωτικής Περιουσίας του δημοσίου ώστε να είναι δυνατή η αποδοτική και με επίκαιρους όρους αξιοποίησή τους σε ρυθμιζόμενες αγορές.

Τώρα λίγο πιο αναλυτικά όσον αφορά τις φορολογικές διατάξεις.

Με τις προτεινόμενες ρυθμίσεις οι πλατφόρμες της οικονομίας του διαμοιρασμού υποχρεώνονται να συνεργάζονται πλέον με τις φορολογικές αρχές και να παρέχουν πληροφορίες για τα εισοδήματα που αποκτώνται. Πρόκειται για εισοδήματα σημαντικού ύψους, τα οποία προέρχονται από τη μίσθωση κατοικιών, εμπορικών καταστημάτων και χώρων στάθμευσης, αλλά επίσης προέρχονται και από την παροχή προσωπικών υπηρεσιών και την πώληση αγαθών. Προφανής στόχος αποτελεί η αποκάλυψη και τελικά πραγματική φορολόγηση των αδήλωτων εισοδημάτων.

Επίσης οι ίδιες οι συναλλαγές που διεξάγονται μέσω των πλατφορμών πλέον θα ελέγχονται. Τα δεδομένα από τις πλατφόρμες θα αξιοποιούνται από τις αρμόδιες αρχές για την εκτίμηση και επιβολή κάθε είδους έμμεσων φόρων, αλλά και εισφορών κοινωνικής ασφάλισης. Συνεπώς πρόκειται για διατάξεις που καταπολεμούν πολύπλευρα τη φοροδιαφυγή.

Τώρα όσον αφορά τις διατάξεις για το ΤΑΙΠΕΔ, με αυτές εκσυγχρονίζεται το πλαίσιο για τη διαχείριση των κινητών αξιών του ταμείου. Το υπό συζήτηση σχέδιο νόμου δίνει τη δυνατότητα στο ΤΑΙΠΕΔ να συνάπτει συμβάσεις αναδοχής κινητών αξιών για τα ομόλογα τα οποία εισάγονται στο Χρηματιστήριο. Οι συμβάσεις αναδοχής συνάπτονται με πιστωτικά ιδρύματα, τα οποία στη συνέχεια διαθέτουν τις κινητές αξίες στο Χρηματιστήριο. Μάλιστα οι ανάδοχοι μπορούν να αξιοποιήσουν τον μηχανισμό σταθεροποίησης των τιμών ώστε να είναι δυνατές οι απαραίτητες διορθωτικές κινήσεις για τη στήριξη στις τιμές των κινητών αξιών.

Βεβαίως, με τη στήριξη αυτή των τιμών το ΤΑΙΠΕΔ βεβαίως, όπως είπα, θα είναι σε θέση να λάβει το μεγαλύτερο και καλύτερο δυνατό αντάλλαγμα από την αξιοποίηση των μετοχών.

Σημαντική επίσης είναι η προτεινόμενη διάταξη του άρθρου 34, με την οποία προβλέπεται ότι η γνωμοδότηση για το δίκαιο και εύλογο της συναλλαγής θα διενεργείται από πιστωτικά ιδρύματα ή από επενδυτικούς φορείς, δηλαδή από θεσμούς που είναι εξειδικευμένοι στις χρηματιστηριακές συναλλαγές. Η διάταξη αυτή διασφαλίζει και πάλι την αξιοποίηση της περιουσίας του ΤΑΙΠΕΔ κατά το βέλτιστο δυνατό τρόπο.

Πάλι στο σημείο αυτό θα ήθελα να σταθώ στο άρθρο 35 του σχεδίου νόμου το οποίο συζητήσαμε αρκετά κατά τη διάρκεια των συνεδριάσεων μας στη Διαρκή Επιτροπή Οικονομικών Υποθέσεων. Με τη διάταξη αυτή προβλέπεται αλλαγή στο σύστημα του ελέγχου που ισχύει για τις χρηματιστηριακές συναλλαγές, τον προσυμβατικό έλεγχο αυτών των συναλλαγών, αλλά και τις συναλλαγές του ΤΑΙΠΕΔ. Πλέον προβλέπεται ότι ο προσυμβατικός έλεγχος ασκείται από κλιμάκιο του Ελεγκτικού Συνεδρίου και επομένως εναρμονίζεται το καθεστώς με όσα ισχύουν για τους ελέγχους του δημοσίου και των νομικών προσώπων δημοσίου δικαίου.

Σχετικά με τις διατάξεις αυτές θεωρώ ότι είναι πολύ σημαντικό το από 31ης Αυγούστου έγγραφο της Ένωσης Δικαστικών Λειτουργών του Ελεγκτικού Συνεδρίου με το οποίο έθεσαν υπ’ όψιν μας τις παρατηρήσεις τους. Είναι αξιοσημείωτο ότι οι αρμόδιοι δικαστές αναγνωρίζουν πως δεν επιβάλλεται από το Σύνταγμα ο προηγούμενος έλεγχος των συμβάσεων διάθεσης μετοχών.

Αποτελεί, λοιπόν, επιλογή της Κυβέρνησης της Νέας Δημοκρατίας να καθιερώσει τον έλεγχο των εν λόγω συμβάσεων με απόλυτη προσήλωση στο αίτημα των πολιτών για διαφάνεια στη διαχείριση της δημόσιας περιουσίας.

Περαιτέρω, η ρύθμιση του σχεδίου νόμου για την εφεξής ανάθεση σε κλιμάκιο του Ελεγκτικού Συνεδρίου και τη διεξαγωγή του σύμφωνα με όσα γενικώς ισχύουν για τον προσυμβατικό έλεγχο, συνιστά παράδειγμα υγιούς συνομιλίας μεταξύ αφενός της νομοθετικής και εκτελεστικής και αφ’ ετέρου της δικαστικής εξουσίας. Συνεπώς αποτελεί μία ακόμα έμπρακτη απόδειξη της δέσμευσης της Νέας Δημοκρατίας για σεβασμό των θεσμών και των δημοκρατικών διαδικασιών.

Κυρίες και κύριοι συνάδελφοι, το υπό συζήτηση σχέδιο νόμου αφ’ ενός ενισχύει την αποδοτικότητα των φορολογικών μηχανισμών και αφ’ ετέρου αποδίδει σημαντικές αναπτυξιακές δυνατότητες στο ΤΑΙΠΕΔ. Πρόκειται για ένα νομοθέτημα που κινείται σε εξαιρετικά θετική κατεύθυνση και γι’ αυτό κι εγώ σας καλώ με τη σειρά μου να το υπερψηφίσουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Επόμενη ομιλήτρια είναι η κ. Χριστίνα Σταρακά από το ΠΑΣΟΚ - Κίνημα Αλλαγής. Θα ακολουθήσει ο κ. Παύλος Γερουλάνος και στη συνέχεια ο κ. Αλέξανδρος Μαρκογιαννάκης.

Ορίστε, κυρία συνάδελφε.

**ΧΡΙΣΤΙΝΑ ΣΤΑΡΑΚΑ:** Ευχαριστώ, κυρία Πρόεδρε.

Κυρίες και κύριοι συνάδελφοι, τις τελευταίες μέρες η Κυβέρνηση καταβάλλει αγωνιώδεις -θα έλεγα- προσπάθειες προκειμένου να κατευθύνει τα φώτα της δημοσιότητας, αλλά και της κριτικής μακριά από τις τεράστιες ευθύνες της στην τραγική διαχείριση των δασικών πυρκαγιών. Ο ίδιος μάλιστα ο Πρωθυπουργός έφτασε στο σημείο να κάνει μια ατυχέστατη -κατά την άποψή μας- σύγκριση, λέγοντας ότι η απόδοση της οικονομίας μπορεί να αντισταθμίσει το σκοτεινό κλίμα των πυρκαγιών. Η παράταξη που παραδίδει, ως συνήθως τουλάχιστον, καμένη γη θέλει πάλι να σβήσει από την ιστορική μνήμη το γεγονός ότι ευθύνεται και για τη χρεοκοπία της χώρας με τη διαχείριση που έκανε την περίοδο 2004 - 2009.

Ο ιστορικός του μέλλοντος βέβαια θα αποτιμήσει τη συμβολή της κάθε παράταξης στην πορεία της χώρας, τόσο τη δική σας, κύριοι της Κυβέρνησης, όσο και της δικής μας παράταξης που μόλις χτες είχε γενέθλια για τα σαράντα εννέα χρόνια από την ίδρυσή της με μια προσφορά συμβολής στη βιώσιμη ανάπτυξη και στην ισχυροποίηση του τόπου, αλλά και στην ισότιμη άνοδο του βιοτικού επιπέδου της κάθε Ελληνίδας και του κάθε Έλληνα.

Εάν υπάρχει μια πολιτική που πραγματικά αποτυπώνει τη δίκαιη κατανομή των βαρών και την ισότιμη άνοδο του βιοτικού επιπέδου των πολιτών, δεν είναι άλλη από τη φορολογική πολιτική.

Φέρνετε, λοιπόν, σήμερα στην Ολομέλεια της Βουλής την ενσωμάτωση μιας σημαντικής ευρωπαϊκής οδηγίας για τη βελτίωση της διοικητικής συνεργασίας μεταξύ των κρατών-μελών της Ένωσης στον τομέα της φορολογίας, μια οδηγία που προφανώς την υπερψηφίζουμε, όπως ανέπτυξε ο αρμόδιος εισηγητής μας Πάρις Κουκουλόπουλος στην επιτροπή.

Το βασικό ερώτημα, κυρίες και κύριοι συνάδελφοι, είναι πέραν από την ενσωμάτωση και τον τυπικό εξευρωπαϊσμό της δημόσιας διοίκησης, κατά πόσο όντως εφαρμόζονται στην πράξη όλα αυτά και κατά πόσο υπάρχει ισχυρή πολιτική βούληση να προωθηθούν αυτές οι διατάξεις και να μην μπαίνουν εμπόδια και προσκόμματα.

Γι’ αυτό, λοιπόν, ζητήσαμε να έρθει και η ΑΑΔΕ στην ακρόαση φορέων ενώπιον της επιτροπής, για να μάθουμε τον πραγματικό βαθμό υλοποίησης στην πράξη της ενσωμάτωσης τού ήδη υφιστάμενου νομικού πλαισίου, ένα νομικό πλαίσιο για τη συνεργασία μεταξύ φορολογικών αρχών που έχει τεθεί σε λειτουργία ήδη με τον ν.4170/2013. Δεν είναι, δηλαδή, να λέμε απλά ότι ψηφίσαμε τις οδηγίες, αλλά να ξέρουμε και ποια είναι η πραγματική αποτελεσματικότητά τους και κυρίως κατά πόσο η διοίκηση κινείται ανεπηρέαστη, με αποφασιστικότητα και κατά πόσο συνεργάζεται ομαλά με τα άλλα κράτη ή εξαρτάται από πολιτικές παρεμβάσεις και επιρροές.

Δυστυχώς, όμως, τα δείγματα επί Κυβέρνησης της Νέας Δημοκρατίας δεν είναι θετικά σε αυτό τον τομέα. Έχουμε δει μεγάλες αδυναμίες στη συνεργασία με την Ευρωπαϊκή Υπηρεσία Καταπολέμησης της Απάτης, όπως κατέδειξαν, για παράδειγμα, τα στοιχεία που υποχρεώθηκε το Υπουργείο Οικονομικών και η ΑΑΔΕ να μας χορηγήσει στο τέλος του 2022. Σας θυμίζω ότι αφορούσαν απώλειες από δασμούς λόγω υπερκοστολόγησης μεγάλων ποσοτήτων εισαγόμενων ειδών κλωστοϋφαντουργίας και υποδημάτων από την Κίνα.

Συμπερασματικά, λοιπόν, η διεθνής συνεργασία στην αντιμετώπιση φορολογικών ζητημάτων δεν γίνεται πραγματικότητα θεσπίζοντας μόνο τους σχετικούς κανόνες, αλλά χρειάζονται και τα όργανα που θέλουν και μπορούν να τους εφαρμόσουν.

Όσον αφορά τώρα τις διατάξεις των POS, και εδώ ζητήσαμε να προσέλθει στην ακρόαση φορέων η Ένωση Ελληνικών Τραπεζών, να συζητήσουμε ανοικτά επιτέλους και να ενημερωθούμε υπεύθυνα για τις υπερβολικές χρεώσεις των τραπεζών στα POS. Γιατί συμβαίνει αυτό στην Ελλάδα και έχουμε αυτές τις διαμαρτυρίες τόσο από τους πολίτες όσο και από τους επαγγελματίες; Γιατί δεν συμβαίνει αυτό τουλάχιστον στις περισσότερες –απ’ όσο γνωρίζουμε- ευρωπαϊκές χώρες; Η περίφημη διασύνδεση των ταμειακών μηχανών με τα POS έχει πραγματικά καταντήσει ανέκδοτο. Ένα μέτρο που συμβάλλει στην αντιμετώπιση της φοροδιαφυγής έχει μπλέξει στις ελληνικές καλένδες για άλλη μία φορά. Ποιος θα απολογηθεί επιτέλους για τις σοβαρές ευθύνες της παρούσας Κυβέρνησης που αποτυπώνονται χαρακτηριστικά και στην αιτιολογική έκθεση του νομοσχεδίου, το οποίο κάνει λόγο για έλλειψη συνεκτικού νομικού πλαισίου για διασύνδεση ταμειακών μηχανών με τα POS;

Τέλος, δεν μπορώ να μην αναφερθώ σε μια σειρά διατάξεων που δυστυχώς κατά τη συνήθη πρακτική σας, κύριοι της Κυβέρνησης, δεν τέθηκαν ποτέ σε διαβούλευση. Απεχθάνεστε και φοβάστε τη διαφάνεια. Οι διατάξεις για το ΤΑΙΠΕΔ, αλλά και για το Διεθνές Αεροδρόμιο Αθηνών και τα ΕΛΠΕ δεν τέθηκαν ποτέ σε διαβούλευση και αναδεικνύουν τη βαθιά υποκριτική στάση της Νέας Δημοκρατίας για τη δημόσια περιουσία.

Εσείς ήσασταν κύριοι της Κυβέρνησης, που κατακεραυνώνατε την κυβέρνηση του ΣΥΡΙΖΑ για την παράδοση της δημόσιας περιουσίας για ενενήντα εννιά χρόνια στο ΤΑΙΠΕΔ και όταν αναλάβατε εσείς, κάνατε τα ίδια, ίσως και χειρότερα.

Ειδικότερα, η αλλαγή του ορίου του προσυμβατικού ελέγχου που ουσιαστικά υπερτριπλασιάζεται από μισό εκατομμύριο σε 1,7 εκατομμύρια αποτελεί για εμάς μια πρόκληση και έχουμε διατυπώσει πάνω σε αυτό σοβαρές ενστάσεις. Δεν συμφωνούμε με αυτές σας τις μεθοδεύσεις.

Εξάλλου, η ιστορία του Διεθνούς Αεροδρομίου Αθηνών δείχνει διαχρονικά τις διαφορές των παρατάξεών μας, ποιος πραγματικά πάλεψε για τη διασφάλιση του δημόσιου συμφέροντος και ποιος με μεθοδεύσεις αντιλαμβάνεται το «Ελευθέριος Βενιζέλος» ως «ασημικό» για τους ξένους και όχι ως μοχλό ανάπτυξης της εθνικής μας οικονομίας.

Κλείνοντας, θέλω να πω ότι όσο συνεχίζετε να πολιτεύεστε με αυτή τη λογική και αρνείστε να κάνετε την όποια αυτοκριτική σας σε αποδεδειγμένες αστοχίες τόσο οι πολίτες θα κληθούν να πληρώνουν με μεγαλύτερο κόστος.

Σταματήστε, λοιπόν, κυρίες και κύριοι της Κυβέρνησης, την υποκρισία. Κάντε αυτοκριτική και ακούστε τις προτάσεις μας για μια δίκαιη και αποτελεσματική φορολογική πολιτική. Άλλωστε, η σοβαρή και υπεύθυνη αντιπολίτευση που κάνουμε εμείς στο ΠΑΣΟΚ – Κίνημα Αλλαγής θα σας αναγκάσει, είτε αργά είτε γρήγορα, να αλλάξετε ρότα σε πάρα πολλούς τομείς της οικονομίας.

Το κάνατε, για παράδειγμα, ήδη με την οπισθοχώρηση του κ. Μητσοτάκη για την αναθεώρηση του Ταμείου Ανάκαμψης. Το τόνισε χθες ο Πρόεδρός μας στην ομιλία του. Το ίδιο και με την υιοθέτηση της πρότασής μας να δοθούν κίνητρα σε ιδιοκτήτες κατοικιών, ώστε μετά την ανακαίνισή τους να μπορούν να δοθούν με χαμηλό ενοίκιο στους νέους μας.

Επιτέλους, ακούστε μας προς όφελος του ελληνικού λαού.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα ο κ. Παύλος Γερουλάνος, Βουλευτής του ΠΑΣΟΚ - Κινήματος Αλλαγής.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, κυρία Πρόεδρε.

Αγαπητοί συνάδελφοι, για την ουσία του νομοσχεδίου μίλησε ο εισηγητής μας. Αρκεί μόνο να πω ότι τη μεγαλύτερη αδυναμία που έχουμε δει στο ΤΑΙΠΕΔ, την αξιοποίηση όλων των περιουσιακών στοιχείων υπέρ της χώρας και του πολίτη, την είχαμε αντιμετωπίσει στην Εταιρεία Τουριστικών Ακινήτων κατά τη θητεία μου ως Υπουργός, μεταφέροντας πάγια σε φορείς που μπορούν να τα αξιοποιήσουν, όπως είναι οι ΟΤΑ, τα επιμελητήρια κ.λπ.. Θα ήταν ένα πολύ καλό σημείο εκκίνησης μιας αναδιαπραγμάτευσης με την Ευρώπη και μια εντυπωσιακή μεταρρύθμιση αποσυγκέντρωσης της εξουσίας στη χώρα μας.

Σήμερα, όμως, θα εστιάσω σε κάτι που μου έμεινε από τη διαδικασία συζήτησης του νομοσχεδίου στις επιτροπές. Και αυτό είναι το ύφος με το οποίο προσήλθαν σε αυτήν οι τραπεζίτες. Δεν μιλώ -και δεν το κάνω ποτέ- σε προσωπικό επίπεδο. Εννοώ τον τρόπο με τον οποίον απαξίωσαν την πολιτική διαδικασία της Επιτροπής Οικονομικών. Και σας το λέω σε σύγκριση με δέκα χρόνια πριν που είχα την τιμή να συμμετέχω σε αντίστοιχες τέτοιες επιτροπές.

Ειλικρινά, κύριε Υπουργέ, μου είναι αδύνατο να πιστέψω ότι οι τράπεζες που ανακεφαλαιοποιήσαμε πριν από δέκα χρόνια, που στηρίξαμε «με νύχια και με δόντια», για να μην έχουμε κουρέματα στις καταθέσεις, που επιτρέψαμε να λειτουργήσουν με τις διοικήσεις τους ως είχαν, έρχονται στο ελληνικό Κοινοβούλιο δέκα χρόνια μετά νιώθοντας τόσο «καβάλα στο άλογο» που –επιτρέψτε μου τη φράση- να «φτύνουν» τους εκπροσώπους του ελληνικού λαού.

Πώς και πότε επιτρέψατε, και εσείς της Κυβέρνησης αλλά και εσείς της Αξιωματικής Αντιπολίτευσης, αυτού του είδους τη συμπεριφορά σε ανθρώπους οι οποίοι έρχονται να ενημερώσουν το Κοινοβούλιο;

Για όσους δεν το γνωρίζουν, μεταξύ των άρθρων που αφορούν εναρμόνιση με οδηγίες της Ευρώπης κάποιοι επιβάλλουν ακόμα μεγαλύτερη χρήση των POS σε επαγγελματίες, στο οποίο και φυσικά συμφωνούμε, φτάνει να γίνει με σωστό τρόπο για το κράτος, για τους επαγγελματίες και για τις τράπεζες.

Ωστόσο, κάναμε αυτό που θα κάναμε ως Κυβέρνηση, ως Αξιωματική Αντιπολίτευση. Καλέσαμε την Ένωση Ελληνικών Τραπεζών να μας εξηγήσουν αν και πώς θα επηρεάσει τα κέρδη των τραπεζών η υποχρεωτική χρήση των μηχανημάτων. Και ρωτήσαμε, χωρίς καμμία διάθεση επιθετικότητας ή λαϊκισμού, με μόνη έγνοια να καταλάβουμε πώς το νομοσχέδιο αυτό το οποίο περνάμε επηρεάζει την αγορά, πόσα μηχανήματα POS λειτουργούν στην Ελλάδα, ποιος είναι ο τζίρος των υπαρχόντων μηχανημάτων, πόσο θα αυξηθούν οι συναλλαγές με τον νέο νόμο και τι τζίρο περιμένουν οι τράπεζες από τον νόμο τον οποίο θα ψηφίσουμε. Και αν ξέρουν τελικά κάποια άλλη χώρα της Ευρώπης όπου η υποχρεωτική χρήση μηχανημάτων συνδέεται με όρια στις χρεώσεις των συναλλαγών.

Αν υποθέσουμε ότι το οριακό κόστος προσθήκης ενός μηχανήματος στην αγορά είναι μικρό, ο τζίρος για τους παρόχους, είτε αυτό είναι τράπεζα είτε όχι, θα μπορούσε να είναι σκέτο κέρδος.

Προφανώς, όταν η χρήση των POS είναι εθελοντική και υγιές το τραπεζικό σύστημα, αργά ή γρήγορα ο ανταγωνισμός λειτουργεί προβλέψιμα. Μήπως όμως δημιουργούνται υπερκέρδη κάτω από τις συγκεκριμένες συνθήκες και ειδικά όταν αυτά γίνονται υποχρεωτικά; Και αν είναι έτσι, μήπως πρέπει να βάλουμε ένα όριο βάζοντας και όριο στο πόσο χρεώνουν οι τράπεζες;

Επαναλαμβάνω. Δεν ξέρουμε. Ρωτάμε, όπως μας επιβάλλει ο συνταγματικός μας ρόλος και η διαδικασία ψήφισης του νομοσχεδίου.

Για να μην σας κουράζω, η εκπρόσωπος της Ένωσης Ελληνικών Τραπεζών προσήλθε χωρίς καμμία διάθεση να απαντήσει. Στις λίγες ερωτήσεις που απάντησε η απάντησή της ήταν -επιτρέψτε μου τον όρο- «άλλα λόγια να αγαπιόμαστε» και μας παρέπεμψε αλλού για θέματα για τα οποία, αν δεν τα γνωρίζει, τότε δεν κάνει καλά τη δουλειά της.

Θα μου πείτε, είναι πολιτικό θέμα το ύφος της εκπροσώπου των τραπεζών; Όχι βέβαια. Ούτε καν το γεγονός ότι μας εκμυστηρεύθηκε ως απλή πολίτης την προσωπική της άποψη ότι ένα - δύο ευρώ στη συναλλαγή δεν είναι και μεγάλο ποσό.

Αυτό, όμως, που είναι πολιτικό θέμα, κύριε Υπουργέ, κύριε Πρόεδρε της Επιτροπής Οικονομικών και κύριε Πρόεδρε της Βουλής, είναι ότι αυτή η Κυβέρνηση έχει δώσει δικαίωμα στους τραπεζίτες να θεωρούν τους εαυτούς τους πάνω και πέρα από τον έλεγχο του ελληνικού Κοινοβουλίου. Και για να νιώθουν οι τράπεζες στο «απυρόβλητο», αυτό σημαίνει ή ότι έχετε υποβαθμίσει το Κοινοβούλιο ή ότι έχετε αναβαθμίσει σε προνομιακό συνομιλητή τις τράπεζες, τόσο που μπορούν να αγνοούν τους εκπροσώπους του ελληνικού λαού.

Είναι πολιτικό πρόβλημα ή απλά προσβάλλει το βουλευτικό μας εγώ; Είναι βαθιά πολιτικό πρόβλημα. Και εξηγώ γιατί. Γιατί η σωστή και ισορροπημένη λειτουργία των τραπεζών μπορεί να ενισχύσει σημαντικά την ελληνική οικονομία, ενώ η αίσθηση ότι βρίσκονται στο «απυρόβλητο» τους αφήνει χώρο να αυξήσουν τα κέρδη τους πέρα απ’ ό,τι είναι υγιές για την κοινωνία και την επιχειρηματική ανάπτυξη της χώρας.

Για να είμαι ξεκάθαρος, το ΠΑΣΟΚ αντιλαμβάνεται πέρα για πέρα τη σημασία ενός υγιούς τραπεζικού συστήματος. Αντιλαμβανόμαστε πλήρως ότι η κερδοφόρα λειτουργία τους είναι προς όφελος της ελληνικής οικονομίας. Και αντιλαμβανόμαστε επίσης ότι στο σημερινό περιβάλλον ο υγιής ανταγωνισμός και όχι τα διοικητικά μέτρα που προτείνουν άλλα κόμματα είναι ο καλύτερος τρόπος να αποκτήσουμε και τα δύο.

Το ελληνικό τραπεζικό σύστημα, όμως, παραμένει ασθενές και δεν λειτουργεί με όρους αγοράς. Και αυτό γιατί είναι λίγες οι τράπεζες, γιατί είναι ακόμη λιγότερες οι μικρές που θα μπορούσαν να εντείνουν τον ανταγωνισμό –η αναλογία συστημικών και μη συστημικών τραπεζών στην Ελλάδα υπολείπεται κάθε πολιτισμένης χώρας- και γιατί έχουμε βοηθήσει τις τράπεζες με χρήματα των φορολογουμένων, καθυστερώντας έτσι την εξυγίανση στην οποία θα είχαν προβεί από ανταγωνισμό μεταξύ τους.

Γι’ αυτό και ο έλεγχος από το Υπουργείο και το Κοινοβούλιο καθίσταται ακόμα πιο ουσιαστικός, επιτακτικός και χρήσιμος. Και αν έχετε απαξιώσει το δεύτερο, δεν θέλω να γνωρίζω πώς μιλάτε με τους τραπεζίτες στο Υπουργείο σας πίσω από κλειστές πόρτες. Γιατί εσείς σε αυτό το τραπεζικό σύστημα έχετε αναθέσει, όχι μόνο τον κομβικό ρόλο της ανάπτυξης της χώρας, δηλαδή τη χρηματοδότηση των επιχειρήσεων από προγράμματα, αλλά και κεντρικό ρόλο στις πτωχεύσεις. Είναι ένα πρόβλημα που τόσο για οικονομικούς όσο και για κοινωνικούς λόγους δεν θα έπρεπε ποτέ να βρίσκεται αποκλειστικά στα χέρια ενός ασθμαίνοντος τραπεζικού συστήματος.

Και ενώ οι δικές μας ερωτήσεις ξεκίνησαν από απλή ανάγκη να ενημερωθούμε και να καταλάβουμε πώς το νομοσχέδιο επηρεάζει τους επαγγελματίες και τις μικρομεσαίες επιχειρήσεις, η αντιμετώπιση της Ένωσης μας οδηγεί να αναρωτηθούμε αυτό που αναρωτιέται κάθε Έλληνας πολίτης και που πρέπει να συζητηθεί περισσότερο στο ελληνικό Κοινοβούλιο. Δηλαδή, για παράδειγμα, ερωτήσεις, όπως γιατί είναι τόσο μεγάλη η διαφορά μεταξύ επιτοκίων καταθέσεων και επιτοκίων χορηγήσεων. Το είπε και ο κ. Κατρίνης πριν.

Προχθές η Τράπεζα της Ελλάδος εξέδωσε έναν εξαιρετικά αποκαλυπτικό πίνακα. Η διαφορά στα μέσα σταθμισμένα επιτόκια του συνόλου των καταθέσεων και των δανείων έχει πάει από 3,53 μονάδες σε 5,83 μέσα σε μόλις έναν χρόνο, σχεδόν έχει διπλασιαστεί. Κρατήστε το αυτό για τα στοιχεία του πληθωρισμού. Μπορώ να καταθέσω, αν θέλετε, αργότερα τον πίνακα της Τράπεζας της Ελλάδος.

Ή γιατί χρεώνουν, για παράδειγμα, τόσο πολύ οι τράπεζες για συναλλαγές; Τους ρωτήσαμε και δεν μας απάντησαν. Η απάντησή τους ήταν εξαιρετικά διφορούμενη. Τι λένε; Ότι σε σχέση με τις τράπεζες της Ευρωζώνης οι ελληνικές παρουσιάζουν χαμηλό ποσοστό προμηθειών στα οργανικά τους έσοδα, τόσο ως ποσοστό του ΑΕΠ όσο και ως ποσοστό επί των συνολικών τους εσόδων.

Συγχωρέστε την άγνοιά μου, αλλά η απλή λογική μού λέει ότι αν έχεις περισσότερα υπερκέρδη από μία δραστηριότητα μειώνεται το ποσοστό συμμετοχής των υπερκερδών μιας άλλης. Είναι ή δεν είναι έτσι; Δεν ξέρω, ρωτάω.

Όταν λοιπόν τέτοια ερωτήματα μένουν στον «αέρα», είναι ή δεν είναι λογικό και εύλογο να αναρωτιόμαστε αν οι τράπεζες εκμεταλλεύονται διατάξεις υποχρεωτικότητας σαν αυτές που επιβάλλονται με αυτό το νομοσχέδιο απέναντι στο τι είναι καλό για την κοινωνία και την οικονομία;

Κυρία Πρόεδρε, κύριε Πρόεδρε της Επιτροπής Οικονομικών, θα έπρεπε σε τακτά χρονικά διαστήματα σε αυτό το Κοινοβούλιο να αφουγκραζόμαστε και να αναλύουμε με στοιχεία εάν ο ανταγωνισμός λειτουργεί υπέρ της κοινωνίας και της οικονομίας, ακόμα και των τραπεζών. Διότι αυτός εδώ ο χώρος δημοκρατικού διαλόγου είναι ο μόνος χώρος που ο πολίτης μπορεί να εκφραστεί συλλογικά εκεί που διάφορα συμφέροντα δρουν συλλογικά.

Και εάν η Κυβέρνησή σας τον έχει απαξιώσει τόσο δραστικά σε τόσο μικρό χρονικό διάστημα, τότε έχετε επιφέρει ένα τεράστιο πλήγμα τόσο στη δημοκρατία όσο και στα συμφέροντα της κοινωνίας. Οφείλετε να διορθώσετε αυτό το λάθος που έχετε κάνει και, εάν το αποφασίσετε, εμείς θα είμαστε στο πλευρό σας. Εάν συνεχίσετε όμως έτσι, θα μας βρείτε και εμάς απέναντι, αλλά αργά ή γρήγορα θα βρείτε και την ελληνική κοινωνία.

Σας ευχαριστώ πολύ.

(Στο σημείο αυτό ο Βουλευτής κ. Παύλος Γερουλάνος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Και εμείς ευχαριστούμε, κύριε Γερουλάνο.

Τον λόγο έχει ο κ. Αλέξανδρος Μαρκογιαννάκης, Βουλευτής της Νέας Δημοκρατίας.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Κυρία Πρόεδρε, κυρίες και κύριοι συνάδελφοι, πριν από περίπου έναν μήνα βρισκόμασταν εδώ και συζητούσαμε και πάλι για ένα νομοσχέδιο του Υπουργείου Οικονομικών, όπως συμβαίνει και σήμερα. Τότε είχαμε την ευκαιρία να υποστηρίξουμε ένα σχέδιο νόμου σύμφωνα με το οποίο υλοποιείτο περίπου το 50% των προεκλογικών οικονομικών δεσμεύσεων της Νέας Δημοκρατίας. Μόλις μέσα σε λίγες μέρες κάναμε πράξη τα μισά από όσα είχαμε υποσχεθεί στους πολίτες, κάτι το οποίο δεν συμβαίνει συχνά στα κοινοβουλευτικά χρονικά.

Σήμερα η ευτυχής ακολουθία συνεχίζεται και έχουμε και πάλι μπροστά μας ένα νομοσχέδιο του Υπουργείου Οικονομικών που επιφέρει σημαντικές αλλαγές στη λειτουργία των φορολογικών υπηρεσιών και στις σχέσεις τους με τους πολίτες, τους επαγγελματίες και τις επιχειρήσεις. Η τροποποίηση της κοινοτικής οδηγίας η οποία κρίνεται σήμερα κάνει το κράτος μας ακόμη πιο αποτελεσματικό στη διασφάλιση του δημοσίου συμφέροντος σε ό,τι έχει να κάνει με φορολογικά ζητήματα και ένα πιο αποτελεσματικό κράτος σε αυτά τα ζητήματα είναι ταυτόχρονα και πιο δίκαιο κράτος.

Μία ματιά στο τι ακριβώς αντιμετωπίζουν οι διατάξεις που σήμερα συζητάμε αποδεικνύει του λόγου το αληθές. Οι διατάξεις αυτές έρχονται να αντιμετωπίσουν τη φοροδιαφυγή και να περιορίσουν τις δυνατότητες που έχουν σήμερα ορισμένοι να λειτουργούν στην γκρίζα ζώνη της οικονομίας μη φανερώνοντας τα εισοδήματά τους σε βάρος των πολλών, οι οποίοι στη συνέχεια υποχρεώνονται έμμεσα αλλά σαφέστατα να καλύψουν την τρύπα.

Υπάρχει κάτι πιο δίκαιο από αυτό -με όρους πάντοτε φορολογικής δικαιοσύνης- δηλαδή από την καταπολέμηση και τον περιορισμό της φοροδιαφυγής; Πώς αλλιώς θα μετέχουν όλοι στις κοινές δαπάνες καταπώς τους αναλογεί και πώς αλλιώς θα μπορέσουν να ανοίξουν ευκαιρίες για επιπλέον φορολογικές ελαφρύνσεις που είναι, φυσικά, στοχευμένες στη νέα γενιά και στους πιο αδύναμους, στο μέλλον και στην ανάγκη;

Με την ενσωμάτωση των τροποποιήσεων της κοινοτικής οδηγίας η ΑΑΔΕ εξοπλίζεται με ακόμα περισσότερα όπλα ελέγχου στον πόλεμο κατά της φοροδιαφυγής, και είναι ένας πόλεμος σημαντικός και δύσκολος. Ας μην ξεχνάμε ότι η μη φορολογήσιμη ύλη είναι σημαντικό ποσοστό του ΑΕΠ της Ελλάδας. Υπάρχουν έρευνες που τοποθετούν αυτό το ποσοστό και πάνω από το 20%, που σημαίνει πολλά δισεκατομμύρια απώλεια στα δημόσια ταμεία, δισεκατομμύρια που χρειαζόμαστε για να βελτιώσουμε την υγεία, την παιδεία, να εκσυγχρονίσουμε τις υποδομές, να θωρακίσουμε την άμυνά μας και να αντιμετωπίσουμε τις προκλήσεις της κλιματικής αλλαγής που αντιμετωπίζουμε τόσο βίαια τις τελευταίες ημέρες.

Σύγχρονα και αποτελεσματικά εργαλεία, όπως η καθιέρωση της αυτόματης ανταλλαγής δεδομένων για συγκεκριμένες συναλλαγές με τις φορολογικές αρχές των υπολοίπων χωρών της Ευρωπαϊκής Ένωσης θα βοηθήσουν σημαντικά σε αυτή την κατεύθυνση. Ακόμα περισσότερο βοηθητική θα είναι η δυνατότητα διενέργειας κοινών ή και ταυτόχρονων ελέγχων από περισσότερες φορολογικές αρχές για κάθε περίπτωση.

Τη δεδομένη στιγμή κατά την οποία η κυκλοφορία του χρήματος δεν γνωρίζει όρια, αλλά αντιθέτως αξιοποιεί τις πάμπολλες ψηφιακές δυνατότητες που προσφέρει αφειδώς η πρόοδος της τεχνολογίας, οι φορολογικές αρχές κάθε χώρας δεν μπορεί να παραμένουν στα παραδοσιακά χωρικά όρια δικαιοδοσίας τους. «Follow the money», αυτός είναι ο κανόνας ακόμα και ψηφιακά. Στόχος είναι ο εντοπισμός αδήλωτων εισοδημάτων και ο περιορισμός της φοροδιαφυγής από τις συναλλαγές που διεξάγονται μέσω αυτών των ψηφιακών πλατφορμών και τα δεδομένα που θα συλλέγονται από τις πλατφόρμες θα χρησιμοποιούνται για την εκτίμηση και την επιβολή κάθε είδους φόρων, δασμών ή εισφορών κοινωνικής ασφάλισης. Και ας μην το ξεχνάμε αυτό.

Και έρχομαι τώρα στο ζήτημα που περισσότερο από όλα τα άλλα αφορά στην εδώ εμπειρία ηλεκτρονικών συναλλαγών, όπως την έχουμε ζήσει όλοι και όλες μας τα τελευταία χρόνια ως καταναλωτές και κάποιοι από εμάς ως επαγγελματίες. Σας ζητώ να ανακαλέσετε στη μνήμη σας τα εντυπωσιακά δημοσιεύματα και τα ρεπορτάζ των τελευταίων μηνών για ιλιγγιώδεις τζίρους που χάνονταν στη μετάδοση των στοιχείων. Θα θυμάστε ότι συχνά είχαμε αναφορές για αδήλωτα εκατομμύρια με αποδείξεις όχι ακριβώς ηλεκτρονικές, αλλά κατά βάση αόρατες.

Ως τώρα το κράτος επαφιόταν στους εκ των υστέρων ελέγχους για να αντιμετωπίσει το φαινόμενο. Μπορούσε να δράσει, δηλαδή, μόνο κατασταλτικά και δεν μπορούσε να προλάβει όσα γίνονταν. Είδαμε τι ποσά αποκάλυψαν οι έλεγχοι και αυτά είναι μόνο όσα μπόρεσαν να φέρουν στο φως οι ελεγκτές. Υπάρχουν πολλές περιπτώσεις ακόμα και οι έλεγχοι δεν μπορεί να είναι ανεξάντλητοι σε αριθμό. Γι’ αυτό έρχεται τώρα πλέον η Κυβέρνηση και προχωρά στη διασύνδεση των POS με την ΑΑΔΕ σε πραγματικό χρόνο, σε άμεση και διαρκή σύνδεση με τις ταμειακές μηχανές.

Ορίζονται με λεπτομέρειες οι προδιαγραφές που θα ισχύουν πλέον για την πιστοποίηση των POS και μπαίνει μια τάξη σε αυτό το κομμάτι. Οι εταιρείες που διαθέτουν τα POS στην αγορά πλέον είναι υποχρεωμένες να συμμορφώνονται με συγκεκριμένους κανόνες και να διαθέτουν μία πολύ αυστηρή πιστοποίηση για τα μηχανήματά τους. Πρόκειται για μία ακόμα ψηφιακή επανάσταση στη δημόσια διοίκηση, μία αποτελεσματική επανάσταση, μια δίκαιη επανάσταση.

Ξαναγύρισα, λοιπόν, στο δίπολο αποτελεσματικότητα και δικαιοσύνη και γύρισα ξανά σε αυτές τις δύο έννοιες ακριβώς γιατί τις θεωρώ εξαιρετικά σημαντικές για την κρατική λειτουργία, για τους σκοπούς της διακυβέρνησης. Το ερώτημα επανέρχεται: Τι θέλουμε από το κράτος; Με δύο λέξεις, θέλουμε να είναι αποτελεσματικό και δίκαιο.

Η αποτελεσματικότητα είναι και στόχος, αλλά είναι και εργαλείο, διότι η δικαιοσύνη του κράτους ενισχύεται αφάνταστα από την αποτελεσματικότητα στη λειτουργία του, όπως εξήγησα. Και εδώ ακριβώς είναι που έρχεται και κουμπώνει το νομοσχέδιο του Υπουργείου Οικονομικών, ακριβώς διότι και τα δύο αυτά, δηλαδή η αποτελεσματικότητα και η δικαιοσύνη, υπηρετούν το συγκεκριμένο νομοσχέδιο.

Θα προσέθετα εδώ ότι και το προηγούμενο νομοσχέδιο υπηρετούσε τους ίδιους αυτούς στόχους, γιατί, όταν νομοθετείς το 50% της οικονομικής σου πολιτικής μέσα σε λίγες μέρες από την εκλογή σου, τότε πράγματι δείχνεις αποδείξεις αποτελεσματικότητας και ακόμα περισσότερο, όταν το περιεχόμενο είναι όπως τότε, αυξήσεις μισθών, συντάξεων και φορολογικές ελαφρύνσεις.

Σήμερα προσθέτουμε σε όλα αυτά και την αναμόρφωση της λειτουργίας του φοροελεγκτικού μηχανισμού, οπότε η Κυβέρνηση παραμένει συνεπής σε όσα έχει διακηρύξει. Και για τα δύο αυτά νομοσχέδια του Υπουργείου Οικονομικών τα εύσημα θα πρέπει να πάρουν ο Υπουργός, οι Υφυπουργοί και το επιτελείο του Υπουργείου. Δείχνουν αποφασιστικότητα, ετοιμότητα και σωστό προγραμματισμό, γιατί αυτά τα σημάδια είναι θετικά για μία τετραετία που μόλις ξεκίνησε για όλους και για την οποία έχουμε αναλάβει σημαντικές δεσμεύσεις απέναντι στους πολίτες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, πιστεύω ότι η σημερινή μας συζήτηση έχει αναδείξει πολλά περισσότερα που μας ενώνουν παρά μας χωρίζουν στο ζήτημα της καταπολέμησης της φοροδιαφυγής. Ακούστηκε κριτική -απολύτως σεβαστή-, όμως δεν ακούστηκαν απορρίψεις. Νομίζω πως αυτό θα αποτυπωθεί και στο αποτέλεσμα της ψηφοφορίας ως το επιστέγασμα μιας παραγωγικής ημέρας για το Κοινοβούλιό μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Καραθανασόπουλος, Κοινοβουλευτικός Εκπρόσωπος του Κομμουνιστικού Κόμματος, για δώδεκα λεπτά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κυρία Πρόεδρε.

Με αφορμή τη συζήτηση του σημερινού νομοσχεδίου από όλα τα άλλα κόμματα της Βουλής, πλην του ΚΚΕ, ακούσαμε διάφορα φληναφήματα περί απόκτησης φορολογικής συνείδησης. Ένας εκπρόσωπος ενός ακροδεξιού κόμματος μάλιστα μίλησε για οικονομική παιδεία που πρέπει να αποκτήσουμε και διάφορες άλλες τέτοιες αρλούμπες, όπως τις λέει ο λαός μας.

Όμως, αλήθεια, αναρωτηθήκαμε τι είναι το φορολογικό σύστημα; Διαχρονικά, όχι μόνο τα τελευταία χρόνια. Το φορολογικό σύστημα δεν είναι τίποτε άλλο παρά ένα άδικο, αντιλαϊκό και ταξικό εργαλείο. Έτσι ήταν πάντοτε, δεν ήταν ποτέ προς όφελος των λαϊκών αναγκών. Γιατί; Διότι μέσα από αυτό γίνεται μία αναδιανομή, η κρατική αναδιανομή ενός τμήματος του παραγόμενου πλούτου. Από πού τα παίρνει το κράτος; Τα παίρνει από τους πολλούς, από τον λαό, για να τα δώσει στους λίγους.

Και βεβαίως αυτό το φορολογικό σύστημα με την πάροδο των δεκαετιών γίνεται ακόμα πιο άδικο, ακόμα πιο αντιδραστικό. Χαρακτηριστικό παράδειγμα και κριτήριο για τον βαθμό αδικίας του φορολογικού συστήματος είναι η συμμετοχή των έμμεσων φόρων, των φόρων δηλαδή στην κατανάλωση, των αντιλαϊκών φόρων στα φορολογικά έσοδα. Πόσο είναι τώρα περίπου, κύριε Υπουργέ, στο 60%; Πάνω κάτω εκεί κινείται, άντε να πάει 62%. Τι σημαίνει, λοιπόν, αυτό; Ότι το σημαντικότερο κομμάτι το πληρώνει ο λαός για τον φόρο στην προσπάθειά του να ικανοποιήσει βασικές ανάγκες του.

Θέλετε να δείτε πόσο άδικο είναι αυτό το φορολογικό σύστημα το οποίο με τον έναν ή με τον άλλο τρόπο υπερασπίζεστε ή ως κυβερνητικά κόμματα έχετε εφαρμόσει; Δεν μπορεί να είναι τίποτα άλλο παρά το μέγεθος των ληξιπρόθεσμων χρεών των λαϊκών στρωμάτων στην εφορία, στα ασφαλιστικά ταμεία αλλά και στις τράπεζες, για παράδειγμα, το ιδιωτικό χρέος των λαϊκών στρωμάτων. Τεσσεράμισι εκατομμύρια ΑΦΜ χρωστάνε στην εφορία. Από το 80% από αυτούς που χρωστάνε στην εφορία, χρωστάνε έως 5.000 ευρώ μόλις το 3% του συνολικού ληξιπρόθεσμου χρέους στην εφορία. Οι υπόλοιποι; Το 1% που χρωστάει το 80% του ληξιπρόθεσμου χρέους; Αυτό δεν είναι χρέος που μπορεί να εισπραχθεί. Ανείσπραχτο!

Να, λοιπόν, που ο λαός δεν μπορεί να πληρώσει την εφορία γιατί δεν έχει και αυτοί οι μεγαλόσχημοι επιχειρηματίες, οι μεγαλομέτοχοι επιχειρήσεων δεν πλήρωσαν στην εφορία για να αυξήσουν τα περιουσιακά τους στοιχεία, τα οποία βεβαίως δεν εντοπίζονται. Γιατί; Λόγω των φορολογικών παραδείσων, λόγω των offshore εταιρειών, λόγω των τραπεζικών απορρήτων. Άρα, λοιπόν, ποιος καλείται να πληρώσει τώρα με την επίθεση μέσω των αναγκαστικών μέτρων σε αυτούς που χρωστάνε; Τα λαϊκά στρώματα. Αυτοί οι οποίοι δεν έχουν να πληρώσουν. Προχωράτε σε μέτρα κατάσχεσης των περιουσιακών τους στοιχείων.

Και βεβαίως το φορολογικό σύστημα, κύριε Υπουργέ, θα γίνει ακόμη πιο άδικο και ακόμη πιο αντιλαϊκό. Γιατί; Γιατί και για τη Νέα Δημοκρατία και για τον ΣΥΡΙΖΑ και για το ΠΑΣΟΚ αλλά και για άλλα κόμματα, τι είναι; Είναι ένα εργαλείο προσέλκυσης επενδύσεων. Είναι ένα εργαλείο το οποίο διαμορφώνει ένα ακόμη πιο ευνοϊκό περιβάλλον για τους επιχειρηματικούς ομίλους. Σε συνθήκες φορολογικού ανταγωνισμού, πού οδηγεί αυτή η αντίληψη και αυτή η λογική; Στο να μειώνουμε όλο και περισσότερο τους φορολογικούς συντελεστές των επιχειρηματικών ομίλων, να δημιουργούμε όλο και μεγαλύτερα πεδία εισοδήματος, τα οποία δεν περιλαμβάνονται στο φορολογητέο εισόδημα και απαλλάσσονται, για να μπορεί να γίνει ακριβώς ελκυστικό. Πόσα κόμματα δεν κάνουν συγκρίσεις ανάμεσα στους φορολογικούς συντελεστές Ελλάδας και Βουλγαρίας; Για να τονίσουν τι; Ότι οι φορολογικοί συντελεστές των επιχειρηματικών ομίλων πρέπει να μειωθούν κι άλλο. Ή η αντίληψη που έχει η Ελληνική Λύση για παράδειγμα, και όχι μόνο, για 15% φορολογικό συντελεστή. Και αυτός που παίρνει 1.000 ευρώ 15% και αυτός που βγάζει 1.000.000 ευρώ τον μήνα 15%. Ωραία λογική αυτή! Πάρα πολύ ωραία λογική και δίκαιη πάνω απ’ όλα!

Το λέμε αυτό, λοιπόν, γιατί όλες αυτές οι εξελίξεις οδηγούν σε όλο και μικρότερη συμμετοχή στα φορολογικά έσοδα των επιχειρηματικών ομίλων, που βεβαίως αυτό δεν σημαίνει ότι αυτά τα φορολογικά βάρη δεν μεταφέρονται. Μεταφέρονται. Μεταφέρονται στις πλάτες των λαϊκών στρωμάτων, διότι σε συνθήκες δημοσιονομικής πειθαρχίας και δημιουργίας πρωτογενών πλεονασμάτων μεγαλώνει περισσότερο το βάρος των φορολογικών εσόδων που καλούνται να πληρώσουν τα λαϊκά στρώματα. Και από αυτή την άποψη, όλο αυτό το παραμύθι το οποίο πουλάτε διαχρονικά περί πάταξης της φοροδιαφυγής; Σας έπιασε ο πόνος να πατάξετε τη φοροδιαφυγή; Να σας πω ορισμένα παραδείγματα φοροδιαφυγής, κύριε Υπουργέ, λοιπόν, που πρέπει να τα πατάξετε.

Καταργήστε τη φορολογική ασυλία των εφοπλιστών. Αυτό δεν είναι φοροδιαφυγή; Επειδή είναι νόμιμοι; Καταργήστε τον αναβαλλόμενο φόρο των τραπεζών. Αυτό δεν είναι φοροδιαφυγή; Γιατί είναι νόμιμη; Καταργήστε τις υπεραποσβέσεις σε μια σειρά επιχειρήσεων και ιδιαίτερα σε επιχειρήσεις νέας τεχνολογίας. Καταργήστε μια σειρά από απαλλαγές, για παράδειγμα στον φόρο ακινήτων που παρέχετε στις offshore εταιρείες, ιδιαίτερα τις εφοπλιστικές που διατηρούν μεγάλα ακίνητα και δεν πληρώνουν φόρο καθόλου για τα ακίνητα ούτε ΕΝΦΙΑ ή στις εταιρείες διαχείρισης των ακινήτων που ούτε αυτές πληρώνουν φόρο ΕΝΦΙΑ.

Να, λοιπόν, ορισμένα παραδείγματα. Γιατί αυτά δεν τα κάνετε; Γιατί έτσι πλήττετε τον ανταγωνισμό και την κερδοφορία των επιχειρηματικών ομίλων. Άρα, λοιπόν, τα έσοδα από πού θα προκύψουν; Από τα υπόλοιπα λαϊκά στρώματα, από τον λαό. Και υπάρχουν και μια σωρό άλλες φορολογικές διατάξεις και απαλλαγές, όπως ορισμένα φορολογικά καθεστώτα.

Στο κάτω κάτω της γραφής για ποιου είδους φορολογία μιλάμε για τα μονοπώλια και τις πολυεθνικές; Σε συνθήκες ελευθερίας και κίνησης κεφαλαίων, αλήθεια διαφωνεί το ΠΑΣΟΚ και ο ΣΥΡΙΖΑ για την ελευθερία κίνησης κεφαλαίων; Όχι βέβαια. Σε συνθήκες ύπαρξης φορολογικών παραδείσων υπάρχει εδώ χθεσινό δημοσίευμα κυριακάτικης εφημερίδας που λέει ότι μέσα σε δώδεκα μήνες αυξήθηκε 4,8% ο υπεράκτιος πλούτος που βρίσκεται κρυμμένος από offshore εταιρείες σε διάφορους φορολογικούς παραδείσους, φτάνοντας στο ιλιγγιώδες ποσό των δώδεκα τρισεκατομμυρίων δολαρίων. Ιδού πεδίο δόξης λαμπρόν!

Άρα και offshore εταιρείες υπάρχουν και τριγωνικές συναλλαγές υπάρχουν και φορολογικοί παράδεισοι υπάρχουν και τραπεζικά απόρρητα υπάρχουν, για να μπορούν ακριβώς οι μεγάλοι επιχειρηματικοί όμιλοι να αποφεύγουν τις φορολογικές επιβαρύνσεις τους. Και αυτό δεν είναι μόνο ελληνικό φαινόμενο φορολογικό, είναι παγκόσμιο φαινόμενο. Γιατί όλοι αυτοί οι οποίοι λένε ότι εδώ πρέπει να πατάξετε τη φοροδιαφυγή στις χώρες τους, όλοι έχουν φορολογικούς παραδείσους. Και οι Ηνωμένες Πολιτείες έχουν φορολογικούς παραδείσους, και η Ευρωπαϊκή Ένωση έχει πολλαπλούς φορολογικούς παραδείσους, εντός των γεωγραφικών της ορίων. Κατά τα άλλα κάνουν ότι δεν τα βλέπουν όλα αυτά. Υποκρισία! Γιατί; Διότι μέσα από αυτή τη διαδικασία τι θέλουν να πετύχουν; Θέλουν να εξαπολύσουν ένα κυνήγι μαγισσών απέναντι στα λαϊκά στρώματα. Και τι θα είναι αυτό το κυνήγι μαγισσών; Θα είναι απέναντι στους εμπόρους, στους επαγγελματοβιοτέχνες, στους αυτοαπασχολούμενους και σε όλους αυτούς τους βιοπαλαιστές που τους έχετε βαπτίσει επιχειρηματίες και οι οποίοι προσπαθούν να επιβιώσουν και να μην αυξήσουν κι άλλο τα χρέη τους. Ταυτόχρονα, μέσα από αυτή τη διαδικασία θέλετε να αυξήσετε τα φορολογικά έσοδα για να δημιουργήσετε έναν νέο δημοσιονομικό χώρο για να μπορέσετε να χρηματοδοτήσετε τις επενδύσεις των μεγάλων επιχειρηματικών ομίλων. Αλλά πάνω απ’ όλα το διαίρει και βασίλευε: Στοχοποιείτε ένα συγκεκριμένο στρώμα, το στρώμα των λαϊκών στρωμάτων, για να πάει ο μισθωτός, ο συνταξιούχος και να τα βάλει με τον επαγγελματία. Θέλετε να συγκαλύψετε μέσα από αυτή τη διαδικασία, το τεράστιο, αμύθητο παιχνίδι που γίνεται με όλους αυτούς τους φορολογικούς παραδείσους και τα δεκάδες δισεκατομμύρια και τρισεκατομμύρια που είναι κρυμμένα σε αυτούς και με τι θα φορολογείται το μεγάλο κεφάλαιο.

Αντί συνολικά, λοιπόν, να στραφεί ο λαός απέναντι σε αυτούς οι οποίοι νόμιμα φοροδιαφεύγουν και φοροαποφεύγουν, να βγάλει τα μάτια του μεταξύ του. Αυτό προσπαθείτε να κάνετε, για να μπορείτε εσείς –η όποια κυβέρνηση- να εφαρμόζετε τις ταξικές σας πολιτικές, ενισχύοντας το μεγάλο κεφάλαιο και τους επιχειρηματικούς ομίλους. Αλήθεια, γιατί δεν διευρύνατε τη φορολογική βάση χτυπώντας την παράνομη οικονομία, τη λεγόμενη παραοικονομία που έχει μια σειρά από λαθρεμπόρια; Λαθρεμπόριο καυσίμων, τσιγάρων, ποτών, αλλά και παράνομων δραστηριοτήτων, όπως των όπλων, των ναρκωτικών. Για αυτά; Διάφορα μέτρα και ρυθμίσεις που έρχονται και ξαναέρχονται αλλά το αποτέλεσμα; Μηδέν εις το πηλίκον.

Από αυτή λοιπόν την άποψη, εμείς για αυτό κάνουμε κριτική στην Κυβέρνηση. Θα ρωτήσει κάποιος «μα, καλά δεν θέλετε να φορολογηθούν διάφορες πλατφόρμες;». Βεβαίως και θέλουμε, αλλά πιστεύετε ότι με αυτή την οδηγία θα φορολογηθούν; Και τις πλατφόρμες που είναι στημένες σε φορολογικούς παραδείσους, τι θα τις κάνετε αυτές; Ή αυτές που αλλάζουν το ΑΦΜ τους; Και θα το κάνουν αυτό, γιατί έχουν αυτή την ελευθερία. Ή για άλλα ζητήματα τα οποία υπάρχουν στη συζήτηση. Τις τεράστιες υπερτιμολογήσεις και υποτιμολογήσεις που κάνουν οι μονοπωλιακοί όμιλοι, πώς θα τις αντιμετωπίσετε; Και μη μου πείτε ότι δεν γίνονται αυτά τα πράγματα. Πάρτε διάφορες δημόσιες συμβάσεις και θα τις βρείτε εκεί καλά κρυμμένες όλες αυτές τις υποτιμολογήσεις και υπερτιμολογήσεις και το μαύρο χρήμα το οποίο βγαίνει από εκεί με τα τσουβάλια.

Γι’ αυτό ακριβώς λέμε ότι μέσα από όλη αυτή τη διαδικασία, όχι μόνο δεν θα αντιμετωπιστεί, δεν θα γίνει πιο δίκαιο το φορολογικό σύστημα, αντίθετα θα γίνει όλο και πιο άδικο το φορολογικό σύστημα. Και γι’ αυτό ακριβώς το ΚΚΕ το καταψηφίζει, γιατί στο στόχαστρο της δικιάς μας πολιτικής είναι ακριβώς η δράση των επιχειρηματικών ομίλων. Αυτοί πρέπει να πληρώσουν και όχι ο λαός και στα φορολογικά έσοδα.

Και αν νομίζετε ότι μέσα από αυτήν τη διαδικασία θα κάνετε παρέμβαση, για παράδειγμα, την ανταλλαγή πληροφοριών για τις διάφορες πλατφόρμες στην πορεία των ενοικίων, είστε βαθύτατα γελασμένοι. Και είστε βαθύτατα γελασμένοι ακριβώς γιατί η στέγη στον καπιταλισμό είναι ένα εμπόρευμα και ένα πανάκριβο εμπόρευμα για τη λαϊκή οικογένεια. Και παρ’ ότι υπάρχουν αδιάθετα και κλειστά -για διακόσιες χιλιάδες έγραφε ένα χθεσινό δημοσίευμα- σπίτια τα οποία μένουν αχρησιμοποίητα, παρ’ όλα αυτά τα νέα ζευγάρια, οι νέοι φοιτητές δεν μπορούν να καλύψουν τις στεγαστικές τους ανάγκες.

Και άλλη μια πλευρά επί της ουσίας την οποία αποφεύγετε είναι το ζήτημα της φοιτητικής μέριμνας και της φοιτητικής στέγης. Τώρα ξεκινάνε και οι πρωτοετείς. Αλήθεια, πόσες κλίνες σε φοιτητικές εστίες υπάρχουν; Στην Πάτρα, για παράδειγμα, είναι επτακόσιες είκοσι τέσσερις οι φοιτητικές κλίνες και το σύνολο των φοιτητών τριάντα πέντε χιλιάδες. Μία κλίνη για πενήντα φοιτητές, δηλαδή τίποτα. Τίποτα απολύτως, ελάχιστο μέγεθος αυτό με βάση τα προβλήματα που αντιμετωπίζουν σήμερα τα λαϊκά στρώματα, με βάση τις τεράστιες μειώσεις στους μισθούς που έχουν υποστεί όλα αυτά τα χρόνια, με βάση τις τεράστιες μειώσεις στη σύνταξη που έχουν υποστεί, με βάση τις τεράστιες αυξήσεις στη φορολογία που καλούνται να πληρώσουν και βεβαίως το κύμα ακρίβειας. Αλλά στην Πάτρα, για παράδειγμα, δεκαπέντε χρόνια τώρα διακόσιες κλίνες είναι ανενεργές λόγω του σεισμού, γιατί ήταν ακατάλληλες για κατοικίες. Και αντί να φτιαχτούν καινούργιες και να αντικατασταθούν κι αυτές, μειώνονται όλο και περισσότερο οι κλίνες, ενώ αυξάνεται ο αριθμός των φοιτητών και των φοιτητών που έχουν ανάγκη, για να μπορέσουν να μείνουν στη φοιτητική εστία.

Το λέμε αυτό γιατί ακριβώς ακούστηκαν από κόμματα ότι εδώ πέρα πρέπει να διαφυλαχθούν, λέει, τα δημόσια και κοινωνικά αγαθά. Αλήθεια, ποια είναι αυτά; Υπάρχει δημόσιο και κοινωνικό αγαθό στον καπιταλισμό; Το νερό είναι δημόσιο αγαθό; Δεν το πληρώνει ο κόσμος; Δεν είναι εμπόρευμα; Τα πάντα στον καπιταλισμό είναι εμπόρευμα. Τα πάντα τα πληρώνει ο λαός, ανεξάρτητα το πόσο, αλλά είναι εμπορεύματα. Και βεβαίως τα τελευταία είκοσι χρόνια με τις πολιτικές απελευθέρωσης της αγοράς οι δημοσίου χαρακτήρα επιχειρήσεις σε τι έχουν μετατραπεί; Έχουν μετατραπεί και λειτουργούν οι ίδιες ως ιδιωτικές εταιρείες κεφαλαιοκρατικού χαρακτήρα, με αποτέλεσμα ο μόνος στόχος που έχουν είναι το κέρδος. Και το κέρδος από πού θα το βγάλουνε; Μέσα από την τιμολογιακή πολιτική και την εκμετάλλευση των εργαζομένων τους.

Άρα, λοιπόν, ποιο είναι το ζήτημα; Το αν θα παραμείνει υπό δημόσιο έλεγχο η ΔΕΗ, η ΕΥΔΑΠ και όλα τα υπόλοιπα; Και οι ιδιώτες μέτοχοι γιατί έχουν μπει εκεί; Για την ψυχή της μάνας τους ή για να βγάλουν κέρδη; Ακόμη και υπό δημόσιο έλεγχο. Ή αν δεν έχουν κέρδη, τα χρέη αυτών των επιχειρήσεων υπό δημόσιο έλεγχο ποιος τα πληρώνει; Ο ίδιος ο λαός τα πληρώνει ως μέσο για να καλυφθούν οι ζημιές τους.

Να, λοιπόν, γιατί λέμε ότι μέσα από αυτή τη διαδικασία και την ψευδεπίγραφη διαπάλη ανάμεσα στο δημόσιο και στο ιδιωτικό -γιατί το κράτος και οι κρατικές επιχειρήσεις είναι ο συλλογικός καπιταλιστής που εξυπηρετεί τις ανάγκες, όχι του λαού, αλλά τις ανάγκες των επιχειρηματικών ομίλων- όλο αυτό είναι μια αδιέξοδη συζήτηση. Βεβαίως, για να μπω στις διατάξεις του ΤΑΙΠΕΔ, αυτό για εμάς δεν σημαίνει ότι αδιαφορούμε αν θα ιδιωτικοποιηθούν επιχειρηματικοί όμιλοι. Κάθε άλλο. Γιατί θα επιδεινωθούν ακόμη περισσότερο οι συνθήκες ικανοποίησης των λαϊκών αναγκών και οι συνθήκες εργασίας των ίδιων των εργαζομένων στους χώρους αυτούς. Άρα, δεν μπορούμε να τα βλέπουμε όλα με τα μάτια στραμμένα στο παρελθόν.

Να ξαναγυρίσει, λοιπόν, ο δημόσιος έλεγχος, λες και όταν η ΔΕΗ ήταν κρατική επιχείρηση δεν πούλαγε σκανδαλωδώς στην ΠΕΣΙΝΕ το ρεύμα κάτω του κόστους παραγωγής. Λες και όταν ήταν υπό δημόσιο έλεγχο και όχι αμιγώς κρατική δεν είχε τις ΝΟΜΕ για να πουλάει στους ανταγωνιστές της ρεύμα κάτω του κόστους παραγωγής για να μπορούν να έχουν κέρδος αυτοί.

Να, λοιπόν, γιατί λέμε ότι στο σήμερα αυτό το οποίο χρειάζεται, πέρα από την αντίθεση στις ιδιωτικοποιήσεις, είναι ακριβώς να προβάλουμε τον στόχο ο οποίος είναι ρεαλιστικός. Ποιος είναι αυτός; Η κοινωνικοποίηση των μέσων παραγωγής, υπό κοινωνικό έλεγχο τα συγκεντρωμένα μέσα παραγωγής και μια οικονομία η οποία θα είναι οργανωμένη με βάση τον κεντρικό επιστημονικό σχεδιασμό και τον εργατικό έλεγχο, αλλά γι’ αυτό χρειάζεται βεβαίως να αλλάξει χέρια η εξουσία.

Γι’ αυτό εμείς ως ΚΚΕ λέμε ότι η μοναδική ρεαλιστική διέξοδος από αυτήν την κατάσταση είναι ο σοσιαλισμός. Το να προσπαθούμε να εξανθρωπίσουμε τον καπιταλισμό είναι σαν να προσπαθούμε να τετραγωνίσουμε τον κύκλο ή να κάνουμε τον ήλιο να ανατείλει από τη δύση. Από αυτή την άποψη, λοιπόν, το εφικτό και το ρεαλιστικό είναι να ανατρέψουμε αυτό το βάρβαρο σύστημα το οποίο βιώνουμε σήμερα.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Η Βουλευτής Κυριακή Μάλαμα αιτείται άδεια απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Η Βουλή ενέκρινε τη ζητηθείσα άδεια.

Επόμενος ομιλητής είναι ο κ. Στέφανος Παραστατίδης, Βουλευτής του ΠΑΣΟΚ - Κινήματος Αλλαγής.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Κυρίες και κύριοι συνάδελφοι, η ενσωμάτωση μιας ευρωπαϊκής οδηγίας δεν είναι απλά μια τυπική υποχρέωση, είναι η εφαρμογή της ευρωπαϊκής νομοθεσίας στο Εθνικό Δίκαιο. Κατά το σύνηθες, το εθνικά σύνηθες, παρεισφρέουν διατάξεις άσχετες κατά βάση ή κάποιες οι οποίες θα είχαν και την επίκριση των πολιτών αν έρχονταν αυτόνομα, όπως είδαμε άλλωστε να επαναλαμβάνει ο κ. Γεωργιάδης στο νομοσχέδιο για τα εργασιακά. Να μην αναρωτιόμαστε, λοιπόν, αν οι πολίτες έχουν χαμηλή εμπιστοσύνη προς την Ευρωπαϊκή Ένωση όταν υιοθετούνται κακές πρακτικές στην εθνική νομοθέτηση για να κρυφτούν με δήθεν ευρωπαϊκό περιτύλιγμα οι συντηρητικές πολιτικές επιλογές αυτής της Κυβέρνησης.

Είμαστε σαφώς υπέρ της διοικητικής συνεργασίας των κρατών-μελών της Ευρωπαϊκής Ένωσης στη φορολογία. Θα συνέβαλλε ουσιαστικά στην καταπολέμηση της φοροδιαφυγής και, βεβαίως, στην εδραίωση της φορολογικής δικαιοσύνης. Άλλωστε, είναι μία εξίσωση αυτή, ένας ανοιχτός διασυνδεδεμένος κόσμος στον οποίο ζούμε. Οι συνεργασίες επιβάλλονται για να μπορέσουμε να αντιμετωπίσουμε και να δημιουργήσουμε αυτά τα μέτωπα τα οποία θα οδηγήσουν, τουλάχιστον για εμάς τους σοσιαλδημοκράτες, στην αναδιανομή του πλούτου και βεβαίως στην κοινωνική συνοχή.

Με παρόμοιες διατάξεις -θυμίζω- ήρθαν λίστες όπως η περίφημη λίστα Λαγκάρντ με δυόμισι χιλιάδες ονόματα, η λίστα Νικολούδη με ογδόντα πέντε χιλιάδες ονόματα που έχρηζαν φορολογικού ελέγχου, που θα αύξαναν τα έσοδα του κράτους. Ωστόσο, δέκα χρόνια μετά δεν έχουμε μάθει ούτε τι έγινε για τους ελέγχους ούτε αν ήρθαν χρήματα στα εθνικά μας ταμεία. Παραμένει έτσι βασικό ερώτημα αν έχει τη βούληση η Κυβέρνηση να καταπολεμήσει τη φοροδιαφυγή και να διευρύνει τη φορολογική βάση αντί να συγκεντρώνει τα έσοδα από τους ίδιους.

Παραμένει, επίσης, ως ζητούμενο και η προθυμία των ελληνικών φορολογικών αρχών να αξιοποιούν το οπλοστάσιο που τους παρέχει η ευρωπαϊκή νομοθεσία, ώστε να καταπολεμούν τη φοροδιαφυγή, η οποία πλέον δεν γνωρίζει σύνορα. Και εδώ οι επιδόσεις μας δυστυχώς είναι χαμηλές με υψηλό κόστος για τη χώρα και τους πολίτες της.

Η Νέα Δημοκρατία διακρίνεται από μία ηχηρή αναβλητικότητα σε ό,τι αφορά τη λήψη ουσιαστικών μέτρων κατά της φοροδιαφυγής, ενώ επιδεικνύει ιδιαίτερη προθυμία στη μείωση της φορολογίας των υψηλών εισοδημάτων και κερδών, στην απαλλαγή της φορολογίας στις μεταβιβάσεις μεγάλης περιουσίας και βεβαίως στην εξάλειψη πρακτικά της φορολογίας μερισμάτων ανεξαρτήτως ύψους.

Ταυτόχρονα, η Ελλάδα διαθέτει ένα από τα πιο άδικα φορολογικά συστήματα διεθνώς με χαρακτηριστικά που προσιδιάζουν σε χώρα εκτός του τόξου των ανεπτυγμένων χωρών, με μία από τις χειρότερες αναλογίες άμεσων-έμμεσων φόρων. Το είπε και ο εισηγητής μας, ο Πάρις Κουκουλόπουλος.

Εγώ θέλω να θέσω και κάποια συγκεκριμένα στοιχεία: Το 2019 ο λόγος άμεσων-έμμεσων φόρων ήταν 0,56 έναντι 0,74 το 2009 και έναντι 0,981 του μέσου ευρωπαϊκού όρου. Δηλαδή, στα κράτη-μέλη της Ευρωπαϊκής Ένωσης σε 1 ευρώ που συλλέγεται από άμεσους φόρους αντιστοιχεί περίπου και 1 ευρώ από έμμεσους φόρους. Στην Ελλάδα στο 1 ευρώ άμεσης φορολογίας αντιστοιχεί 1,8 ευρώ έμμεσης.

Προσωπικά αν με ρωτούσαν για την ποιότητα δημοκρατίας μιας χώρας στο πεδίο της οικονομίας, θα έθετα μία ερώτηση, τον λόγο άμεσων-έμμεσων φόρων ο οποίος θα μας έδειχνε και την ποιότητα δημοκρατίας της χώρας μας.

Είναι ένα χαρακτηριστικό, λοιπόν, για το οποίο το ΠΑΣΟΚ έκανε προεκλογικά το αυτονόητο. Τοποθετήθηκε, συγκρούστηκε, στοχοποιήθηκε με καταιγίδα fake news από τον μιντιακό προπαγανδιστικό μηχανισμό της Κυβέρνησης. Όμως, εμείς είμαστε εδώ να δώσουμε τη μάχη και θα τη δώσουμε μέχρι τέλους, γιατί πιστεύουμε σε αυτή τη μάχη και πιστεύουμε στη φορολογική δικαιοσύνη, η οποία απαιτείται στη χώρα και η οποία δεν υπάρχει, γιατί για εμάς η διαιώνιση αυτού του καθεστώτος είναι μια ακραία συντηρητική πολιτική, μια πολιτική άδικη, την οποία ο τρομακτικός πληθωρισμός ιδιαίτερα στα είδη διατροφής καθιστά καταστροφική για την αγοραστική ικανότητα των Ελληνίδων και των Ελλήνων.

Σε ό,τι αφορά την αναβλητικότητα και την αναποτελεσματικότητα της Νέας Δημοκρατίας στο μέτωπο της φοροδιαφυγής, είναι χαρακτηριστικές και οι διατάξεις του νομοσχεδίου για τη διασύνδεση των POS με τις ταμειακές μηχανές, όπου για μια ακόμη φορά αποτυπώνονται οι συνεχείς καθυστερήσεις στην υλοποίηση ενός έργου σημαντικού για την αντιμετώπιση της φοροδιαφυγής, καθυστερήσεις οι οποίες οφείλονται σε τεχνολογικούς και νομοτεχνικούς λόγους από μια Κυβέρνηση που επαίρεται για τις ψηφιακές της ικανότητες.

Χρειαζόμαστε ένα ουσιαστικό πολιτικό σχέδιο που θα ξεπερνάει την πεπατημένη των pass και των ολιγοπωλίων και θα χτυπάει στον πυρήνα τον πληθωρισμό της απληστίας, των ολιγοπωλίων και των αθέμιτων πρακτικών τους, ένα σχέδιο παραγωγικών δραστηριοτήτων και επενδύσεων που αυξάνουν τον ΑΕΠ και μεγεθύνουν την οικονομία μας αντί να αφήνουν το χρήμα να φεύγει στο εξωτερικό μέσω λογιών-λογιών εισαγωγών, ένα σχέδιο «πράσινης» οικονομίας που αξιοποιεί τον φυσικό πλούτο αντί να τον αφήνει να καίγεται, που παράγει ενέργεια από αυτόν αντί να ξοδεύουμε τεράστια ποσά στις εισαγωγές της. Όμως, τίποτα από όλα αυτά δεν είναι προτεραιότητα αυτής της Κυβέρνησης.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Κυρίες και κύριοι συνάδελφοι, θα κλείσω την ομιλία μου αναφερόμενος στη διάταξη στην τροπολογία που επιτρέπει την εγγραφή των μαθητών των ΕΠΑΣ, των επαγγελματικών σχολών της ΔΥΠΑ στη Β΄ τάξη επαγγελματικού λυκείου, ακόμη και αν δεν έχουν την απαιτούμενη πιστοποίηση από τον νόμο του ΕΟΠΠΕΠ και την οποία το Υπουργείο Παιδείας αναγκάζεται να φέρει άρον άρον.

Διαβάζοντάς την παράφρασα τη φράση «ο διάβολος κρύβεται στις λεπτομέρειες» λέγοντας στην αντίστοιχη «ο διάβολος κρύβεται στις τροπολογίες», γιατί καλές είναι οι μεγαλόπνοες προγραμματικές δηλώσεις από τον Πρωθυπουργό και τον Υπουργό Παιδείας, η θεοποίηση της ψηφιοποίησης, οι εκθέσεις ιδεών, οι αγιογραφίες στον Τύπο, αλλά η πραγματικότητα είναι αμείλικτη και η πραγματικότητα στην προκειμένη περίπτωση είναι ότι ο ΕΟΠΠΕΠ, δηλαδή ο Εθνικός Οργανισμός Πιστοποίησης Προσόντων και Επαγγελματικού Προσανατολισμού, δεν διενήργησε ως όφειλε τις εξετάσεις πιστοποίησης τόσο στους μαθητές των ΕΠΑΣ της ΔΥΠΑ όσο και στους μαθητές του μεταλυκειακού έτους μαθητείας των ΕΠΑΛ, όπως επίσης και στους εκπαιδευτές ανηλίκων.

Τις συνέπειες αυτής της πλήρους αδιαφορίας της Κυβέρνησης για τον ΕΟΠΠΕΠ φοβάμαι ότι θα συνεχίσουν και στο μέλλον να υφίστανται οι απόφοιτοι ΕΠΑΛ-ΕΠΑΣ-ΙΕΚ, καθώς και πολλές κατηγορίες επαγγελματιών.

Περιμένω με πολύ μεγάλο ενδιαφέρον τον Υπουργό Παιδείας και τις κυρίες Υφυπουργούς να μας αναλύσουν, πέραν των γενικών και αόριστων εξαγγελιών τους, πώς θα αντιμετωπίσουν τα φλέγοντα προβλήματα της επαγγελματικής εκπαίδευσης που τους υποχρεώνουν να φέρουν άρον-άρον και εκ των υστέρων πρόχειρες τροπολογίες όπως αυτή.

Κλείνω έχοντας την αίσθηση, κύριοι της Κυβέρνησης, ότι κυβερνάτε λες και βρίσκεστε σε περίοδο χάριτος, λες και δεν είστε στην Κυβέρνηση πενήντα μήνες, αλλά μόλις δύο και το κακό είναι ότι κάθε χρόνο γίνεστε και χειρότεροι. Η δημοκρατία φθίνει, οι θεσμοί κλείνουν, γίνονται περισσότερο προσοδοθηρικοί και η εξουσία συγκεντρώνεται στα χέρια σας ολοένα και περισσότερο.

Το ΠΑΣΟΚ έχει ευθύνη να σταθεί απέναντι σε ό,τι βλάπτει τη δημοκρατία, βλάπτει τους θεσμούς, βλάπτει τους πολίτες.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο κ. Πασχαλίδης από τη Νέα Δημοκρατία. Έχουμε άλλους δύο ομιλητές και μετά θα ξεκινήσουν οι δευτερολογίες του.

Κύριε Υπουργέ, υποθέτω θα μιλήσετε μετά.

**ΙΩΑΝΝΗΣ ΠΑΣΧΑΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με το υπό συζήτηση νομοσχέδιο συνεχίζεται η προσπάθεια που έχει ξεκινήσει η Κυβέρνηση ήδη από την περασμένη τετραετία για έλεγχο των πλατφορμών μέσω της βελτίωσης της διαδικασίας ανταλλαγής πληροφοριών και της συνεργασίας μεταξύ των φορολογικών αρχών των κρατών-μελών της Ευρωπαϊκής Ένωσης στον τομέα της φορολογίας εισοδήματος, του φόρου προστιθέμενης αξίας και των λοιπών έμμεσων φόρων.

Επίσης, για το ίδιο νομοσχέδιο εν όψει της διασύνδεσης του POS με τις ταμειακές μηχανές θεσπίζεται η υποχρέωση των παρόχων υπηρεσιών πληρωμών μέσω κάρτας να συμμορφώνονται προς τις απαιτήσεις λειτουργίας και διασύνδεσης των POS με την ΑΑΔΕ και αντίστοιχα των επιχειρήσεων να χρησιμοποιούν POS που πληρούν τις προϋποθέσεις αυτές.

Ειδικότερα, με το παρόν νομοσχέδιο ενσωματώνεται η οδηγία 2021/514 της Ευρωπαϊκής Ένωσης σχετικά με τη διοικητική συνεργασία στον τομέα της φορολογίας, ώστε τελικά οι πλατφόρμες να γίνουν σύμμαχοι της φορολογικής διοίκησης αντί να είναι οι ίδιες φορείς φοροδιαφυγής.

Το πεδίο εφαρμογής αφορά σε πρόσωπα που διεξάγουν δραστηριότητες μίσθωσης ακίνητης περιουσίας, συμπεριλαμβανομένων των ακινήτων κατοικίας ή εμπορικών κατοικιών, χώρων στάθμευσης και κάθε άλλης ακίνητης περιουσίας, προσωπικές υπηρεσίες, πωλήσεις αγαθών ή μίσθωσης οποιουδήποτε μέσου μεταφοράς.

Έτσι τέτοιες πλατφόρμες, οι οποίες είναι εγκατεστημένες σε άλλα κράτη-μέλη της Ευρωπαϊκής Ένωσης, θα παρέχουν στοιχεία για πωλήσεις που διεξάγονται στην Ελλάδα και αντίστροφα εμείς για πωλήσεις που διεξάγονται σε άλλες χώρες από πλατφόρμες που είναι εγκατεστημένες στη χώρα μας.

Τα δεδομένα περιλαμβάνουν όνομα, διεύθυνση, ΑΦΜ, ΙΒΑΝ, τραπεζικό λογαριασμό του πολίτη, το εισόδημα που εισπράχθηκε, προμήθειες, αμοιβές και φόροι που καταβλήθηκαν, διεύθυνση ακινήτου, ημέρες μίσθωσης και άλλα.

Προβλέπεται, επίσης, η δυνατότητα κοινών ή ταυτόχρονων ελέγχων από περισσότερες φορολογικές αρχές και παρέχεται ρητά το δικαίωμα σε υπαλλήλους ξένων φορολογικών αρχών να εξετάζουν φακέλους και να κάνουν συνεντεύξεις στην Ελλάδα και αντίστοιχα δικαιώματα δίνονται για τους ελεγκτές της ΑΑΔΕ στο εξωτερικό.

Όπως προανέφερα, ήδη από την προηγούμενη τετραετία εκ μέρους της Κυβέρνησης έγιναν σημαντικές προσπάθειες ελέγχου αυτών των πλατφορμών, όπως έγινε με την «Airbnb», προσπάθεια η οποία απέφερε στα ταμεία του κράτους δεκαπλάσια έσοδα από τέτοιες δραστηριότητες, φθάνοντας οι εισπράξεις σχεδόν μισό δισεκατομμύριο από τις δηλώσεις που έγιναν μέσω της συγκεκριμένης πλατφόρμας.

Αξίζει να κάνουμε μια αναφορά στα στοιχεία μέσω της υπογραφής μνημονίου συνεργασίας μεταξύ της ΑΑΔΕ και των τριών μεγαλύτερων πλατφορμών παγκοσμίως, της «Airbnb», της «Booking» και της «Expedia». Από περίπου 60 εκατομμύρια ευρώ δηλωμένα εισοδήματα το 2017 φτάσαμε στα 540 εκατομμύρια το 2022, ενώ για το 2023 οι εκτιμήσεις κυμαίνονται περίπου στα 700 εκατομμύρια ευρώ.

Γίνεται, επομένως, απολύτως κατανοητό ότι η αυτόματη ανταλλαγή δεδομένων με τις φορολογικές αρχές των χωρών της Ευρωπαϊκής Ένωσης για τη διασταύρωση των δηλώσεων που υποβάλλουν οι φορολογούμενοι ως προς το εισόδημα από τις ψηφιακές πλατφόρμες είναι πάρα πολύ σημαντική, δεδομένου ότι θα επιλύσει ένα από τα μεγαλύτερα προβλήματα των δημόσιων οικονομικών, δηλαδή τη φοροδιαφυγή, η οποία στερεί πολύτιμους πόρους από την οικονομία και έχει τεθεί ορθά ως άμεση προτεραιότητα της Κυβέρνησης.

Με το παρόν νομοσχέδιο, όμως, αντιμετωπίζεται και ένα ακόμη πρόβλημα, που δυστυχώς τόσα χρόνια δεν έχει λυθεί για τη χώρα μας και θα συμβάλει πλέον καθοριστικά στην αντιμετώπιση της φοροδιαφυγής. Είναι η διασύνδεση του POS με τις ταμειακές μηχανές. Εν όψει, λοιπόν, της διασύνδεσης αυτής, των POS με τις ταμειακές μηχανές, θεσπίζεται η υποχρέωση των παρόχων υπηρεσιών πληρωμών μέσω κάρτας να συμμορφώνονται προς τις απαιτήσεις της λειτουργίας και της διασύνδεσης των POS με την ΑΑΔΕ και αντίστοιχα των επιχειρήσεων να χρησιμοποιούν POS που πληρούν τις προϋποθέσεις αυτές.

Επίσης, προβλέπεται η υποβολή πλήρους συμμόρφωσης από την πλευρά των παρόχων, η οποία θα δημοσιοποιείται στον ιστότοπο της ΑΑΔΕ.

Η μη υποβολή της δήλωσης συνεπάγεται την παύση της νόμιμης λειτουργίας POS, καθώς και πρόστιμα έως και 200.000 ευρώ για τους παρόχους και έως 10.000 ευρώ για τις επιχειρήσεις που εξακολουθούν να χρησιμοποιούν ακατάλληλα POS.

Εκτός των προαναφερομένων το νομοσχέδιο περιλαμβάνει διατάξεις με τις οποίες εκσυγχρονίζεται το πλαίσιο για τη διαχείριση των κινητών αξιών του ΤΑΙΠΕΔ. Ειδικότερα, με το άρθρο 33 προστίθεται δυνατότητα να συνάπτει το ΤΑΙΠΕΔ συμβάσεις αναδοχής κινητών αξιών, δηλαδή μετοχών, ομολόγων κ.λπ. στο Χρηματιστήριο. Οι συμβάσεις αυτές αναδοχής συνάπτονται με τράπεζες ή εταιρείες παροχής επενδυτικών υπηρεσιών, οι οποίες στη συνέχεια προχωρούν στη διάθεση των κινητών αξιών στο Χρηματιστήριο.

Κλείνοντας, θα ήθελα να τονίσω ότι πρόκειται για ένα θετικό νομοσχέδιο που σηματοδοτεί τη μεγάλη μάχη κατά της φοροδιαφυγής που αποτελεί το μεγάλο στοίχημα της τετραετίας που ξεκίνησε. Τα νέα ψηφιακά εργαλεία αναμφισβήτητα μπορούν να διαδραματίσουν καταλυτικό ρόλο στη διαφάνεια και στην αποτελεσματικότητα του ελεγκτικού οργανισμού και να συμβάλουν στην καταπολέμηση της φοροδιαφυγής. Τόσο η συλλογή των δεδομένων από τις πλατφόρμες και η θέσπιση της διασύνδεσής τους με τις ταμειακές μηχανές στοχεύουν στον εντοπισμό των αδήλωτων εισοδημάτων και στην πάταξη της φοροδιαφυγής μέσω της βελτίωσης της αποτελεσματικότητας του ελεγκτικού μηχανισμού και της διοικητικής συνεργασίας στον τομέα της φορολογίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Ξενοφών Μπαραλιάκος, μετά η κ. Χρηστίδου και ολοκληρώνεται ο αριθμός των συναδέλφων ομιλητών.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Ευχαριστώ πολύ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, θα ήθελα, πριν ξεκινήσω την ομιλία μου, να εκφράσω τη βαθιά μου ευγνωμοσύνη προς τους ήρωες πυροσβέστες, τους πιλότους, τους εθελοντές και όλους όσοι αγωνίστηκαν και συνεχίζουν να αγωνίζονται σε όλα τα πύρινα μέτωπα της πατρίδας μας αυτό το καλοκαίρι. Τους ευχαριστούμε θερμά από καρδιάς.

Σήμερα συζητάμε ένα σημαντικό νομοσχέδιο το οποίο εισάγει μια γκάμα νέων ψηφιακών εργαλείων, τα οποία με τη σειρά τους θα σταθούν ως ανάχωμα αλλά και ως έμπιστος σύμμαχος απέναντι στη φοροδιαφυγή και θα ενισχύσουν την προσπάθεια για την αποτελεσματική πάταξη αλλά και τη διαφάνεια στη φοροδιαφυγή. Με τα εργαλεία αυτά διευκολύνεται η διεξαγωγή ελέγχων τόσο στο πεδίο των διαδικτυακών συναλλαγών μέσα από ψηφιακές πλατφόρμες όσο και σε εκείνο των αγορών από φυσικά καταστήματα με πιστωτικές και χρεωστικές κάρτες σύμφωνα με τις ευρωπαϊκές κατευθύνσεις της οδηγίας 514 του 2021. Αυτό θα επιτευχθεί, καθώς θα παρέχεται πλέον η δυνατότητα ηλεκτρονικής διασταύρωσης στοιχείων, η οποία θα πραγματοποιείται στις ψηφιακές πλατφόρμες. Για τον σκοπό αυτό καθίσταται υποχρεωτικό πλέον να διαβιβάζονται στην ΑΑΔΕ τα δεδομένα των συναλλαγών που πραγματοποιούν οι χρήστες. Στόχος είναι να εντοπίζονται τα αδήλωτα εισοδήματα από συναλλαγές που πραγματοποιούνται ηλεκτρονικά και να υποβάλλονται οι ανάλογοι δασμοί, φόροι και εισφορές κοινωνικής ασφάλισης.

Πεδίο εφαρμογής των παραπάνω είναι οι διασυνοριακές και μη δραστηριότητες σε κλάδους, όπως η μίσθωση μέσων μεταφοράς, η πώληση αγαθών, οι προσωπικές υπηρεσίες, αλλά και η μίσθωση ακίνητης περιουσίας. Διαπιστώνει κανείς εύκολα ότι πρόκειται για τον μεγαλύτερο όγκο των συναλλαγών που πραγματοποιούνται διαδικτυακά σήμερα και για τις οποίες υφίσταται κίνδυνος φορολογικών παραβάσεων αλλά και μεγάλες απώλειες εσόδων για το ελληνικό κράτος. Ανταλλάσσοντας πλέον πληροφορίες με τα κράτη-μέλη της Ευρωπαϊκής Ένωσης για τα άτομα που συναλλάσσονται ηλεκτρονικά θα μπορούμε να παρέμβουμε καίρια και αποτελεσματικά σε κάθε περίπτωση γι’ αυτόν τον λόγο.

Μέσω του υπό συζήτηση νομοσχεδίου προβλέπονται και οι ανάλογες κυρώσεις, προκειμένου όλοι να ευθυγραμμίζονται με τα νέα μέτρα. Οι κυρώσεις αυτές είναι αυστηρές και λειτουργούν ενισχυτικά στην ήδη ισχύουσα νομοθεσία. Προβλέπεται ότι οι πλατφόρμες που δεν συμμορφώνονται θα υπόκεινται σε αναστολή λειτουργίας αλλά και σε χρηματικά πρόστιμα που θα αγγίζουν ακόμα και τις 500.000 ευρώ. Παράλληλα, υφίσταται πρόβλεψη ότι για τους χρήστες που δεν δηλώνουν τα απαραίτητα στοιχεία οι λογαριασμοί θα κλείνουν και οι πληρωμές τους θα παρακρατούνται. Σαφώς υπάρχουν και οι εξαιρέσεις, καθώς δεν μπορούν όλοι να επιβαρύνονται το ίδιο φορολογικά, και αυτό αφορά πωλητές και επιχειρήσεις που διεξάγουν λιγότερες από τριάντα συναλλαγές ετησίως μέσω της πλατφόρμας και τα έσοδα αυτά δεν ξεπερνούν τις 2.000 ευρώ.

Ακόμη επιτρέψτε μου να σταθώ για ένα λεπτό και στις ρυθμίσεις του νομοσχεδίου που αφορούν τη λειτουργία και τη διασύνδεση των POS με την ΑΑΔΕ, ένα θέμα για το οποίο δέχομαι πολύ συχνά ερωτήσεις και από τους δικούς μας επιχειρηματίες της Πιερίας, τους συμπολίτες μου. Καθίσταται στο εξής υποχρεωτικό, εν όψει και της διασύνδεσης των POS με τις ταμειακές μηχανές, οι πάροχοι υπηρεσιών πληρωμής με χρεωστικές ή πιστωτικές κάρτες να συμμορφώνονται προς τις απαιτήσεις λειτουργίας και διασύνδεσης των POS με την ΑΑΔΕ και αντίστοιχα οι επιχειρήσεις που χρησιμοποιούν POS που πληρούν τις προϋποθέσεις αυτές. Η δήλωση συμμόρφωσης από πλευράς παρόχων θα δημοσιεύονται στην ΑΑΔΕ και η μη συμμόρφωση θα σημαίνει την παύση νόμιμης λειτουργίας των POS και τα πρόστιμα θα είναι έως και 200.000 ευρώ για τους παρόχους και έως 10.000 ευρώ για τις επιχειρήσεις αντίστοιχα.

Αντιλαμβάνεται κανείς την αξία εφαρμογής όλων των παραπάνω μέτρων, αν τα εξετάσει και με όρους κοινωνικής δικαιοσύνης. Δεν μπορούμε να επιτρέπουμε σε λίγους να φοροδιαφεύγουν εις βάρος της πληθώρας των πολιτών που είναι συνεπείς και υπεύθυνοι με τις φορολογικές τους υποχρεώσεις.

Κλείνοντας, θέλω να σταθώ στις διατάξεις που αφορούν το ΤΑΙΠΕΔ που έχουν τη δική τους ιδιαίτερη σημασία και αξία. Δίνεται στο ΤΑΙΠΕΔ η δυνατότητα να συμμετέχει στο Χρηματιστήριο κάνοντας τοποθετήσεις με όρους και κανόνες ανάλογους με αυτούς όλων των επιχειρήσεων, κυρίως για τη διασφάλιση της αξίας των μετοχών. Πρόκειται για ρυθμίσεις που έχουν έναν πολύ συγκεκριμένο σκοπό, την αξιοποίηση στο μέγιστο των περιουσιακών στοιχείων του δημοσίου. Η χώρα μας έχει σαφείς ευρωπαϊκές υποχρεώσεις, αλλά και στόχους που οφείλει να εξυπηρετεί, και δεν μπορεί αυτό να συμβεί σε καμμία περίπτωση χωρίς το πρόγραμμα αποκρατικοποιήσεων του ΤΑΙΠΕΔ, το οποίο δεν αποτελεί καμμία κρυφή ατζέντα, αλλά είναι δημοσιοποιημένο και κατά περιόδους βελτιστοποιείται κατά περιόδους με αλλαγές που ενισχύουν την ωφέλειά του για την πατρίδα μας και τους πολίτες της.

Κυρίες και κύριοι συνάδελφοι, σήμερα κάνουμε ακόμα ένα σημαντικό βήμα νοικοκυρέματος του κράτους, ένα βήμα υπευθυνότητας τόσο στον κρίσιμο φορολογικό τομέα, όσο και στον τομέα της αξιοποίησης της δημόσιας περιουσίας, μετατρέποντάς την από ένα ανεκμετάλλευτο βάρος σε μια ευκαιρία που θα δώσει ώθηση στην κατάκτηση των διεθνών μας στόχων.

Η Κυβέρνηση της Νέας Δημοκρατίας ακολουθεί μόνιμη πολιτική φορολογικών ελαφρύνσεων συνοδευόμενη από μια στρατηγική κατά της φοροδιαφυγής, η οποία ενισχύει το αίσθημα δικαίου και της κοινωνικής και φορολογικής δικαιοσύνης, εξυπηρετεί το δημόσιο συμφέρον και θωρακίζει τους κανόνες του υγιούς ανταγωνισμού, εξασφαλίζει επιπλέον έσοδα στα κρατικά ταμεία, τα οποία θα επαναπροωθεί προς τους πολίτες με στοχευμένα μέτρα στήριξης ανακουφίζοντας τους από σημαντικά βάρη.

Σας καλώ, λοιπόν, όλους και όλες να στηρίξετε το νομοσχέδιο με τη θετική σας ψήφο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Θα μιλήσει τώρα η κ. Χρηστίδου και ολοκληρώνονται οι ομιλητές. Θα υπάρξει μετά μια τρίλεπτη δευτερολογία από τους εισηγητές, θα πάρει τον λόγο ο Υπουργός για λίγο και θα ολοκληρωθεί η διαδικασία.

Το λόγο έχει η κ. Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, δυστυχώς δεν πάνε καλά τα πράγματα. Και αναφέρομαι στην καταστροφή που βιώνει όλη η Ελλάδα όχι από τις πυρκαγιές, αλλά από την ανικανότητα της Κυβέρνησης της Νέας Δημοκρατίας. Έχετε αποτύχει παταγωδώς για ακόμα μια χρονιά και επαναλαμβάνετε στις εξαγγελίες σας μέτρα που έχετε ανακοινώσει ξανά. Κενό στο προσωπικό; Η απάντηση είναι 41%! Κενό στον σχεδιασμό; Η απάντηση είναι 41%! Κενά στον συντονισμό; Η απάντηση είναι 41%! Πνίγεται η χώρα στους καπνούς; 41%! Πνίγεται η χώρα στις στάχτες; 41%! Πνίγεται εν τέλει η χώρα στην απελπισία; Η απάντησή σας είναι 41%! Πότε πιστεύετε ότι πρέπει να σταματήσει να ακούγεται ως μόνιμη επωδός η απάντηση 41%;

Το σύνθημα της Κυβέρνησής σας του 41% είναι ότι μια βροχή θα μας σώσει. Αλίμονο όμως αν το 41% περιμένει είτε μια βροχή είτε το να φτάσει η φωτιά στη θάλασσα, προκειμένου να σταματήσει. Υπάρχουν και οι παραιτήσεις, αν δεν μπορείτε να φέρετε εις πέρας κάποια ευθύνη τόσο σημαντική.

Πάμε τώρα, λοιπόν, στο σημερινό νομοσχέδιο, ένα φορολογικό νομοσχέδιο που επιδεικτικά αρνείται -αν θέλετε- να ασχοληθεί με την πραγματικότητα. Επισημάνθηκε κατ’ επανάληψη στις επιτροπές και από τον εισηγητή του ΣΥΡΙΖΑ και από άλλους ομιλητές το πρόβλημα με τις συμβάσεις βραχυπρόθεσμης μίσθωσης. Είναι ένα πρόβλημα που έχει πάρει εκρηκτικές διαστάσεις, που έχει δημιουργήσει πραγματική στεγαστική κρίση.

Είναι ένα πρόβλημα που δεν αφορά μόνο τους εκπαιδευτικούς ή τους άλλους δημόσιους υπαλλήλους που φτάνουν Σεπτέμβρη σε τουριστικές περιοχές, δηλαδή στη μισή Ελλάδα και δεν υπάρχει στέγη ούτε για δείγμα. Δεν αφορά μόνο τους φοιτητές που δεν μπορούν να βρουν δωμάτιο να μείνουν στον τόπο των σπουδών τους. Δεν αφορά γενικότερα μόνο τη νεολαία που παραμένει στο εφηβικό δωμάτιο, γιατί δεν αντέχει οικονομικά να κάνει το δικό της νοικοκυριό και να στήσει τη δική της ζωή. Επτά στους δέκα νέους ζουν έτσι. Το λένε τα στοιχεία.

Και τελικά αφορά ένα στα τρία νοικοκυριά στην Ελλάδα σύμφωνα πάλι με στοιχεία της ΕΛΣΤΑΤ που ξοδεύουν πάνω από το 50% του εισοδήματός τους για ενοίκιο ή δάνειο, ηλεκτρικό, νερό, κοινόχρηστα, θέρμανση ή ψύξη. Αυτή είναι η κατάσταση στον χώρο της στέγασης. Αυτή είναι η κατάσταση στη χώρα μας. Και αυτή την κατάσταση επιλέγει το σημερινό νομοσχέδιο να την αγνοεί.

Ως ΣΥΡΙΖΑ - Προοδευτική Συμμαχία έχουμε καταθέσει προτάσεις για την πραγματική ενίσχυση όσων αναζητούν σπίτι. Αλλά έχουμε καταθέσει και συγκεκριμένες προτάσεις προκειμένου να εισαχθούν περιορισμοί στις βραχυχρόνιες μισθώσεις. Έχουμε πει ότι η βραχυχρόνια μίσθωση πρέπει να επιτρέπεται μόνο σε φυσικά πρόσωπα και για δύο με τρία ακίνητα και όχι σε επιχειρήσεις που κρύβονται με διάφορους τρόπους πίσω από το ισχύον νομικό καθεστώς. Υπάρχουν αυτή τη στιγμή μεγάλα ακίνητα με πολλά διαμερίσματα. Το βλέπουμε σε όλο το Λεκανοπέδιο -ιδίως στο λεκανοπέδιο της Αττικής-, τα οποία λειτουργούν στην αγορά βραχυχρόνιας μίσθωσης σαν σπίτια ιδιωτών, όχι ως ξενοδοχεία εξαιτίας των νομοθετικών κενών που υπάρχουν.

Υπάρχει επίσης και το φαινόμενο της συγκέντρωσης ακινήτων από ενδιάμεσους διαχειριστές, οι οποίοι λαμβάνουν προμήθεια από τους ιδιοκτήτες σε κάθε ενοικίαση. Οι διαχειριστές αυτοί δρουν σε μία γκρίζα ζώνη από πλευράς νομιμότητας μέσω ιδιωτικών συμφωνητικών με ψευδή τιμολόγια. Λειτουργούν συγκεντρωτικά, εκτοξεύουν τις τιμές. Και, βέβαια, αυτό που μας αφορά και το συζητάμε πολύ συχνά και εσείς και εμείς και όλοι πιστεύω, όλοι όσοι πιστεύουν στην κοινή λογική, είναι ότι δεν αποδίδουν τελικά τον φόρο, φοροδιαφεύγουν. Σας πρότεινε ο εισηγητής μας, κατά τη δήλωση ενός ακινήτου στην πλατφόρμα της ΑΑΔΕ να αναγράφεται και ο διαχειριστής και το ΑΦΜ του πέραν του ιδιοκτήτη.

Είναι μια πρόταση που πιστεύουμε ότι θα διευκολύνει τον έλεγχο της πολιτείας επί των στρεβλώσεων της αγοράς, αλλά όπως φαίνεται ακόμη και αυτός ο στοιχειώδης έλεγχος σκοντάφτει στις ιδεολογικές σας παρωπίδες. Αυτός ο στοιχειώδης έλεγχος που φαντασιώνεται την αγορά ανεξέλεγκτη να αυτορρυθμίζεται.

Μα δεν αυτορρυθμίζεται, κυρίες και κύριοι της Νέας Δημοκρατίας. Το αποδεικνύει αυτό η διεθνής εμπειρία. Το αποδεικνύει εν προκειμένω η αγωνία ανεύρεσης σπιτιού που βιώνουν τετρακόσιες χιλιάδες νέοι εγκλωβισμένοι μαζί με τους γονείς τους και το γεγονός ότι οι πολίτες πληρώνουν για ενοίκιο το μισό και παραπάνω από το μηνιαίο εισόδημά τους.

Ο κύριος Υπουργός σήμερα είπε ότι θα υπάρξει νέα πρωτοβουλία της Κυβέρνησης αποδεχόμενος ότι το παρόν νομοσχέδιο δεν είναι επαρκές. Μένει να αποδειχθεί αν αυτά τα λόγια απηχούν πράγματι σε κάποιον σχεδιασμό ή αν είναι απλά υποσχέσεις.

Ο κύριος Υφυπουργός αναφέρθηκε σε έναν δήθεν κίνδυνο να πληγεί η επιχειρηματική δραστηριότητα. Ο σωστός και δίκαιος έλεγχος στην αγορά δεν πνίγει τους έντιμους επιχειρηματίες, κυρίες και κύριοι συνάδελφοι. Η απουσία του ελέγχου είναι που τους πνίγει σε όφελος των αεριτζήδων, σε όφελος των παρασιτικών στοιχείων. Η απουσία του ελέγχου είναι που προκαλεί τις στρεβλώσεις που βλέπουμε, να πρέπει οι πολίτες να ψάχνουν στέγη, να πρέπει να πληρώνουν υπέρογκα ενοίκια. Και εκεί η πολιτεία που τους νοιάζεται πραγματικά, πρέπει να παρεμβαίνει. Δεν πρέπει να παρακολουθεί απλά με τα χέρια σταυρωμένα.

Υπάρχει όμως κι άλλο ένα πολύ σημαντικό ζήτημα στο σημερινό νομοσχέδιο που αφορά το ΤΑΙΠΕΔ. Στην ακρόαση φορέων ο εκπρόσωπος των εργαζομένων των ΕΛΠΕ κατήγγειλε ότι η εισαγωγή μετοχών του δημοσίου στο χρηματιστήριο θα έχει ως συνέπεια την απώλεια δικαιωμάτων διοίκησης από το δημόσιο. Πρόκειται για ένα πάρα πολύ σοβαρό ζήτημα. Εκχωρείτε τη διοίκηση των ΕΛΠΕ στους ιδιώτες και αρνείστε να δώσετε οποιαδήποτε εξήγηση για ποιον λόγο το κάνετε.

Σας ρωτήσαμε στις επιτροπές γιατί συνέβη αυτό. Τι επιλέξατε; Τη σιωπή. Όχι επειδή δεν καταλαβαίνετε τι ρωτάμε, όχι επειδή ντρέπεστε γι’ αυτό που επιχειρείτε, αλλά γιατί θέλετε το ζήτημα να προχωρήσει στα γρήγορα, να μην πάρει δημοσιότητα. Περιμέναμε ότι θα πείτε κάτι στην Ολομέλεια και ο Υπουργός να απαντήσει, να εξηγήσει γιατί θα δοθεί το μάνατζμεντ μιας τόσο κερδοφόρας εταιρείας στους ιδιώτες, ενώ σήμερα και ως προς το μάνατζμεντ έχει λόγο το δημόσιο. Μάταια περιμέναμε.

Κλείνω κύριε Πρόεδρε, στην ομιλία σας κάνατε για άλλη μια φορά επίθεση στον ΣΥΡΙΖΑ διαστρεβλώνοντας τις θέσεις μας, αλλά δεν είπατε επί της ουσίας τίποτα ούτε για τα σχέδιά σας, ούτε για τις μετοχές των ΕΛΠΕ, ούτε για όσα γράφονται στον οικονομικό Τύπο όπου υπάρχει πλήθος δημοσιευμάτων -το καταθέτω στα Πρακτικά- που υπογραμμίζει ότι ο σημερινός Διευθύνων Σύμβουλος του ΤΑΙΠΕΔ υπήρξε πρώην συνεργάτης ιδιώτη μετόχου των ΕΛΠΕ και ότι τυχόν πώληση των μετοχών των ΕΛΠΕ και της «ΔΕΠΑ ΕΜΠΟΡΙΑΣ» όχι μόνο δεν εξασφαλίζει το δημόσιο συμφέρον, όπως λέτε, αλλά αντίθετα το υπονομεύει κιόλας σε όφελος του συγκεκριμένου επιχειρηματικού φορέα.

(Στο σημείο αυτό η Βουλευτής κ. Ραλλία Χρηστίδου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχουμε μείνει, λοιπόν, με την απορία, κυρίες και κύριοι της Κυβέρνησης, για ποιον λόγο θεωρείτε σκόπιμη και με την προτεινόμενη διαδικασία την πώληση μετοχών των ΕΛΠΕ μέσω χρηματιστηρίου; Θα μας απαντήσετε ή θα κοιτάτε αλλού και αδιάφορα; Η σιωπή πολλές φορές δεν είναι μόνο χρυσός. Μερικές φορές είναι και εξαιρετικά εύγλωττη.

Και εμείς θα επιμένουμε να κάνουμε γνωστή τη σιωπή σας. Θα επιμένουμε να την ελέγχουμε. Θα επιμένουμε να θέτουμε ερωτήσεις, να ζητάμε απαντήσεις, να διευκολύνουμε τους πολίτες να αντιλαμβάνονται τις ευθύνες σας και τα κρυφά σας σχέδια.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θέλει να καταθέσει νομοτεχνική βελτίωση ο κύριος Υπουργός.

Ορίστε, κύριε Υπουργέ, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Απλώς καταθέτω λίγες, εννέα τον αριθμό νομοτεχνικές βελτιώσεις.

(Στο σημείο αυτό ο Υφυπουργός Εθνικής Οικονομίας και Οικονομικών κ. Θεοχάρης (Χάρης) Θεοχάρης καταθέτει για τα Πρακτικά τις προαναφερθείσες νομοτεχνικές βελτιώσεις οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 254)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, να μοιραστούν τώρα άμεσα.

Θα ξεκινήσουμε λίγο αντίστροφα από τον κ. Καζαμία.

Ορίστε, έχετε τον λόγο για τρία λεπτά.

**ΑΛΕΞΑΝΔΡΟΣ ΚΑΖΑΜΙΑΣ:** Κύριοι Βουλευτές, στην πρωτολογία μου αναφέρθηκα στους λόγους για τους οποίους θα καταψηφίσουμε το νομοσχέδιο.

Είμαστε αφ’ ενός θετικοί, υπέρ των διατάξεων που προβλέπουν κάποια μείωση της φοροδιαφυγής. Από την άλλη όμως είμαστε αρνητικοί απέναντι σε διατάξεις που αφορούν τους κοινούς ελέγχους μεικτών κλιμακίων εφοριακών από άλλα κράτη-μέλη της Ευρωπαϊκής Ένωσης και Ελλήνων εφοριακών στην επικράτεια. Είμαστε επίσης αρνητικοί απέναντι στις διατάξεις του νομοσχεδίου που δίνουν σημαντικές αρμοδιότητες στην ΑΑΔΕ και πιστεύουμε ότι αυτές οι αρμοδιότητες πρέπει να περάσουν απευθείας στον Υπουργό Εθνικής Οικονομίας και Οικονομικών.

Και, τέλος, πρέπει να πω ότι είμαστε αρνητικοί στις διατάξεις που αφορούν τον ρόλο του ΤΑΙΠΕΔ.

Όσον αφορά αυτές, θα ήθελα πολύ σύντομα να περιγράψω μια μικρή διαδικαστική ιστορία, για να καταλάβετε πώς περνούν αυτές οι διατάξεις που αφορούν στο ΤΑΙΠΕΔ.

Αρχικά, το νομοσχέδιο τέθηκε σε διαβούλευση για δύο εβδομάδες, από τις 4 μέχρι τις 18 Αυγούστου. Τα άρθρα που τέθηκαν σε διαβούλευση ήταν τα 1 ως 30, ενώ τα άρθρα 31 μέχρι 35 δεν τέθηκαν σε διαβούλευση. Αυτά περιέχουν τις διατάξεις που αφορούν στη διευκόλυνση της διαδικασίας εκποίησης δημόσιας περιουσίας από το ΤΑΙΠΕΔ.

Το θέσαμε αυτό στη διάρκεια της επιτροπής και ο κύριος Υφυπουργός είπε ότι δεν ήταν έτοιμα τα άρθρα για τη διαδικασία. Όταν τα διαβάσαμε αυτά τα πέντε άρθρα, είδαμε ότι περιορίζουν τον ρόλο του Ελεγκτικού Συνεδρίου σε έναν προσυμβατικό έλεγχο διάρκειας σαράντα οκτώ ωρών, κάτι το οποίο μας φάνηκε πολύ σύντομο και όχι ικανό, ούτως ώστε να επιτρέψει στο Ελεγκτικό Συνέδριο να διεξαγάγει σωστό έλεγχο.

Ζητήσαμε στη διάρκεια της επιτροπής, στην ακρόαση φορέων, να δούμε εκπρόσωπο από το Ελεγκτικό Συνέδριο για να διατυπώσει τις απόψεις του. Ήμασταν οι μόνοι, η Πλεύση Ελευθερίας, που υπέβαλε αυτό το αίτημα. Απορρίφθηκε.

Ωστόσο, το ίδιο απόγευμα, στις 29 Αυγούστου, λάβαμε επιστολή από το Ελεγκτικό Συνέδριο, του οποίου οι δικαστικοί λειτουργοί ζητούσαν να παραστούν στη διαδικασία ακρόασης φορέων και διαμαρτυρήθηκαν, διότι ένα νομοσχέδιο και άρθρα τα οποία περιέχουν σημαντικές αλλαγές στον ρόλο του Ελεγκτικού Συνεδρίου δεν προέβλεπαν διαδικασία στην οποία θα καλούνταν για να διατυπώσουν την άποψή τους.

Τελικά, το Ελεγκτικό Συνέδριο έστειλε την άποψή του δύο μέρες αργότερα, στις 31 Αυγούστου.

Θα ήθελα να καταθέσω, κύριε Πρόεδρε, και τα δύο έγγραφα στα Πρακτικά. Εκεί διαμαρτύρεται η Ένωση Δικαστικών Λειτουργών του Ελεγκτικού Συνεδρίου για το γεγονός ότι η διαδικασία των σαράντα οκτώ ωρών είναι υπερβολικά βραχεία και δεν επιτρέπει, όπως λένε με τα δικά τους λόγια, έναν σοβαρό έλεγχο των συμβάσεων διάθεσης μετοχών στο Χρηματιστήριο.

Ο κύριος Υφυπουργός και νωρίτερα, ο κύριος Υπουργός ερμήνευσαν τις διαμαρτυρίες και την επιστολή του Ελεγκτικού Συνεδρίου ως και να εγκρίνει τις διατάξεις του νομοσχεδίου, συγκεκριμένα τα άρθρα 33 και 35, ενώ είναι σαφές και είναι υπογραμμισμένο με μαύρα γράμματα ότι το Ελεγκτικό Συνέδριο έχει θέμα με αυτό.

Και ποιο είναι το θέμα; Το θέμα δεν είναι ότι το Σύνταγμα προβλέπει ή δεν προβλέπει. Το Σύνταγμα, λέει το Ελεγκτικό Συνέδριο, στο άρθρο 98, πράγματι, δεν προβλέπει τη συμμετοχή του στη διαδικασία προσυμβατικού ελέγχου.

Αφ’ ης στιγμής, όμως, βάζετε αυτό, το Ελεγκτικό Συνέδριο θέλει αυτή η διαδικασία να γίνεται σωστά και εσείς αυτό που κάνετε είναι ότι τους βάζετε για να δημιουργήσετε ένα πρόσχημα διαφάνειας, ενώ, αφ’ ετέρου, συμπιέζετε τον χρόνο σε ασφυκτικά περιθώρια, ούτως ώστε το Ελεγκτικό Συνέδριο να μη μπορεί να κάνει τον έλεγχο διαφάνειας σωστά. Και έτσι έχετε και τα δύο. Και λέτε ότι το αναμειγνύετε και από την άλλη, δεν το αφήνετε να κάνει έλεγχο της διαφάνειας.

Γι’ αυτόν, αλλά και για άλλους λόγους, θα καταψηφίσουμε και αυτά τα άρθρα του νομοσχεδίου.

Θα ήθελα να καταθέσω τα δύο έγγραφα του Ελεγκτικού Συνεδρίου στα Πρακτικά.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο εισηγητής της Ελληνικής Λύσης κ. Φωτόπουλος. Ο χρόνος είναι ο ίδιος.

**ΣΤΥΛΙΑΝΟΣ ΦΩΤΟΠΟΥΛΟΣ:** Κύριοι συνάδελφοι, άκουσα με μεγάλη προσοχή τους ομιλητές όλων των κομμάτων, όπως και τον Υπουργό, τον κ. Χατζηδάκη.

Για αρχή θα κάνω κάποιες παρατηρήσεις γι’ αυτά που άκουσα από συναδέλφους της Συμπολίτευσης κυρίως.

Παρατήρηση πρώτη: Δεν ασχοληθήκαμε όλοι εμείς της Αντιπολίτευσης στις πρωτολογίες μας με το νομοσχέδιο κατ’ άρθρο. Λάθος. Σας ενημερώνω ότι το κάναμε με πολύ μεγάλη συνέπεια όλη την προηγούμενη εβδομάδα στην αρμόδια Επιτροπή Οικονομικών. Ανατρέξτε στα Πρακτικά.

Παρατήρηση δεύτερη: Συνάδελφος της Συμπολίτευσης μας είπε ότι με τη διασύνδεση των POS με την ΑΑΔΕ θα εξαλειφθεί το φαινόμενο των εικονικών POS, τα οποία, ενώ φαίνεται ότι πραγματοποιούν συναλλαγές, στην ουσία αυτό δεν γίνεται.

Επειδή εδώ έχει γίνει μια σύγχυση, θα πρέπει να ενημερώσουμε το Σώμα. Θέλω να ενημερώσω -γιατί, προφανώς, ο συνάδελφος συγχέει τα POS με τις φορολογικές ταμειακές μηχανές- ότι ο πρώτος ο οποίος ενδιαφέρεται να λειτουργήσει κανονικά το POS είναι ο επιχειρηματίας. Διαφορετικά, δεν θα μπορέσει να εισπράξει.

Παρατήρηση τρίτη: Πάλι συνάδελφος της Συμπολίτευσης αναφέρθηκε στο φαινόμενο επιχειρήσεων και ελεύθερων επαγγελματιών να υποδηλώνουν τα εισοδήματά τους, ενώ ταυτόχρονα, μας είπε ότι η πάταξη της φοροδιαφυγής θα επιτρέψει τη μείωση των φορολογικών συντελεστών. Λάθος.

Το αντίστροφο θα πρέπει να συμβεί, κύριοι. Η μείωση των φορολογικών συντελεστών θα καταστήσει τη φοροδιαφυγή ασύμφορη και αυτό με τη σειρά του θα οδηγήσει και στον πιο δίκαιο διαμοιρασμό των κάθε είδους επιδομάτων και pass, τα οποία εσείς με εισοδηματικά κριτήρια δίνετε και με τη λογική των οποίων εμείς διαφωνούμε. Είμαστε κάθετα αντίθετοι με την επιδοματική πολιτική. Όπως δεν μπορούμε να έχουμε έναν τροχονόμο πίσω από κάθε οδηγό για να διαπιστώσουμε αν παραβιάζει τον Κώδικα Οδικής Κυκλοφορίας, έτσι δεν μπορούμε να έχουμε και έναν εφοριακό πίσω από κάθε φορολογούμενο.

Η λύση είναι μία, να καταστήσετε τη φοροδιαφυγή μη ελκυστική για τους μικρούς και μεσαίους φορολογούμενους και τότε θα δείτε μεταβολή και στο θέμα της εισπραξιμότητας των φόρων, για το οποίο κανένας, ούτε στην επιτροπή ούτε σήμερα, δεν έκανε αναφορά. Δεν αρκεί να επιβάλεις φόρους. Δεν αρκεί να πατάξεις τη φοροδιαφυγή. Θα πρέπει να μπορείς και να εισπράξεις αυτούς τους φόρους, πράγμα που δεν φαίνεται να γίνεται με μεγάλη επιτυχία, με μοναδική εξαίρεση ίσως τον ΕΝΦΙΑ, καθώς κάθε μήνα βλέπουμε τα ληξιπρόθεσμα νοικοκυριών και επιχειρήσεων να αυξάνονται.

Έρχομαι τώρα στα λεχθέντα από τον Υπουργό, τον κ. Χατζηδάκη. Τον ακούσαμε με ιδιαίτερη ένταση και αποφασιστικότητα να μας πληροφορεί για την πρόθεση της Κυβέρνησης να υλοποιήσει τη διασύνδεση των POS με την ΑΑΔΕ.

Με συγχωρείτε, αλλά δεν θυμάμαι ούτε στη διάρκεια της αρμόδιας επιτροπής, αλλά ούτε και από τους ομιλητές σήμερα άκουσα κάποιον να διαφωνεί με την ίδια τη διασύνδεση των POS με την ΑΑΔΕ. Διαφωνούμε με τα πρόστιμα. Διαφωνούμε με τα τεχνικά με τα οποία επιβάλλονται λόγω τεχνικών προβλημάτων. Διαφωνούμε, επίσης, με το κόστος χρήσης και απόκτησης των POS, το οποίο παραμένει πάρα πολύ υψηλό για τις μικρές επιχειρήσεις, οι οποίες δεν έχουν τη δυνατότητα διαπραγμάτευσης με τις τράπεζες, κάτι για το οποίο δεν ακούσαμε τίποτα ούτε από τον ίδιο τον κύριο Υπουργό, αλλά ούτε και από την εκπρόσωπο της Ένωσης των Ελληνικών Τραπεζών στη διαδικασία ακρόασης των φορέων. Η εκπρόσωπος των τραπεζών, αφ’ ενός, δεν απάντησε στις ερωτήσεις μας -αυτό μπορεί να το επιβεβαιώσει και ο κ. Γερουλάνος του ΠΑΣΟΚ- αφ’ ετέρου, μας έκανε και υποδείξεις να μην επαναφέρουμε το θέμα του κόστους χρήσης και διατήρησης των POS στον δημόσιο διάλογο, ως κάτι το οποίο είναι ανάξιο λόγου.

Με συγχωρείτε, αλλά αυτό προσβάλλει την ίδια τη Βουλή, προσβάλλει τον ίδιο τον θεσμό. Δεν προσβάλλει εμάς σαν πρόσωπα και αυτό είναι κάτι το οποίο θα πρέπει να δούμε. Είναι καθαρά πολιτικό το φαινόμενο.

Παρατήρηση δεύτερη στα λεχθέντα από τον κύριο Υπουργό. Εμφανίστηκε βέβαιος ο κ. Χατζηδάκης για την επιτυχία του μέτρου της διασύνδεσης των POS, χαρακτηρίζοντάς το ως κορωνίδα στη μάχη κατά της φοροδιαφυγής.

Θα τολμήσω και εγώ να πω ότι τα αποτελέσματα δεν θα είναι τα αναμενόμενα για τα δημόσια ταμεία, σε αντίθεση με την πάταξη του λαθρεμπορίου στα καύσιμα και τα καπνοβιομηχανικά προϊόντα, με τρόπους τους οποίους έχουμε υποδείξει κατά καιρούς και με άμεσα και εντυπωσιακά αποτελέσματα για τα δημόσια ταμεία.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Συντυχάκης έχει τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Το Κομμουνιστικό Κόμμα Ελλάδας θα καταψηφίσει το νομοσχέδιο επί της αρχής και αυτό γιατί η Κυβέρνηση επιχειρεί με ιδιαίτερα επιτηδευμένο τρόπο να διαμορφώσει ένα κλίμα ανοχής και συνενοχής στον λαό, ότι τάχα φοροδιαφεύγουμε και πρέπει να παταχθεί αυτό. Και αυτό στην πράξη σημαίνει νομιμοποίηση, αφ’ ενός, της φοροληστείας για τη συντριπτική πλειοψηφία του λαού, αφήνοντας όμως στο απυρόβλητο τόσο τη νόμιμη όσο και την παράνομη κλοπή από τους λίγους, τους κεφαλαιοκράτες δηλαδή, βιομήχανους, εφοπλιστές, τραπεζίτες κ.ο.κ., δηλαδή φοροαπαλλαγή, φοροαποφυγή, φοροδιαφυγή των μεγάλων επιχειρηματικών ομίλων, με σκανδαλώδη προνόμια και ζεστό κρατικό χρήμα, από τη μία, και εξουθένωση των λαϊκών στρωμάτων, με μπαράζ φοροληστείας μέσω άδικων έμμεσων και άμεσων φόρων, τον ΕΝΦΙΑ, τέλη, μέσω των δήμων κ.ο.κ..

Σε σχέση με τις τροπολογίες, η Κυβέρνηση ακολουθεί, όπως φυσικά και όλες οι κυβερνήσεις, αυτή την πάγια τακτική των τροπολογιών «πασπαρτού», δηλαδή τροπολογίες που περιλαμβάνουν πέντε-δέκα άρθρα. Με ορισμένα μπορεί να συμφωνείς, να καταψηφίζεις άλλα, σε άλλα να θες να δηλώσεις «παρών». Λειτουργεί εκβιαστικά όμως, γιατί υπάρχουν περιπτώσεις άρθρων που θες, για παράδειγμα, να στηρίξεις ή να πεις ένα «παρών».

Για παράδειγμα στην τροπολογία με γενικό αριθμό 8 και ειδικό 2 θα ψηφίσουμε «παρών», γιατί κατά την άποψή μας βαραίνει το πρώτο άρθρο. Στην ουσία είναι τρία τα άρθρα στο σύνολο αυτής της τροπολογίας. Τα δύο τα καταψηφίζουμε. Στο 1 ψηφίζουμε «παρών». Και στο σύνολό της θα ψηφίσουμε «παρών», γιατί βαραίνει η παράταση των συμβάσεων ιδιωτικού δικαίου ορισμένου χρόνου προσωπικού καθαριότητας σε υπηρεσίες του Υπουργείου Οικονομικών, Ανεξάρτητης Αρχής Δημοσίων Εσόδων και πάει λέγοντας. Ψηφίζουμε «παρών», γιατί οι άνθρωποι πρέπει να συνεχίσουν τη δουλειά τους.

Όμως θέλω και απ’ αυτό το Βήμα να πούμε ότι είναι άθλιο αυτό το καθεστώς των συμβάσεων ορισμένου χρόνου, οι οποίες θα έπρεπε να είχαν μετατραπεί σε αορίστου χρόνου. Να μονιμοποιηθούν αυτοί οι εργαζόμενοι και όχι να είναι σε αυτή τη διαρκή ομηρία που τους βάζουν διαρκώς οι κυβερνήσεις.

Σε σχέση με την τροπολογία με γενικό αριθμό 9 και ειδικό 2, επίσης θα πούμε «παρών» στο σύνολο της τροπολογίας, γιατί βαραίνει το άρθρο 1 για την παράταση των συμβάσεων ιατρών του Εθνικού Οργανισμού Δημόσιας Υγείας. Πρόκειται για εξάμηνη παράταση των συμβάσεων, όπως ακριβώς έχει επαναληφθεί και το προηγούμενο διάστημα. Αφορά προσωπικό με σχέση εργασίας με το γνωστό μπλοκάκι και ορισμένου χρόνου εργασίας, τμήμα των οποίων διατίθεται στις δημόσιες μονάδες υγείας για τις ανάγκες των μεταναστών.

Εμείς ως ΚΚΕ προβάλλουμε την ανάγκη για επαρκή αριθμό προσωπικού τόσο στις δημόσιες μονάδες υγείας όσο και στις δομές των μεταναστών, με μόνιμη και σταθερή σχέση εργασίας. Ψηφίζουμε, λοιπόν, «παρών» στο συγκεκριμένο άρθρο, γιατί παίρνουμε υπ’ όψιν μας τις ανάγκες των μεταναστών που πρέπει να καλυφθούν και ταυτόχρονα την ανάγκη αυτών των υγειονομικών να συνεχίσουν να έχουν δουλειά έστω και για επιπλέον έξι μήνες, παρ’ όλο που, επαναλαμβάνω, μιλάμε για μόνιμη σχέση εργασίας παύοντας αυτό το άθλιο καθεστώς.

Στο άρθρο 2, για παράδειγμα, θα καταψηφίσουμε. Αφορά την παράταση της διάρκειας απόσπασης υπαλλήλων στην κεντρική υπηρεσία του Υπουργείου Υγείας. Αποτελεί ρύθμιση που αξιοποιεί τις αποσπάσεις για την κάλυψη αναγκών, προκειμένου να μη γίνονται προσλήψεις μόνιμου προσωπικού για την κάλυψή τους.

Τέλος, θα καταψηφίσουμε το άρθρο 3, που αφορά την παράταση χρόνου παραμονής στην υπηρεσία ιατρών κλάδου Εθνικού Συστήματος Υγείας. Η ρύθμιση είναι συνέχεια της προηγούμενης, που προέβλεπε την παράταση της θητείας γιατρών. Πρόκειται για ρύθμιση που επαναλαμβάνεται και παρουσιάζεται ως λύση στα πραγματικά σοβαρά προβλήματα από την έλλειψη γιατρών. Αποτελεί στοιχείο της συνολικής πολιτικής της Κυβέρνησης, και των προηγουμένων βέβαια, που ο πυρήνας της είναι η απόρριψη του σχεδιασμού και της υλοποίησης των αναγκαίων νέων μόνιμων προσλήψεων, προκειμένου να καλυφθούν οι ανάγκες, να υπάρξει η έγκαιρη διαδοχή του ιατρικού προσωπικού, η εκπαίδευση και η μεταφορά της πείρας και της γνώσης.

Αντί αυτού, σε συνθήκες ακόμα μεγαλύτερης μείωσης των γιατρών, λόγω των καλοκαιρινών αδειών, προωθεί αυτή τη λύση η Κυβέρνηση, με ηλικιωμένους γιατρούς άνω των εξήντα επτά ετών, με μειωμένες αντοχές, οι περισσότεροι με προβλήματα υγείας, που θα εντάσσονται στις εφημερίες και στην καθημερινή δουλειά σε δημόσιες μονάδες υγείας όπου επικρατούν συνθήκες πολέμου.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κι εγώ.

Ο κ. Κουκουλόπουλος έχει τον λόγο.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Επί των τροπολογιών και μόνο θα μιλήσω. Θα πω και μία μικρή φράση στο κλείσιμο.

Νομίζω, κυρίες και κύριοι συνάδελφοι, ότι η περίφημη φράση «επιστροφή στην κανονικότητα», που είναι αρκετά δημοφιλής και στην οποία προσφεύγει συχνά η Κυβέρνηση, είναι μία ανάγκη. Είναι ανάγκη για όλους, για το Κοινοβούλιο, για τους Έλληνες πολίτες. Όλοι θέλουν επιστροφή στην κανονικότητα.

Νομίζω ότι πολύ καλό μέτρο είναι ο τρόπος με τον οποίο νομοθετούμε. Ο αριθμός των τροπολογιών, το αν είναι σχετικές ή όχι με το νομοσχέδιο, το αν είναι ενός, δύο ή τριών Υπουργείων, όπως έχουμε σε μια τροπολογία, είναι κάποια ασφαλή, ουδέτερα κριτήρια, με τα οποία κανείς μπορεί να έχει μία σαφή γνώμη για το κατά πόσον έχουμε επιστρέψει πραγματικά σε μια κανονικότητα. Το λέω αυτό γιατί οι έκτακτες συνθήκες στις οποίες βρέθηκε η χώρα πριν από δεκατρία χρόνια είναι γνωστό ότι επέβαλαν -με ή χωρίς εισαγωγικά, ο καθένας ας το δει όπως θέλει- μία διαδικασία επί αρκετά χρόνια όπου οι τροπολογίες η μία διαδεχόταν την άλλη. Υπήρξε, εν πάση περιπτώσει, αναπόσπαστο στοιχείο μιας περιπέτειας της χώρας, για την οποία ο καθένας έχει την άποψή του, όπως είπα κι άλλη φορά, την οποία μπορεί να διατηρεί και δημόσια και για τον εαυτό του.

Ωστόσο, ερχόμαστε σήμερα και το ίδιο το Υπουργείο Οικονομικών, κύριε Υπουργέ, μας στερεί τη δυνατότητα να ψηφίζουμε, για παράδειγμα, την παράταση για τις καθαρίστριες, με την παρατήρηση ότι είναι η πολλοστή φορά που την ψηφίζουμε και με την προτροπή να δώσετε επιτέλους μία μόνιμη λύση σε αυτό το πρόβλημα. Αλλά διατυπώνω την απορία: το ίδιο το Υπουργείο Οικονομικών, η ίδια η ΑΑΔΕ, της οποίας νομοσχέδιο συζητάμε, βγήκε σε διαβούλευση κ.λπ., δεν γνώριζε ότι λήγουν οι συμβάσεις και πρέπει να παραταθούν για να τις συμπεριλάβει στο νομοσχέδιο;

Για ποιον λόγο έχετε στο τρίτο άρθρο αυτής της τροπολογίας μια διάταξη για τη «ΛΑΡΚΟ», για παράταση μιας προθεσμίας την οποία δεν ψηφίσαμε έτσι κι αλλιώς; Είχαμε ψηφίσει «παρών» την προηγούμενη φορά. Δεν μπορούμε να την ψηφίσουμε ούτε τώρα την παράταση. Άρα εμφανιζόμαστε να μην μπορούμε να ψηφίσουμε ούτε την παράταση για τις καθαρίστριες. Γι’ αυτό είναι αντικοινοβουλευτική αυτή η πρακτική.

Το ίδιο, ίσως και πολύ περισσότερο, θα έλεγα, ισχύει για την άλλη τροπολογία, στην οποία ενώνουν δυνάμεις τρία Υπουργεία: Παιδείας, Εσωτερικών και Υγείας. Προφανώς και θέλουμε να ψηφίσουμε τη δυνατότητα παράτασης για τους γιατρούς, για παράδειγμα, στο άρθρο 1, όπως επίσης την παράταση διάρκειας της απόσπασης των υπαλλήλων στο Υπουργείο Υγείας, όπως επίσης, κατ’ ανάγκη, όπως εξήγησε νωρίτερα ο κ. Παραστατίδης, ο εισηγητής μας σε θέματα παιδείας, το άρθρο 4 του Υπουργείου Παιδείας. Δεν θα αναφερθώ. Αναφέρθηκε πριν από λίγα λεπτά ο συνάδελφός μου.

Είναι εύλογη η διάταξη για την απαγόρευση προσλήψεων για τις εκλογές, αλλά και εδώ υπάρχει η ίδια απορία. Δηλαδή, έχει οριστεί ότι θα κλείσουν τα ψηφοδέλτια για τις αυτοδιοικητικές εκλογές στις 31 Αυγούστου κι αυτή είναι μια επαναλαμβανόμενη διάταξη. Με τίποτα δεν θα ψηφίζαμε αυτή τη διάταξη, όχι γιατί είμαστε κατά της απαγόρευσης της αναστολής τέτοιων πράξεων, αλλά ξέφυγε από το Υπουργείο Εσωτερικών το γεγονός ότι, όπως είναι η διατύπωση του άρθρου, παγώνουν και τυχόν προσλήψεις που έχουν σχέση με αποκατάσταση οικογενειών θυμάτων στην τραγωδία των Τεμπών αν είναι σε ΟΤΑ. Για ποιον λόγο; Ποια σκοπιμότητα κρύβεται πίσω από κάτι τέτοιο;

Αυτή νομίζω ότι είναι μια διάταξη που είχε στηριχθεί σχεδόν από το σύνολο των πολιτικών δυνάμεων όταν υπήρξε η τραγωδία των Τεμπών και δεν υπάρχει λόγος να συμπεριλαμβάνεται εδώ. Δεν υποκρύπτει κάτι. Δεν δημιουργεί μια πονηρία, αν κάποιος, δηλαδή, θα έπρεπε να πάει στον τάδε ή δείνα δήμο.

Έτσι, λοιπόν, είμαστε υποχρεωμένοι να ψηφίσουμε «παρών» και στις δύο τροπολογίες, λέγοντας ότι αυτή η καθόλου καλή νομοθέτηση για την κοινοβουλευτική πρακτική πρέπει να περιοριστεί, γιατί είναι ένα βασικό κριτήριο, όπως είπα, επιστροφής στην κανονικότητα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Μαμουλάκης έχει τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κατ’ αρχάς να ξεκινήσω από τις τροπολογίες. Αυτό που είπε και ο συνάδελφος, ο κ. Κουκουλόπουλος, νομίζω ότι μας βρίσκει και εμάς σύμφωνους. Πρέπει κάποια στιγμή, κύριε Υπουργέ, να σταματήσει αυτή η επιτομή της κακής νομοθέτησης. Είναι τροπολογίες οι οποίες θα μπορούσαν να πάρουν και τη μορφή σχεδίου νόμου. Δεν μιλάω για τη συγκεκριμένη. Ήδη με την έναρξη της νέας κοινοβουλευτικής περιόδου -σας θυμίζω- τον Ιούλιο είχαμε την περίφημη τροπολογία που μέσα σε μία τροπολογία καταφέρατε και το «Ελ. Βενιζέλος» να ιδιωτικοποιήσετε, αλλά και να φέρετε την ΕΥΔΑΠ και ΕΥΑΘ σε δημόσιο έλεγχο, εν πάση περιπτώσει εκτός Υπερταμείου, δηλαδή αυτά τα οξύμωρα, για να δεσμεύσετε την Αντιπολίτευση και να βγείτε -ενώ έχετε κάνει το πολιτικό σφάλμα κατά την άποψή μας- από πάνω. Νομοθετικά πρέπει να εναρμονιστούμε και να πάμε ορθόδοξα, κύριε Θεοχάρη. Δεν είναι δυνατόν να συνεχίζεται αυτή η κατάσταση.

Για το Υπουργείο Υγείας δεν το συζητάμε. Μένω μόνο σε ένα σκέλος της τροπολογίας και θα πάω στα υπόλοιπα. Στη συγκεκριμένη τροπολογία κάνετε μη σύννομη διαδικασία. Δίνεται δεύτερη παράταση στο καθεστώς των καθαριστριών και καθαριστών. Το ερώτημα είναι σαφές: Γιατί δεν προχωράτε σε μια πρόσληψη συμβατική εκ θεμελίων, μια προσπάθεια να προσληφθεί προσωπικό, νόμιμα και μόνιμα; Γιατί όχι; Γιατί μπαίνετε σε μια διαδικασία -το τονίζω- μη σύννομη, για να αιτιολογήσετε τα αδικαιολόγητα κατά την άποψή μας;

Πάμε τώρα στον κεντρικό πυρήνα που αφορά το νομοσχέδιο, την κοινοτική οδηγία, άσχετα που το δικό σας κόμμα -εννοώ το Λαϊκό Κόμμα- δεν την υπερψήφισε. Εδώ είστε στη δύσκολη θέση μετά από καθυστέρηση δύο ετών να τη φέρετε στο ελληνικό Κοινοβούλιο. Βεβαίως και είναι σωστή η κατεύθυνση. Δίνει τη δυνατότητα στις φορολογικές διοικήσεις των κρατών-μελών να μπορούν να ανταλλάσσουν πληροφορίες προς το κοινό συμφέρον και την αλίευση όλων αυτών που φοροδιαφεύγουν. Όμως, σας το είπα ξανά, ο ελέφαντας στο δωμάτιο είναι άλλος. Είναι το gentrification, είναι η συγκεντροποίηση αυτή τη στιγμή σε κομβικές αστικές περιοχές της χώρας κατοικιών, που ως αποτέλεσμα έχει να αυξηθούν άρδην οι τιμές των ακινήτων, είτε προς πώληση είτε προς μίσθωση, σε σημείο αδιανόητο εν έτει 2023, να μην μπορεί μια οικογένεια να δώσει τη δυνατότητα στο παιδί της να φοιτήσει εκτός από την πόλη από την οποία κατάγεται. Ειδικά η Αθήνα, το Ηράκλειο, οι νησιωτικές περιοχές βάλλονται πανταχόθεν από αυτό το ζήτημα. Βλέπουμε το τι συμβαίνει στις τιμές ακινήτων, ειδικά τα τελευταία πέντε χρόνια. Τι κάνετε γι’ αυτό; Τίποτα, απολύτως τίποτα.

Είπε ο κ. Χατζηδάκης βέβαια -οφείλω να είμαι δίκαιος- ότι προτίθεστε λίαν συντόμως να φέρετε νέα νομοθετική ρύθμιση για να πατάξετε ή να ανασχέσετε το εν λόγω φαινόμενο. Και ποια είναι αυτή η πρωτοβουλία; Μήπως θα ελέγξετε επιτέλους τους διαχειριστές; Όλοι ξέρουμε ότι αυτοί είναι η πηγή των κυριότερων προβλημάτων. Και αν ναι, θα βάλετε κάποιο όριο, κάποιον περιορισμό όσον αφορά το πλήθος των κατοικιών που μετατρέπονται και αλλάζουν χρήση βίαια και μη ορθά -κατά την άποψή μας- πολεοδομικά; Περιμένουμε να δούμε, περιμένω από εσάς μια απάντηση για το ποιο είναι το σκεπτικό της επιτελικής Κυβέρνησης γύρω από το ζήτημα αυτό.

Εν κατακλείδι, πάμε στο θέμα του ΤΑΙΠΕΔ, που όπως είδατε εστιάσαμε και στις επιτροπές και σήμερα με ένταση -θα έλεγα- την προσέγγισή μας αντιπολιτευτικά. Γιατί; Δεν απαντήσατε τίποτα, ούτε για τα ΕΛΠΕ ούτε για τις θυγατρικές του ούτε για τις ΔΕΠΑ Εμπορίας ούτε για τον Διεθνή Αερολιμένα Αθηνών. Και όλες αυτές οι επιχειρήσεις που αναφέρω που εντάσσονται στο ΤΑΙΠΕΔ είναι θεμελιώδους σημασίας για το εθνικό συμφέρον. Και σας ρωτάμε και εσάς και ειδικά τον κ. Χατζηδάκη, που είναι ο επισπεύδων Υπουργός και ο υπεύθυνος του ΤΑΙΠΕΔ: Τι προτίθεστε να κάνετε; Ποιες είναι αυτές οι εταιρείες; Φωνή βοώντος εν τη ερήμω. Δεν είπε «κιχ» γι’ αυτό. Αυτό καταλαβαίνετε ότι πυροδοτεί τον προβληματισμό μας έτι περαιτέρω.

Εδώ είναι ένα ζήτημα, όμως, κύριε Θεοχάρη. Είστε εσείς εδώ τώρα, δεν ξέρω αν ο κ. Χατζηδάκης έρθει στο τέλος της διαδικασίας. Υποτίμησε τη διαδικασία. Δεν εμφανίστηκε σε καμμία επιτροπή. Στην Ολομέλεια ήρθε λίγο το πρωί και αποχώρησε. Έτσι αντιλαμβάνεται τη θεσμική ιδιότητα; Εσείς ήσασταν παρών. Εγώ μιλάω για τον κ. Χατζηδάκη, ο οποίος είναι και ο Υπουργός σας. Ποιο είναι το κομβικό ζήτημα; Αυτό το επιχείρημα που κατάλαβα ότι δομήσατε εσχάτως περί προσυμβατικού ελέγχου για τις εταιρείες αυτές. Νομίζω ότι κοροϊδεύετε και υποτιμάτε τη νοημοσύνη μας, αφού ο προσυμβατικός έλεγχος είναι προαπαιτούμενο για την εισαγωγή μετοχών στο Χρηματιστήριο. Δηλαδή τι μας είπε ο Χατζηδάκης από το Βήμα της Βουλής και ο Κοινοβουλευτικός Εκπρόσωπος; Ότι κομίζετε κάτι καινούργιο, την υποχρέωση εφόσον προχωρήσετε. Το ζήτημα είναι να μην προχωρήσετε σε ιδιωτικοποίηση και όχι να κάνουμε προσυμβατικούς ελέγχους ως προτελευταίο βήμα πριν την ιδιωτικοποίηση των μετοχών.

Ρωτάμε και κλείνω με αυτό, κύριε Πρόεδρε, και σας ευχαριστώ για τον χρόνο που μου διαθέσατε. Ποιες είναι οι εταιρείες τις οποίες προτίθεστε να ιδιωτικοποιήσετε και να τις εντάξετε μέσω free floats στο Xρηματιστήριο; Πείτε συγκεκριμένα. Πρέπει ο κόσμος να γνωρίζει. Διότι όταν θα έρθει ξανά εδώ, άπαξ και ληφθεί αυτή η απόφαση και γίνει νόμος του κράτους, δεν θα έρθει κανένα ΤΑΙΠΕΔ και κανένας Υπουργός να μας πει ότι το ελληνικό δημόσιο έχασε τον έλεγχο των ΕΛΠΕ.

Και το τελευταίο, αλλά πιο σημαντικό, γιατί εδώ υπάρχει και ένα θέμα χρηστής διαχείρισης. Άπαξ και απομειωθεί η συμμετοχή του ελληνικού δημοσίου, τότε αυτόματα βάσει καταστατικού χάνει το δημόσιο τον έλεγχο διαχείρισης. Ποιος είναι ο έλεγχος διαχείρισης; Το μάνατζμεντ, το οποίο είναι περιουσιακό στοιχείο για τη χώρα, είναι περιουσιακό στοιχείο του ελληνικού λαού. Πώς θα το χάσουμε χωρίς αντίτιμο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Κοτρωνιάς από τη Νέα Δημοκρατία, μετά ο κύριος Υπουργός και κλείνει η συνεδρίαση.

**ΓΕΩΡΓΙΟΣ ΚΟΤΡΩΝΙΑΣ:** Κύριε Πρόεδρε, δεν έχω να προσθέσω κάτι σημαντικό ως δευτερολογία, παρά μόνο μία παρατήρηση για την υψηλού επιπέδου συζήτηση που έγινε και στην επιτροπή και σήμερα στην Ολομέλεια.

Μια ακόμη παρατήρηση είναι ότι μπορεί να ακούστηκε κριτική και παρατηρήσεις για το νομοσχέδιο, δεν υπήρξε, όμως, απόρριψη ή απαξίωση του από καμμία πλευρά της Βουλής. Εγώ θεωρώ ότι είναι ένα χρήσιμο νομοσχέδιο. Συμπληρώνει το πρώτο νομοσχέδιο του Ιουλίου, με το οποίο ουσιαστικά υλοποιήθηκε από την Κυβέρνηση το 50% των προεκλογικών δεσμεύσεων. Συμβάλλει και αυτό το νομοσχέδιο στην καταπολέμηση της φοροδιαφυγής, γιατί η καταπολέμηση της φοροδιαφυγής αποτελεί στόχο κάθε ευνομούμενης πολιτείας, γιατί η πάταξή της αποτελεί κορυφαίο ζήτημα κοινωνικής ηθικής αλλά και ισονομίας των πολιτών, ενώ παράλληλα σταθεροποιεί και αυξάνει τα κρατικά έσοδα προς όφελος πάνω απ’ όλα του κοινωνικού συνόλου και της πατρίδας.

Θεωρώ, λοιπόν, ότι μετά την κατάθεση όλων των επιχειρημάτων και τις ομιλίες του Υπουργού και του Υφυπουργού, όλες οι πλευρές της Βουλής πλέον μπορούν να υπερψηφίσουν το παρόν νομοσχέδιο.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κύριος Υπουργός για εννέα λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Σας ευχαριστώ, κύριε Πρόεδρε.

Επιτρέψτε μου να ξεκινήσω με κάτι που συνήθως τελειώνουμε, με τις ευχαριστίες. Θα ήθελα να δώσω ευχαριστίες στην ομάδα του Υπουργείου Οικονομικών και τη Γενική Γραμματέα, την κ. Μαίρη Ψύλλα, τη νομική μας ομάδα, οι οποίοι εργάστηκαν αρμονικά για να μπορέσει να ολοκληρωθεί με μεγάλη ταχύτητα, πολύ γρήγορα μετά το άνοιγμα της νέας Βουλής και αυτό το νομοσχέδιο. Τους ευγνωμονώ και τους ευχαριστώ για την καλή συνεργασία. Επίσης να ευχαριστήσω τον εισηγητή μας, τον κ. Κοτρωνιά, αλλά και όλη την Κοινοβουλευτική μας Ομάδα, τον πρόεδρο της επιτροπής, προκάτοχό μου στο Υπουργείο Οικονομικών, για την πολύ καλή και εποικοδομητική συζήτηση, εγώ θα έλεγα ακόμα και εσάς της Αντιπολίτευσης γι’ αυτή τη συζήτηση που κάναμε στις επιτροπές.

Προσπαθήσαμε να ακούσουμε όλες τις απόψεις και να ξεδιαλύνουμε απορίες, προβλήματα που κατά τη διάρκεια της συζήτησης τέθηκαν, όπως για παράδειγμα αυτή η εξαίρεση για τις δύο χιλιάδες συναλλαγές που φοβηθήκαμε μήπως θα έβγαζε πάρα πολλούς από την υποχρέωση αποστολής στοιχείων. Τελικά ξεδιαλύναμε ότι πρόκειται για ένα κτήριο και συνεπώς δεν υπήρχε κανένας λόγος ανησυχίας. Συνεπώς φτάνουμε στο τέλος μιας διαδικασίας που νομίζω ότι ήταν εποικοδομητική, αλλά εν πάση περιπτώσει το αποτέλεσμα είναι πολύ συγκεκριμένο και θα φανεί τώρα στην ψηφοφορία τι στάση θα πάρει ο καθένας.

Έχουμε, κυρίες και κύριοι συνάδελφοι, πραγματικά ένα αυτονόητα θετικό σχέδιο νόμου, όχι γιατί ενσωματώνει υποχρεωτικά μια οδηγία -και συνεπώς από τις ευρωπαϊκές μας υποχρεώσεις θα πρέπει να την ενσωματώσουμε-, αλλά γιατί αυτή η οδηγία χτίζει πάνω στις εγχώριες βέλτιστες πρακτικές. Από τη χώρα μας και άλλες χώρες ξεκίνησε η διαδικασία αυτή, για να φτάσουμε στην οδηγία την οποία ενσωματώνουμε σήμερα.

Είναι αυτονόητα θετικό το νομοσχέδιο, όχι γιατί βάζει νέες υποχρεώσεις στο πλαίσιο του έργου διασύνδεσης των POS με τις ταμειακές, αλλά γιατί αυτές οι υποχρεώσεις σηματοδοτούν μια επιτάχυνση του έργου αυτού, με ορίζοντα ολοκλήρωσης στις αρχές του 2024. Παίρνουμε, λοιπόν, αυτό το έργο από εκεί που ήταν και αλλάζουμε ταχύτητα.

Συνολικά αυτό το σχέδιο νόμου, όπως είπα στην επιτροπή, είναι ένα νομοσχέδιο φορολογικής δικαιοσύνης και σηματοδοτεί τη βούληση της Κυβέρνησης του Κυριάκου Μητσοτάκη να θέσει σε πρώτη προτεραιότητα τη μάχη εναντίον της φοροδιαφυγής, τη μάχη της νομιμότητας ενάντια στην ανομία.

Η αυτονόητα θετική αποτίμηση που θα πρέπει να έχουμε, η θετική διάσταση αυτού του νομοσχεδίου, φαίνεται από τρία πράγματα: Πρώτον, από τα πολύ θετικά σχόλια στη διαβούλευση. Πραγματικά, δεν είχαμε ένα σχόλιο το οποίο να εξέφραζε κάποιες αντιρρήσεις. Ίσα-ίσα, κάποια λίγα σχόλια που έμπαιναν στην ουσία του μας έλεγαν πώς να το επεκτείνουμε και να το κάνουμε να δουλέψει λίγο περισσότερο. Είχαμε, λοιπόν, μια πολύ θετική ανταπόκριση από το κοινό.

Δεύτερον, από τα πολύ θετικά σχόλια και των φορέων κατά τη διάρκεια της κοινοβουλευτικής ακρόασής τους. Αναφέρθηκε ο κ. Καζαμίας πολύ ιδιαίτερα στο υπόμνημα -θα έρθω σε αυτό- της Ένωσης Δικαστών του Ελεγκτικού Συνεδρίου. Πράγματι, δεν υπάρχει νομοσχέδιο, στη δικιά μου εμπειρία τουλάχιστον, που να είχε μόνο θετικά σχόλια όπως ακούσαμε από τους φορείς.

Τρίτον, και κυριότερον, από την -επιτρέψτε μου την εκτίμηση- αναιμική αντιπολιτευτική διάθεση που ακούσαμε στις επιτροπές και που ακούμε σήμερα. Θα εξηγήσω τι εννοώ και για ποιον λόγο χαρακτηρίζω αναιμική την αντιπολιτευτική στάση.

Δύο πράγματα στην πραγματικότητα είδαμε να συζητάμε. Πρώτα συζητήσαμε το κατά πόσον η Κυβέρνηση έχει βούληση να χτυπήσει τη φοροδιαφυγή και υπήρχαν διάφορες αντιρρήσεις περί της βούλησης αυτής, δηλαδή αν είναι πραγματική ή όχι. Και το δεύτερο ήταν μια κριτική όχι επί των διατάξεων, αλλά κυρίως ουσιαστικά μια κριτική εκτός θέματος και θα το αναλύσω και αυτό.

Όσον αφορά τη βούληση για τη φοροδιαφυγή, το γεγονός ότι η Κυβέρνηση φέρνει τόσο γρήγορα ένα νομοσχέδιο κατά της φοροδιαφυγής, μετά το πρώτο νομοσχέδιο του Υπουργείου Οικονομικών που είχε σχέση με τις προεκλογικές παρεμβάσεις μας και την υλοποίηση του 50% του προγράμματός μας, αποδεικνύει για τον καλόπιστο ότι πράγματι υπάρχει αυτή η βούληση.

Τέθηκαν όμως και συγκεκριμένες αντιρρήσεις, για παράδειγμα περί των συστημάτων εισροών-εκροών ότι δεν λειτουργούν. Κι όμως, τα συστήματα εισροών-εκροών λειτουργούν σε διάφορους τομείς. Όμως, προφανώς υπάρχουν πάρα πολλοί τομείς και υπάρχουν διαφορετικά επίπεδα προόδου. Όσον αφορά τα GPS στα πλωτά εφοδιαστικά, και γεωεντοπισμό έχουμε, μέσω του συστήματος AIS, και τα συστήματα αυτά λειτουργούν και δίνουν σήματα στα τελωνεία. Μάλιστα πρόσφατα με τον κ. Χατζηδάκη και τον Διοικητή της ΑΑΔΕ κ. Πιτσιλή βρεθήκαμε στο Ενιαίο Συντονιστικό Κέντρο, όπου έρχονται αυτά τα σήματα και δίνονται οι εντολές στις μονάδες ελέγχου και κάνουν τον έλεγχο, ο οποίος μεταδίδεται ακόμα και με φωνή και με βίντεο στο κέντρο. Συνεπώς λειτουργεί. Θα βελτιωθεί, ώστε να παίρνουμε real time στοιχεία και αυτοματοποίηση στις αρχές μεταξύ του δεύτερου και τρίτου τριμήνου του 2024 και θα έχουμε την πλήρη αυτοματοποίηση.

Υπάρχουν συστήματα εισροών-εκροών στις φορολογικές αποθήκες και στις αποθήκες τελωνειακής αποταμίευσης. Συνεπώς εδώ πάλι δεν έχουμε κανένα πρόβλημα. Τα GPS στα βυτιοφόρα είναι ένα σημείο το οποίο λείπει ακόμα, καθώς και οι διαδικασίες για να λειτουργήσει το σύστημα, διότι χρειάζεται αναβάθμιση. Θα γίνει και αυτό στο πρώτο μισό του 2024. Και προφανώς, το σύστημα εισροών-εκροών στα πρατήρια λειτουργεί, υπάρχει. Είναι ένα σύστημα που από τη δική μου θητεία στην ΑΑΔΕ είχαμε θέσει σε εφαρμογή και συνεπώς αυτό τώρα λειτουργεί ανελλιπώς και με την ογκομέτρηση δεδομένων που γίνεται από διαπιστευμένους φορείς.

Άρα δεν υπάρχει καμμία απόδειξη έλλειψης βούλησης από αυτή τη λογική. Και βέβαια συζητήθηκε πολύ το κατά πόσον μπορούμε να φορολογήσουμε τη μεγάλη φοροδιαφυγή. Μίλησε γι’ αυτό και ο Κοινοβουλευτικός Εκπρόσωπος του ΚΚΕ, ότι αφήνουμε τη μεγάλη φοροδιαφυγή. Μάλιστα, είδα και μια νοσταλγία για το σοβιετικό σύστημα. Μιλήσαμε και για τον καπιταλισμό που δεν εξανθρωπίζεται και θα ήταν το ίδιο σαν να γινόταν ο ήλιος να ανατέλλει από τη Δύση.

Μου θύμισε, και θα το πω έτσι για να χαλαρώσουμε λίγο την ατμόσφαιρα, ένα παλιό ανέκδοτο της αριστερής ανανεωτικής διανόησης, κατά της Σοβιετικής Ένωσης, που έλεγε ότι ο Στάλιν το πρωί ρωτούσε τον ήλιο ποιος είναι ο πιο καλός ηγέτης και του απαντούσε ο ήλιος το πρωί: «Εσύ είσαι ο πιο καλός και ο πιο αποτελεσματικός ηγέτης, Στάλιν, σε όλον τον κόσμο.». Το μεσημέρι ρωτούσε ο Στάλιν τον ήλιο ποιος είναι ο πιο ισχυρός ηγέτης και του απαντούσε: «Εσύ είσαι, Στάλιν, ο πιο ισχυρός ηγέτης, με τη δύναμη της Σοβιετικής Ένωσης από πίσω σου.». Και τον ρωτούσε ο Στάλιν και στη δύση ποιος είναι ο πιο δημοκρατικός ηγέτης και του απαντούσε: «Ένας στυγνός δικτάτορας είσαι και καταστρέφεις το μέλλον του λαού σου. Τώρα είμαι στη Δύση και δεν σε έχω ανάγκη. Έχω φτάσει στη Δύση.». Δεν θα ήταν, λοιπόν, το καλύτερο ο ήλιος να ανατέλλει από τη Δύση. Και, εν πάση περιπτώσει, έχει προχωρήσει η επιστήμη και στα φορολογικά και σε καθετί και η πολιτική θα έλεγα αντιπαράθεση από εκεί που το ΚΚΕ νοσταλγεί.

Γι’ αυτό δεν έχει κανένα νόημα να κατηγορούμε την Κυβέρνηση από τη μια μεριά ότι δεν φορολογεί αρκετά τους εφοπλιστές, το μεγάλο κεφάλαιο, και συγχρόνως να αναγνωρίζει ότι υπάρχουν offshore. Διότι, μόνο με τη συνεργασία μπορείς να φορολογήσεις αυτού του είδους τις μεγάλες εταιρείες, οι οποίες δεν έχουν εύκολα καθορίσιμη έδρα και γι’ αυτό αυτού του είδους η συνεργασία και η ενσωμάτωση και η συνεργασία στο επίπεδο του ΟΟΣΑ με τη δυνατότητα να φορολογηθούν οι πολυεθνικοί όμιλοι με το Pillar 2 στο 15% είναι πάρα πολύ σημαντική. Και βέβαια, αυτό που φέρνουμε σήμερα για την ΤΑΚ07 και τη δυνατότητα και σ’ αυτές τις πλατφόρμες που λειτουργούν υπερεθνικά να μπορούμε να τις αναγκάσουμε να μας δίνουν στοιχεία.

Τώρα για ποιον λόγο είπα ότι η κριτική που ακούσαμε ήταν βασικά εκτός θέματος. Η οδηγία αυτή διευρύνει τις δυνατότητες της ΑΑΔΕ με κοινούς ελέγχους, με τις ευρωπαϊκές αντίστοιχες υπηρεσίες, βελτιώνει την ανταλλαγή δεδομένων, αναγκάζει όλες τις πλατφόρμες -και των προϊόντων, όχι μόνο των υπηρεσιών, που είχαμε ως τώρα- να συλλέγουν και να δίνουν στοιχεία στις φορολογικές διαχειρίσεις. Και βέβαια, ο κ. Μαμουλάκης μάς μίλησε για τα μειονεκτήματα της βραχυχρόνιας μίσθωσης. Αυτό είναι σημαντικό θέμα, δεν το παραγνωρίζω, αλλά εκτός θέματος επιεικώς.

Αναφέρθηκε ο Υπουργός ότι επεξεργαζόμαστε ένα σχέδιο παρεμβάσεων, γιατί πράγματι είναι ένα σημαντικό θέμα. Όμως δεν είναι το αντικείμενο αυτού του νομοσχεδίου και αυτό απαντάει και στην κ. Χρηστίδου, που άκουσα προηγουμένως ότι τάχα μου η επεξεργασία κάποιων θέσεων σημαίνει ότι είναι αλυσιτελές αυτό το νομοσχέδιο. Δεν είναι αλυσιτελές. Άλλο πράγμα λύνουμε με αυτό το νομοσχέδιο, άλλο πράγμα θα λύσουμε με τη βραχυχρόνια μίσθωση, ώστε να τη φέρουμε σε ισορροπία.

Φέρνουμε τις διατάξεις για να επιταχύνουμε τις διαδικασίες σύνδεσης POS και ταμειακών. Αναγκαία σύνδεση, καθώς οι έλεγχοι του καλοκαιριού -και νομίζω ότι όλοι μας μπορούμε να πούμε άλλη μια απόδειξη της βούλησης της Κυβέρνησης ότι αυτό το καλοκαίρι η ΑΑΔΕ ήταν πολύ πιο ενεργή, πολύ πιο παρούσα με ελέγχους και με κλεισίματα επιχειρήσεων- έδειξαν ότι υπάρχουν πάρα πολλές επιχειρήσεις, που, παρ’ όλο που εισπράττουν μέσω καρτών, δεν κόβουν αποδείξεις. Και γι’ αυτό κλείσαμε αυτές τις επιχειρήσεις, σύμφωνα με τα προβλεπόμενα από τον νόμο. Άρα με την επιτάχυνση αυτή θα κλείσουμε αυτή τη δυνατότητα και δεν θα υπάρχει καν η δυνατότητα στις επιχειρήσεις να μην κόβουν αποδείξεις όταν εισπράττουν από τις κάρτες. Και η αντίρρηση που ακούσαμε, για παράδειγμα από τον κ. Γερουλάνο, οι χρεώσεις των POS, πράγματι σημαντικό, αλλά και πάλι εκτός θέματος. Και εν πάση περιπτώσει, δεν πρέπει να μας σταματήσει από το να επιταχύνουμε τη διαδικασία αυτή. Και εκεί επεξεργαζόμαστε και θα δούμε εναλλακτικές, ώστε να αυξηθούν οι επιλογές των καταναλωτών και των επιχειρήσεων και τα κόστη να μετριαστούν. Αυτός είναι ο μόνος τρόπος.

Τέλος, φέρνουμε τη διάταξη για περισσότερη διαφάνεια, για εναλλακτικές στο πρόγραμμα αξιοποίησης της περιουσίας του ΤΑΙΠΕΔ και αντιδράτε για το ίδιο το πρόγραμμα της αξιοποίησης και των αποκρατικοποιήσεων.

Μάλιστα, μας ρωτάει επιτακτικά ο εισηγητής του ΣΥΡΙΖΑ ποιες επιχειρήσεις θέλουμε να αποκρατικοποιήσουμε. Δεν είναι αυτό το αντικείμενο του νομοσχεδίου. Το πρόγραμμα αξιοποίησης και ιδιωτικοποίησης είναι δημοσιευμένο και το ξέρουμε. Και -εν πάση περιπτώσει- υπάρχουν διαδικασίες και όταν φτάσει και ωριμάσει μια αποκρατικοποίηση να έχει και κοινοβουλευτικό έλεγχο. Η δυνατότητα του ΤΑΙΠΕΔ να αξιοποιεί και το Χρηματιστήριο με περισσότερη διαφάνεια είναι πάρα πολύ σημαντική.

Έρχομαι βέβαια στο ζήτημα το οποίο ήταν τόσο θετικό -«σύμφωνα με την ανάγνωσή μας», έτσι είπε ο κ. Καζαμίας-, το υπόμνημα των δικαστών του Ελεγκτικού Συνεδρίου. Δεν χρειάζεται και τίποτα παραπάνω, μόνο να διαβάσουμε το τι λέει. Το υπό επεξεργασία από την επιτροπή σχέδιο νόμου δεν επιβάλλεται από το Σύνταγμα να υπόκειται σε προηγούμενο της σύναψής τους έλεγχο από το δικαστήριο. Θα μπορούσαν κάλλιστα, εφόσον η ταχύτητα των σχετικών συναλλαγών του απαιτεί να εξαιρεθούν από τον έλεγχο αυτό. Ένα το κρατούμενο.

Φέρνουμε με όρους διαφάνειας εδώ αυτές τις διατάξεις, για να ελέγχονται οι στιγμές. Αφ’ ης στιγμής, μας λέει ο νομοθέτης ότι προβαίνει στην αντίθετη επιλογή και καθιερώνουν τον έλεγχο. Ζητούμενο είναι αν από αυτές τις διατάξεις μπορεί να γίνει ο έλεγχος. Και λέει: «Παρατηρείται ότι ως προς το αρμόδιο για τη διενέργεια του ελέγχου όργανο το πρόβλημα που είχε επισημανθεί από την ολομέλεια θεραπεύεται με τη ρύθμιση του σχεδίου νόμου για την εφεξής ανάθεση του ελέγχου σε κλιμάκιο του Ελεγκτικού Συνεδρίου.». Λύνουμε το πρόβλημα ότι υπήρχε έλεγχος από έναν δικαστή του Ελεγκτικού Συνεδρίου και τώρα πηγαίνει στο κλιμάκιο. Δύο τα κρατούμενα.

Είναι το ζήτημα της προθεσμίας ικανό; Λέει: «Με το άρθρο 35 του σχεδίου νόμου προβλέπεται εκ των προτέρων ορισμός δικαστή του κλιμακίου, που να παρακολουθεί τη διεξαγόμενη από το ταμείο διαδικασία και όντας επαρκώς ενημερωμένος να είναι σε θέση, όταν ο φάκελος υποβληθεί και τυπικά προς έλεγχο, να εισηγηθεί στο κλιμάκιο και το τελευταίο να αποφασίσει εντός της προθεσμίας που τίθεται με το σχέδιο νόμου.». Δηλαδή μας λέει με άλλα λόγια ότι οι σαράντα οκτώ ώρες δεν είναι σαράντα οκτώ ώρες, είναι πολύ περισσότερες, γιατί ο αρμόδιος εισηγητής δικαστής του Ελεγκτικού θα παρακολουθεί τη διαδικασία νωρίτερα και με αυτόν τον τρόπο οι σαράντα οκτώ ώρες θα είναι επαρκείς.

Και το μόνο που είπε είναι: «Μπορούμε να εγγυηθούμε ότι σε κάθε περίπτωση αυτές οι σαράντα οκτώ ώρες θα είναι επαρκείς;» Δεν υπάρχει καμμία βεβαιότητα 100% στη ζωή. Είπε ότι δεν μπορούμε να το εγγυηθούμε και ότι ενδεχομένως σε κάποια περίπτωση να χρειαζόμασταν και κάποιες παραπάνω ώρες. Συνεπώς βλέπετε ότι δεν έχει κανένα πρόβλημα.

Τέλος, λέει ότι και το 1,7 εκατομμύριο, που ήταν το δεύτερο κομμάτι της κριτικής, εναρμονίζεται με τα ισχύοντα. Και τελείωσα, κύριε Πρόεδρε. Αυτά όσον αφορά και το τελευταίο κομμάτι του νομοσχεδίου για το ΤΑΙΠΕΔ. Δεν δικαιολογείται καμμία αρνητική ψήφος, εφόσον η κριτική ήταν εκτός θέματος και όχι πάνω στις διατάξεις αυτές.

Συνεπώς, κυρίες και κύριοι συνάδελφοι, και κλείνω με αυτό, η συνεργασία στον τομέα της φοροδιαφυγής σε διεθνές επίπεδο βοηθάει τις μικρές χώρες. Αυτές οι διατάξεις είναι υπέρ μιας φορολογικής διοίκησης σαν την ελληνική, γιατί μόνοι μας δεν έχουμε τις δυνάμεις σε παγκόσμιο επίπεδο να ελέγξουμε το γίγνεσθαι. Όταν συνεργαζόμαστε όλες οι φορολογικές διοικήσεις της Ευρώπης, εμείς κερδίζουμε πολύ περισσότερο από ό,τι κερδίζει η Γερμανία από την Ελλάδα.

Συνεπώς, κυρίες και κύριοι συνάδελφοι, όποιος δεν ψηφίζει το νομοσχέδιο αυτό είναι υπέρ της φοροδιαφυγής. Όποιος δεν ψηφίζει το νομοσχέδιο αυτό είναι υπέρ της συνέχισης της υπερχρέωσης της χώρας. Όποιος δεν ψηφίζει το νομοσχέδιο αυτό δεν θέλει την επενδυτική βαθμίδα για τη χώρα μας. Η επιλογή είναι μπροστά σε κάθε έναν από εμάς. Και να είστε σίγουροι πως ο ελληνικός λαός μάς παρακολουθεί.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Εθνικής Οικονομίας και Οικονομικών: «Ενσωμάτωση της Οδηγίας (ΕΕ) 2021/514 του Συμβουλίου της 22ας Μαρτίου 2021 για την τροποποίηση της Οδηγίας 2011/16/ΕΕ σχετικά με τη διοικητική συνεργασία στον τομέα της φορολογίας, διατάξεις για τη φορολογική διαδικασία, την κατάρτιση του Κρατικού Προϋπολογισμού, το Ταμείο Αξιοποίησης Ιδιωτικής Περιουσίας του Δημοσίου και άλλες επείγουσες ρυθμίσεις».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, τριάντα πέντε άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου.

Κάθε φορά στην οθόνη εμφανίζονται ως τέσσερα άρθρα προς ψήφιση. Για να ψηφίσετε και τα υπόλοιπα, θα πρέπει να κυλήσετε την οθόνη αφής. Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Και βεβαίως, θα πρέπει να βεβαιωθείτε ότι έχετε ψηφίσει όλα τα άρθρα, τις τροπολογίες, καθώς και το ακροτελεύτιο άρθρο και το σύνολο του νομοσχεδίου. Αφού καταχωρισθεί η ψήφος σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Ενσωμάτωση της Οδηγίας (ΕΕ) 2021/514 του Συμβουλίου της 22ας Μαρτίου 2021 για την τροποποίηση της Οδηγίας 2011/16/ΕΕ σχετικά με τη διοικητική συνεργασία στον τομέα της φορολογίας, διατάξεις για τη φορολογική διαδικασία, την κατάρτιση του Κρατικού Προϋπολογισμού, το Ταμείο Αξιοποίησης Ιδιωτικής Περιουσίας του Δημοσίου και άλλες επείγουσες ρυθμίσεις |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: ΝΑΙ |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: ΝΑΙ |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 10 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: ΝΑΙ |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: ΝΑΙ |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: ΝΑΙ |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 21 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: ΝΑΙ |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: ΝΑΙ |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 25 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: ΝΑΙ |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: ΝΑΙ |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 34 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Υπ. τροπ. 8/1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Υπ. τροπ. 9/2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς το σχέδιο νόμου του Υπουργείου Εθνικής Οικονομίας και Οικονομικών: «Ενσωμάτωση της Οδηγίας (ΕΕ) 2021/514 του Συμβουλίου της 22ας Μαρτίου 2021 για την τροποποίηση της Οδηγίας 2011/16/ΕΕ σχετικά με τη διοικητική συνεργασία στον τομέα της φορολογίας, διατάξεις για τη φορολογική διαδικασία, την κατάρτιση του Κρατικού Προϋπολογισμού, το Ταμείο Αξιοποίησης Ιδιωτικής Περιουσίας του Δημοσίου και άλλες επείγουσες ρυθμίσεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου. Να μπει η σ. 297α)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 17.14΄ λύεται η συνεδρίαση για αύριο, ημέρα Τρίτη 5 Σεπτεμβρίου και ώρα 10.00΄, με αντικείμενο εργασιών του Σώματος νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση της από 29 Μάρτιου 2023 Τροποποίησης και Κωδικοποίησης της Σύμβασης Παραχώρησης μεταξύ του Ελληνικού Δημοσίου και της "Οργανισμός Λιμένος Ηγουμενίτσας Α.Ε." - Κύρωση της από 29 Μαρτίου 2023 Συμφωνίας Τροποποίησης της από 2 Φεβρουαρίου 2018 Σύμβασης Παραχώρησης μεταξύ του Ελληνικού Δημοσίου και της "Οργανισμός Λιμένος Θεσσαλονίκης Α.Ε."», σύμφωνα με τη συμπληρωματική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**